
MANO JAUNIEJI KLAUSYTOJAI 


Aš vadinuosi Filipu Forsteriu ir esu jau senas. 

Gyvenu nedideliame ramiame kaime ant jūros kranto, pa- 
čiame gale ilgo užutekio, ilgiausio visoje mūsų saloje. 

Aš pavadinau mūsų kaimą ramiu — toks jis ir yra, nors lai- 
komas jūrų uostu. Yra čia prieplauka, arba molas, iš tašyto gra- 
nito, ir palei jį paprastai matyti pora valčių, tiek pat škunų, o 
kartais ir brigas. Dideli laivai negali įplaukti į užutekį, bet 
žvejų valčių čia visada pilna: vienos ištemptos ant smėlio, ki- 
tos lengvai šliuožia vandens paviršiumi, ir iš to galima spręsti, 
kad kaimo žmonių gerovė daugiau priklauso nuo laimikio, 
negu nuo prekybos. Taip iš tikrųjų ir yra. 

Tai mano gimtasis kaimas — čia aš gimiau, čia norėčiau ir 
mirti. 

Tačiau mūsų kaimo gyventojai labai mažai apie mane te- 
žino. Jie vadina mane „kapitonu Forsteriu“ arba paprastai 
„Kapitonu“, manydami, kad aš vienintelis mūsų krašte nusi- 
pelnęs šio vardo. 

Teisybę sakant, aš joks kapitonas. Niekada netarnavau 
nei armijoje, nei laivyne. Buvau tik prekybinio laivo šeiminin- 
kas, kitaip sakant, škiperis. Bet mano kaimynai mandagūs ir 
iš mandagumo mane vadina kapitonu. 

Jie žino, kad aš gyvenu gražiame namelyje už pusmylio 
nuo kaimo, ant jūros kranto; žino, kad gyvenu vienas, nes se- 
ną mano tarnaitę vargu ar palaikysi mano bičiule. Kiekvieną 
dieną jie mato, kaip aš pereinu per kaimą su žiūronu po pa- 
žastimi; mato, kaip užeinu ant molo, atidžiai apžiūriu pakran- 

tės vandenis, po to grįžtu namo arba dar valandą, kitą pavaikš- 
tinėju krantu. Štai ir viskas, ką žmonės žino apie mane — apie 
mano įpročius ir visą mano gyvenimą. 

Jie įsitikinę, kad aš kažkada buves didelis keliautojas. Ži- 
no, jog turiu daug knygų, daug skaitau, ir todėl mano, kad 
esu nepaprastai mokytas. 

Aš iš tiesų daug keliavęs ir daug skaitau, bet paprasti kai- 
mo žmonės perdeda dėl mano mokytumo. Jaunystėje aš ne- 
galėjau tinkamai išsilavinti, ir menką išsimokslinimą įgijau 
pats, besimokydamas paskubomis, su pertrūkiais, ramesnėmis 
audringo savo gyvenimo akimirkomis, 

Aš pasakiau, kad kaimynai mažai žino apie mane, ir tai jus, 
be abejo, stebina — juk tarp jų pradėjau savo gyvenimą, tarp 
jų ir baigsiu. Bet tai lengva paaiškinti. Būdamas dvylikos me- 
tų, išėjau iš namų, ir keturiasdešimt metų mano koja nepalietė 
gimtosios žemės, o akys nematė nė vieno jos Žmogaus. 

Reikia būti labai jau žymiam, kad tave atsimintų po ketu- 
riasdešimt metų. O aš, išvykęs iš čia dar pačioje vaikystėje, 
grįžęs pamačiau, jog esu visiškai užmirštas. Mažai žmonės be- 
atminė net ir mano tėvus. Jie mirė dar prieš tai, kai aš, visai 
mažiukas, išėjau iš namų. Be to, mano tėvas buvo jūrininkas, 
tad beveik negyvendavo namuose. Prisimenu tik tiek, kaip aš 
sielvartavau, kai jo laivas žuvo ir jis paskendo beveik su vi- 
sa įgula. O ir mano motina, deja, nedaug ilgiau už jį teišgyve- 
no. Taigi, jie mirė labai seniai, tad nenuostabu, kad juos už- 
miršo kaimynai, su kuriais jie ir nebuvo labai artimi. Štai ko- 
dėl ir aš pasidariau svetimas savo gimtinėje. 

Bet negalvokite, kad aš vienišas, kad neturiu draugų. Aš 
atsisakiau jūrininko profesijos ir grįžau namo ramiai praleisti 
likusių dienų, bet aš nevengiu Žmonių ir nesu paniurėlis. Prie- 
šingai, aš labai mėgstu ir visada mėgau bendrauti su žmonė- 
mis, ir, nors jau esu senas, man malonu su jaunimu, ypač su 
berniukais. Galiu pasigirti, kad visiems kaimo berniūkščiams 
"esu didelis draugas. Ištisas valandas padedu jiems leisti ait- 
varus ir varinėti vandenyne laivelius, nes prisimenu, kiek 
daug džiaugsmo ir man pačiam tai suteikdavo vaikystėje. 

Žaisdami su manimi, vaikai nė nepagalvoja, kad gerojo se- 
nelio, taip mokančio linksminti juos ir tuo pačiu save, didesnė 

gyvenimo dalis prabėgo tarp audringų nuotykių ir mirtinų pa- 
vojų —o toks ir buvo mano gyvenimas. 

Tačiau kai kas kaime žino vieną kitą atsitikimą iš mano 
gyvenimo. Tai jie girdėjo iš mano lūpų, nes aš niekada neatsi- 
sakau pasakoti įdomių savo nuotykių tiems, kurie nori manes 
paklausyti. Ir netgi ramiame mūsų kaimelyje yra žmonių, ku- 
riems malonu pasakoti. Mano klausytojai — mokiniai. Netoli 
kaimo yra įžymi mokykla, vadinama „jaunų džentelmenų 
mokymo įstaiga“, —štai iš kur mano patys atidžiausi klausy- 
tojai. 

Tuos berniukus sutikdavau vaikštinėdamas krantu; maty- 
dami vėjų nugairintą ir nuo sūraus vandens sudiržusį mano 
veidą, jie sprendė, jog galėčiau jiems papasakoti apie lauki- 
nes šalis ir nepaprastų nuotykių, kuriuos patyriau tolimųjų 
kelionių metu. Mes susitikdavome dažnai, beveik kasdien, ir 
greitai susidraugavome: berniukų prašomas, aš pradėjau pa- 
sakoti atskirus nuotykius iš-savo gyvenimo. Ne kartą žmonės 
matė mane sėdintį pakrantėje ant žolės su būriu tvarkingai 
apsirengusių berniūkščių, kurie prasižioję, blizgančiomis aki- 
mis, susidomėję klausėsi mano pasakojimo. 

Nešigėdindamas pasakysiu, kad ir man pačiam būdavo ma- 
lonu — juk visi seni jūreiviai ir kariai, prisimindami praeitį, iš 
naujo kovoja senuose mūšiuose. 

Taigi kurį laiką aš pasakojau jiems tik atskirus nuotykius. 
Kartą, susitikęs su savo jaunaisiais draugais gal kiek anks- 
čiau, negu visada, pastebėjau, kad jie kažko sumišę. Berniu- 
kai buvo susispietę glaudžiau, negu paprastai, ir pamačiau, 
kad vienas iš jų, pats vyriausias, laiko rankoje sulankstytą 
popieriaus lapą, kuriame kažkas parašyta. 

Kai priėjau artyn, vaikai, netarę nė žodžio, įteikė man tą 
popierių, ir iš kreipinio supratau, kad raštas skirtas man. 

Aš išskleidžiau lapą ir greitai suvokiau, kas tai. Tat buvo 
„prašymas“, pasirašytas visų berniukų: 


Brangus kapitone! 


Šiandien mes laisvi visą dieną ir nesugalvojame, kaip galė- 
tume ją naudingiau ir maloniau praleisti, negu klausydamiesi 
jūsų. Todėl mes išdrįsome paprašyti, kad papasakotumėt kokį 

nors nepaprastą jus ištikusį nuotykį. Mes norėtumėm išgirsti 
kokį nors stulbinantį įvykį, nes žinome, kad turtingame jūsų gy- 
venime jų buvo nemaža. Išrinkite tai, kas jums pačiam labiau- 
siai patinka, o mes pažadame atidžiai klausytis, nes žinome, 
kad šį pažadą mums bus nesunku ištesėti. Taigi, brangusis ka- 
pitone, papasakokite, o mes būsim jums dėkingi. 


Taip mandagiai prašomas, aš negalėjau atsisakyti ir ne- 
dvejodamas prižadėjau papasakoti jauniesiems draugams vieną 
atsitikimą iš savo gyvenimo. Parinkau tai, kas jiems galėjo 
būti įdomiausia: pasakojimą apie vaikystę ir apie pirmąją ke- 
lionę jūra — kelionę, kurią dėl keistų jos aplinkybių pavadi- 
nau „Kelione triume“. 

Apsuptas berniukų, aš atsisėdau ant pakrantės žvirgždo 
priešais tyvuliuojančią beribę jūrą ir pradėjau. 


II SKYRIUS 


IšGELBĖTAS GULBIŲ 


Jau ankstyvoje vaikystėje mane traukė vanduo. Tur būt, 
net užgimęs antimi ar naru, nebūčiau labiau jo mėgęs. Mano 
tėvas buvo jūrininkas, senelis ir prosenelis — taip pat; tikriau- 
siai, iš jų ir paveldėjau šį potraukį. Šiaip ar taip, vanduo ma- 
ne taip traukė, lyg būtų buvęs mano gimtoji stichija. Pasako- 
jo — nors aš pats to neprisimenu, — kad dar visai mažo manes 
negalėdavo nuvaryti nuo balų ir tvenkinių. Ir patį pirmąjį gy- 
venimo nuotykį aš patyriau tvenkinyje. Jį gerai prisimenu. Iš 
tiesų, tai nebuvo nei toks keistas, nei toks baisus, kaip dauge- 
lis kitų, vėliau mane ištikusių nuotykių, bet gana įdomus. Aš 
jį papasakosiu, kad suprastumėt, kaip anksti pajutau tą didžiulį 
traukimą prie vandens. 

Tuo metu buvau dar visai mažas, ir tas keistas nutikimas 
ant gyvenimo slenksčio tarsi pranašavo, kad ateityje man tekš 
patirti daug likimo išbandymų ir nuotykių. Taip ir buvo. 

Kaip sakiau, tuomet buvau dar visai mažas berniukas, bet 
jau tokio amžiaus, kad visur vaikščiodavau pats vienas ir 
plukdydavau popierinius laivelius. Aš mokėjau juos pasida- 

ryti iš senos knygos lapo ar iš laikraščio skiautės ir dažnai 
leisdavau į keliones per didelę balą, kuri man atstodavo van- 
denyną. Bet aš plukdydavau ne tik paprastus popierinius lai- 
velius. Per šešis mėnesius susitaupęs pinigų, iš seno žvejo 
nusipirkau žaislinį burlaivį, kurį jis buvo „pastatęs“ laisva- 
laikiu. 

Šis laivelis buvo tik šešių colių! ilgio, mažiau negu trijų 
pločio, o jo tonažas (jei kada nors būtų buvęs užregistruotas) 
maždaug pusė svaro?. Laiviūkštis, pasakytumėt, bet tada jis 
man atrodė nė kiek ne blogesnis už trijų denių laivą. 

Nusprendęs, kad bala, kurioje pliuškenasi antys, per maža, 
pradėjau ieškoti didesnio vandens, kur laivas galėtų parodyti 
visas savo savybes. 


Netrukus radau labai didelį tvenkinį — galėtum net ežeru 
pavadinti, — kur vanduo buvo skaidrus kaip krištolas: jo pa- 
viršiumi šiureno vėjelis, nors ir švelnutis, tačiau pakankamai 
stiprus išpūsti mano laivelio burėms ir nunešti jį tolyn kaip 
paukštį; tad laivelis dažnai perplaukdavo tvenkinį greičiau, ne- 
gu aš pats spėdavau pasiekti kitą pusę, kur vėl jį sugaudavau. 

Daug kartų aš lenktyniavau su savo mažuoju laiveliu, ir 
laimėdavome kartais jis, o kartais aš — priklausomai nuo to, 
ar vėjas jam būdavo palankus, ar ne. 


Puikusis tvenkinys, ant kurio krantų aš taip mėgdavau 
žaisti ir kur praleidau laimingiausias savo vaikystės valandas, 
nebuvo visuomeninė nuosavybė. Kaip ir didžiulis parkas, nu- 
sitęsęs per visą kaimą, jis priklausė vienam džentelmenui. Bet 
šis Žmogus bųvo švelnus, geraširdis ir leisdavo kaimo gyven- 
tojams vaikščioti savo valdomis ten, kur jie norėjo. Šeimininkas 
nedrausdavo berniukams plukdyti laivelių puikiuose parko tven- 
kiniuose ir net žaisti kroketą vienoje jo aikštelėje, kad tik jie 
būtų atsargūs ir nelaužytų krūmų bei kitų augalų, puošiančių 
parko alėjas. Įvertindami jo gerumą ir kilnumą, ir mes, kaimo 
berniūkščiai, buvome gana geri, ir aš niekada negirdėjau, kad 
parkui būtų padaryta kokios nors rimtesnės žalos. Parkas ir 
tvenkinys dar tebėra — tikriausiai, visi juos žinote — bet gerasis 


1 Colis — 2,5 cm. 
2 Svaras — 453,9 g 


dženielmenas, apie kurį kalbu, jau seniai paliko šį pasaulį, nas 
jis buvo senas jau tada, prieš šešiasdešimt metų. 

Tame tvenkinyje tuomet buvo pulkelis gulbių — šešios, jei 
gerai prisimenu — ir kitų retų vandens paukščių. Berniukai la- 
bai mėgdavo lesinti šiuos puikius sutvėrimus, ir vienas ar kitas 
visada turėdavo gabalėlių duonos ir mėtydavo juos paukš- 
čiams. Man irgi tai būdavo didžiulė pramoga, ir, progai pasi- 
taikius, visada ateidavau prie tvenkinio su pilnutėlėmis ki- 
šenėmis. 

Paukščiai, o ypač gulbės, prie tų vaišių taip prijunko, kad 
visai nebijodamos lesdavo tiesiog mums iš rankų. 

Maistą joms mes paduodavom ypatingu būdu, ir tai mums 
labai patikdavo. Vienas tvenkinio krantas buvo iškilęs maž- 
daug tris pėdas ! virš vandens. Čia tvenkinys buvo gilus, ir 
nei gulbės, nei kiti paukščiai negalėdavo paprastai išlipti 
į krantą, neskrisdami. Krantas buvo status, be jokių iškyšulių 
ar pakopų. Jis kabėte kabėjo virš vandens. 

Čia mes ir lesindavome gulbes, kurios visada atplaukdavo 
vos mus pamačiusios. Į perskeltą šakos galą įdedame gabalėlį' 
duonos ir, laikydami jį aukštai virš vandens, gėrimės gulbė- 
mis, kai jos, ištiesusios ilgus kaklus, o kartais net pašokdamos 
virš vandens, pastveria jį — visai kaip šunys. Patys galite su- 
prasti, kiek džiaugsmo berniūkščiams. 

O dabar papasakosiu ir žadėtąjį nuotykį. 

Vieną dieną kaip paprastai nuėjau prie tvenkinio, nešinas 
savo laiveliu. Buvo gana anksti, todėl ant kranto dar neradau 
nė vieno draugo. Bet laivelį paleidau į vandenį ir nužingsnia- 
vau į kitą pusę jo pasitikti. 

Vėjo beveik nebuvo, ir laivelis judėjo labai lėtai. Aš irgi 
neskubėjau ir ėjau koja už kojos. Eidamas iš namų, nebuvau 
užmiršęs ir savo numylėtinių gulbių; iš tos meilės ne kartą 
turėjau ir nusidėti — juk duonos riekės, pūpsančios mano ki- 
šenėse, būdavo slapčia paimtos iš sandėliuko. 

Šiaip ar taip, ir tąkart šį tą joms atnešiau ir, užsiropštęs ant 
aukštojo kranto, sustojau jų lesinti. 


Visos šešios mane gerai pažino ir, išdidžiai išlenkusios kak- 
! Pėda — 30,4 cm. 

lus ir kiek pakėlusios sparnus, ėmė greitai plaukti į mane; 
netrukus jos jau buvo po atsikišusiu krantu ir, iškėlusios sna- 
pus, atidžiai sekė kiekvieną mano judesį. Gulbės žinojo, kad, 
jas prisiviliojęs, nieko blogo nepadarysiu. 

Aš susiradau ploną šakele, praskėliau jos galą ir, įdėjęs 
duonos gabalėlį, ėmiau patenkintas žiūrėti, kaip gulbės taiks- 
tosi jį pasiekti. 

Vienas po kito gabalai dingo nuo lazdelės, ir aš jau buvau 
beveik ištuštinęs kišenes, bet staiga velėnos kraštas atlūžo 
man po kojomis ir aš pliumptelėjau į vandenį. Įkritau su 
triukšmu, kaip didžiulis akmuo, o kadangi visai nemokėjau 
plaukti, tai kaip akmuo būčiau ir nugrimzdes tą pačią akimir- 
ką. Bet, laimė, įpuoliau į patį gulbių pulko vidurį, nors išgąs- 
dinau jas, tur būt, ne mažiau, negu pats buvau išsigandęs. 

Tada jau nieko negalvodamas, o paprasčiausiai iš savisau- 
gos instinkto, būdingo kiekvienai gyvai būtybei, aš stengiausi 
išsigelbėti, mojuodamas rankomis ir mėgindamas už ko nors 
nusitverti. Skęstantis griebiasi ir už šiaudo, bet mano rankos nu- 
tvėrė šį tą geriau už šiaudą — aš sučiupau pačios didžiausios ir 
stipriausios gulbės koją ir laikiausi už jos iš visų jėgų, nes 
nuo to priklausė mano gyvybė. 

Kai murktelėjau, akis ir ausis man užpylė vanduo, ir aš 
visai nebesižinojau, ką darąs. Aplinkui girdėjosi tik išgąsdintų 
paukščių pliuškenimas ir klyksmas. Bet tučtuojau atsipeikėjęs 
supratau, kad laikau už kojos gulbę ir ji mane greitai tempia 
per vandenį. 

Aš dar tiek nuvokiau, kad kojos paleisti negalima, ir daug 
greičiau, negu čia spėjau papasakoti, buvau nutemptas iki pu- 
sės tvenkinio, nors, tiesą sakant, nedidelis tai buvo atstumas. 
Gulbė net neplaukė,. o tik plasnojo, retkarčiais pasiirdama lais- 
vąja koja. Tur būt, išgąstis jai suteikė jėgų ir energijos, šiaip 
ji nebūtų pavilkusi tokio svorio, nors buvo didelė ir stipri. 
Sunku pasakyti, kiek dar visa tai būtų trukę, bet, tikriausiai, 
neilgai. Paukštis gal dar būtų ilgokai išsilaikęs ant vandens, 
bet aš jau nebeturėjau jėgų. Vis panirdavau, ir kiekvieną kar- 
ta vanduo veržėsi man į burną ir nosį. Sąmonė man ėmė temti, 
ir greitai jau būčiau turėjęs paleisti gulbės koją iš rankų. 

Ir kaip nudžiugau, kad tą akimirką pasijutau beklūpąs 

ant kažko kieto. Tai buvo akmenukai ir žvirgždas tvenkinio dug- 
ne, ir aš supratau, kad čia jau negilu. Paukštis, stengdamasis 
ištrūkti, pralėkė per giliausią ir pavojingiausią tvenkinio vie- 
tą ir atitempė mane į kitą krantą, kuris buvo visai seklus. 

Aš buvau labai laimingas, užbaigęs šią nepaprastą kelionę, 
ir nedelsdamas paleidau iš rankų gulbės koją. 

Paukštis, pajutęs laisvę, tuoj pat nuskrido ir, šaižiai klyk- 
damas, pakilo aukštai į orą. 

Užčiuopęs dugną, krypuodamas, smarkiai čiaudėdamas bei 
kosėdamas, atsistojau. Tada nubridau į krantą ir pasijutau vi- 
sai saugus vėl stovėdamas ant tvirtos žemės. 

Mane šis įvykis taip išgąsdino, kad laivelį visai ir pamir- 
šau. Negalvodamas, kaip jis užbaigs savo kelionę, kiek įka- 
bindamas pasileidau namo ir netrukus jau stovėjau varvan- 
čiais drabužiais prieš židinį. 


III SKYRIUS 


POVANDENINĖ SROVĖ 


Jūs, tikriausiai, galvojate, kad po tokios pamokos aš nė iš 
tolo nebežiūrėjau į vandenį. Bet kur tau. 

Žinoma, tądien nardymas man neišėjo į gera, bet jis pasi- 
rodė naudingas kitu atžvilgiu. Nors buvau mažas, gerai supra- 
tau, kaip pavojinga patekti į gilią vietą nemokant plaukti. 
Šįkart šiaip taip išvengęs pavojaus, tvirtai nutariau išmok!i 
plaukymo meno. Mano sumanymui pritarė ir mama, ir tėvas, 
tuo metu buvęs tolimose šalyse. Savo laiške jis net patarė, kaip 
geriausiai mokytis plaukti. Man tik to.ir reikėjo ir, norėdamas 
tapti geru plaukiku, labai rimtai ėmiausi šito sumanymo. Kai su- 
šildavo oras —tai yra, mokslo metams pasibaigus, kartą arba 
du kartus per dieną ;eidavau prie jūros ir ten Ltaškydavausi, 
pliuškendavausi kaip delfinukas. Vyresni berniukai, kurie buvo 
jau geri plaukikai, kelis kartus mane pamokė, ir netrukus aš 
patyriau, koks didelis malonumas pačiam plūduriuoti ant van- 
dens. Gerai prisimenu, koks buvau išdidus, pirmąkart įvykdęs 
šį plaukiko žygdarbį. 

Jaunasis skaitytojau, noriu ir tau duoti gerą patarimą: pa- 
sek mano pavyzdžiu ir išmok plaukti. Šito meno gali prireikti 
greičiau, negu tau atrodo, gelbstint kitų arba savo gyvybę. 


Dabartiniu metu nuskęsta daug daugiau žmonių, negu se- 
nais laikais. Kone kiekvienas keliauja jūromis, vandenynais, 
didelėmis upėmis, ir sunku net įsivaizduoti, kiek daug žmonių 
kasmet stato pavojun savo gyvybę, vykdami svarbiais reika- 
lais arba savo malonumui. Didelė jų dalis nuskeęsta, ypač per 
audras. 


Neketinu tvirtinti, kad net ir geriausias plaukikas, atsidūręs 
toli nuo sausumos, pavyzdžiui, Atlanto vandenyne ar Laman- 
šo įlankos viduryje, gali tikėtis išplaukti į krantą. Žinoma, tai 
neįmanoma. Bet dažnai pasitaiko, kad, būdamas ir tolį nuo sau- 
sumos, gali išsigelbėti. Skęstantįjį gali išgelbėti tokie paprasti 
daiktai, kaip laivelis, lentgalis ar tuščia statinė, plūduriuoją 
netoliese. Į nelaimės vietą gali atplaukti ir kitas laivas, o tada 
geram plaukikui reiks tik išsilaikyti ant vandens, kol jis bus 
paimtas. Nemokančiam plaukti jau niekas nebepadės. 


Paprastai Atlanto ar kurio nors kito vandenyno viduryje 
laivai sudūžta labai retai. Žinoma, pasitaiko, kad kyla didžiulė 
audra, jūra įšėlsta ir sudaužo laivą į skeveldras. Bet taip būna 
ypatingai retai. Daugumą laivų nelaimė ištinka visai netoli 
kranto. Kaip tik tada būna daugiausia aukų, 0 pavojaus būtų 
galima išvengti, jei visi, esantieji laive, mokėtų plaukti. Kas- 
met daugybė Žmonių nuskęsta už kelių šimtų metrų nuo kran- 
to; dugnan nugrimzta laivai su visais keleiviais — emigrantais, 
kareiviais ir jūreiviais. Ir tik gefiausi plaukikai išsigelbsti. 
Panašių nelaimių įvyksta net upėse, nors jų platumas vos du 
šimtai jardų !. Jūs patys žinote, kad beveik kasmet žmonės 
skęsta net ir siaurutėje, šaltoje Serpentainėje Ž. 

Todėl keista, kad žmonės, visa tai žinodami, nė kiek nesi- 
jaudina ir nesimoko plaukti. 


Tenka stebėtis ir tuo, kad vyriausybė neverčia jaunimo mo- 
kytis šio paprasto dalyko. Antra vertus, nieko čia nuosta- 


! Jardas — 91,4 cm. 
2 Serpentainė — nedidelė dirbtinė upė Londone, Haid-parke. 

baus — juk visais laikais vyriausybei rūpėjo tik lupti mokes- 
čius, o ne mokyti savo liaudį. 

Man atrodo, kad vyriausybei būtų visai nesunku priversti 
žmones, keliaujančius laivais, apsirūpinti gelbėjimosi ratais. Aš 
galiu įrodyti, kad ši pigi ir paprasta priemonė kasmet išgelbėtų 
tūkstančius gyvybių; ir niekas tenedrįsta murmėti, kad tai 
brangus ar nepatogus daiktas. 

Vyriausybė visada labai rūpinasi, kad keleiviai sumokėtų 
už tą bevertį popierėlį, vadinamą užsienio pasu. Bet kai tik jūs 
už jį sumokate, valdininkams nebe galvoj, kad jūs pats ir tas 
jūsų pasas atsidursite jūros dugne. 

Taigi, jaunasis skaitytojau, nori jūsų vyriausybė ar ne, pa- 
klausyk mano patarimo ir išmok gerai plaukti. Pradėk tuojau 
pat — jei tik oras pakankamai šiltas —ir jau nepraleisk nė 
vienos dienos. Išmok plaukti, kol dar neužaugai. Vėliau, tik- 
riausiai, tam neturėsi nei laiko, nei progos, nei noro. Be to, 
tavo gyvybė gali daug kartų atsidurti pavojuje dar prieš atsi- 
randant pūkui ant viršutiniosios lūpos. 

Aš pats daug kartų buvau vandenyne per plauką nuo mir- 
ties. Vanduo mane taip trauk“, matyt, norėdamas pražudyti. 
Ir aš būčiau galėjęs prikaišioti jūrai už nedėkingumą, jei ne- 
būčiau žinojęs, kad didžiulės bangos yra nesąmoningi padarai, 
neatsakantys už savo veiksmus. Vis dėlto vieną kartą pernelyg 
pasiklioviau jomis. 

Tai atsitiko už kelių savaičių po mano maudymosi tvenki- 
nyje. Aš jau buvau kiek pramokęs plaukti. Bet tądien mano 
pamoka, įsisavinant šį meną, galėjo būti paskutinė. 

Visa tai įvyko ne tvenkinyje — jis buvo laikomas parko 
"puošmena, ir savininkas maudytis jame neleisdavo. | 

Bet žmonėms, gyvenantiems ant jūros kranto, nė nereikia 
nei tvenkinio, nei ežero, jeigu sumano pasitaškyti vandenyje. 
Jie gali atsigaivinti sūriose didžiulės jūros bangose. 

Mūsų kaimelis, kaip ir visos pajūrio gyvenvietės, turėjo 
savo pliažą. Todėl, žinoma, ir mano pirmosios plaukymo pa- 
mokos buvo sūriame vandenyje. 

Pliažas, kuriuo paprastai naudojosi mūsų kaimo gyventojai, 
nebuvo labai gera vieta maudytis. Tiesa, pakrantė labai graži: 
su geltonu smėliuku, baltomis kriauklelėmis ir akmenėliais. 

Bet čia tekėjo vadinamoji povandeninė srovė, kuri vienoje 
vietoje buvo ypatingai stipri ir todėl labai pavojinga visiems, 
išskyrus gerus, ištvermingus plaukikus. 

Žmonės pasakojo, kad kažkas nuskendo, patekęs į šią sro- 
ve, bet tai buvo labai seniai, ir visi beveik užmiršo. Buvo ir 
keletas naujesnių pasakojimų, kaip besimaudančiuosius srovė 
nunešė toli į jūrą, bet galų gale juos išgelbėję įkandin išplaukę 
laiveliai. 

Prisimenu, kad pasakojimai apie tas nelaimes tada man 
darė didelį įspūdį — didelį jau vien dėl to, kad vyresnieji kai- 
mo gyventojai, net ir patys garbingiausieji, vengė apie tai 
kalbėti. Jie tik traukydavo pečiais ir tylėdavo arba aiškindavo 
kuo prieštaringiausiai. Kai kurie iš jų sakė, kad nėra jokios 
povandeninės srovės, o dar kiti tvirtino, jog ji visai nepavo- 
jinga. Tačiau aš visada pastebėdavau, kad tėvai neleisdavo 
savo vaikams maudytis toje vietoje, kur tariamai buvo ši pa- 
vojingoji srovė. 

Aš taip ir nesužinojau, kodėl žmonės nenorėdavo pripa- 
žinti povandeninės srovės ir visų kalbų apie ją. Tai yra, nesu- 
žinojau, iki grįžau namo po keturiasdešimt klajonių metų. 
Bet ir tada žmonės vis taip pat tylėdavo ir gūžčiodavo pečiais, 
nors gimtajame kaime jau gyveno nauja karta, skirtinga nuo 
tos, kurią buvau palikęs. Žmonės ir toliau vengė kalbėti apie 
povandeninę srovę, nors man nesant įvyko keli nelaimingi at- 
sitikimai, kurie įrodė, kad ji tikrai yra. 

Bet grįžęs aš jau buvau vyresnis ir protingesnis, todėl 
greitai pats sugebėjau išsiaiškinti šią paslaptį. Štai kokia ji. 
Mūsų kaimelis yra pajūrio kurortas, todėl vasarą vietiniai gy- 
ventojai gauna truputį pajamų iš poilsiautojų, atvykstančių 
kelioms savaitėms prie jūros. Tiesa, tas kurortas ne kažin koks, 
bet jei dar būtų pasklidusios kalbos apie povandeninę srovę 
ir joje paskendusius Žmones, tai dar mažiau kas į jį būtų be- 
užsuke, o ilgainiui ir visai būtų liovęsi važiavę. Todėl kuo ma- 
žiau apie povandeninę srovę šnekėsi, tuo labiau būsi gerbia- 
mas protingųjų kaimo gyventojų. 

Taigi, mano jaunieji draugai, aš padariau labai didelę įžan- 
gą, prieš pasakodamas nuotykį, kuris iš tiesų visai paprastas. 
Galiu pasakyti tik tiek, kad aš buvau paskendęs povandeni- 
nėje srovėje, paskendęs tikra to žodžio prasme. 

Jūs pasakysite, kad vis dėlto aš gyvas. Taigi, bet tada jau 
nieko nejaučiau — galėjo mane net į gabalėlius supiaustyti. 
Ir vargu ar sėdėčiau dabar tarp jūsų, jei ne Heris Bliu, mano 
išgelbėtojas, puikus jaunas valtininkas iš mūsų kaimelio. Jam 
aš skolingas už savo antrąjį gyvenimą. 

Kaip sakiau, nuotykis visai paprastas, bet aš jį papasako- 
siu todėl, kad tada susipažinau su Heriu Bliu. Toji pažintis ir 
šio Žmogaus pavyzdys buvo labai reikšmingi mano tolimes- 
niame gyvenime. 

Nuėjau į pliažą, kaip paprastai, pasimaudyti, bet išsirinkau 
visai naują vietą, kur niekada nebūdavo daug žmonių. Pasiro- 
co, ten povandeninė srovė pati stipriausia, todėl, vos įlipau, 
ji mane pačiupo ir ėmė nešti tolyn į atvirą jūrą. Sugrįžti atgal 
neturėjau vilties. Išgąstis ir padėties beviltiškumas taip sukaus- 
tė mano jėgas, kad aš visai nebegalėjau paplaukti ir pradėjau 
grimzti kaip švininis! 

Ir nebeatsimenu, kada iškilau. Nieko nebežinau, kas po to 
buvo. Atmintyje išliko tik valtelė, atsiradusi šalia manęs, ir 
žmogus joje. Tada vėl viskas paskendo tamsoje, ausyse su- 
griaudėjo lyg koks griaustinis, ir sąmonė man užgeso kaip 
užpūsta žvakė. 

Mane atgaivino Heris Bliu. Kai atgavau sąmonę ir pravė- 
riau akis, pamačiau žmogų, klūpantį prie manęs. Jis trynė man 
visą kūną, spaudė šonus, pūtė į burną, plunksna kuteno nosį, 
ir dar visokiais keisčiausiais būdais mane baksnojo. 

Taip Heris Bliu stengėsi man įpūsti gyvybę. Kai pravėriau 
akis, jis paėmė mane ant rankų ir tuojau nunešė motinai, kuri 
čia pat neteko žado. Tada mane suvyniojo į šiltas antklodes, 
pylė į burną vyno, prie kojų dėjo karštas plytas ir butelius, 
davė uostyti spirito. Aplinkui dar ilgai triūsė visi namiškiai, 
daug įvairių vaistų dar išgėriau, kol mano draugai įsitikino, 
kad pavojus praėjo ir aš liksiu gyvas. 

Pagaliau visi nusiramino, ir po dvidešimties valandų aš pa- 
kilau sveikas ir žvalus, kaip visada. 

Dabar jau buvau tikrai pamokytas vandens, bet kas iš to. 

IV SKYRIUS 


VALTELĖ 


Ne, pamoka nuėjo perniek. Net mirties pavojus neatbaidė 
manęs nuo vandens, priešingai, jis mane dar labiau ėmė 
traukti. 

Taip netikėtai užsimezgusi mano pažintis su jaunuoju valti- 
ninku greitai virto tvirta draugyste. Jis vadinosi, kaip sakiau, 
Heris Bliu, turėjo jautrią, kilnią širdį ir buvo labai narsus. 
Todėl vargu ar reikia pridurti, kad aš prie jo labai prisirišau. 
Jis mane taip pat pamilo ir buvo man toks geras, tarsi aš 
būčiau išgelbėjęs jam gyvybę, o ne jis man. 

Daug vargo Heris turėjo, kol išmokė mane plaukti. Be to, 
jis parodė, kaip valdyti irklus, ir netrukus aš galėjau irkluoti 
visai savarankiškai, daug geriau, negu kiti mano amžiaus ir 
ūgio berniukai. Pagaliau aš tiek išmokau, kad be jokios sa- 
vo mokytojo pagalbos galėdavau irkluoti abiem irklais kaip 
suaugęs. Tai buvo didelis laimėjimas, ir aš labai didžiuodavau- 
si, kai Heris Bliu leisdavo man paimti jo valtelę iš mažytės 
ilankėlės ir atsiirti ten, kur jis laukdavo keleivių. Kai plauk- 
davau pro kokį stovintį laivą arba pakrantėje vaikštinėjančius 
žmones, iš manęs dažnai pasišaipydavo: „Žiūrėk tik, koks pi- 
piras prie irklų!“ arba: „Kad tave griausmas, koks vabaliukas 
valtyje!" Išgirsdavau ir kitokių žodžių ir juoko. Bet visa tai 
man nė motais. Priešingai, aš pasijusdavau labai išdidus, kad 
toks mažas moku irtis, kur tik noriu, ir dargi greičiau, negu jie, 
dvigubai didesni už. mane. 

Netrukus žmonės liovės iš manęs juoktis, nebent koks at- 
vykėlis pasišaipydavo. Mūsų kaimo žmonės pamatė, kad aš, 
nors ir jauno amžiaus, galiu puikiai valdyti laivelį, todėl lio- 
vėsi šaipytis ir pradėjo mane gerbti. Jie mane vadindavo ma- 
žuoju valtininku arba jaunuoju jūrininkų, o dažniausiai — jūrų 
būtų sulaukęs dar vienos kelionės, aš būčiau išplaukęs kartu 
su juo. Taigi namuose apie tai buvo kalbama, ir motina visada 
mane rengdavo jūreiviška eilute — mėlynos medžiagos kelnė- 
mis, švarkeliu su atverčiama apykakle ir juoda šilkine skepe- 

taite po kaklu. Tąja eilute aš labai didžiuodavausi. Gal būt, 
man patiko labiausiai iš visų, nes jį buvo sugalvojęs Heris 
Bliu, o nuo tos dienos, kai jis mane išgelbėjo, laikiau jį savo 
ištikimu draugu ir gynėju. 

Tuo metu Heris Bliu buvo pasiturintis jaunuolis — turėjo 
nuosavą valtį, tiksliau, dvi. Viena jų, didžioji, beveik niekada 
nestovėdavo prie kranto. Heris ja plaukdavo, kai reikdavo 
vežti tris ar keturis žmones. Mažesniąją valtelę jis buvo visai 
neseniai nusipirkęs ir ja plaukdavo tik tada, kai būdavo vienas 
keleivis, nes ja daug lengviau irtis. Tačiau vasarą didesnioji 
veltis būdavo reikalinga dažniau — kiekvieną dieną poilsiau- 
tojai po kelis plaukdavo į jūrą. Tuo tarpų mažoji valtelė 
plūduriuodavo sau pakrantėje. Man buvo leidžiama ją naudo- 
ti savo malonumui, kada tik panorėdavau, vienam arba su drau- 
gais. Todėl paprastai, grįžęs iš mokyklos ar šiaip laisvu laiku, 
imdavau valtele ir irstydavausi po prieplauką. 

Vienas aš būdavau retai, nes daugelis mano mokyklos 
draugų taip pat žavėdavosi jūra, laivais ir pavydėjo man, kad 
aš beveik tikras valtelės šeimininkas. Taigi, žinoma, jei tik no- 
Iėdavau, draugų toli ieškoti nereikdavo. Vienas ar kitas ber- 
niukas plaukiodavo su manimi beveik kiekvieną kartą, ir plau- 
kiodavome kone kasdien, jei tik oras būdavo ramus. Su tokia 
valtelyte nedrįsdavome išplaukti, jei diena būdavo vėjuota; ir 
pats Heris Bliu buvo mums uždraudęs. 


Paprastai nuplaukdavome netoli nuo savo kaimelio, į vie- 
ną ar į kitą pusę, bet niekada nedrįsdavom nutolti nuo kran- 
to, nes su maža valtele pavojinga net. ir nedidelė audra. 

Tačiau, laikui bėgant, aš dariausi vis drąsesnis ir beribiuo- 
se vandenyse ėmiausi jaustis kaip namie. Tada jau visai nebi- 
jodamas nuplaukdavau visą mylią nuo kranto. Heris, kartą 
pamatęs mane taip toli, ėmė bartis. Gal jo žodžiai ir būtų pada- 
1ę Man reikiamą įspūdį, jei nebūčiau čia pat nugirdęs jį sakant 
vienam savo draugui: 

— Puikus vaikiščias, Bobai. Dievaži, kai tik paaugs, bus 
geras jūrininkas! 


Supratau, kad nelabai užrūstinau savo globėją, jo nepaklau- 

ses, ir todėl jo įspėjimas laikytis arčiau kranto man pro vieną 
ausį įėjo, pro kitą išėjo. 

Aš visai ėmiau nepaisyti jo pamokymų ir per savo nepa- 
kiusnumą, kaip patys tuoj sužinosit, vos neatsisveikinau su 
šiuo pasauliu. 

Bet pirmiausia leiskite papasakoti, kokios tuo metu susi- 
Kklostė aplinkybės ir kaip jos pakeitė mano gyvenimo tėkmę. 
Mane ištiko didžiulė nelaimė — netekau abiejų tėvų. 

Jau esu minėjęs, kad mano tėvas buvo jūrininkas. Jis vado- 
vavo laivui, kuris, kiek prisimenu, prekiavo su Amerikos ko- 
lonijomis. Namie tėvas būdavo taip retai, kad mano atmintyja 
išliko tik kai kurie jo bruožai. Tai buvo šaunus, drąsus jūrei- 
vis, saulės ir vėjo nugairintu vario spalvos veidu, gražus ir 
linksmas. 

Mano motina jį labai mylėjo, nes nuo to laiko, kai atėjo ži- 
nia apie laivo sudužimą ir tėvo mirtį, taip ir neatsigavo. Ji 
vyste vyto, atrodo, nenorėjo ilgiau gyventi, trokšdama prisi- 
jungti prie tėvo kitame pasaulyje. Jei tikrai tokie buvo jos no- 
rai, jie greitai išsipildė — mamą palaidojome, praėjus kelioms 
savaitėms po to, kai mus pasiekė ši baisi Žinia. 

Šios aplinkybės ir pakeitė visą tolimesnį mano gyvenimą. 
Likau našlaitis, be turto ir be namų, nes mano tėvai niekada 
nebuvo turtingi ir mūsų šeimos gerovė priklausydavo tik nuo 
tėvo sunkiai pelnyto uždarbio; mes neturėjome jokių santaupų 
it po jo staigios mirties likome be skatiko. Taigi gal ir gerai, 
kad tokia buvo mano motinos dalia, nes gyvenime ji daugiau 
nebūtų mačiusi džiaugsmo. Ilgai raudojau aš savo vargšės my- 
limos mamos, bet vėliau ne kartą pagalvodavau, kad likimas 
buvo mielaširdingas, atėmęs ją iš mūsų. Daug daug šaltų ir ny- 
kių amžino skurdo žiemų dar būtų praėję, kol aš būčiau galėjęs 
jai padėti. 

Po tėvų mirties man prasidėjo vargo dienos. Žinoma, aš ne- 
likau be pastogės, bet mano naujieji namai buvo toli gražu 
ne tokie, kokius anksčiau turėjau. Mane priglaudė dėdė, ma- 
mos brolis, bet jis buvo visai nepanašus į mano švelnią, gera- 
širdę mamą. Priešingai, jis buvo grubus, beveik visada rūška- 
nas, ir greitai pamačiau, kad manimi rūpinasi ne daugiau, kaip 
bet kuriuo savo tarnu, nes ir elgėsi taip pat, kaip su jais. 

Mano mokslai baigesi tą pačią dieną, kai peržengiau dėdės 
namų slenkstį, nes niekas daugiau į mokyklą manęs neleido. 
Bet ir namuose be darbo nesėdėjau. Dėdė buvo fermeris, todėl 
greitai rado man darbo savo ūkyje. Nuo aušros ligi sutemų aš 
lakstydavau paskui galvijus, vedžiodavau arklius, kai dėdė ar- 
davo, ganydavau avis, šerdavau veršiukus ir dirbdavau šimtus 
kitokių darbų darbelių. Tik sekmadieniais man būdavo leidžia- 
ma pailsėti. Ne dėl to, kad mano dėdė būtų buvęs religingas, 
bet kaime taip jau priprasta — tą dieną niekas nedirbdavo. Šio 
papročio visi labai griežtai laikėsi, todėl negalėjo jo nepaisyti 
ir mano dėdė, o šiaip, manau, jis būtų vertęs mus dirbti net ir 
sekmadieniais. 

Kadangi dėdei religija mažai terūpėjo, į bažnyčią man ne- 
reikėdavo citi, ir aš netrukdomas galėdavau klajoti po laukus, 
vaikštinėti, kur tik panorėdavau. Manau, patys suprantate, kad 
aš niekada nesitrindavau po pievas tarp gyvatvorių ir griovių. 
Prieš akis tyvuliuojanti mėlyna jūra mane viliojo labiau, negu 
lizdų draskymas ar visos kitos kaimiškos linksmybės. 

Ten aš ir skubėdavau, kai tik ištrūkdavau iš namų. Prie jū- 
IOs praleisdavau visus savo sekmadienius — padėdavau savo 
draugui Heriui Bliu vežioti keleivius arba pasiimdavau mažąją 
valtelę ir pats irstydavausi po įlanką. 

Motina man višada sakydavo, kad nuodėmė dykinėti sek- 
madieniais, bet, gyvendamas pas dėdę, padariau visai kitokią 
išvadą, — juk sekmadienis būdavo pati linksmiausia diena sa- 
vaitėje. 

Tačiau vienas sekmadienis buvo toli gražu ne linksmas. 
Jis galėjo būti paskutinis mano gyvenime. Ir, aišku, vėl manęs 
vos nepražudė -< mano numylėtoji vandens stichija. 


V SKYRIUS 
SALELĖ 


Buvo puikus kaip reta sekmadienio rytas. Skaisčiai švietė 
gegužės saulė, ir oras tarytum virpėjo nuo džiaugsmingo 
paukščių čiulbėjimo. Skardūs garsingi strazdų balsai maišėsi su 
melodingomis vieversėlių trelėmis, o laukais čia iš vienos pu- 

sės, čia iš kitos beveik be perstojo skardeno gegutės ku-kū, kai 
ji, nerasdama vietos, nutūpdavo čia ant vieno krūmo, čia ant ki- 
to. Atrodė, kad visas oras pilnas svaigaus migdolų aromato — 
mat, nuo besiskleidžiančių baltų gudobelės žiedų dvelkė stip- 
rus kvapas, o lengvas vėjelis nešiojo po visą pakrantę. Atgiju- 
sios gyvatvorės, platūs, vešliai sužaliavę jaunų javų laukai, 
margu auksinių vėdrynų ir purpurinių gegužraibių kilimu apsi- 
dengusios pievos, paukščių muzika ir kitos kaimo linksmybės 
viliojo daugelį mano vienmečių, bet mane kur kas labiau žavė- 
jo tai, kas tolumoje — rami, stiklinė dangaus žydrumo skraistė, 
žibanti saulės spinduliuose, kaip permatomas veidrodis. Į šią 
didžiulę vandens lygumą aš ir veržiausi visa širdimi. Raibu- 
liuojanti jūra man atrodė daug mielesnė, negu vėjo šiurenami 
javai ar gėlėmis pasipuošusi pieva, jos bangelių pliuškenimas 
buvo malonesnis už strazdo ar vieversėlio giesmę, o sūraus 
vandens kvapas — už vėdrynų ir rožių aromatą. 

Todėl tą rytą, išėjęs iš kambario ir pažvelgęs tolyn į besi- 
šypsančią, spindinčią jūrą, pajutau tokį nenumaldomą nora pul- 
ti į jos glėbį, kad tučtuojau dingau iš namų. Nelaukdamas 
pusryčių, nulėkiau į podėlį, paskubomis prarijau riekelę duo- 
nos, išgėriau puoduką pieno ir nurūkau į pliažą. 

Tiesą sakant, iš namų išbėgau slapta, bijodamas, kad kas 
MHOIs Man nesutrukdytų. Juk dėdė galėjo surasti darbo man ir 
sekmadienį, ir tada būčiau turėjęs likti namie. Bastytis po lau- 
kus jis man leisdavo, bet mano kelionių jūra jis nemėgdavo ir 
kelis. kartus jau buvo jas uždraudęs. 

Tai nujausdamas, buvau atsargus, ir prie jūros ėjau ne ta 
gatve, kuri vedė tiesiog į didįjį pakrantės kelią, o siauru ap- 
linkiniu takučiu. 

Niekas man nesutrukdė, ir aš nusigavau į pajūrį nepaste- 
bėtas — nepastebėtas tų, kuriems galėtų rūpėti, kur aš esu. 

Nuėjęs prie ilankėlės, kur jaunasis keltininkas laikė valtis, 
pastebėjau, kad didesniosios nėra, bet mažoji savo vietoje. 
Kaip tik jos man ir reikėjo, nes tą nuostabią dieną ketinau at- 
likti didelę kelionę. Nieko nelaukdamas, įlipau į valtelę ir išsė- 
miau vandenį — jo ten buvo nemažai prisirinkę. Matyt, ja nie- 
kas neplaukiojo jau kelios dienos, nes paprastai jos dugnas 
vandens nepraleisdavo. Laimė, radau seną skardinę, kuri tam ir 

būdavo laikoma, ir po dešimties ar penkiolikos minučių valtelė 
buvo visai sausa. Irklai būdavo sudėti pašiūrėje, už keltininko 
trobelės, kuri stovėjo čia netoliese. Juos pasiėmiau, kaip visa- 
da, niekieno nesiklauses. 

Įlipau į valtelę, pritaisiau kuolelius, užmoviau ant jų irklus 
ii, atsisėdeės ant suolelio, atsistūmiau nuo kranto. 

Mažytis laivelis man tuojau pakluso ir kaip žuvis nusklen- 
dė per gilų vandenį. Be galo laimingas yriausi spindinčia mė- 
lyna jūra, o ji buvo ne tik spindinti ir mėlyna, bet ir rami kaip 
ežeras. Paviršiuj nė jokios bangelės, o vanduo toks skaidrus, 
kad mačiau žuvis Žaidžiant kelių sieksnių gilumoje. 

Jūros dugnas mūsų įlankoje švaraus, balto kaip sidabras 
smėliuko, jame aiškiai matyti net mažiausi jūros gyvūnėliai. 
Krabai, ne didesni už auksinę monetą, ropojo dugnu, vaikyda- 
mi vienas kitą arba gaudydami mažesnes būtybes pusryčiams. 
Būriai silkių, plokščia apvali plekšnė, didžiuliai uotai, puikios 
žalios skumbrės ir milžiniški jūrų unguriai, panašūs į smaug- 
lius — visi žaidė arba tykojo grobio. " 

Tą rytą jūra buvo ypatingai rami, o mūsų pakrantėje tai pa- 
sitaikydavo labai retai. Taigi, ir oras, ir jūra buvo palankūs 
mano didžiajai kelionei. 

Jums įdomu, kur aš žadėjau keliauti? Paklausykit ir tuo- 
jau sužinosite. 

Už trijų mylių ! nuo kranto jūroje buvo maža salelė. Tei- 
singiau, ne salelė, bet maždaug trisdešimt kvadratinių jardų 
didumo uolynas, per kelis colius išlindęs iš vandens atoslūgio 
valandomis, o kitu metu užlietas bangų. Tada matydavosi tik 
per kelias pėdas virš vandens iškilusi kartis su bumbulu ant 
galo. Kartis buvo iškelta tam, kad laivai, plaukiantys į įlanką, 
nepataikytų potvynio metu ant užsemtių uolų. 

Tik kai vanduo visai atslūgdavo, ši maža salelė būdavo ma- 
tyti nuo kranto. Paprastai ji būdavo visai juoda, bet kartais 
pasidarydavo tokia balta, lyg apdengta pėdos storumo sniegu. 
Tada ji dar aiškiau būdavo matyti ir atrodydavo dar žavinges- 
nė. Aš gerai žinojau, kodėl taip staiga pasikeisdavo salelės 
spalva: tas baltas apdangalas — tai didžiuliai būriai gražių jū- 

IOSs paukščių, nutūpusių ant uolų pailsėti po ilgo skridimo arba 
paieškoti smulkių žuvelių bei vėžiukų, likusių vandeniui 
nuslūgus. 

Mažoji salelė man visada kėlė didžiausią susidomėjimą, iš 
dalies dėi to, kad buvo toli nuo kranto ir tokia atskira, bet 
labiausiai, tur būt, mane viliojo tie paukščiai, nes į kitas įlan- 
kos vietas niekad tiek daug jų neatskrisdavo. Atrodo, salelė 
buvo ir jų mėgiama vieta, nes kiekvieną kartą, prasidėjus ato- 
slūgiui, matydavau, kaip jie renkasi būriais iš visų pusių, skrai- 
do aplink kartį ir pagaliau tupia ant juodų uolų, kurios nuo 
jų pasidaro baltutėlės. Tai žuvėdros; pasirodo, jų būta kelių 
rūšių — didesnių ir mažesnių. Kartais pastebėdavau ir kitokių 
paukščių — didžiulių narų ir jūros kregždučių, sutūpusių visai 
greta. Žinoma, nuo kranto matyti ne itin aiškiai, tad sunku pa- 
sakyti, kokie iš tikrųjų ten paukščiai. Stambiausi iš jų atrody- 
davo ne didesni už žvirblius, ir jeigu jie nebūtų skraide tokiais 
dideliais būriais, tai nuo kranto jų visai ir nepastebėtum. 

Tie paukščiai ir traukė mane į šią tolimą salele. Nuo pat 
mažų dienų labai domėjausi viskuo, kas surišta su gamtos 
mokslais, bet labiausiai mane domino sparnuočiai. Tr kuris gi 
berniukas jais nesižavi? Daug yra mokslų, svarbesnių žmoni- 
jai, bet nė vienas iš jų taip nelavina skonio ir nežavi jaunat- 
viškos vaizduotės, kaip mokslas apie gamtą. Gal į tą salelę 
mane taip traukdavo dėl to, kad norėjau iš arti pamatyti paukš- 
čius ar tikėjausi išvysti ten dar kokių nors neregėtų dalykų. 
Kada tik pažvelgdavau į jos pusę — o tai darydavau kiekvie- 
nąkart atėjęs prie jūros — pajusdavau begalinį troškimą atsi- 
durti ten ir apžiūrėti nuo krašto iki krašto. Tiksliai žinojau 
jos formą atoslūgio metu ir bet kada būčiau galėjęs nupiešti 
salelės kontūrus, net nežvilgtelėjęs į tą puse. Abiejuose ga- 
luose salelė kiek žemesnė, o pačiame viduryje iškilusi ir pana- 
ši į didžiulį juodą banginį, gulintį ant vandens. Kartis, smyg- 
stanti aukščiausioje vietoje, atrodė kaip žeberklas banginio 
nugaroje. 

Labai norėjau pačiupinėti tą kartį, sužinoti, iš kokios me- 
džiagos ji padaryta ir koks iš tiesų jos aukštis, nes nuo kranto 
atrodė tik kokio jardo; norėjau sužinoti, kas tai per bumbulas 
ant jos viršūnės, kaip ji įtvirtinta į žemę. Mano manymu, kar- 

tis turėjo stovėti labai tvirtai, nes aš dažnai matydavau, kaip 
audrų metu per ją risdavosi didžiulės bangos, o jų purslai tikš- 
davo taip aukštai, jog užstodavo ir uolas, ir kartį, ir bumbulą. 

O, kiek kartų dūsaudavau, žiūrėdamas į tas paslaptingas 
uolas, bet ten nuplaukti taip ir nepasitaikė progos. Aš pats 
į tokias tolimas keliones dar nesileisdavau — jos buvo perdaug 
pavojingos mano mažajai valtelei. O su manimi plaukti niekas 
nesutikdavo. Heris Bliu kartą prižadėjo pasiimti mane, bet tuoj 
pat pradėjo juoktis iš tokių mano norų. Ir kas jam ta uola! Ne 
vieną kartą jis jau buvo pro ją praplaukęs, be abejo, buvo ten 
išlipęs ir, pririšęs valtį prie karties, medžiojo jūros paukščius 
arba žvejojo. Bet man nė karto nenusišypsojo laimė plaukti 
drauge su juo į tokią žavingą iškylą. Vis laukiau šios progos, 
bet galų gale netekau vilties. Aš būdavau laisvas tik sekmadie- 
niais, 0 Mano draugas šiomis dienomis būdavo labiausiai už- 
siėmęs — tada daugiausiai žmonių plaukdavo į marias. 

Taigi, aš ilgai laukiau, bet veltui. Todėl tą patį rytą pada- 
riau drąsų sprendimą: imsiu ir pats vienas nusiirsiu į salelę 
savo valtele. Tai štai kokia buvo ta didžioji kelionė, į kurią 
susiruošęs atsirišau valtelę ir nučiuožiau spindinčiu mėlyni 
jūros paviršiumi. 


VI SKYRIUS 
ŽUVĖDROS 


Aš pavadinau savo sumanymą drąsiu. Tiesa, jis nebuvo 
kažkoks nepaprastas. Tik perdaug drąsus tokiam mažam ber- 
niukui, koks aš tuo metu buvau. Nusiirti tris mylias — menki 
juokai, o dar atvira jūra, visai pametus iš akių krantą! Taip 
toli dar niekad nebuvau nusiyręs. Net perpus tiek nebuvo tekę 
nuplaukti. Trumpai tariant, pats vienas aš daugiau kaip mylią 
nebuvau nutolęs nuo kranto ir plaukiodavau, kur negilu. Kas 
kita su Heriu — su juo apsukdavau visus įlankos kampus. Bet 
tada, žinoma, man niekas nerūpėdavo, ir, pasitikėdamas prity- 
rusiu irkluotoju, visai nejausdavau baimės. 

Vienam — kas kita. Dabar viskas priklausė nuo manęs. Nu- 
tikus kokiai nelaimei, niekas nebūtų galėjęs man patarti ar 


24 


padėti. Nenuplaukęs nė mylios nuo kranto, aiškiai suvokiau, 
kad mano sumanymas ne tik drąsus, bet ir neapgalvotas, ir 
jau norėjau apsisukęs grįžti aigal. 

Tačiau tada man dingtelėjo, kad mane gal stebi nuo kran- 
to. O jeigu koks nors berniukas, pavydintis man irkluotojo 
garbės — o tokių buvo mūsų kaime — matė, kaip išplaukian 
į salelę? Jis lengvai nutuoks, ko grįžau, ir tada jau visam lai- 
kui likčiau bailiu. Taigi, šitaip pagalvojęs, ryžtingai irklavau 
tolyn, juo labiau kad salelė mane nepaprastai traukė. 

Kai liko tik pusmylis, iškėliau irklus iš vandens ir atsigrę- 
žiau pažiūrėti, nes salelė, prie kurios taip veržiausi, dabar buvo 
kaip tik man už nugaros. Tučtuojau pamačiau, kad salelė iški- 
lusi virš vandens — potvynis dar neprasidėjęs. Bet juodų ak- 
menų visai nematyti per nutūpusius paukščius. Atrodė, kad ten 
tupi pulkas gulbių ar baltų žąsų, bet aš žinojau, kad tai tik di- 
džiulės žuvėdros, nes daug jų dar suko ratus ore aplink salelę, 
vienos nutūpdamos, kitos vėl pakildamos. Net už pusės mylios 
aiškiai girdėjau jų klyksmą; būčiau galėjęs girdėti ir dar iš 
toliau — taip ramu buvo aplinkui. 

Nebesitvėriau norėdamas kuo greičiau priplaukti salelę — 
juk paukščiai sutūpę ir galėsiu juos pamatyti visai iš arti. 
Nusprendžiau sustoti kiek atokiau nuo salelės ir pasižiūrėti 
į šių puikių būtybių judesius, nes daugelis jų skraidė iš vie- 
tos į vietą, ir man buvo neaišku, ką jos žada daryti. 

Tikėdamasis, kad galėsiu priplaukti pakankamai arti, irkla- 
vau kuo tyliau, leisdamas irklus taip atsargiai, kaip sėlinanti 
katė letenėles. 

Priplaukęs per kokius du šimtus jardų, aš dar kartą ištrau- 
kiau irklus iš vandens ir atsigręžiau pažiūrėti į paukščius. Ma- 
nes jie visai nesibijojo. 

Nors žuvėdros yra gana baikščios, jos gerai žino paprasto 
medžioklinio šautuvo galią ir tol nepakyla iš vietos, kol prie 
jų neprisiartinsi pe: šūvio nuotolį. Bet šautuvo aš neturėjau, 
it žŽuvėdroms nebuvo ko bijoti. O jei ir būčiau jį turėjęs, vis 
tiek nemokėjau juo naudotis. Galimas daiktas, kad, pamačiu- 
sios šautuvą, jos nebūtų prisileidusios manęs taip arti, nes šiuo 
atžvilgiu baltosios Žuvėdros panašios į varnas, kurios iš kažin 
kur atskiria šautuvą nuo kauptuko koto. Joms gerai pažįsta- 
mas šautuvo vamzdžio blizgesys. 

Labai susidomėjęs, ilgai žiūrėjau į paukščius. Ir net jeigu 
man būtų reikėję tuoj apsisukti ir grįžti atgal, būčiau pasakęs, 
kad visos mano pastangos čia atplaukiant pilnai atlygintos. 
Paukščiai, aptūpę akmenis, buvo žuvėdros; jų būta dviejų rū- 
šių: skirtingo dydžio ir spalvos. Vienos juodomis galvomis ir 
pilksvais sparnais, o kitos, didesniosios — visai baltos. Bet ir 
vienos, ir kitos tokios švarutės, jog, atrodė, nė lašelis purvo 
niekad nebuvo užkritęs ant jų balto it sniegas apdaro. O ryš- 
kiai raudonos jų kojos švietė lyg gryniausio koralo šakos. 

Visos žuvėdros ką nors veikė. Vienos sukinėjosi aplinkui, 
ieškodamos maisto: smulkių žuvyčių, mažučių krabų, krevečių, 
omarų, dvivėrių kiaukutų ir kitų keistų jūros gvvūnėlių, iš- 
mestų potvynio. Kitos tupėjo ir išdidžiai valėsi baltas plunks- 
nas. Ir nors visos atrodė patenkintos ir laimingos, tačiau, kaip 
ir visi kiti gyvieji padarai, nebuvo laisvos nuo rūpesčių ir 
piktų aistrų. Man žiūrint, tarp jų įsiliepsnojo keli baisūs gin- 
Čai, tik negalėjau suprasti dėl ko. Gal patinai pešėsi iš pavydo? 
Įdomiausia buvo stebėti žvejojančias žuvėdras, žiūrėti, kaip jos 
šauna vandenin iš šimto jardų aukščio ir tylutėliai dingsta po 
mėlynomis jūros bangomis, o po valandėlės vėl pasirodo, lai- 
kydamos snapuose blizgantį grobį. Tur būt, jokio kito paukš- 
čio judesiai — nei ore, nei ant Žemės — nėra tokie įdomūs, kaip 
persekiojančios grobį Žuvėdros. Net ir peslio skrydis nėra 
toks grakštus. Ji lėkdama staigiai pasisuka atgal, akimirką 
stabteli ore, kad geriau įsižiūrėtų į savo auką, tada kaip strėlė 
neria žemyn ir dingsta baltuose vandens pursluose; ten kur 
įsminga tas sparnuotas žaibas, suboluoja plyšys, ir tučtuojau 
baltoji būtvbė vėl išnyra į mėlyną paviršių. Ne, niekas negali 
prilygti šiems grakštiems judesiams. Joks žmogaus išradimas, 
varomas oro, vandens ar ugnies, nepadarytų tokio kerinčio 
įspūdžio. 

Ilgai sėdėjau savo valtelėj, stebėdamas žuvėdras. Patenkin- 
ias, kad išvyka sėkminga, nusprendžiau iki galo įvykdyti sa- 
vo planą ir išlipau į salelę. 

Puikieji paukščiai tol tupėjo savo vietose, kol priplaukiau 
visai prie kranto. Jie tarsi suprato, kad nieko pikto nedarysiu, 
ir pasitikėjo manimi. Šiaip ar taip, šautuvo paukščiai nebijojo, 

nes pakilę ėmė skraidyti taip žemai virš mano galvos, kad ga“ 
lėjau juos numušti irklu. 

Viena žuvėdra, kaip man atrodė, didesnė už kitas, visą laiką 
tupėjo matomiausioje vietoje — ant karties bumbulo. Gal ji 
man tik pasirodė didžiausia, kad buvo tokioje vietoje. Dar ne- 
pajudėjus kitiems paukščiams, ji šaižiai klyktelėjo ir šaute 
šovė į orą. Tai buvo tarytum komanda visiems kitiems pasekti 
jos pavyzdžiu. Tikriausiai, ji buvo būrio vadas ar sargybinis. 
O jų taktika, pastebėjau, lygiai tokia, kaip ir varnų, besiruo- 
šiančių užpulti pupelių ar bulvių lauką. 

Nuskridus paukščiams, man kažkodėl pasidarė liūdna. Net 
ir jūra aplinkui atrodė juodesnė. Bet tat visai suprantama — 
juk dingo baltas salos apdaras, taip džiuginęs akį, ir liko tik 
plikos uolos bei visu salos paviršiumi išbarstyti juodi kaip de- 
gutas akmenys. Tačiau ne vien tai man prislėgė širdį. Staiga 
pakilo lengvas vėjelis, debesys užklojo saulės diską, ir van- 
dens paviršius, iki šiol buvęs lygus kaip stiklas, susidrumstė ir 
papilkėjo nuo bekylančių mažų bangelių. 

Dabar salelė atrodė dar niūresnė. Bet pasiryžęs ją ištirti — 
juk todėl ir atplaukiau — yriausi pirmyn, kol sugirgždėjo val- 
telės kilis, atsimušes į akmenis. 

Šalimais pastebėjau mažutę įlankėlę, kuri man pasirodė 
tinkama; į ją įplaukęs, išlipau į krantą ir nedelsdamas nužings- 
niavau tiesigę prie karties, į kurią tiek metų žvelgdavau tik iš 
tolo ir kurią norėjau geriau apžiūrėti. 


VII SKYRIUS 


JŪROS EŽIO BEIEšKANT 


Netrukus paliečiau tą įdomųjį medžio gabalą ir pasijutau 
toks išdidus, lyg čia būtų buvęs Šiaurės ašigalis, o aš — jo at- 
1adėjas. Kaip nustebau, pamatęs, kokio kartis storumo iš tik- 
rųjų, ir supratęs, kad klysdavau, žiūrėdamas į ją iš tolo. Nuo 
kranto ji atrodydavo'ne didesnė už kauptuko ar šakės kotą, o 
bumbulas viršūnėje — kaip didžiulė ropė. Štai kodėl apstulbau, 
išvydęs ne kartį, o stulpą, triskart storesnį už mano šlaunį, ir 

„bumbulą, didesnį už manė patį! Iš tiesų tai buvo didžiulė devy- 
nių galonų ! talpos statinė. Ji buvo ne šiaip užkelta ant stulpo, 
bet pamauta, ir laikėsi labai tvirtai. Statinė buvo nudažyta bal- 
tai, aš tai žinojau ir pirma — matydavau ją blizgant saulėje. 
O stulpas visada likdavo tamsus. Kažkada, matyt, jis buvo 
nudažytas juodai, bet vandens purslai, audrų metu pasiekią net 
statinę, jo dažus buvo visai nuplovę. 

Dėl stulpo aukščio apsirikau, kaip ir dėl storio. Nuo kran- 
to jis atrodė ne aukštesnis už žmogų, bet saloje kyšojo virš 
manęs kaip didžiulio laivo stiebas. Jis buvo kokių dvylikos 
pėdų aukščio — taip, mažų mažiausiai dvylikos. 

Nustebino mane ir pačios salelės plotas. Visą laiką ji man 
atrodė maždaug trisdešimties kvadratinių jardų dydžio, bet iš 
tikrųjų buvo šimtą kartų didesnė — gal kokio akro. Salos pa- 
viršius daugiausia nusėtas apvaliais, labai įvairaus dydžio ak- 
menimis: nuo smulkaus žvirgždo iki Žmogaus didumo luitų. 
Buvo ir dar didesnių akmenų; pusiau sulindę į žemę, jie stovė- 
jo tvirtai kaip uolos. Tai kyšojo galai akmenų, sudarančių sa- 
lelės pamatą. Visi —ir didieji, ir mažieji — akmenys buvo ap- 
traukti juodomis gleivėmis. Tai šen, tai ten kūpsojo ištisos lys- 
vės įvairiausių jūros žolių; kai kurias bangos išplaudavo ir 
į mūsų pakrantę. Jos buvo laikomos gera trąša bulvėms, ir ne 
kartą glėbiais tempiau jas į savo dėdės daržą. 

Gerai apžiūrėjęs aukštąjį signalinį stulpą ir maždaug nuspė- 
jęs statinės dydį, ėmiau tyrinėti salelę. Norėjau rasti kokią 
nors įdomią kriauklę ar šiaip retesnį daiktelį, kurį galėčiau 
parsivežti ir pasidėti kaip šios puikios kelionės prišiminimą. 

Bet eiti ne taip jau lengva — daug sunkiau, negu buvau 
manęs. Jau sakiau, kad akmenys buvo gleivėti, dėl to buvo 
labai slidūs, lyg muilini. Nenužengęs nė kelių žingsnių, parkri- 
lau ir gerokai susikuūliau. 

Pradėjau abejoti, ar verta eiti į tą pusę, tai yra tolyn nuo 
valtelės. Bet ten buvo matyti kažkoks pusiasalis, išsikišęs į jū- 
rą. Pačiame jo gale pastebėjau daugybę retų kriauklelių ir pa- 
norau jų pasirinkti. 

Aš jau buvau mates kelių rūšių kriauklelių ir smėlyje tarp 


1! Galonas — 4,5 lt. 

akmenų. Kai kurios buvo pilnos, o kitos —tuščios ir baltos. 
Jos man ne naujiena, daug kartų tokias buvau matęs jūrų žo- 
lėse, trešdamas bulvių laukus. Tai buvo paprasčiausios mėly- 
nosios dvivėrės geldelės ir sraigės. Gaila, neradau nė vienos 
austrės, o jau taip smarkiai buvau išalkęs, kad būčiau suval- 
ges jų kelias dešimtis. Bet tokia vieta, matyt, joms netiko. Buvo 
tik daugybė mažų krabų ir omarų, bet žali jie nevalgomi, 0 
čia jų neišviIsi. 

Eidamas į pusiasalį vis dairiausi jūros ežio, bet niekur ne- 
mačiau. Jau seniai norėjau turėti įdomų jo kiaukutą, bet vis. 
nepavykdavo rasti. Retkarčiais jų pasirodydavo ir mūsų pa- 
krantėje, tačiau tuoj pat būdavo išgrobstomi. Mat, jie laikomi 
puikiu papuošalu židinio atbrailai, ir pajūrio gyventojai juos. 
labai vertina. O šią tolimą salelę mažai kas lanko, tad čia tik- 
Iai galėtų būti jūros ežių. Nusprendžiau salelę gerai apieškoti 
ir ėjau labai lėtai, atidžiai apžiūrinėdamas kiekvieną plyšį bei 
cubumėleę tarp uolų. 

Pusiasalyje tikėjausi rasti kokį nors labai retą daiktą. 
Blizgančios kriauklės, kurių linkui ėjau, man besiartinant dar 
labiau žėrėjo. Bet jų neskubėjau rinkti, juk kriauklės niekur 
nedings. Jų gyventojai jau seniai buvo jas palikę, todėl tikrai 
žinojau, kad nepajudės iš vietos. Taigi, ėjau sau neskubėda- 
mas, atidžiai žiūrėdamas į žemę. Taip aš perėjau per visą salą, 
Let nieko gero neradau. Buvau jau beveik pasiekęs pusiasalį, 
kai staiga išvydau kažkokį nepaprastą daiktą. Jis buvo tamsiai. 
raudonos spalvos, apvalus kaip apelsinas, tik daug didesnis. 
Bet nereikia ir aprašinėti, ką pamačiau, juk, tikriausiai, visi 
žinote, kaip atrodo jūros ežio kiautas. 

Aš paėmau jį i rankas ir susižavėjęs pradėjau apžiūrinėti 
lenktą kiauto apačią ir keistus atsikišimus viršuje. Tokio gra- 
žaus jūros ežio aš dar niekada nebuvau matęs, todėl džiau- 
cgiausi, kad turėsiu puikų suvenyrą iš savo kelionės. 

Kelias minutes aš sukinėjau savo radinį rankose, žiūrėjau 
į tuščią kiaukuto vidų, į tą baltą kambarėlį, kuriame kadaise 
buvo gyvenes jūros ežys. Praėjo gerokas laiko tarpas, kol aš 
atsitraukiau nuo to nepaprasto daikto; prisiminęs, kad pake- 
liui mačiau dar daug kitokių kriauklių, aš grįžau jų rinkti. 

Labai nustebau, pamatęs, kad beveik visos man nepažįsta- 

mos. Kriauklės buvo trijų ar keturių rūšių ir visos nematytos. 
Prisipyliau jų pilnas kišenes, pasiėmiau į rankas ir pasukau 
atgal, link valtelės. 

O gerasis dangau! Ką aš pamačiau! Kriauklės, jūros ežys — 
viskas iškrito man iš rankų, nelyginant karštos geležies gaba- 
lai. Jie nukrito prie mano kojų, o aš pats vos nepargriuvau 
cnt jų, sukrėstas to, ką pamačiau. Kas gi tai? Valtelė! Mano 
valtelė! Kur dingo mano valtelė? 


VIII SKYRIUS 
VALTELĖ NUPLAUKIA 


Taigi, valtelė buvo kalta, kad aš taip nustebau, o netrukus 
išsigandau. Jūs paklausite, kas gi jai atsitiko? Nejaugi ji pa- 
skendo? Ne, nepaskendo, bet man buvo visai tas pats. Ji nu- 
plaukė! 

Žvilgtelėjęs ton pusėn, kur buvau valtelę palikęs, tikėjausi 
ją ten ir pamatyti. Bet, deja! Mažoji įlankėlė tarp uolų buvo 
tuščia. . 

Tai ne koks nors stebuklas. Aš iš karto viską supratau, nes 
pamačiau ir pačią valtelę, lėtai tolstančią nuo kranto. 

Prisiminiau, kad buvau gerai jos nepririšęs ir net neištrau- 
kęs į krantą virvės, todėl vis stiprėjantis vėjas ją išnešė iš įlan- 
kėlės ir nuplukdė tolyn į atvirą jūrą. 

Taigi pirmiausia aš tik nustebau, bet tučtuojau mane paga- 
vo išgąstis. Kaip paimti valtelę? Kaip susigrąžinti atgalė O jei 
nesusigrąžinsiu, kaip pasiekti namus? Juk iki jų mažiausiai 
trys mylios. Tokio atstumo aš niekaip nenuplauksiu, o vilties 
nėra, kad kas ateitų man į pagalbą. Vargu ar kas matė mane 
nuo kranto ir ar žino mano padėtį. Net ir valtelės, tikriausiai, 
is ten nematyti, nes dabar aš žinojau, kokie maži atrodo daik- 
tai iš didelio nuotolio. Tai suvokiau, pamatęs signalinį stulpą 
ir pačią salelę. Uolos, kurios nuo kranto atrodė iškilusios tik pė- 
dą virš vandens, iš tikro buvo jardo aukštumo. Todėl nesitikė- 
jau, kad kas pamatys mano valtelę ir sužinos apie mane ištiku- 
sį pavojų, nebent atsitiktinai pažiūrėjęs pro žiūronus. Bet vil- 
ties maža arba visai jokios. 

Kuo daugiau galvojau, tuo aiškiau man darėsi, kad per savo, 
lengvabūdiškumą patekau į didelį pavojų. 

Iš pradžių nesusigaudžiau, ką daryti. Atrodė, nėra jokios ki-. 
tos Išeities, kaip pasilikti saloje. Bet tuoj man dingtelėjo min--. 
tis — šokti į vandenį ir vytis valtele. Tuo metu ji buvo nuto- 
lusi nuo salelės kokį šimtą jardų, ir man atrodė, kad pasigau- 
sių. Bet, man bežiūrint, atstumas tarp mūsų vis didėjo. Taigi, jei. 
jau ryžausi plaukti, nebegalima delsti nė minutės. 

O ką gi daugiau daryti? Jei valtelės nepasigausiu, atsidur-. 
siu dideliame pavojuje, ir ši mintis mane paskatino veikti. 

Paskubomis nusiplėšiau drabužius ir nusviedžiau ant akme-. 
nų. Ten pat numečiau batus, kojines, net ir marškinius, kad 
netrukdytų plaukiant, ir puoliau į vandenį, tarsi ketindamas 
išsimaudyti. Bristi neteko, nes ir prie pat kranto buvo labai 
gilu. Ėmiau plaukti tiesiog link valtelės, stengdamasis nė kiek 
nenukrypti į šalį. 

Plaukiau kaip galėdamas greičiau, bet atstumas iki valtelės. 
Kheveik nemažėjo. Kartais atrodydavo, jog valtelė tolsta tokiu 
pačiu greičiu, kokiu aš plaukiu, ir ši mintis kėlė man siaubą. 
Aiškiai supratau, jei nepavysiu — padėtis bus visai beviltiška. 
Tada turėsiu plaukti atgal į salelę arba viskas baigta, nes Ži-. 
nojau, kad nuplaukti į krantą tas pats, kas perplaukti Atlantą. 
Tuo metu buvau jau geras plaukikas ir, reikalui esant, būčiau 
lengvai įveikęs vieną mylią, bet trys mylios buvo ne mano jė- 
goms ir jų nebūčiau galėjęs nuplaukti net gresiant mirštamam 
pavojui. Be to, valtelė plaukė ne į krantą, o priešingai, gilyn 
į jūrą, ir man būtų tekę įveikti mažiausiai dešimt mylių. 

Aš jau buvau pradedąs abejoti, ar verta vytis valtelę, ir vos. 
nepasukau atgal, link salos, kol dar turėjau jėgų ją pasiekti, 
bet staiga pamačiau, kad valtelė truputį pasigręžė ir ėmė plauk- 
ti į mano pusę, — mat, staiga ūžtelėjo vėjas iš kito šono. Ka- 
dangi valtelė kiek priartėjo, nutariau dar kartą pamėginti ją 
pasiekti. 

Šį kartą pagaliau pavyko. Aš įsitvėriau už valtelės krašto. 
ir galėjau truputį pailsėti po tokio ilgo plaukimo. 

Kai tik atgavau kvapą, pamėginau įlipti į vidų. Bet nesėk-. 
mingai. Valtelė, neišlaikiusi mano svorio, nelyginant gelda 
apsivertė dugnu į viršų, ir aš staiga atsidūriau po vandeniu. Bet 

tuoj išsikapsčiau į paviršių ir dar kartą nučiupau valtelės kraš- 
tą, ketindamas atsisėsti ant kilio. Ir vėl nepavyko. Aš praradau 
pusiausvyrą ir taip smarkiai pakreipiau valtelę į vieną pusę, 
kad ji vėl persivertė — grįžo į pirmykštę padėtį. 

To aš tik ir laukiau. Bet kai žvilgterėjau į valtele, nusigan- 
dau — ji buvo beveik pilna vandens. Vandens svoris valtelę 
kiek nugramzdino, todėl aš be vargo perlipau per kraštą ir 
įsiropščiau į vidų. Bet tučtuojau pajutau, kad valtelė skesta! 
Ji ėmė grimzti dėl mano svorio, ir aš supratau, kad jei tuojau 
pat neiššoksiu, atsidursiu dugne. Jei būčiau nepasimetęs ir lai- 
ku iššokęs iš valtelės, gal ji ir nebūtų pasinėrus. Bet po tokių 
maudynių ir nardymo aš buvau taip išsigandęs ir sumišęs, kad 
visai neturėjau nuovokos ir stypsojau valtelėje iki kelių van- 
denyje. Norėjau vandenį išsemti, bet neradau skardinės. Ji 
buvo dingusi kartu su irklais. Skardinė, aišku, nuskendo, kai 
laivelis apsivertė, o irklai plūduriavo kažkur tolumoje. 

Visai nusimines, aš pradėjau pilti vandenį rankomis, bet, 
pasėmęs vos keletą rieškučių, pajutau, kad valtelė paniro. Tą 
pat akimirksnį ji nugrimzdo tiesiai po manimi, ir man teko ge- 
rai padirbėti rankomis ir kojomis, kol ištrūkau iš sūkurio, atsi- 
radusio valtelei skęstant. 

Pažvelgiau į tą vietą, kur ji pradingo, ir supratau, kad ne- 
beiškils. Tada apsisukęs nuplaukiau atgal į salelę. 


IX SKYRIUS 


SIGNALINIS STULPAS 


Salelę pasiekiau, bet tik su dideliu vargu. Plaukdamas per 
bangas, jutau, kad iriuosi prieš srovę — prasidėjo potvynis. Ne 
kas kitas, o potvynis bei vėjas ir buvo išplukdęs mano valtelę 
iš įlankėlės. Bet aš pasiekiau salelę kaip tik laiku — kiekviena 
uždelsta sekundė man būtų brangiai kainavusi. Sukaupęs visas 
jėgas, mostelėjau paskutinį kartą ir, atrodė, jei ne krantas, ne- 
būčiau nuplaukęs nė pėdos daugiau, taip buvau pailsęs. Laimė, 
man iki galo užteko jėgų, bet į krantą iššliaužiau visiškai nu- 

silpęs ir kelias minutes tįsojau nejudėdamas, gaudydamas 
kvapą. 

Taip gulėjau neilgai. Žinojau, kad padėtis labai rimta ir ne- 
galima leisti laiko veltui, todėl greit pašokau ir apsidairiau. 

Keista, bet pirmiausia pažiūrėjau į tą pusę, kur nuskendo 
valtelė. Pasižiūrėjau nesąmoningai, visai nežinodamas kodėl. 
Gal būt, dar turėjau krislelį vilties, kad ji iškils į paviršių? Bet 
žiūrėti nebuvo ko, nes jūra tyvuliavo tuščia tuštutėlė. Tik to- 
lumoj plūduriavo niekam nereikalingi irklai — galėjo ir jie atsi- 
durti dugne kartu su valtele, 

Tada žvilgterėjau į krantą, bet ten išvydau tik žemą, lygią 
žemės juostą su kaimu. Žmonių pakrantėje nemačiau — teisy- 
bę sakant, aš vos įžiūrėjau net namus, nes dangus, tarsi norė- 
damas dar labiau mane nuliūdinti ir išgąsdinti, visai apsiblausė. 
Kartu su debesimis pakilo smarkus vėjas. Jis šiaušė vandenį 
ir kėlė tokias bangas, kad visai užstojo krantą. Net ramiu oru, 
ir tai žmonių ant kranto nebūčiau įžiūrėjęs jau vien dėl tolumo, 
juk nuo salelės iki artimiausio kaimelio krašto daugiau kaip 
trys mylios. 

Taigi, šauktis ką nors į pagalbą buvo beprasmiška. Net ir 
ramiausią dieną manęs niekas nebūtų išgirdęs, ir tai žinodamas, 
aš nė nemėginau praverti burnos. 

Jūroje taip pat nieko nebuvo matyti: nei laivo, nei valties, 
nei škunos, nei brigo — tuščia visoje įlankoje. Buvo sekmadie- 
nis, ir visi laivai stovėjo uostuose. Šią dieną neplaukdavo į jū- 
rą ir Žvejų valtelės, o tokie laiveliai, kuriais plaukiodavo poil- 
siautojai, buvo pasukę įprastine kryptimi — įlanka žemyn, prie 
garsiojo švyturio, Kartu su visais, tikriausiai, ir Heris Bliu. 

Akiratyje nė vieno laivo —nei šiaurėje, nei pietuose, nei 
1ytuose, nei vakaruose. Aplinkui tęsėsi tik vandens dykuma, ir 
aš jaučiausi toks vienišas, lyg būčiau buvęs gyvas užkastas 
į Žemę. 

Gerai prisimenu tą baisų mane apnikusį vienatvės jausmą. 
Aš atsisėdau ant akmens ir pravirkau. 

Negana to, sugrįžo žuvėdros ir, tikriausiai, įpykusios ant 
manęs už tai, kad sutrukdžiau joms pasisotinti bei pailsėti, di- 
džiuliu būriu skraidė man virš galvos ir taip klykavo, lyg norė- 
damos mane apkurtinti. Tai viena, tai kita pralėkdavo man vi- 

sai pro rankas ir, šaižiai surikusi, vėl šaudavo į orą. Išsigandau, 
kad tie pamišę paukščiai neužpultų manęs, nors dabar aš gal- 
voju, kad jie taip darė ne iš pykčio, o iš smalsumo. 

Apsvarsčiau viską, kas tik atėjo į galvą, bet nesugalvojau 
nieko kito, kaip sėdėti (arba stovėti, jeigu taip labiau patiks) 
ir laukti, kol ateis koks nors išgelbėtojas. Kitos išeities nebu- 
vo. Savo jėgomis iš salelės išsikapstyti vis tiek negalėjau, tad 
beliko laukti, kol kas nors atplauks ieškoti manes. 

Bet kada tai bus? Labai maža vilties, kad kas nors nuo kran- 
manęs nematytų be žiūrono. Žinojau, kad žiūroną turėjo tik 
pora valtininkų. Vienas iš jų — Heris Bliu. Bet juk ne kas die- 
ną vyrai žiūronais naudojasi, o į salelę juos nukreipia dar re- 
čiau. Ko gi jiems žiūrėti į tą pusę? Tuo keliu niekad neplaukia 
joks laivelis, o dideli laivai, plaukdami per įlanką, juo labiau 
lenkia šį pavojingą uolyną. Taigi mažai tetūrėjau vilties, kad 
būsiu pastebėtas nuo kranto paprasta akimi arba per žiūroną. 
Bet dar mažiau, kad praplauks koks nors laivas ir paims mane, 
kadangi arti salos laivai niekad neplaukdavo. 

Taip liūdnai nusiteikęs, aš atsisėdau ant akmens, laukda- 
mas, kas bus. Kad man teks salelėje išbūti labai ilgai, kad reiks 
badauti — nesitikėjau. Tada ateitis neatrodė man tokia baisi. 
Bet, tikriausiai, taip ir būtų buvę, jei ne viena aplinkybė — 
juk Heris Bliu pasiges valtelės ir pradės manęs ieškoti. 

Žinoma, iki nakties jis gal ir nepastebės, nes iki to laiko gal 
dar nebus grįžęs iš jūros. Bet sutemus jis tikrai grįš namo ir, 
neradęs laivelio, supras, kad jį paėmiau aš. Juk aš buvau vie- 
nintelis berniukas kaime, kuris naudojosi šia privilegija,— net 
vyrai valtelės: neimdavo. Nesulaukęs valtelės iki nakties, He- 
ris nueis pas dėde, ten, be abejo, kils triukšmas dėl mano din- 
gimo, manęs pradės ieškoti, ir galų gale paaiškės, kur aš esu. 

Tiesą sakant, mane ne tiek gąsdino mano beviltiška padėtis, 
kiek. kankino baimė dėl to, ką padariau. Kaip aš dabar pažiū- 
rėsiu Heriui į akis? Kuo atsilyginsiu už pražudytą valtelę? Taip, 
apie tai reikėjo pagalvoti. Savo pinigų aš neturėjau, o dėdė 
už mane nemokės. O kažkas vis dėlto turės atlyginti jauna- 
jam valtininkui padarytą skriaudą. Bet kas ir kaip tai padarys? 
Jei tik dėdė leistų man atidirbti Heriui, galvojau, dirbčiau išti- 

sas savaites, kol darbu atsilyginčiau už valtelę. Kad tik jis 
rastų man tinkamo darbo. 

Taip ir sėdėjau, vis svarstydamas, kaip reiks atsilyginti už 
nuostolį. Ši mintis man kėlė didžiausią susirūpinimą, ir man 
net nedingtelėjo, kad mano gyvybė pavojuj. Žinojau, kad ma- 
nęs laukė šalta ir alkana naktis, kad būsiu permerktas iki siū- 
lelio, nes potvynis užpils salelės akmenis ir turėsiu stovėti 
vandenyje. Beje, koks bus vandens gylis? Gal iki kelių? 


Apsidairiau aplinkui, tikėdamasis pastebėti kokį nors ženklą, 
kiek paprastai vanduo pakyla. Aš žinojau, kad visi akmenys 
bus apsemti, nes pats buvau tai matęs anksčiau. Bet, kaip ir 
dauguma pakrantės gyventojų, visą laiką buvau įsitikinęs, kad 
salelė būna apsemta ne daugiau, kaip per kelis colius. 

Iš karto nemačiau nieko, kas parodytų man tą vandens 
aukštį, galų gale mano žvilgsnis užkliuvo už signalinio stulpo. 
Nužvelgiau jį nuo apačios iki viršaus ir pastebėjau baltą ruo- 
želį, kuris, be abejo, ir buvo pakylančio vandens riba. Bet įsi- 
vaizduokite mano nustebimą ir siaubą, kai pamačiau, kad ta 
linija mažų mažiausiai šešių pėdų aukštyje nuo žemės! 

Kaip paklaikęs puoliau prie stulpo. Atsistojau prie jo ir 
pažiūrėjau į viršų. Taip. Akys manęs neapgavo. Linija aukštai, 
virš mano galvos. Aš ją vos vos pasiekiau pirštų galiukais. 

Drebulys perbėgo mano gyslomis, kai galutinai supratau, 
kas manęs laukia. Tikėtis nebuvo ko — potvynis užlies salelę 
anksčiau, negu sulauksiu pagalbos. Aš būsiu užlietas, nuplau- 
tas nuo salos ir paskandintas jūros gelmėse! 


X SKYRIUS 
LIPU Į STULPĄ 


Dabar aš įsįtikinau, kad mano gyvybė pavojuje, tiksliau 
sakant, kad manęs laukia neišvengiama mirtis. Jau iš pradžių 
nelabai tesitikėjau, kad mane kas nors išgelbės tą dieną, o da- 
bar visai netekau vilties. Potvynis prasidės daug anksčiau, ne- 
gu ateis naktis. Per kelias valandas vanduo pasieks aukščiau- 
sią tašką, ir bus baigta. Net jeigu žmonės išsiruoštų ieškoti 

manęs dar prieš naktį —o to, kaip sakiau, nebuvo galima tikė- 
tis — vis tiek jau būtų per vėlu. Potvynis nelauks. 

Mane apėmė tokia baimė ir nusiminimas, kad aš ilgai sė- 
dėjau tartum suparaližuotas. Nieko negalvojau ir nemačiau, 
kas darėsi aplink mane. Tik retkarčiais nužvelgdavau tuščią 
jūros paviršių, dirstelėdavau čia į vieną šoną, čia į kitą ir vėl 
bejėgiškai žiūrėdavau į bangas. Nebuvo matyti nei laivo, nei 
valties — nieko, kas būtų bent kiek išblaškęs tą liūdną vieno- 
dybę. Tik čia vienur, čia kitur nerūpestingai suplasnodavo 
balti žuvėdrų sparneliai. Paukščiai daugiau jau neerzino manęs 
savo klyksmais, nors tai viena, tai kita žuvėdra vis grįždavo 
ir praskrisdavo tiesiai virš mano galvos, tarsi klausdama, ką 
aš darau tokioje vietoje ir ar nežadu išeiti. 

Staiga vilties kibirkštėlė prikėlė mane iš baisaus nusimini- 
mo. Mano akys vėl užkliuvo už signalinio stulpo, kuris visai 
neseniai buvo taip mane išgąsdinęs. Dabar man šovė mintis, 
kad jis gali padėti man išsigelbėti. 

Nereikia nė aiškinti, kad sumaniau įlipti į stulpo viršūnę 
ir prabūti ten, kol vanduo nuslūgs. Žinojau, kad dalis stulpo 
kyšo virš vandens net ir didžiausio potvynio metu. Taigi, jo 
viršūnėje būčiau visai saugus. 

Beliko tik sugalvoti, kaip į stulpą įlipti, bet galvosūkis čia 
nesunkus. Aš gerai laipiodavau į medžius, todėl, maniau, ir 
čia įsliuogti bus vieni niekai. 

Radęs išsigelbėjimo vietą, aš tarytum atgijau. Juk pasiekti 
stulpo viršūnę visai pigu. Žinoma, nelengva bus pratupėti ten 
visą naktį, bet pavojus negrės joks. Pavojaus nebėra, galiu iš 
jo tik pasijuokti. 

Įkvėptas tos minties, vėl priėjau prie stulpo, ketindamas 
į jį lipti. Dar nežadėjau ten pasilikti, nes tariau, kad pilnai 
pakaks laiko į stulpą įlipti, potvyniui prasidėjus. Norėjau tik 
pabandyti, ar galėsiu įsliuogti, kai ateis neišvengiama valanda. 

Tada ir išaiškėjo, kad tai daug sudėtingiau, negu buvau 
manes. Kokias šešias pėdas stulpas buvo apsitraukęs tokiais 
pat maurais, kaip ir visi akmenys aplinkui, ir todėl buvo toks 
slidus, kad aš nejučiomis prisiminiau išriebaluotus stulpus, 
kuriuos buvau mates pasilinksminimų metu mūsų kaime. 

Kelis kartus nuslydęs, pagaliau šiaip taip pakilau virš bal- 

tosios linijos. Visa laimė, toliau lipti buvo lengviau, todėl ne- 
trukus atsidūriau stulpo viršūnėje. 

Džiaugdamasis, kad taip sėkmingai susidorojau su savo 
uždaviniu, pakėliau ranką, norėdamas nusitverti už statinės 
viršaus ir užlipti ant jos, bet staiga mane vėl apniko juodos 
mintys, ir aš vėl puoliau į nusiminimą. 

Ranka buvo per trumpa, ir aš niekaip negalėjau pasiekti 
statinės viršaus. Pasiekiau tik iki pusės, iki tos vietos, kur sta- 
tinė praplatėja, ir negalėjau nei pasilaikyti už jos, kad nenu- 
krisčiau, nei užlipti aukščiau. 

Negalėjau ilgiau pasilikti ir toje vietoje, kur buvau. Tuč- 
tuojau visai netekau jėgų ir turėjau nusileisti Žemėn. 

Mėginau pakilti dar ir dar kartą, bet vis nesėkmingai. Kad 
ir kaip tiesiau rankas, kad ir kaip stengiausi, niekaip negalė- 
jau užlipti ant statinės, nes ją tepasiekiau tik iki vidurio. Ži- 
noma, čia išsilaikyti negalėsiu, nes jokios atramos nėra po 
kojomis, ir nuslysiu žemyn. 

Tai suvokęs, iš naujo nusigandau, bet šį kartą nepuoliau 
neviltin. Matyt, besiartinančio pavojaus akivaizdoje mano pro- 
tas ėmė greičiau veikti. Aš nepasimečiau ir ėmiau galvoti, ką 
daryti toliau. 

Jei turėčiau peilį, įpiaučiau stulpe rieves ir, į jas atsirem- 
damas, pasikelčiau aukštyn. Bet peilio neturėjau, ir rievių 
įpiauti nebuvo kuo, nebent tik išgraužti medį dantimis. Taigi, 
padėtis buvo labai sunki. 

Ir tada man dingtelėjo puiki mintis — kodėl gi nepasidarius 
kokio nors paaukštinimo ant žemės? Juk aš galiu prisinešti 
prie stulpo akmenų, prikrauti jų virš baltosios linijos ir atsi- 
sioti viršūnėje. Taip ir reikia padaryti. Keletas akmenų jau 
buvo sukrauta aplink stulpą, matyt, tam, kad jis tvirčiau sto- 
vėtų. Taigi, man reikėjo tik dar daugiau akmenų atsinešti, su- 
krauti juos į krūvą ir užsilipti ant viršaus. 

Naujas išsigelbėjimo planas mane taip nudžiugino, kad, ne- 
gaišdamas nė minutės, ėmiausi jį vykdyti. Aplinkui buvo dau- 
gybė akmenų, ir aš maniau, kad per kelias minutes padarysiu 
tai, ką buvau sugalvojęs. Tačiau kiek pasidarbavęs supratau, 
kad šis darbas užims daug daugiau laiko, negu tikėjausi. Ak- 
menys slidūs, ir juos nešti labai sunku. Be to, vieni man per 

sunkūs, o kiti, atrodę paviršiuje, buvo įaugę į smėlį ir laikėsi 
taip tvirtai, kad niekaip negalėjau ištraukti. 

Nepaisydamas šių kliūčių, dirbau iš paskutiniųjų. Norėda- 
mas laiku sukrauti tokio aukščio pylimą, kokio reikia, turėjau 
baisiai skubėti. 

Tuo tarpų vanduo vis kilo ir kilo. Lėtai,.bet nesulaikomai 
veržėsi jis į salelę. Ir aš tai jaučiau. 

Klupdamas ant aštrių akmenų, aš laksčiau čia pirmyn, čia 
atgal kruvinais keliais. Bet apie tai galvoti nebuvo kada. Aš 
nekreipiau dėmesio į sunkumus ir skausmą, nes man grėsė kur 
kas didesnis pavojus — prarasti gyvybę. Todėl plušau iš visų 
jėgų be jokio raginimo. 

Kai vanduo ėmė semti uolas, aš jau buvau sukrovęs pyli- 
mą sulig savo ūgiu, bet žinojau, kad bus per mažas. Reikėjo 
dar dviejų pėdų aukščio, kad pylimas pasiektų baltąją liniją, 
todėl, nė minutės neatsikvėpdamas, dirbau savo vergišką dar- 
bą. Bet dirbti darėsi vis sunkiau. Aplinkui gulėję akmenys bu- 
vo jau surinkti, ir dabar jų reikėjo eiti vis toliau ir toliau. Aš 
baisiai susidraskiau rankas ir kojas, griuvinėdamas ant akme- 
nų, ir darbas ėjosi nebe taip sparčiai. Be to, keturių pėdų aukš- 
tyje pylimas pasidarė visai lygus su manimi, ir man buvo labai 
sunku taip aukštai užkelti akmenis. Dabar kiekvieną akmenį 
dedant reikdavo sugaišti po kelias minutes, o kartais ir su to- 
kiu vargu užstumtas akmuo nuriedėdavo žemyn, dar gerai, kad 
nesužeidė manęs. 

Pagaliau, po dviejų ar daugiau valandų triūso, darbą bai- 
giau. Ne todėl, kad jis buvo padarytas — toli gražu ne. Jis, de- 
ja, buvo ne užbaigtas, o nutrauktas. Kas jį nutraukė, nereikia 
nė sakyti — manau, visi suprantate, kad potvynis. Taip, potvy- 
nis, kuris jau buvo prisėlinęs prie salelės ir, rodės, tuoj apsems 
ją visą. Čia potvynis prasidėjo ne taip, kaip ant kranto. Ten jis 
prasideda pamažu, banga po bangos, o salelę, kurios paviršius 
beveik vienodo aukščio, vanduo iš karto apsėmė visą, ir gana 
giliai. 

Aš nesilioviau dirbti ir tada, kai vanduo užliejo salele. 
Stovėdamas iki kelių vandenyje, rausiau akmenis iš smėlio, net 
panirdamas, ir tempiau juos prie pylimo. Purslai tiško man ant 
veido, o kartais banga apipildavo mane nuo galvos iki kojų, 


38 


ir aš pradėjau bijoti, kad nepaskęsčiau, bet dirbau be perstojo, 
k.ol pasidarė labai gilu ir jūra taip įsisiūbavo, kad ilgiau nebe- 
galėjau išsilaikyti. Tada, pusiau brisdamas, pusiau plaukdamas, 
prinešiau prie krūvos paskutinį akmenį ir, užkėlęs į viršų, už- 
lipau ten ir pats. Atsistojęs aukščiausioje savo pastatyto įtvir- 
tinimo vietoje, dešiniąja ranka tvirtai apsikabinau signalinį 
stulpą. Taip įsikūręs, su drebančia širdimi žiūrėjau į kylantį 
potvynį. 


XI SKYRIUS 


POTVYNIS 


Nepasakyčiau, kad ramiai laukiau potvynio. Priešingai, tą 
lemtingą valandą drebėjau iš baimės. Jeigu būčiau turėjęs dau- 
giau laiko pakankamai aukštam ir stipriam pylimui pastatyti, 
būčiau buvęs ramesnis. Dėl signalinio stulpo aš nebijojau. Jis 
jau buvo gerai išbandytas, nes per daugelį metų, kiek tik pame- 
nu, buvo atlaikęs ne vieną audrą. Baiminausi tik dėl savo pyli- 
mo — dėl jo aukščio ir stiprumo. Man pavyko pylimą sukrauti 
penkių pėdų aukščio, bet iki potvynio ribos dar trūko vienos 
pėdos. Taigi teks stovėti pėdos gilumo vandenyje, bet čia ne 
bėda. Dėl to visai nesijaudinau. Ramybės nedavė kita mintis: 
ar galima pasitikėti baltąja linija ant stulpo? Žinojau, kad to- 
kia būna vandens riba potvynio metu. Bet vandens paviršius 
sutampa su baltąja linija, kai jūra visai rami ramutėlė, o tuo 
metu jūra nebuvo rami. Stiprus vėjas kėlė pėdos,.o gal nei 
dviejų pėdų aukščio bangas. Taigi du trečdaliai arba net trys 
ketvirtadaliai mano kūno bus vandenyje, nekalbant jau apie 
tai, kaip iš visų pusių taškys purslai. Bet tai dar būtų nieko. 
O kas, jeigu vėjas vis stiprės, jei kils audra arba tikras štor- 
mas? Tada iš mano pylimo nebus jokios naudos. Aš ne kartą 
buvau matęs, kaip audrų metu balti purslai apipildavo visą 
salelę ir iškildavo aukštai virš signalinio stulpo. 

Taip, jeigu jau kils audra, aš žuvęs. 

Ši mintis man spaudė širdį visą laiką. 

Tiesa, visiškai prarasti vilties dar nereikėjo. Buvo puikus 

gegužės mėnuo, ir rytas tądien išaušo toks nuostabus, kaip re- 
ta. Bet kurį kitą mėnesį audros galima labiau tikėtis, bet pasi- 
taiko jų ir gegužy. Ir nors oras krante esti giedras ir šypsosi 
saulė, virš jūros siaučia vėjai ir šėlsta audros, pražudančios 
daug laivų. Bet tokios audros nė nereikėjo — kiekviena dides- 
nė banga galėjo užlieti ir nuplauti mane nuo tos netvirtos ak- 
menų krūvos. 

Mane baimino ir kita mintis — juk mano pylimas visai ne- 
patikimas, akmenys visai nesujungti vienas su kitu. Gerai pa- 
statyti aš jo ir nesitikėjau — nebuvo laiko. Akmenis suverčiau 
vieną ant kito be jokios tvarkos ir kai ant jų užlipau, iškart 
pajutau, kad sukrauti labai netvirtai. O kas, jeigu akmenų krū- 
va neatlaikys potvynio srovės spaudimo arba stiprių bangų 
smūgių? Tai aš iš tiesų būsiu plušęs visiškai veltui. Jei 
pylimas sugrius, aš nusirisiu kartu su akmenimis ir jau nieka- 
da nebepasikelsiu. 

Taigi nenuostabu, kad dėl to mano nerimas dar padidėjo; 
kiekvienąkart, pagalvojęs apie tokią nelaimę, aš akylai nu- 
žvelgdavau visą įlankos paviršių, bet kaskart vis labiau nuliūs- 
davau, nieko ten neišvydęs. 

Ilgą laiką aš visai nepakeičiau savo pradinės padėties — 
stovėjau apsikabinęs signalinį stulpą, prisiglaudęs prie jo, kaip 
prie geriausio draugo. Tuo metu jis ir buvo mano vienintelis 
draugas, juk be jo ir pylimas nieko nebūtų galėjęs padėti. Net 
jeigu būčiau pastatęs reikiamo aukščio, be stulpo vanduo įį 
būtų tuoj pat nuplovęs, o ir aš pats nebūčiau ant jo išstovėjęs. 
Nesiturėdamas į stulpą, aš būčiau neišsilaikęs ir ant pylimo. 

Taip aš ir stovėjau, beveik visai nejudėdamas. Bijojau nei 
-koją perkelti nuo vieno akmens ant kito — juk ir mažiausias 
mano judesys galėjo sugriauti akmenų krūvą, o aš žinojau, kad 
antrą kartą jų nebesurinksiu. Nebus laiko. Vandens salelėje 
jau buvo man virš galvos, ir aš būčiau nepajudėjęs nė žingsnio. 

Visą laiką žiūrėjau į jūrą, nors pats nejudėjau, tik galvą 
sukinėjau į visas puses. Čia žvelgiau prieš save, čia už savęs, 
čia į vieną šoną, čia į kitą ir taip, kokį penkiasdešimt kartų, 
bet nepastebėjau nė jokio laivelio, plaukiančio manęs vaduoti. 
Kartais žiūrėdavau į kylantį potvynį ir milžiniškas bangas, ku- 
rios be perstojo ritosi per uolas, grįždamos iš tolimųjų kelio- 

nių. Bangos buvo labai piktos, plūsdamos pro stulpą, jos ūžė, 
riaumojo, tarsi bardamos mane, kad įsiveržiau į jų namus. Ko 
gi Man, paprastam mirtingajam, reikia joms vienoms priklau- 
sančiose valdose, skirtose tik jų siautulingiems žaidimams? 
Man net atrodė, jog bangos man kažką sako. Ilgainiui į jas 
bežiūrint, man ėmė suktis galva, ir rodės, kad tuoj apalpsiu ir 
nusirisiu į tamsias vandens gelmes. 

Bangos kilo vis aukščiau ir aukščiau, pasiekė pylimo vir- 
šūnę, apsėmė mano pėdas, bet vis dar kilo, ir jau čaižė man 
kelius. Ak, ir kada gi jos nurims, kada gi jos liausis puolusios 
mane? O ne, dar per anksti! Vanduo kyla aukštyn, aukštyn, ir 
aš jau iki juosmens sūriame vandenyje. Putos plauna man vei- 
dą, pečius, tykšta į burną, akis ir ausis — aš dūstu, aš skęstu!.. 
O dieve! 

Vanduo pasiekė aukščiausią tašką ir apsėmė mane vos ne 
iki pat kaklo. Bet aš priešinausi su pašėlusiu užsispyrimu ir 
vis stipriau spaudžiausi prie signalinio stulpo. Laikiausi labai 
ilgai, ir jei niekas nebūtų pasikeitę, būčiau taip prabuvęs iki 
pat ryto. Bet pasikeitė, ir man ėmė grėsti dar didesnis pavojus. 

Atėjo naktis, ir, tarsi gavęs ženklą mane sudoroti, atūžė 
baisus vėjas. Jau «4emstant buvo užslinkę niūrūs debesys, ir 
dabar, vėjo nešamas, gūsiais pasipylė lietus. Bangos kas minu- 
tę kilo vis aukščiau ir kelis kartus persirito man virš galvos. 
Jos buvo tokios stiprios, kad aš vos begalėjau atsilaikyti — 
atrodė, tučtuojau būsiu atplėštas nuo stulpo. - 

Man širdis buvo apmirusi iš baimės. Mačiau, kad jei ban- 
gos dar didės, aš neturėsiu jėgų atsilaikyti ir teks pasiduoti. 
Net jeigu jos bus ir tokios, kaip dabar, vargu ar bepajėgsiu 
išsilaikyti. 

Paskutinioji pro mane praūžusi banga išjudino akmenis po 
kojomis, ir man reikėjo tvirčiau atsistoti. Aš truputį pasikėliau 
rankomis į viršų, kojomis ieškodamas aukščiausios ir tvirčiau- 
sios pylimo vietos, bet tuo metu atsirito kita milžiniška banga, 
nustūmė mane ir išnešiojo akmenis į visas šalis. Aš dar tvir- 
čiau apsikabinau stulpą ir kurį laiką, kol praužė banga, išbu- 
vau virš vandens beveik gulomis. Pagaliau banga praėjo, ir aš 
vėl pabandžiau atsistoti ant pylimo. Bet vos tik kojos palietė 
akmenis, pylimas ėmė skirtis ir, neatlaikęs mano svorio, bema- 

tent subyrėjo. Neturėdamas jokios atramos po kojomis, aš 
nučiuožiau stulpų žemyn ir kaip tie besiridenantys akmenys 
pliumptelėjau į vandenį. 


XII SKYRIUS 
LAIKAUSI STULPO 


Visa laimė, kad mokėjau plaukti, ir netgi neblogai. Tą aki- 
mirksnį šis mano sugebėjimas buvo pats naudingiausias iš vi- 
sų kitų, ir tik jo dėka aš nenuskendau. Gerai, kad truputį mo- 
kėjau ir nardyti, kitaip viskas būtų baigęsi labai liūdnai, nes 
nukritęs aš atsidūriau pačiam jūros dugne, tarp biaurių iuodų 
akmenų. Bet vos tik susivokęs, it antis išnėriau į paviršių ir, 
laikydamasis ant bangų, apsidairiau aplinkui. Norėjau pama- 
tyti signalinį stulpą, bet negalėjau, nes vanduo be perstojo 
tiško man į akis. Kaip šuo, ieškodamas vandenyje kokio nors 
daikto, du ar tris kartus apsisukau aplink, nes neįsivaizdavau, 
net kurioje pusėje to stulpo ieškoti — vanduo mane buvo vi- 
sai apakinęs ir apkurtinęs. 

Pagaliau pastebėjau. Stulpas nebuvo arti, kaip tikėjausi, jis 
kyšojo gerokai nutolęs, ne mažiau kaip už dvidešimt jardų 
nuo manęs. Vėjas ir bangos nešė mane, ir jeigu bent kelias 
minutes būčiau padelsęs, būčiau atsidūręs taip toli, kad su- 
grįžti nė nebegalvok. 

Kai tik išvydau stulpą, pasukau tiesiai į ji, nors visai ne- 
žinojau, ką ten veiksiu, — plaukiau, nesąmoningai vildamasis, 
O gal ten rasiu išsigelbėjimą. Elgiausi kaip visi skęstantieji — 
griebiausi ir už šiaudo. Būčiau neteisus, sakydamas, kad tuo- 
met buvau šaltas ir abejingas, jūs tuo ir nepatikėtumėt. Mano 
šaltakraujiškumo nebuvo likę nė ženklo. 

Kur ten — iš išgąsčio buvau beveik pametęs galvą ir suvo- 
kiau tik tiek, kad reikia plaukti atgal, link stulpo. Nors, gal 
būt, ir tai dariau daugiau instinktyviai. Bet ne, dar turėjau šiek 
tiek nuovokos, nes tuo pat metu aiškiai žinojau, kad prie stul- 
po bus nė kiek ne saugiau. Kad stulpą tikrai pasieksiu — ne- 
abejojau, nes galėjau pilnai pasikliauti savo, kaip plaukiko, 

jėgomis ir sugebėjimais. Mane baimino kitas dalykas: nors 
stulpą pasieksiu, maža iš to turėsiu naudos; ir plaukdamas 
apie tai tegalvojau. 

Į stuipą galiu lengvai įlipti, bet tiktai iki statinės, ne aukš- 
čiau. Ant jos neužlipčiau, net ir gresiant mirštamam pavojui. 
Aš jau buvau mėginęs tai padaryti, bet nieko nelaimėjau, tik 
visiškai nuvargau ir įsitikinau, kad tai ne mano jėgoms. Ten 
būčiau jau seniai užsiropštęs, jei tik būtų buvę įmanoma, nes 
ten joks pavojus nebebaisus; be to, toji devynių galonų sta- 
tinė pakankamai didelė, ir ant jos audrą pergyvenčiau be jo- 
kio vargo. 

Statinė man būtų buvus geriausia vieta ir dėl kitos priežas- 
ties. Jeigu būčiau įlipęs į stulpą dar iki užeinant nakčiai, gal 
mane kas nors būtų pamatęs nuo kranto, ir tada visas nuotykis 
būtų pasibaigęs sėkmingai. Taip aš ir galvojau, kepurnėdamasis 
į stulpą. Vyliausi, kad mane kas nors stebi nuo kranto. Vėliau 
sužinojau, jog mane tikrai buvo pastebėję —ir ne vienas, o ke- 
li žmonės, vaikščioję pakrante, bet jiems nė galvoj — pamanė, 
kad aš vienas iš berniūkščių, kurie, nusigavę sekmadienį sale- 
lėn, laipioja į signalinį stulpą. Todėl niekas manimi ir nesido- 
mėjo, 

Daugiau lipti į stulpą nepajėgiau, nes buvau visai išsikvė- 
pęs. Be to, kai sumaniau palei stulpą pasidaryti įtvirtinimą, 
gaišti nebegalėjau nė sekundės. 

Šitų dalykų aš nesvarsčiau, kapstydamasis per bangas link 
stulpo. Nors ne, kai kurios mintys man švysčiojo galvoje. Aš 
galvojau, kad ant statinės užkopti negalėsiu, tai buvo aišku; 
galvojau, ką veiksiu, pasiekęs stulpą — tai buvo visai neaišku. 
Galėsiu apsikabinti stulpą, kaip ir anksčiau, bet kaip reikės 
išsilaikyti — neišmaniau. Dar ilgai nesugalvojau ir po to, kai 
jau buvau įsitvėręs į stulpą. 

Pagaliau po ilgos kovos su vėju, potvyniu ir lietumi aš pa- 
siekiau stulpą. Pasiekiau ir apkabinau jį kaip brangų seną 
draugą. Toks jis ir buvo. Juk jei ne šis šaunus medžio gabalas, 
aš, kaip ir valtis, jau būčiau jūros dugne. 

Sučiupęs stulpą, iškart pasijutau tartum išgelbėtas. Turint 
tokią atramą rankoms, man buvo nesunku išsilaikyti vandens 
paviršiuje, nors, žinoma, reikėjo daug jėgų. 

Jei jūra būtų buvusi. visai rami, būčiau taip išsilaikęs dar 
gana ilgai, gal būt, iki pat atoslūgio, — to tik ir troškau. Bet jū- 
ra nebuvo rami, ir tai nelėmė nieko gero. Tiesa, valandėlę ji 
buvo aprimusi — kai tik aš grįžau prie stulpo —ir per tą trum- 
pą laiką aš truputį pailsėjau ir atsikvėpiau. 

Tačiau tai buvo tik trumpas atokvėpis, o po to vėl ėmė 
siausti vėjas, lietus, ir jūra įsišėlo dar stipriau, negu lig tolei. 
Bangos iškėlė mane beveik iki pat statinės, tada staigiai nutem- 
pė žemyn ir ėmė sukti aplink stulpą, nelyginant apie kokią 
ašį. Tikriausiai, atrodžiau kaip puikus akrobatas, atliekantis 
pratimus gimnastikos salėje. 

Pirmąjį bangų antplūdį pakėliau vyriškai, nors jos mane 
mėtė į visas šalis. Žinojau, kad turiu žūt būt išsilaikyti, nors 
paguoda iš to menka. Jaučiausi visai netoli pražūties, ir mane 
kankino bloga nuojauta. Toliau galėjo būti dar sunkiau, o ži- 
nojau, kad dar keli tokie susirėmimai —ir mano jėgos visai 
išseks. 

Tad ką gi daryti, kad išsilaikyčiau vietoje? Apie tai aš ir 
galvojau, išniręs iš po vienos didžiulės bangos, kol vėl užpil- 
davo nauja. 

Jei turėčiau virvę, galėčiau prisirišti prie stulpo; bet virvė 
man buvo taip pat nepasiekiama, kaip ir laivelis arba patogus 
krėslas prie dėdės namų židinio. Beprasmiška buvo apie virvę 
ir galvoti, taigi aš net negaišau tam laiko; bet kaip tik tuo mo- 
mentu tartum geroji dvasia man pasiuntė išganingą mintį — 
man dingtelėjo, kad virvę galima pakeisti kuo nors kitu. Taip, 
mintis pačiu laiku! 

Jūs nekantraujate sužinoti, ką sugalvojau. Tuojau išgirsite. 

Tuo metu kaip ir visi neturtingųjų Žmonių vaikai aš visada 
vilkėdavau velvetiniu švarkeliu — plačiu drabužiu iš velveti- 
nės medžiagos. Tai buvo mano kasdieninis rūbas, o po vargšės 
motinos mirties tapo ir šventadieniniu. Bet neišpeikime to švar- 
kelio per anksti! Vėliau aš visada būdavau gerai apsirengęs, 
dėvėdavau drabužius iš ploniausios medžiagos, kokią tik Va- 
karų Anglijos staklės audžia, bet nė vienas drabužis nebuvo 
man taip brangus, kaip tas velvetinis švarkelis. Manau, galiu 
drąsiai sakyti, kad jam aš skolingas už savo gyvybę. 

Tame švarkelyje buvo visa eilė sagų — ne paprastų raginių, 

kaulinių ar plonučių švininių, kokios nešiojamos mūsų dieno- 
mis, o gerų, tvirtų metalinių sagų, didumo sulig šilingu, su ge- 
ležinėmis auselėmis viduryje. Visa laimė, kad jos buvo tokios 
geros ir stiprios. Man taipogi pasisekė, kad tą švarkelį buvau 
apsivilkęs, nes galėjau jo ir neapsivilkti. Juk, kai ėmiau valte- 
lę vytis, buvau nusimetęs ir kelnes, ir švarkelį ir tik grįžęs 
atgal, kol dar nebuvau labai išsigandęs ir praradęs galvos, vėl 
užsitempiau drabužius, nes oras staiga atvėso. Taigi patys ma- 
tote, tai buvo tik laimingas atsitiktinumas. 

Tad kuo gi man tas švarkelis buvo naudingas? Suplėšiau jį 
ir medžiagos skiautėmis prisirišau prie stulpo? Ne. 

Taip būtų buvę galima padaryti, bet toks uždavinys per sun- 
kus, plūduriuojant šėlstančioj jūroj ir turint tik vieną laisvą 
ranką mazgams rišti. Aš nebūčiau pajėges net nusivilkti švar- 
kelio, nes šlapia medžiaga buvo prilipus prie kūno tarsi prikli- 
juota. Taigi švarkelio nenusivilkau, o sugalvojau kitą būdą, nė 
kiek ne blogesnį, gal net geresnį. Atsisegiojęs ir plačiai atla- 
pojęs švarkelį, aš stipriai prisispaudžiau krūtine prie signalinio 
stulpo ir, užsegiojau jį priešingoje stulpo pusėje. 

Gerai, kad švarkelis buvo pakankamai platus. Dėdė padarė 
man didžiausią paslaugą gyvenime — nors tuomet kitaip gal- 
vojau — liepdamas nešioti tą biaurų velvetinį švarką, kuris man 
buvo platus kaip maišas. 
| Užsegiojęs visas sagas, galėjau minutėlę pailsėti ir pagal- 
voti — pirmąkart per visą tą laiką. 

Dabar jau nereikėjo baimintis, kad vanduo mane nuneš. Jis 
gali nebent nuversti stulpą kartu su manimi arba mane kartu 
su stulpu. Juk aš dabar buvau stulpo dalis, kaip ir statinė vir- 
šūnėje — netgi daugiau, nes ir laivo lynu nebūčiau prisirišęs 
tvirčiau, kaip savo stipriuoju švarkeliu. 

Viskas būtų buvę gerai, jeigu būtų nereikėję nieko dau- 
giau, tik išsilaikyti prie stulpo. Deja! Pavojaus tokiu būdu ne- 
išvengiau, o netrukus netgi pamačiau, kad iš prisirišimo maža 
naudos. Tuoj pat atūžė milžiniška banga ir mane visai užliejo. 
Ir aš pradėjau galvoti, kad taip prisitvirtinus dar blogiau; mat, 
atėjus bangai, norėjau pakilti į viršų, tačiau negalėjau ir atsi- 
dūriau po vandeniu. Tiesa, bangai praūžus, likau toje pat vie- 
toje. Bet kokia gi iš to nauda? Tuojau uždusiu nuo tokių nesi- 

baigiančių nardymų. Ant stulpo ilgai neišsilaikysiu — pritruks 
jėgų, nuslysiu žemyn ir vis tiek paskęsiu, nors tada ir bus ga- 
lima pasakyti, kad žuvau „su vėliava rankose“. 


XIII SKYRIUS 


KABAU ANT STULPO 


Aš vis dar nepraradau nuovokos ir stengiausi sugalvoti, 
kaip išsilaikyti virš vandens. Galėčiau visai lengvai įsliuogti 
dar aukščiau į stulpą, neatsegęs nė vienos sagos, bet kaip ten 
viršuje išsilaikyti? Juk vėl tuoj pat nuslysiu žemyn. O, kad bū- 
tų nors kokia atramėlė kojoms — na, mazgas, vinis, ar turėčiau 
peilį rumbams įpiauti. Bet ir mazgas, ir vinis, ir peilis, ir rum- 
bai — viskas nepasiekiama. Bet ne! Juk aš klystu, labai klystu. 
Tą akimirką prisiminiau, jog, mėgindamas užlipti ant statinės, 
mačiau po pačia statine stulpą esant daug plonesnį, negu ku- 
rioje kitoje vietoje. Viršuje jis buvo aptašytas, tarsi nusmai- 
lintas, o ant paties smaigalio užmauta statinė, tiksliau sakant, 
stulpo viršūnė įsprausta į statinės dugną. 

Prisiminiau, kaip atrodė ta plonesnioji stulpo dalis — ten 
aplinkui yra iškilimas, panašus į žiedą ar apikaklę. Tik kažin, 
ar tas iškilimas bus pakankamai didelis, ar švarkelis už jo ge- 
Iai užsikabins ir neslys žemyn? Šiaip ar taip, ne laikas kurti 
naujus planus. Pasirinkimo nebuvo. 

Nelaukdamas, kol atsiris kita banga, užšliaužiau aukštyn. 
Pamėginau užsikabinti. Bet nepavyko. Vėl nuslydau žemyn, 
„kur manęs laukė tie patys vargai — įsisiūbavusi jūra vėl skan- 
dino mane ir traukė gelmėn. Užsikabinti man nepasisekė todėl, 
kad negalėjau pakankamai aukštai užtraukti švarkelio apykak- 
lės. Trukdė galva. 

Vėl ėmiau sliuogti aukštyn su naujomis mintimis. Vos išni- 
rūs iš po bangų, man blykstelėjo nauja viltis: reikia pritvirtinti 
ką nors stulpo viršuje ir prie to daikto prisitvirtinti pačiam. 

Bet kas tuo daiktu galėtų būti? 

Ir sugalvojau. Ką — tuoj išgirsite. Ant pečių turėjau pora 
petnešų. Laimė, jos buvo labai geros —ne skudurinės, o tvir- 
tos petnešos iš stiprios elnio odos. Ant jų ir sumaniau pakibti. 

Negaišau laiko bandymams, nes neturėjau jokio noro ilgiau 
pasilikti apačioje, ir tučtuojau ėmiau kepurnėtis viršun. Švar- 
kelis labai pravertė. Jis padėjo išsilaikyti man ant stulpo. Be 
to, atsilošęs atgal ir kojomis atsirėmęs į stulpą, ilgiau galėda- 
vau išsilaikyti nepavargdamas. 

Taip įsitvirtinęs nusiėmiau petnešas. Nors laikytis buvo ir 
baisiai nepatogu, veikiau labai atsargiai. Rišdamas petnešas 
vieną su kita, stengiausi neišmesti jų iš rankų, mazgą padaryti 
kuo stipresnį ir jam sunaudoti kuo mažiau taip brangios odos. 
Žinojau, kad prireiks kiekvieno jo colio. 

Surišęs petnešas, gale padariau kilpą ir užnėriau ant stulpo. 
Tada užstūmiau ją virš stulpo „apikaklės“ ir, staigiai truktelė- 
jęs, stipriai užveržiau. Dabar beliko tik perkišti laisvąjį galą 
per užsegiotą švarkelį ir užrišti. Tai padariau gana greitai, o 
tada atsilošiau, norėdamas išbandyti, ir visu svoriu pakibau 
ant petnešų. Aš atitraukiau nuo stulpo net kojas ir kelias mi- 
nutes kabarojau ore. Jei mane būtų pamatęs koks lakūnas per 
žiūronus, būtų net nesuabejojęs, kad tai savižudybė ar koks 
nors kitas baisus nusikaltimas. 

Tačiau aš buvau taip išsikamavęs, prisirijęs tiek jūros van- 
dens, kad net ir nepagalvojau nusijuokti, nors juoktis dabar 
galėjau, nes tolimesni pavojai man buvo nebebaisūs. Supra- 
tau, kad esu išgelbėtas nuo mirties, jaučiausi drąsiai lyg jau 
matydamas besiartinant Herio Bliu valtelę. Tegul dabar šėlsta 
audra, pila lietus ar pučia vėjas, tegul mane plaka putoti van- 
dens purslai — aš vis tiek išsilaikysiu! 

Žinoma, man toli gražu nebuvo taip patogu, kaip būčiau no- 
rėjęs, todėl vos praėjo pavojus, ėmiau svarstyti, kaip čia ge- 
riau įsitaisius. Labiausiai vargo kojos. Tai viena, tai kita koja nu- 
tirpdavo, ir, negalėdamas ilgiau kesti, vėl pakibau ant petnešų. 

Tai buvo nemalonu, netgi pavojinga, ir aš neilgai taip ken- 
tėjau. Iš tokios bėdos išeitį greitai suradau. Perplėšiau kelnių 
kiškas nuo apačios iki kelių — laimė, jos buvo iš tokios pat 
medžiagos, kaip ir švarkelis— apsukau nukarusius jų galus 
aplink stulpą ir surišau vieną su kitu. Dabar galėjo šiek tiek 
pailsėti apatinė kūno dalis. Ir taip, pusiau sėdėdamas, pusiau 
kabėdamas, aš praleidau likusią nakties dalį. 

Kai pasakysiu, kad pamačiau potvynį pagaliau atslūgstant, 

ir vėl pasirodė plikos uolos, pagalvosite, jog nedelsdamas atsi- 
Iišau nuo stulpo ir nusileidau ant žemės. Anaiptol. Uolomis 
daugiau jau nepasitikėjau. 

Man nebuvo labai patogu ant stulpo, bet kentėti dar galė- 
jau — bijojau ką nors daryti, kad paskui nereiktų vėl visko 
kartoti iš naujo. Juo labiau kad ant stulpo išaušus mane grei- 
čiau pastebės nuo kranto ir tada, be abejo, atsiųs pagalbą. 

Ir ji buvo atsiųsta, tiksliau, atėjo pati. Vos tik raudonoji 
Aurora pakilo virš horizonto, aš išvydau valtelę, visu greičiu 
neriančią link manęs. Kai ji priplaukė, pamačiau tai, apie ką 
visą laiką galvojau — prie irklų sėdėjo Heris Bliu. 

Nepasakosiu, ką Heris Bliu darė, kaip juokėsi, kaip šūkavo 
ir mojavo irklais, kaip švelniai ir atsargiai nukėlė mane nuo 
stulpo ir įsodino į valtį. Kai jam pasakiau, kas man buvo nutikę 
ir kaip paskendo jo valtelė, jis visai nesupyko, o tik nusijuokė 
ir pasakė, kad gerai, jog viskas laimingai pasibaigė. Ir nė kar- 
to iš jo neišgirdau nė mažiausio priekaišto, nė žodžio apie pra- 
žudytąją valtelę. 


XIV SKYRIUS 
PERU. RYTOJ! 


Net ir šis pavojingas nuotykis man neturėjo jokio poveikio. 
Aš ir toliau nebijojau vandens. Priešingai, po visų pergyventų 
pavojų jis ėmė dar labiau mane traukti. 

Netrukus pajutau begalinį troškimą aplankyti svetimas ša- 
lis, perplaukti visą didžiulį vandenyną. Ir kiekvieną kartą, kai 
tik pažvelgdavau į įlanką, šis ilgęsys nusmelkdavo man širdį. 
O kai toli horizonte pamatydavau baltas laivų bures, visada 
pagalvodavau, kokie laimingi tie, kurie ten plaukia; aš mielai 
būčiau pasikeitęs vietom su bet kuriuo iš jų, kad ir sunkiausiai 
dirbančių jūreiviu. 

Gal jūra manęs nebūtų taip traukusi, jeigu būčiau buvęs 
laimingas namuose — jei būčiau gyvenęs su mylinčiu tėvu ir 
švelnia motina. Senas paniurėlis dėdė beveik nesirūpino mani- 
mi, ir kadangi jokie sūniški jausmai nesiejo manęs su namais, 
aš dar labiau veržiausi į jūrą. Fermoje man liepdavo dirbti 

įvairiausius darbus, o toks gyvenimas man visai nepatiko. Iky- 
Ius darbas tik didino .mano troškimą išvykti į tolimus kraštus — 
pamatyti nuostabias šalis, apie kurias buvau skaitęs knygose 
ir apie kurias dar vaizdingiau pasakodavo jūreiviai, kažkada 
buvę mūsų kaimo žvejai, ir dabar retkarčiais aplanką savo gim- 
tinę. Jie pasakodavo apie liūtus ir tigrus, apie dramblius 1r 
Krokodilus, apie beždžiones, didumo sulig žmogumi, ir gyvates, 
ilgumo sulig inkaro lynu. Pasakodavo tol, kol nuo visų jaudi- 
nančių nuotykių, kuriuos jie buvo patyrę tarp šių būtybių, man 
užvirdavo nenumaldomas troškimas pačiam pamatyti tuos re- 
tus sutvėrimus, pačiam juos vytis ir gaudyti, kaip tie jūrinin- 
kai. Trumpai tariant, man įkyrėjo nuobodus vienodas namų 
gyvenimas, kokį, kaip tada maniau, gyveno žmonės tik mūsų 
krašte, nes, kiek buvo galima spręsti iš jūreivių pasakojimų, 
bet kurioje kitoje pasaulio šalyje pilna viliojančių nuotykių, 
laukinių žvėrių ir visokių negirdėtų stebuklų. 

Prisimenu, vienas jaunuolis, kuris buvo nukeliavęs tik 
į Mėno salą!, sugrįžęs pripasakojo tokių istorijų apie juoda- 
odžius ir smauglius, kad aš nebegalėjau tvertis iš pavydo. Ra- 
šyti ir skaičiuoti aš mokėjau neblogai, bet geografiją išmaniau 
labai menkai — ji nebuvo laikoma svarbia mokslo šaka mūsų 
mokykloje. Todėl gerai nesusigaudžiau, kur yra Mėno sala, ir 
nusprendžiau pirmai progai pasitaikius keliauti į ją ir pažiūrė- 
ti tų nuostabių reginių, apie kuriuos pasakojo vaikinas. 

Nors man tai būtų buvęs labai sudėtingas žygis, aš visą lai- 
ką vyliausi jį įvykdyti. Žinojau, kad ypatingais atvejais iš mū- 
sų kaimelio į tą įžymiąją salą plaukdavo škuna, ir tikėjausi, 
jog kada nors man pavyks ja ten nusigauti. Tai, aišku, nebus 
lengva, bet vis tiek ryžausi pabandyti. Nusprendžiau susidrau- 
gauti su keliais škunos jūreiviais ir paprašyti, kad, vykdami 
salon, priimtų ir mane. Per tą laiką, kol aš kantriai laukiau šios 
progos, atsitiko įvykis, dėl kurio gavau vėl kurti naujus planus 
ir visai išmesti iš galvos škuną ir trikoję salą. 

Maždaug už penkių mylių nuo mūsų kaimelio, ant tos pačios 
įlankos kranto, buvo didelis miestas. Tai tikras jūrų uostas, 
į kurį atvykdavo ir dideli laivai — galingi tristiebiai burlaiviai, 


! Mėrio sala yra visai netoli Anglijos pakrantės. 

plaukiojantys į visus pasaulio kraštus ir vežiojantys didžiulius 
krovinius. 

Vieną dieną dėdė išsiuntė mane į miestą drauge su darbi- 
ninku, kuris vežė parduoti visą vežimą produktų. Aš turėjau 
jam padėti — palaikyti arklį, kol jis prekiaus. 

Pasitaikė, kad vežimas privažiavo visai netoli vienos prie- 
plaukos, kur stovėjo daugybė laivų, ir aš galėjau kuo puikiau- 
siai prisižiūrėti milžiniškų burlaivių, užstojusių visą pakrantę, 
ir gėrėtis jų aukštais, laibais stiebais ir grakščiomis burėmis. 

Vienu laivu, kuris stovėjo tiesiai prieš mus, ypatingai susi- 
žavėjau. Jis buvo didesnis už kitus, greta stovinčius, o jo dailūs, 
į viršų siaurėjantys stiebai buvo iškilę keliskart aukščiau. Bet 
ne jo didumas ir ne stiebų ar burių grakštumas taip patraukė 
mano dėmesį — nors, žinoma, tai pirmiausia krito į akis. Svar- 
biausia, kad jis netrukus turėjo išplaukti — rytojaus dieną. Tai 
aš sužinojau iš didelės lentos, pritvirtintos matomoje vietoje 
ant laivo šono. Čia buvo parašyta: 


INKA 
PERU. RYTOJ 


Mano širdis pradėjo daužytis krūtinėje, tarytum būčiau atsi- 
dūręs baisaus pavojaus akivaizdoje, nors iš tikrųjų kaltos buvo 
nežabotos mintys, užplūdusios mane, kai perskaičiau tą trumpą 
jaudinantį užrašą — „Peru. Rytoj“. 

Žaibo greitumu keitėsi sprendimai mano galvoje, ir visi su- 
kosi apie tą patį klausimą — kodėl gi man neišplaukus į „Peru. 
Rytoj"? 

Kodėl ne? 

Man trukdė didelės kliūtys, ir jų buvo daug. Tai aš žinojau, 
gerai žinojau. Pirma, fermos darbininkas būtinai turi prista- 
tyti mane į namus. Ir, žinoma, būtų visai kvaila prašyti jo, kad 
sutiktų mane paleisti. Antra, reikėjo, kad mane priimtų į lai- 
vą. Aš nebuvau toks naivus ir supratau, kad kelionė į Peru ar 
į kurią kitą pasaulio dalį kainuoja didelius pinigus ir kad net 
tokie maži berniukai, kaip aš, nebus priimti į laivą be pinigų. 

Kadangi aš pinigų neturėjau, na, arba turėjau tik tiek, kad 

vos būtų užtekę keltininkui sumokėti, šis sunkumas pirmiausia 
ir iškilo man prieš akis. Kaipgi patekti į laivą? 

kį dešimt minučių paspoksojęs į tą gražuolį laivą, pamiršau 
abidvi kliūtis — pinigus kelionei ir fermos darbininką — ir, pa- 
sitikėdamas savo jėgomis, nusprendžiau, kad sumanymą įvyk- 
dysiu — rytoj būtinai išvyksiu į Peru. 

Kurioje pasaulio dalyje Peru yra, aš žinojau ne daugiau 
už mėnulio gyventoją, o gal net mažiau — jis bent mėnesienos 
naktimis nuo mėnulio gali Peru gerai matyti. Mokykloje bu- 
vau išmokęs tik skaityti, rašyti ir aritmetikos. Pastarąją aš 
mokėjau neblogai, nes mūsų kaimo mokytojas buvo tikras 
skaičių karalius ir labai didžiavosi savo žiniomis, kurias per- 
duodavo ir mokiniams. Tai buvo pagrindinė mokslo šaka jo 
mokykloje. Geografija buvo visai niekinama, jos mes beveik 
nebuvome mokomi—-ir todėl aš nežinojau, kurioje pasaulio 
dalyje Peru, nors buvau girdėjęs, kad tokia šalis yra. Jūreiviai, 
užvažiuojantys pas mus, daug kalbėjo apie Peru — kad tai la- 
bai karšta šalis, kad ji labai toli nuo Anglijos, kad kelionė trun- 
kanti šešis mėnesius. Kalbėjo, kad tai stebuklingų aukso ka- 
syklų, juodaodžių, gyvačių ir palmių šalis. To man pakako. 
Kaip tik apie tokią vietą aš ir svajojau. Taigi nutarta — vykstu 
į Peru geruoju laivu „Inka“. 

Dabar reikėjo pagalvoti, ką veikti toliau — kaip gauti pini- 
gų kelionei ir kaip pasprukti nuo savo draugo Džono, saugo- 
jančio vežimą. Atrodytų, pirmasis uždavinys turėjo būti sun- 
kesnis, o iš tiesų buvo atvirkščiai. Bent tada man taip atrodė. 
Mat, daug buvau girdėjęs pasakojimų, kaip berniukai slapta 
išplaukdavę į jūrą — jie būdavę priimti į laivus, tapdavę jun- 
gomis, o vėliau ir prityrusiais jūreiviais. Man atrodė visiškai 
suprantama, kad kiekvienas pakankamai didelis ir apsukrus 
berniukas gali būti priimtas į laivą, jeigu tik sutiks atidirbti. 

Aš būkštavau tik dėl savo didumo, tiksliau, dėl mažumo, 
res žinojau, kad esu visai mažas vaikiūkštis — per mažas net 
pagal savo amžių, nors tvirto sudėjimo, stiprus ir ištvermin- 
gas. Ir vis dėlto šiek tiek abejojau dėl savo ūgio, nes prisimi- 
niau, kaip dažnai būdavau erzinamas, jog esu toks mažiukas. 
Taigi bijojau, kad tik dėl ūgio ir nebūsiu priimtas į jungas, 

o pasisiūlyti tokiam darbui į „Inką“ jau buvau tvirtai nu- 
sprendęs. 

Žymiai daugiau būkštavau dėl Džono. Iškart maniau pa- 
bėgti ir palikti jį vieną važiuoti namo. Bet kiek pasvarstęs nu- 
tariau, kad iš to nieko nebus. Kitą rytą Džonas grįžtų atgal su 
dešimčia darbininkų — gal net su pačiu dėde —- manes ieškoti. 
Tikriausiai, jie atvažiuotų dar laivui tebestovint, nes laivai re- 
tai kada išplaukia ankstų rytą. Šauklys sukeltų didžiausią 
triukšmą. Būtų išieškotas visas miestas, gal net ir laivas, ir ten, 
žinoma, aš būčiau surastas, atiduotas dėdei, parvežtas namo ir, 
be abejo, žiauriai išplaktas. 

Aš perdaug gerai pažinojau savo dėdę, kad būčiau galėjęs 
tikėtis kitokios šio žingsnio pabaigos. Ne, ne, negalima leisti 
grįžti Džonui vienam, be manęs. 

Visa tai apsvarstęs, galutinai apsisprendžiau ir sukūriau 
geresnį planą. Nutariau grįžti atgal su savo globėju Džonu ir 
pabėgti iš pačių namų. 

Neišduodamas savo ketinimų, nė žodžio apie juos neprasi- 
tardamas Džonui, drauge su juo įlipau į vežimą ir parvažiavau 
į kaimą. Namo grįžau toks pat ramus ir viskam abejingas, 
kaip buvau išvažiavęs rytą. 


XV SKYRIUS 


PABĖGU Iš NAMŲ 


Kai grįžome į fermą, buvo jau vėlu; visą likusį vakarą aš 
stengiausi atrodyti ramus, tarytum mano galvoje nebūtų jokių 
nepaprastų minčių. Nieko, visai nieko nenujautė dėdė ir visi 
kiti namiškiai apie tą didžiulį planą, kuris slypėjo mano krūti- 
nėje ir kartkartėmis, kai tik apie jį pagalvodavau, suspausda- 
vo širdį. 

Staiga aš imdavau gailėtis dėl savo sprendimo. Kai pažiū- 
rėdavau į tuos pažįstamus veidus namie — vis dėlto tai buvo 
mano namai, vieninteliai namai, — kai pagalvodavau, kad jau 
niekad daugiau tų veidų nepamatysiu, kai man dingtelėdavo, 
kad namiškiai gal liūdės dėl manęs — kai kas, žinojau, tikrai 

liūdės,— kai man prabildavo sąžinė, kad aš juos apgaudinėju, 
kurdamas tokius jiems nežinomus planus, — vos neatsisakyda- 
vau savo sumanymo. Gyvenimą būčiau atidavęs už draugą, 
kuriam būčiau galėjęs patikėti savo dvejones, ir, be abejo, jei- 
gu tada būtų kas pataręs neplaukti, tikrai būčiau likęs namuo- 
se — bent tuo metu, nes galų gale nerami mano prigimtis ir 
meilė vandeniui vis tiek būtų mane nuvedę į jūrą. 

Jums, tikriausiai, atrodo keista, kad aš tiek dvejojau, o ne- 
klausiau Herio Bliu patarimo. O, taip aš ir būčiau padaręs, jei 
tik Heris būtų buvęs netoliese, bet jo nebuvo. Vaikinui jau se- 
niai buvo atsibodęs keltininko gyvenimas, todėl jis pardavė 
savo valtį ir išėjo į jūreivius. Jei Heris Bliu būtų buvęs na- 
muose, gal ir aš nebūčiau taip veržęsis į jūrą, bet nuo to laiko, 
kai jis išvyko, kiekvieną dieną galvodavau, kaip pasekti jo pa- 
vyzdžiu, ir kada tik pažvelgdavau jūros link, mane užplūsdavo 
neapsakomas ilgesys. Kalinys, žiūrėdamas pro kalėjimo grotas, 
labiau netrokšta laisvės, kaip aš troškau išplaukti — plaukti toli 
toli spindinčia vandenyno skraiste. Jeigu jaunasis keltininkas 
man būtų pataręs, gal ir kitaip būčiau pasielgęs, bet mano ge- 
riausias draugas buvo išvykęs. 

Dabar aš neturėjau nieko, kam būčiau galėjęs patikėti savo 
paslaptį. Buvo vienas vaikinas, fermos darbininkas, kuriuo bū- 
čiau galėjęs pasitikėti. Man jis patiko, o ir jis, atrodo, mane 
taip pat mylėjo. Dvidešimt kartų buvau beprasižiojąs jam apie 
savo ketinimą, bet vis susilaikydavau. Nemaniau, kad jis iš- 
duos mano paslaptį, galvodamas tokiu būdu priversti mane ai- 
sisakyti savo sumanymo, tik bijojau, kad jis ims mane atkal- 
binėti, o jeigu priešinsiuos, tada tikrai išduos. Taigi nebuvo 
prasmės klausti jo patarimo, ir aš slėpiau savo mintis giliai 
širdyje. 

Pavalgiau vakarienę ir kaip paprastai nuėjau gulti. 

Jūs tikitės išgirsti, kad naktį aš atsikėliau ir vogčiomis iš- 
bėgau iš namų. Ne. Pragulėjau lovoje iki pat ryto, nors mie- 
gojau labai mažai. Mintis apie pabėgimą neleido man užmigti, 
o jei kiek užsnūsdavau, sapne matydavau didžiulius laivus ir 
besisupančią jūrą, lipdavau į aukštus stiebus ir tempdavau juo- 
das dervuotas virves, kol visi pirštai pasidarė pūslėti. 

Pirmiausia ketinau pabėgli naktį — tai padaryti būtų buvę 

visai lengva, ir būčiau galėjęs pasprukti nieko nepažadinęs. 
Mūsų ramiame kaimelyje niekada nebuvo vagių, ir dauguma 
žmonių nakčiai duris tik užkabindavo. O mano dėdės namo 
durys tą karštą vasaros naktį buvo paliktos visai atviros. Jos 
būtų net negirgžtelėjusios, kai pro jas būčiau smukęs. 

Nors buvau ir labai jaunas, sugebėjau logiškai protauti ir 
supratau, kad jeigu pabėgsiu naktį, manęs pasiges iš pat ryto 
ir tučtuojau ims ieškoti. Vieni mano ieškotojai iškart pasuks 
uostamiesčio link ir iš tikrųjų ten mane suras. Taigi pasielg- 
čiau ne ką geriau, kaip pabėgdamas nuo Džono. Be to, iki 
miesto buvo tik penkios ar šešios mylios —tą kelią aš eičiau 
ne ilgiau kaip dvi valandas ir miestą pasiekčiau per anksti, lai- 
ve dar nebūtų nė gyvos dvasios, kapitonas dar miegotų ir aš 
neturėčiau kam pasisiūlyti į laivą. 

Taip viską apsvarstęs, aš ir likau namuose iki ryto, nors ne- 
kantriai laukiau lemtingosios valandos. 

Pusryčius pavalgiau kartu su visais. Bevalgant kažkas pa- 
stebėjo, kad aš išbalęs ir atrodau kaip nesavas. Džonas paaiš- 
kino, kad važiuodamas, tikriausiai, per ilgai būsiu išbuvęs 
karštoje saulėje, ir visi tuo patikėjo. 

Bijojau, kad po pusryčių nebūčiau pristatytas prie kokio 
nors darbo — pavyzdžiui, vedžioti arklio — nuo kurio lengvai 
neištrūkčiau. Tada su manimi dirbtų dar vienas žmogus, ir jis 
iškart pastebėtų mane dingus. Bet visa laimė, tą dieną nebuvo 
man tinkamo darbo ir negavau jokių paliepimų. 

Pasinaudodamas ta proga, aš pasiėmiau savo laivelį, su ku- 
riuo dažnai žaisdavau laisvalaikio valandomis. Ir kiti berniu- 
kai turėjo tokių laivelių, škunų, brigų, ir parko tvenkinyje mes 
ruošdavom visų laivų lenktynes. Buvo šeštadienis. Tą dieną 
mokykloje pamokų nebūdavo, ir aš žinojau, kad kai kurie ber- 
niukai tuoj po pusryčių, jeigu ne anksčiau, atlėks prie tvenki- 
nio. Todėl ir man bus geriausia proga ten nueiti. Pasiėmiau 
laivelį, atkišęs, kad visi matytų, perėjau per kiemą ir patraukiau 
į parką. Ten pasukau tiesiog prie tvenkinio, kur, kaip ir 
maniau, keli mano draugai jau plukdė savo laivelius. 

„O,— pagalvojau, — kad aš jums pasakyčiau, ką ketinu da- 
ryti! Kiek būtų triukšmo, jei jūs sužinotumėt, kam aš ruo- 
šiuosi!" 

Pasisveikinau su berniukais, kurie džiaugsmingai mane su- 
tiko. Mat, paskutiniu metu ištisas dienas dirbdavau fermoje ir 
labai retai galėdavau žaisti drauge su jais. O, kaip pamačiau, 
dauguma jų mėgo mane. 

Bet aš pabuvau tik tol, kol mūsų flotilė vieną kartą per- 
plaukė per tvenkinį —kol baigėsi varžybos, kuriose mano 
laivelis nugalėjo, — atsisveikinau su draugais ir,-pasiėmęs savo 
turtą po pažasčia, nuėjau sau. 

Berniukai nustebo, kad taip netikėtai juos palieku, bet aš 
sugalvojau kažkokį pasiteisinimą, kuriuo jie iškart patikėjo. 

Kai perlipau parko tvorą ir atsigręžęs dar kartą pažiūrėjau 
į savo vaikystės draugus, ašaros nusirito mano skruostais, pa- 
galvojus, kad niekad daugiau jų nepamatysiu. 

Susigūžęs nusėlinau patvoriu ir greitai išėjau į vieškelį, ve- 
dantį iš mūsų kaimo į uostamiestį. Čia negaišau, o tučtuojau 
perbėgau per jį į laukus, besidriekiančius priešingoje pusėje. 
Ten geroką galą beveik lygiagrečiai su vieškeliu tęsėsi miškas, 
kur pasislėpęs ir ketinau keliauti. Norėjau kuo ilgiau eiti miš- 
ku, nes žinojau, kad ant kelio galiu susitikti ką nors iš kaimy- 
nų, o šie grįžę viską pasakytų, ir mane būtų lengva surasti. Ne- 
žinojau, kelintą valandą „Inka“ pakels inkarą, tad nenumaniau 
ir kada man išeiti iš namų. Būkštavau, kad neateičiau į miestą 
per anksti — tada laivas dar greit neišplauks, manęs pasigės 
namuose ir ateis ieškoti. Antra vertus — jei tik pasieksiu mies- 
tą per vėlai, „Inka“ bus išplaukusi. O tai daug blogiau, negu 
būti grąžintam namo ir išluptam už mėginimą pabėgti. Bent tuo 
metu taip viską įsivaizdavau. 

Tik ši mintis mane ir kamavo visą rytą, o kitas pavojus — 
kad manęs gali nepriimti į laivą — visai išgaravo iš galvos. Aš 
net užmiršau, kad esu toks mažuliukas. Dėl savo užmojo didu- 
mo aš ir pats pasijutau didelis lyg tikras vyras. 

Aš pasiekiau mišką ir perėjau jį zu0 galo iki galo niekieno 
nepastebėtas. Nesutikau nei jokio keliauninko, nei eigulio. Kai 
baigėsi miško tankmė, įsmukau į laukus, bet jau dabar buvau 
nutoles nuo kelio ir beveik nebebijojau, kad susitiksiu pažįsta- 
mų., Visą laiką stengiausi nepamesti iš akių jūros, todėl gerai 
žinojau, kiek buvau nutolęs nuo kelio, nes jis ėjo pačia jūros 
pakrante. 

Pagaliau tolumoje išvydau aukštus uostamiesčio špilius, ir 
dabar jie rodė man kelią. O neilgai trukus, perėjęs daugybę 
griovių ir upeliukų, persiropštęs per eilę gyvatvorių, tai šen, 
tai ten perbėgęs keliukus, daržais vedančius į sodybas, aš 
pasiekiau priemiesčio apylinkes. Nė neatsikvėpęs patraukiau 
tolyn ir greitai radau gatvę į prieplauką. Širdis man ėmė dau- 
žytis, kai priėjau artyn ir pamačiau aukštus stiebus, o tarp jų 
visų aukščiausią su iškelta vėliava, išdidžiai plevėsuojančia 
vėjyje. 

Nenuleisdamas akių nuo vėliavos, nuskubėjau pirmyn, užli- 
pau plačiu trapu, perbėgau tiltelį ir atsidūriau „Inkos“ denyje. 


XVI SKYRIUS 


„INKA“ IR JOS ĮGULA 


Eidamas tilteliu, aš sustojau prie liuko, kur penki ar šeši jū- 
reiviai darbavosi prie didžiulės krūvos dėžių ir statinių. Supra- 
tau, kad jie krovė laivą, nes tas dėžes ir statines su skrysčiais 
leido į triumą. Vyrai buvo vienomis palaidinėmis, plačiomis 
drobinėmis kelnėmis, išsitepusiomis riebalais ir derva. Vienas 
iš jų vilkėjo mėlyna palaidine ir tokiomis pat kelnėmis, ir man 
dingtelėjo, kad tai kapitono padėjėjas, nes tokio didelio laivo 
kapitonas, mano manymu, turėtų būti solidus asmuo, labai 
puošniai apsirengęs. 

Žmogus mėlyna palaidine vis įsakinėjo dirbantiems jūrei- 
viams, kurie, pastebėjau, ne visada šokdavo tų įsakymų vyk- 
dyti. Dažnai pasigirsdavo visai priešingų pasiūlymų, o kartais 
kildavo tikras triukšmas, vyrams ėmus ginčytis, kaip geriau tą 
darbą atlikus. 

Kas kita būtų buvę kariniame laive, kur karininko įsaky- 
mams paklūstama be jokių pastabų ir prieštaravimų. Bet čia 
buvo tik prekybinis laivas, o jame padėjėjo nurodymai dažniau 
laikomi patarimais, negu įsakymais, ir žmonės juos vykdo taip, 
kaip jiems atrodo geriau. Žinoma, taip yra ne visada, daug 
priklauso nuo paties kapitono padėjėjo, bet .„Inkoje“ drausmė 
neatrodė pernelyg griežta. Šūkavimas, skrysčių girgždėjimas, 

dėžių bildesys, į laivą keliamų krovinių trinksėjimas ir visi kiti 
garsai susiliejo į tokį triukšmą, kokio dar niekad nebuvau gir- 
dėjęs. Iš pradžių visai sumišau ir kelias minutes stovėjau ap- 
stulbęs nuo garsų ir reginių. 

Netrukus viskas truputėlį nurimo. Didžiulė vandens statinė, 
kurią jūreiviai leido į liuką, pasiekė triumą, buvo nuridenta 
į vietą, ir triukšmas laikinai aptilo. 

Tik tada vienas jūreivis pastebėjo mane, linksmai pažiūrė- 
jo ir sušuko: 

— Ei, mažyli! Ką čia darai? Gal plauksi mūsų laivu, a? 

— Ne,— pertarė jį kitas.— Ar nematai, kad jis pats kapi- 
tonas? Juk jis turi nuosavą laivą. 

Jūreivis kalbėjo apie mano laivelį, kurį atsinešęs laikiau 
rankose. 

— Ei, škuna! —šaipydamasis suriko trečiasis. — Kurlink 
traukiate? 

Sugriaudėjo garsus juokas. Dabar jau visi buvo mane pa- 
stebėję ir žiūrinėjo, tartum aš būčiau iš tiesų buvęs nepaprastai 
juokingas. Taip jūros vilkų sutiktas, kurį laiką stovėjau, nesu- 
sigaudydamas, ką čia atsakyti. Bet man pagelbėjo padėjėjas 
mėlynąja palaidine, kuris, priėjęs arčiau, rimtesniu tonu pa- 
klausė, ko man čia reikia. 

Atsakiau, kad noriu pamatyti kapitoną. Aš, žinoma, maniau 
jį čia kur nors esant, o kapitonas yra tas Žmogus, su kuriuo 
man ir derėjo kalbėtis tokiu svarbiu reikalu. 

— Nori pamatyti kapitoną! — atkartojo mano pašnekovas. — 
O ką gi tu jam sakytum, berniūkšti? Aš esu jo padėjėjas — ar 
manęs neužteks? 

Kurį laiką aš svyravau, bet, matydamas, kad čia išties kapito- 
no pagalbininkas, pamaniau, nebus nieko blogo, jei atvirai išklo- 
siu savo ketinimą. Ir atsakiau: 

— Aš noriu būti jūrininku! 

Vyrai dabar ėmė kvatotis dar garsiau, negu pirma. Jie 
staugte staugė, neatsiliko ir kapitono padėjėjas. 

Pro juoko griausmą mano ausis pasiekė daugybė mane že- 
minančių žodžių. 

— Žiūrėk, žiūrėk, Bili! — šaukė vienas netoliese stovinčiam 

surūgtum! Ech, tu pipire, juk tu nė lyno galo nenulaikysi! Jū- 
reivis! Kad tu surūgtum! 

— Ar tavo motina žino; kad tu čia atsitrenkei? — pasitei- 
ravo antrasis, 

— Prisiekiu, nežino — atsakė už mane trečiasis— Ir tėvas 
nežino. Garantuoju, vaikas pabėgo iš namų. Juk pabėgai slap- 
ta, a, mažyli? 

— Klausyk, berniūkšti! — pasakė kapitono padėjėjas.— Štai 
tau patarimas: grįžk namo pas mamą, perduok tai gerbiamai 
senutei mano linkėjimus ir pasakyk jai, kad, paėmus savo sijo- 
no raištį, pririštų tave prie kėdės kojos ir taip palaikytų dar 
kokį šešetą metelių! 

Vyrai vėl prapliupo juoku. O aš po visų tų grubių pokštų 
pasijutau taip pažemintas, kad nežinojau, nei ką atsakyti. Vi- 
sai sumišęs vos beištariau: 

— Aš neturiu mamos. 

Šie žodžiai truputį paveikė tuos įsilinksminusius 'stačiokus, 
ir vienas kitas net mėgino užjausti mane. Tačiau padėjėjas, net 
nepakeitęs tono, postringavo toliau: 

— Na, tada eik pas tėvą ir pasakyk jam, kad gerai išpertų 
kailį! 

— Aš neturiu tėvo. 

— Vargšas vaikelis, jis, vadinasi, našlaitis! — gailestingai 
pasakė vienas jūreivis. 

— Sakai, neturi ir tėvo, — kalbėjo toliau padėjėjas, tas žiau- 
rusis žvėris. — Tada eik pas senelę, pas dėdę, pas tetą, jeigu 
turi, arba kur tik nori, tik nešdinkis iš čia savo keliais, nes 
nuvesiu prie stulpo ir pririšęs įkrėsiu į sėdynę. Keliauk sau. 
Girdi? 

Tas žvėris iš tikrųjų visai nejuokavo, ir, mirštamai išsigan- 
dęs tokio grasinimo, aš paklusniai nuėjau. 

„ Jau buvau belipąs nuo tiltelio ant trapo, kai pastebėjau 
žmogų, ateinantį iš priešingos pusės — nuo kranto. Apsiren- 
gęs jis kaip pirklys ar šiaip miestietis — juodu surdutu ir kas- 
torine skrybėle, bet aiškiai matyti, kad jūrininkas. Jo veidas 
nugairintas vėjo, bronzinės spalvos, o akių išraiška — būdinga 
žmonėms, gyvenimą praleidusiems jūroje. Be to, mėlynos kel- 

nės iš jūreiviškos medžiagos rodė jį priklausant jūrai. Man 
dingtelėjo, kad tai ir bus laivo kapitonas. 

Ilgai abejoti nereikėjo. Perėjęs tiltelį, nepažįstamasis už- 
ėjo ant denio su tokia išraiška, kuri aiškiai bylojo, kad jis čia 
šeimininkas. O, išgirdęs jį kažką sakant, iš tono supratau, kad 
jo žodžiai visiems jį girdintiems yra įsakymas. 

Jis nesustojo denyje, o nuėjo toliau, link škancų. 

„Aš pagalvojau, kad dar galiu laimėti, jei kreipsiuos 
į jį patį, todėl nedelsdamas pasukau atgal ir nusekiau 
paskui kapitoną. 

Nepaisydamas padėjėjo ir kitų vyrų draudimo, aš drožiau 
į priekį ir pavijau kapitoną prie pat jo kajutės durų. 

Pasivijęs truktelėjau jį už skverno. 

Nustebęs kapitonas atsisuko ir paklausė, ko aš noriu. 

Kaip galėdamas trumpiau išdėsčiau savo prašymą. Bet vie- 
nintelis jo atsakymas buvo juokas. O paskui atsisuko ir šūk- 
telėjo kažkuriam iš vyrų: 

—- Ei, Votersai! Užsisodink tą varliūkštį ant pečių ir išnešk 
į krantą. Cha-cha-cha! 

Daugiau netaręs nė žodžio, jis nusileido laipteliais ir dingo 
man iš akių. 

Apimtas nenusakomo liūdesio, pajutau, kaip mane pakėlė 
stiprios to- Voterso rankos, nunešė trapų žemyn, paskui dar 
kiek panėšėjo krantine ir pastatė ant grindinio. 

— Na, pūgžly,— kreipėsi į mane jūrininkas,— paklausyk 
Džeko Voterso patarimo ir, kol ne laikas, nelįsk prie sūraus 
vandens, kad rykliai nesuėstų. 

Susimąstęs kiek patylėjo ir paklausė: 

— Tai esi našlaitis, mažyli, a? Neturi nei tėvo, nei motinos? 

— Taip,— atsakiau aš. 

— Gaila! Kažkada ir aš buvau našlaitis. Bet tu šaunus vy- 
rukas, kad taip anksti užsigeidei į jūrą, verta už tai tave pa- 
girti. Jei aš būčiau kapitonas, priimčiau tave į laivą, bet pats 
matai, esu tik eilinis jūreivis ir niekuo negaliu tau padėti. Bet 
kada nors aš vėl sugrįšiu, o iki to laiko ir tu šiek tiek paūugėsi. 
Štai imk šį daikčiuką atminimui ir, žiūrėdamas į jį, prisiminsi 
mane, kol mes vėl grįšime į uostą. Tada, ką gali žinoti, gal būt, 

išsirūpinsiu gultą ir tau. O dabar —lik sveikas! Būk geras ber- 
niukas, eik namo ir lauk, kol truputį paūgėsi. 
Tai sakydamas tas geraširdis jūreivis padavė man peilį ir 
apsisukęs nuėjo į laivą, o aš likau vienas krantinėje. 
Nustebintas tokio netikėto švelnumo, aš stovėjau ir lydėjau 
šį žmogų akimis, kol jis dingo už falšborto. Tada įsidėjau pei- 
lį į kišenę ir dar kurį laiką stovėjau, nejudėdamas iš vietos. 


XVII SKYRIUS 


PER MAŽAS! 


Mano mintys anaiptol nebuvo linksmos, nes dar niekada 
gyvenime nebuvau turėjęs tokio širdies skausmo. Visos gra- 
žios svajonės apie tai, kaip rifuosiu bures, kaip plauksiu į to- 
limas šalis, išsisklaidė per keletą minučių. Visi mano planai 
galutinai sužlugo. 

Jaučiausi baisiai pažemintas ir sugėdintas. Man atrodė, kad 
visi praeiviai žino, kas atsitiko ir kokia mano savijauta. Be to, 
keli jūreiviai pro laivo bortą dar žiūrėjo į mane su ta pačia 
paniekinama išraiška veiduose. Kai kurie iš jų vis dar garsiai 
juokėsi. 

Ilgiau negalėjau viso to pakęsti ir nedelsdamas nuskubėjau 
šalin. 

Aplinkui prieplaukoje visur stovėjo didžiulės dėžės, stati- 
nės ir ryšuliai su prekėmis. Jie buvo ne tvarkingai sukrauti, 
o išmėtyti po visą krantinę. Aš įsmukau tarp jų ir dingau vi- 
siems iš akių; iš ten ir aš pats nieko nebegalėjau matyti. Pasi- 
jutau tarsi išsigelbėjęs nuo kažkokio pavojaus — taip gera pa- 
bėgti nuo pajuokų, nors ir nesijauti jų nusipelnęs. 

Tarp dėžių viena buvo visai nedidelė, kaip tik tinkama at- 
sisėsti; ant jos atsisėdau ir susimąsčiau. 

Kaip geriausiai man pasielgti? Mesti iš galvos visas mintis 
apie jūrą ir grįžti į fermą pas seną paniurėlį dėdę? 

Jūs pasakysite, kad tai būtų buvęs pats protingiausias ir 
geriausias sprendimas. Gal būt, bet aš apie tai negalvojau. 

Tiesa, man dingtelėjo tokia mintis, bet ją tuoj pat išmečiau 
iš galvos. 

— Ne,— tariau sau, —aš dar nesu nugalėtas ir nepasitrauk- 
siu kaip bailys. Aš žengiau vieną žingsnį ir eisiu toliau, jei tik 
galėsiu. Na ir kas, kad jie nepriėmė manęs į tą didelį pasipū- 
tėlių laivą? Uoste yra ir kitų laivų — dešimtys! Į kurį nors su 
džiaugsmu mane priims. Pirma pabandysiu į visus pasiprašyti, 
na, 0 tada jau galėsiu nuleisti rankas. 

— Kodėl jie manęs nepriėmė? — klausiau savęs, tęsdamas 
savo monologą. — Kodėl? Jie net nepasakė priežasties. Ach, 
taip! Per mažas. Esą aš didumo sulig smaigčiu marlinei ardyti. 
Aš žinau, kas yra marlinė ir koks tas smaigtis. Taip užgaulio- 
dami jie norėjo pasakyti, esą aš per mažas būti jūrininku. Bet 
junga? Junga būti tai tikrai galiu. Aš girdėjau, kad jungomis 
būna dar mažesni už mane. O kokio gi aš dydžio? Iš tiesų 
įdomu, koks mano ūgis? Ach, jei turėčiau dailidės liniuotę, tuoj 
pat sužinočiau! Koks aš neapdairus, kad nepasimatavau namie. 
Bet ar negalėčiau to padaryti čia? Nejau čia niekaip negalė- 
čiau sužinoti, kokio didumo esu? 

Čia mano minčių siūlas staiga nutrūko, nes aš pastebėjau 
ant vienos iš dėžių negrabiai pabrėžtus kreida kažkokius skait- 
menis. Geriau įsižiūrėjęs, pamačiau, kad parašyta „4 pėdos“. 
Iškart suvokiau, kad toks yra dėžės ilgis, nes jos aukštis buvo 
mažesnis. Gal skaičių užrašė dailidė, kuris tą dėžę darė, o gal 
tai buvo ženklas jūreiviams, kraunant ją į laivą. 

Šiaip ar taip, pamačius šį skaičių, man dingtelėjo puiki min- 
tis, ir po Kelių minučių aš kuo tiksliausiai žinojau savo ūgį. 

Štai ką aš padariau: atsiguliau ant žemės prie pat dėžės šo- 
no, prispaudžiau kulnis prie vieno jos galo ir išsitiesiau visu 
ilgiu. Tada pačiupinėjau ranka, ar mano viršugalvis siekia 
antrąjį dėžės galą. Ne, trūko vieno colio. Kad ir labai muis- 
čiausi, kad ir kiek tiesiau kaklą, dėžės galo nepasiekiau. Tie- 
są sakant, ypatingos reikšmės tai ir neturėjo — jei dėžė keturių 
pėdų ilgio, tai ir aš beveik keturių pėdų aukščio. O kadangi 
žinojau, kad tokio ūgio berniukas tikrai visai mažas, pakilau, 
dar labiau nuliūdes. 

Kol nebuvau matavęsis, niekad nemaniau, kad esu toks ma- 
žas. Kuris gi berniukas nelaiko savęs vyru? Bet dabar aš įsiti- 

kinau, jog esu visai nedidelis. Nenuostabu, kad Džekas Voter- 
sas pavadino mane pūgžlių, o jo draugai juokėsi, kad lyno galo 
nenulaikysiu. 

Sužinojęs, kad esu tikras liliputas, labai nusiminiau, ir mano 
ketinimai dabar atrodė visai beviltiški. 

Aš buvau beveik tikras, kad manęs nepriims nė į vieną 
laivą, nes niekada negirdėjau, kad jungos būtų buvę tokie 
maži berniukai, kaip aš. Tikrai, tokių niekad nemačiau, — prie- 
šingai, briguose ir škunose, užplaukusiuose į mūsų prieplauką, 
jungomis būdavo vadinami net visai suaugę vaikinai. Taip, 
man prašytis į laivą beviltiška. Galų gale aš vis tiek turėsiu 
grįžti namo. 

Aš vėl atsisėdau ant dėžės ir susimąsčiau. Jau ankstyvoje 
vaikystėje mano protas buvo gana išradingas. Todėl ir netru- 
kau sugalvoti, kaip vis dėlto įgyvendinti savo sumanymą — 
išplaukti į jūrą. | 

Čia ir atmintis atėjo man į pagalbą. Prisiminiau daug girdė- 
jęs ir skaitęs apie tai, kaip berniukai, taipogi ir vyrai, slapta 
patenka į laivus ir išplaukia į jūrą; o tada, kai laivas jau toli 
nuo žemės ir nebėra pavojaus būti išlaipintiems, jie išlenda iš 
savo slėptuvių. 

Prisiminęs šiuos drąsiuosius nuotykių ieškotojus, iškart nu- 
tariau pasekti jų pavyzdžiu. Ir vos tik man šmėkštelėjo toji 
mintis, akimirksniu gimė ir planas: imsiu ir pasislėpsiu kurio 
nors laivo denyje — kad ir to paties, iš kurio buvau taip be- 
gėdiškai išprašytas. Jis vienintelis ruošėsi išplaukti, bet, tiesą 
sakant, nors ir dešimt kitų būtų plaukę tuo pačiu metu, vis 
vien tik jį būčiau pasirinkęs. 

Jūs, gal būt, stebitės, kad aš taip sakau, bet tai lengva pa- 
aiškinti. Mane taip buvo įžeidę „Inkos“ jūrininkai, ypač kapi- 
tono padėjėjas, kuris su manim taip nemandagiai pasielgė, jog 
panorau jiems atkeršyti, iškrėsdamas tokį pokštą. Žinojau, kad 
iš laivo jie manęs neišmes, o jūrininkai, išskyrus kapitono pa- 
dėjėją, man pasirodė visai nežiaurūs. Žinoma, jie nepraleido 
progos pasišaipyti iš manęs, bet aš taipogi prisiminiau, kad kai 
kurie iš jų netgi užjautė mane, sužinoję, jog esu našlaitis. 

Taigi nutarta — plaukiu didžiuoju laivu, nepaisydamas ka- 
pitono, padėjėjo ir visos įgulos! 

XVIII SKYRIUS 


ĮSIGAUNU į LAIVĄ 


Bet kaip patekti į laivą? Kaip pasislėpti ten patekus? 


Štai kokie sunkumai man iškilo. Galėčiau kaip ir pirmąkart 
paprasčiausiai nueiti ant denio, bet juk būčiau tuoj pat paste- 
bėtas kieno nors iš įgulos ir išvarytas į krantą. 

O gal papirkti kurį nors iš jūreivių, kad praleistų mane 
į denį. Bet kuo gi? Neturėjau nė vieno peni. Laivelis ir drabu- 
žiai —ir tie patys labai jau prasti —buvo visas mano turtas. 
Galėčiau atiduoti laivelį, bet kiek pasvarstęs supratau, kad nė 
vienas jūreivis nevertins tokio daikto, kurį visai lengvai gali 
pats pasidaryti — mat, vaizdavausi, kad kiekvienas: jūreivis, 
jeigu tik nori, gali pasidaryti tokių laivelių. Taigi tuščias būtų 
mėginimas papirkti jūreivį tokiu žaisliukų — neverta apie tai 
nė galvoti. 

Bet pala! Juk aš turiu ir vieną vertingą daiktą -- laikrodį. 
Žinoma, tai visai paprastas, senamadiškas sidabrinis laikrodis, 
ir ne kažin ko vertas, bet eina gerai. Laikrodį man buvo davu- 
si mano vargšė motina, nors, žinoma, jos paliktasis buvo žy- 
miai geresnis, ir jį pasisavino dėdė. Senąjį, menką laikrodį 
man buvo leidžiama nešioti kas dieną, ir kaip tik tuo metu jis 
buvo mano kišenėje. Gal juo pavyktų papirkti Votersą ar kurį 
kitą jūreivį, kad jie slapta įleistų mane į laivą ir paslėptų, kol 
išplauks į jūrą? Tai buvo visai įmanomas dalykas, ir aš Nnu- 
tariau pamėginti. 

Tur būt, sunkiausia bus pamatyti Votersą ar kurį kitą jū- 
reivį vieną patį, kad galėčiau išdėstyti savo norus, bet aš nu- 
tariau slankioti aplink laivą ir laukti, kol koks jūreivis vienas 
išeis į krantą. 

Nepraradau vilties, kad ir pats savo jėgomis kaip nors įsi- 
gausiu į laivą — gal būt, sutemus, kai žmonės bus baigę darbą 
ir nuėję į priešakinį denį. Tada man net nereiks niekam aiš- 
kintis.. Aš tikėjausi, kad tamsoje prasmuksiu pro sargybinį 
arba užsliuogsiu laivo bortu ir pasislėpsiu kur nors triume. O 
ten tai jau tikrai susirasiu slėptuvę tarp tų dėžių ir statinių, 
kurias jie krovė. 

Bet dėl dviejų dalykų vis dar nerimavau. Ar iki nakties 
laivas Neišplauks? Ar mano dėdė ir kiti namiškiai neatsivys 
manęs iki to laiko? 

Dėl pirmojo dalyko būkštavau mažiau. Mačiau, kad ant 
laivo, kaip ir praėjusią dieną, tebekabojo ta pati lentelė: „Peru. 
Rytoj“. Neatrodė, kad jis išplauks tą dieną. Prieplaukoje dar 
stovėjo daug krovinių, o iš to, kaip jie sudėti, nusprendžiau, 
kad turės būti sukrauti į „Inką“. Be to, buvau girdėjęs, kad 
laivai, plaukiantys į tolimą kelionę, neišvyksta tiksliai nusta- 
tytu laiku. 

Šitaip viską apsvarstęs, nusiraminau, kad tą dieną laivas 
tikrai neišplauks ir kad galėsiu patekti į jį nakties metu. 

Tačiau buvo dar ir kitas pavojus — mane galėjo surasti ir 
grąžinti namo. Nors, viską apgalvojus, neatrodė, kad taip ga- 
lėtų būti. Iki nakties fermoje manęs nepasiges, o jei ir pasiges, 
neis ieškoti, kol visai sutems, manydami, kad nakčiai vis tiek 
sugrįšiu. Taigi nereikėjo labai baimintis ir dėl to. 

Taip nuvares šias mintis į šalį, ėmiau galvoti, kaip įvykdyti 
savo sumanymą. 

Aš turėjau pakankamai nuovokos ir gerai supratau, kad, 
patekęs į laivą, turėsiu lindėti savo slėptuvėje mažiausiai parą, 
o gal ir ilgiau. Neišbūsiu juk taip ilgai nevalgęs. O iš kur 
gauti maisto? Kaip sakiau, neturėjau nė vieno peni nusipirkti 
maistui ir nežinojau, kaip ir kur jų gauti. 

Bet staiga man atėjo į galvą puiki mintis. Juk galiu par- 
duoti savo laivelį ir gauti truputį pinigų maistui nusipirkti, 

Laivelis dabar man bus visai nereikalingas — tad kodėl gi 
neišsiskirti su juo tuoj pat? 

Daugiau negaišdamas išlindau iš savo slėptuvės tarp stati- 
nių ir nužingsniavau per prieplauką ieškoti pirkėjo savo 
laiveliui. 

Gana greitai jį radau. Pakeliui užėjau mažą žaislų krautu- 
vę ir, kiek pasiderėjęs su jos savininku, pardaviau savo prekę 
už vieną šilingą. Dailiai padarytas mano laivelis buvo penke- 
riopai vertesnis, ir kitomis aplinkybėmis nebūčiau su juo iš- 
siskyręs net ir už dar didesnę sumą; bet vertelga žydas iškart 
sumojo, kad mano padėtis sunki, ir be jokios širdgėlos tuo 
pasinaudojo. 

Dabar turėjau pakankamai pinigų ir, nuėjęs į kitą krautuvę, 
už visus nusipirkau sūrio bei džiuvėsių. Ir už sūrį, ir už džiuvė- 
sius sumokėjau po pusę šilingo. Prisikimšęs pilnas kišenes, grį- 
žau į savo slėptuvę tarp krovinių ir atsisėdau ant dėžės. 
Staiga pasijutau stipriai išalkęs — buvo jau gerokai po pietų — 
ir, įnikęs į sūrį bei džiuvėsius, netrukus smarkiai palengvinau 
savo kišenes. 

Artinosi vakaras, ir aš nusprendžiau, kad pats laikas ruoš- 
tis žvalgybon prie laivo. Reikėjo pasižiūrėti, kur lengviausia 
įlipti per -bortą — juk tai bus labai svarbu, kai ateis lemiama 
valanda. O jei jūreiviai pastebės mane, slankiojant aplinkui? 
Neuždraus gi jie man vaikščioti po prieplauką, o tai, kad aš 
žadu čia pasilikti, jiems ir į galvą neateis. 

O kas, jei jie tikrai mane pastebės ir vėl ims erzinti, kaip 
anksčiau? Tada aš galėsiu su jais kirstis, ir tuo metu turėsiu 
puikią progą pasižvalgyti —to man ir tereikia. 

Negaišdamas išėjau iš savo slėptuvės ir patraukiau kranti- 
ne, apsimetęs abejingu viskam, kas dedasi aplinkui. Netrukus 
aš jau stovėjau priešais „Inką“ ir, užrietęs galvą, ją apžiūrinė- 
jau. Dabar jos denis jau buvo beveik viename aukštyje su 
krantine, nes sunkiai pakrautas laivas buvo giliai įgrimzdęs, 
tačiau denį užstojo aukštas falšbortas. Aš iškart pastebėjau, kad 
bus visai nesunku perlipti jį nuo krantinės ir bizanio vantais 
įsiropšti laivo vidun. Taip ir nutariau, jog šis kelias bus pats 
patogiausias. Žinoma, vantais šliaužti reiks labai atsargiai. Jei 
naktis bus nepakankamai tamsi ir mane pastebės sargybinis, 
viskas baigta — mane sugaus, palaikys vagimi ir nubaus. Bet 
vis tiek nusprendžiau rizikuoti. 

Denyje buvo visai tylu. Nesigirdėjo nei balsų, nei triukšmo. 
Kelios dėžės tebestovėjo prieplaukoje, ir aš supratau, kad lai- 
vas dar nebaigtas krauti. Bet žmonės jau nebedirbo, nes dabar 
aš gerai mačiau ir tiltelį, ir pagrindinį liuką. Kur jie galėjo 
nueitiė. 

Tylutėliai prisiartinau prie trapo. Dabar prieš save mačiau 
didįjį liuką ir pagrindinį denį aplinkui. Niekur nebuvo nei mė- 
lynosios padėjėjo palaidinės, nei purvinų jūreivių drabužių. 
Tur būt, visi vyrai buvo nuėję į kurią kitą laivo dalį. Aš susto- 

jau ir įsiklausiau. Tik kažkur priešakinėje laivo dalyje buvo 
girdėti neaiškus balsų gaudesys,— ten kalbėjosi jūreiviai. 

Tuo momentu pamačiau žmogų, einantį pro tiltelį. Jis nešė 
didžiulį garuojantį katilą. Tikriausiai, ten buvo kava ar koks 
nors kitas karštas maistas — vakarienė jūrininkams, o tas žmo- 
gus — virėjas. Dabar aišku, kodėl žmonės nedirbo ir susirin- 
ko laivo priekyje —-jie ruošėsi vakarieniauti. 

Tokie buvo mano spėliojimai. 

Iš dalies genamas smalsumo, iš dalies naujos, ką tik atėju- 
sios į galvą minties, užlipau trapu ir tyliai užėjau ant denio. 
Toli, priekinėje laivo dalyje, pamačiau jūrininkus: vieni sėdėjo 
ant brašpilio, kiti buvo sutūpę tiesiog denyje ir laikė rankose 
alavines lėkštes ir lenktinius peilius. Nė vienas manęs nema- 
tė — jie net nežiūrėjo mano pusėn: visų akys buvo nukreiptos 
į virėją ir garuojantį katilą. 

Aš greitai apsidairiau — aplinkui nė dvasios. Visos sąlygos 
mano naujajam planui įvykdyti. 

— Dabar arba niekada! — sušnibždėjau ir susigūžęės nusė- 
linau deniu link grotstiebio. 

Dabar aš buvau prie pat atdaro pagrindinio liuko, į kurį ir 
ketinau įlįsti. Kopėčių nebuvo, bet virvė, kuria leido krovinius, 
tebekabojo ant skrysčių, nukarusį tiesiai į triumą. 

Aš čiupau virvę ir stipriai patraukiau, ar ji gerai pritvirtin- 
ta viršuje. Virvė laikėsi stipriai. Tada nutvėriau ją abiem ran- 
kom ir kaip galėdamas atsargiau ėmiau leistis žemyn. 

Tik per plaukelį nenusisukau sprando, nes per. anksti pa- 
leidau virvę iš rankų ir krisdamas smarkiai atsitrenkiau į laivo 
dugną. Bet tuoj pat pašokau, persiropščiau per kelias dar ne- 
pastatytas į vietą dėžes, užlindau už didžiulės statinės ir pasi- 
slėpiau ten visiškoje tamsoje ir tylumoje. 


XIX SKYRIUS 


VALIO! IŠPLAUKIAM! 2? 


Atsidūręs už statinės, susigūžiau ant žemės, ir po penkių 
minučių jau taip miegojau, kad nebūtų prižadinę ir visi Ken- 
terberio varpai. Paskutiniąją naktį buvau beveik nemigęs, o ir 

dar naktį prieš tai mažai temiegojęs, nes su Džonu anksti išva- 
žiavome į turgų. Be to, nuvargęs po ilgos kelionės pėsčiomis 
ir ištisos paros nervinimosi, kuris tik dabar šiek tiek aprimo, 
aš visai suglebau ir miegojau kaip barsukas, tik mano miegas 
buvo toks ilgas, kad jo būtų užtekę ir šimtui barsukų. 

Vėliau net stebėjausi, kaip manęs neprižadino triukšmas; 
visai šalia manęs girgždėjo skrysčiai, bildėjo dėžės, bet aš nie- 
ko negirdėjau. 

Pabudęs supratau, jog miegojau labai ilgai. „Tikriausiai, jau 
gili naktis“, — pagalvojau sau, nes mane supo neperregima 
tamsa. Pirmiau, besisprausdamas už statinės, buvau pastebėjęs, 
kad pro liuką, kur įlindau, sklido šviesa. Dabar jos nebuvo ma- 
tyti. Vadinasi, dabar naktis, todėl laivo triume už didžiulės sta- 
tinės taip baisiai tamsu. 

„Kažin koks dabar laikas? — pagalvojau.— Tikriausiai, visi 
jūrininkai seniai nuėjo gulti ir dabar pučia savo patogiuose 
gultuose. O gal jau greit rytas? Ar nieko negirdėt?“ 

Suklusau. Bet nereikėjo nė įdėmiai klausytis — tuoj pat iš- 
girdau kažkokį triukšmą. Krito sunkūs daiktai, 

Matyt, laivas vis dar kraunamas. Išgirdau ir jūreivių bal- 
sus, tik labai neaiškiai. Protarpiais mano ausis pasiekdavo gar- 
sūs šūkavimai, ir aš suprasdavau net atskirus žodžius, kai visi 
kartu sakė: „Na! Viens-du, opa-a!" 

— Hm, jie net nakties metu krauna laivą! 

Tačiau tai manęs per daug nenustebino. Gal jie nori pasi- 
naudoti potvyniu ar palankiu vėju ir todėl skuba baigti laivo 
krovimą. 

Aš vis klausiausi, tikėdamasis, kad greit triukšmas nutils. 
Bet valanda sekė valandą, o viršuje vis tebesigirdėjo visokiau- 
si garsai. 

„Kokie jie visi darbštūs, — pagalvojau. — Tikriausiai, nori 
greitai išplaukti, tai ir skuba. Tikrai, lentelė „Peru. Rytoj", jau 
sumelavo — šiandien mes dar tebestovime uoste. Bet rytoj, be 
abejo, išplauksim i* pat ankstyvo ryto. Tuo geriau man — grei- 
čiau galėsiu pajudėti iš savo nepatogios landynės. Kietokas čia 
mano guolis, o ir valgyti vėl įsinorėjau.“ 

Pajutęs alkį, prisiminiau sūrį bei džiuvėsius ir vėl įnikau 
į juos. Gerai išsimiegojus, apetitas buvo neblogas, ir aš valgiau 
su pasigardžiavimu, nors buvo pats vidurnaktis, 

Viršuje vis tebebuvo girdėti triukšmas. „O, jie, matyt, žada 
dirbti visą naktį. Vargšai vyrukai, kaip jiems sunku. Bet už tai 
jie, tikriausiai, gaus dvigubą atlyginimą.“ 

Staiga triukšmas nurimo, ir laive stojo visiška tyla — nebu- 
vo girdėti nė mažiausio šlamesio. 

„Pagaliau jie baigė darbą, — pagalvojau, — ir nuėjo miegoti. 
Bet jau tuoj rytas. Nors dabar tai dar tamsu, nes pro angą ne- 
matyti šviesos. Na, ką gi, pamėginsiu ir aš dar užmigti.“ 

Aš vėl atsiguliau ir pamėginau užsnūsti. Po gerokos valan- 
dos jau buvau beužmingąs, bet staiga vėl prasidėjo dėžių tran- 
kymas, ir aš visai išsiblaiviau. 

„Ką! Vėl dirba! Tai jie visai ir nėjo gulti? Valanda laiko — 
argi verta gulti valandai laiko?" 

Įsiklausiau, ar jie iš tiesų vėl ėmėsi darbo. Taip, nebuvo ko 
abejoti. Viršuje vėl bildėjo stumdomi daiktai, šūkavo žmonės, 
girgždėjo skrysčiai, tik kiek tyliau, negu pirma, 

„Na, ir keista gi įgula, — galvojau sau.— Dirba visą naktį... 
A-a, tai, tikriausiai, jau kita pamaina, pakeitusi pirmąją.“ 

Toks atvejis buvo visai galimas, ir šia prielaida aš likau 
patenkintas. Bet užmigti daugiau jau nebegalėjau, todėl tik gu- 
lėjau klausydamasis. 

Žmonės vis tebedirbo, ir aš girdėjau triukšmą per visą tą 
naktį — ilgiausią naktį savo gyvenime. Taip jūrininkai dirbo 
kelias valandas, po to truputėlį ilsėjosi, o tada vėl stojo prie 
darbo. Aš vis dar nemačiau jokių ryto požymių — nė spindulė- 
lis šviesos nepasiekė manęs! 

Galų gale ėmiau galvoti, kad aš sapnuoju ir kad darbo tar- 
pai, man atrodą kelių valandų ilgumo, iš tiesų trunka tik po ke- 
lias minutes. Bet jeigu jie išties tokie trumpi, tai nebesuprantu, 
kas mano per apetitas — juk per tą laiką triskart įnirtingai tar- 
šiau savo maisto atsargas, kurios dabar buvo jau gerokai su- 
mažėjusios, 

Pagaliau triukšmas visai nutilo, ir kelias valandas viršuje 
nieko nebuvo girdėti. Aplink mane viešpatavo mirtina tyla, ir 
aš vėl užmigau. 

Kai pabudau, mano ausis vėl pasiekė garsai, bet visai kito- 
kie, negu anie. Tai buvo man patys džiaugsmingiausi garsai, nes 
iškart pažinau brašpilio „krik-krik-krik“ ir didžiosios gran- 

dinės džerškėjimą. Čia Žemai, laivo dugne, tuos paišuš girdė: 
jau nelabai aiškiai, bet vis tiek supratau, kas dedasi viršuje. 
Jūreiviai kelia inkarą — laivas tuoj išplauks! 

Aš vos susilaikiau nešūktelėjęs iš džiaugsmo, bet susival- 
džiau, pabijojęs, kad kas neišgirstų. Dar ne laikas. Jei išgiIs, 
be abejo, ištrauks iš čia ir be jokių ceremonijų išmes į krantą. 
Todėl gulėjau tartum pelė po šluota ir klausiausi, kaip dzinksi 
didžioji grandinė, šliauždama pro geležinį kliuzo kraštą. Nema- 
lonus, ausį rėžiantis garsas tuo metu man skambėjo kaip švel- 
ni muzika. 


Po kurio laiko bildesys ir žvangėjimas nutilo, ir mane pa- 
siekė kitokie garsai. Atrodė, kad pučia galingas viesulas, bet 
aš žinojau, kad tai ne vėjas. Žinojau, kad tai jūros bangos 
pliuškena į laivo šonus. Šis garsas man buvo pats maloniau- 
sias, nes jis sakė, kad mūsų laivas pajudėjo! 

Valio! Mes plaukiam! 


XX SKYRIUS 


JOROS LIGA 


Aiškiai jausdamas, kad laivas juda, ir girdėdamas, kaip 
šniokščia bangos, įsitikinau, jog mes palikome prieplauką ir 
judame pirmyn. Buvau nepaprastai laimingas — daugiau nebe- 
reikės bijoti, kad būsiu grąžintas į fermą. Štai skrieju sūriomis 
vandenyno bangomis ir po dvidešimt keturių valandų jau bū- 
siu beribėse Atlanto platybėse, taip toli nuo gimtųjų krantų, 
jog niekas nebepasivys ir nebeparsives atgal. Aš nesitvėriau 
džiaugsmu, kad man taip puikiai pasisekė. 

Keista tik, kad išplaukėme naktį — juk dar visai tamsu, bet, 
tikriausiai, jie turi gerą locmaną, žinantį visas užutekio įlankė- 
les ir galintį išvesti laivą vandenynan tiek dieną, tiek naktį. 

Ir vis dėlto man atrodė keista, kad taip ilgai tęsiasi naktis — 
net kažkaip paslaptinga —ir aš ėmiau galvoti, jog būsiu dieną 
pramigęs, o dvi naktis iš eilės būdravęs. Arba taip, arba būsiu 
kažką sapnavęs. Tačiau buvau perdaug laimingas“ kad paga- 
liau išplaukėme, tad daugiau nė nesukau galvos dėl laiko. Man 

juk visai tas pats, ar išvykom dieną ar naktį, svarbu tik, kad 
sėkmingai pasiektume atvirą vandenyną. Aš vėl atsiguliau, 
laukdamas tos valandos, kada galėsiu drąsiai pasirodyti denyje. 

Laukiau labai nekantriai, ir dėl dviejų priežasčių. Viena, bu- 
vau baisiai ištroškęs ir norėjau atsigerti. Sūris ir sausi džiuvė- 
siai mane labai troškino. Alkanas nesijaučiau — dalis maisto 
dar buvo likus, bet aš būčiau mielai jį iškeitęs į puoduką van- 
dens. 

Antroji priežastis, kodėl norėjau kuo greičiau išlįsti iš slėp- 
tuvės, buvo ta, kad mane visą ėmė gelti nuo ilgo gulėjimo ant 
kietų lentų, juo labiau kad visą laiką buvau susirietes, nes slėp- 
luvėje labai maža vietos. Man taip skaudėjo sąnarius, kad vos 
galėjau pasijudinti, bet, kai gulėjau ramiai, buvo dar blogiau. 
Tai dar tvirčiau mane įtikino, jog buvau pramiegojęs ir visą 
dieną, nes per vieną naktį, kad ir ant kiečiausių lentų, nebū- 
čiau taip nuvargęs. 


Kankinamas troškulio ir skausmo, aš be atvangos muis- 
čiausi ir blaškiausi kelias valandas. 

Tad savaime suprantama, ko taip nekantravau kuo greičiau 
palikti šią ankštą buveinę ir išeiti ant denio. Tačiau pagalvo- 
jęs vis dėlto nusprendžiau dar pakentėti troškulį bei skausmą 
ir dar kiek pabūti toje pačioje vietoje. 

Aš buvau pakankamai gerai susipažinęs su uosto taisyklė- 
mis ir žinojau, kad locmanas veda laivą geroką kelio galą, 
o locmanas šiame laive tikrai turėtų būti. Taigi jei pasirodysiu 
denyje, kol locmanas nebus atleistas, be abejo, mane parpluk- 
dys į krantą jo valtele, o tokia pabaiga po visų mano pastan- 
gų ir kančių būtų perdaug žeminanti. 

Net jeigu locmano ir nebūtų, mes dar tebesam žvejų valte- 
lių ir mažų kabotažinių ! laivų trasoje; jūreiviai pašauktų vieną 
iš jų prie mūsų laivo ir, kaip kokį virvių ryšulį įmetę mane, 
lieptų pristatyti į krantą. Štai kodėl, viską apsvarstęs, aš ir li- 
kau savo slėptuvėje, nors kankino troškulys ir gėlė sąnarius. 

Porą valandų laivas ramiai slydo vandens paviršiumi. Tik- 
riausiai, oras buvo ramus ir laivas dar tebeplaukė įlanka. Po to 
pajutau, kad jis pradėjo krypti čia į vieną pusę, čia į kitą, 


! Maži laivei, plaukiantys iš vieno pakrantės uosto į kitą. 


o vanduo į šonus ėmė plakti vis smarkiau ir aršiau. Kartais aš 
aiškiai išgirsdavau, kaip siūbteldavo bangos ir nuo galingų jų 
smūgių sugirgždėdavo španhautai. 

Bet tie garsai tik džiugino mane. Aš supratau, kad iš įlankos 
mes išplaukėme į atvirą jūrą, kur vėjas visada smarkesnis, 
o bangos didesnės ir stipresnės. „,„Locmaną tuojau paleis, — pa- 
galvojau sau —i1 aš galėsiu drąsiai pasirodyti denyje.“ 

Žinoma, pagalvojus apie tai, kaip mane sutiks laivo įgula, 
mintys nebuvo labai džiugios — tiesą sakant, dėl to aš net rim- 
tai būkštavau. Prisiminiau grubų ir žiaurų kapitono padėjėją ir 
įsismarkavusius, abejingus jūreivius. Jie pasipiktins dėl mano 
apgavystės ir, ko gero, žiauriai primuš arba kaip nors kitaip 
nuskriaus. Taigi aš toli gražu ne ramia širdimi galvojau, kaip 
jie elgsis su manimi, ir būčiau mielai linkęs šio susitikimo 
išvengti. 

Bet, aišku, tai neįmanoma. Negalėsiu juk išbūti taip pasi- 
slėpes visą kelionę, kelias savaites arba net mėnesius — netu- 
riu nei maisto, nei vandens, ir anksčiau ar vėliau teks išeiti 
į denį, kas bus, tas. 

Taip mąstydamas staiga kažko blogai pasijutau — ne tik nuo 
dvasinių kančių, bet ir nuo fizinio skausmo. Tai buvo blogiau, 
negu troškulys ar kaulų gėlimas. Artinosi nauja bėda. Man 
ėmė suktis galva, per kaktą žliaukė prakaitas, darėsi bloga. 
Krūtinėje ir gerklėje jutau keistą dusulį — atrodė, kad šonkau- 
liai įspausti, plaučiams nėra kur išsiplėsti ir aš negaliu kvėpuo- 
ti. Šnerves erzino šleikštus pridvisusio vandens kvapas, — per 
ilgą laiką jo buvo prisirinkę po triumo lentomis, ir aš net gir- 
dėjau jį kliuksint. Iš visų simptomų lengvai supratau: man pra- 
sidėjo jūros liga — niekas daugiau. Tai supratęs neišsigandau, 
bet vis dėlto turėjau patirti visus tuos nemalonius reiškinius, 
kuriuos junta kiekvienas, suimtas šios ypatingos ligos. Žinoma, 
man buvo dešimtkart blogiau, nes mane dusino troškulys, 
o vandens neturėjau nė lašo; man rodės, kad stiklinė gėlo van- 
dens perpus palengvintų mano kančias — vanduo nuplautų 
šleikštulį, ir aš lengviau atsikvėpčiau. Kažin ką būčiau atida- 
vęs už vieną jo gurkšnį. 

Bijodamas baisiojo locmano, aš gana ilgai kentėjau tas kan- 
čias. Bet laivas siūbavo vis smarkiau, užsistovėjęs vanduo vis 

šleikščiau dvokė, ir mane pradėjo taip tampyti, kad aš nebega- 
lėjau ilgiau laukti. 

„Tikriausiai, locmanas jau bus nuplaukęs į krantą. Šiaip ar 
taip, vis tiek jau nebegaliu ilgiau kentėti; einu į denį, nes 
kitaip numirsiu! O!“ 

Aš pakilau iš savo guolio ir apgraibomis pasislinkau pirmyn 
palei gulsčią didžiulę statinę. Pasiekęs jos kraštą, ėmiau 
ieškoti angos, pro kurią buvau įlindęs. O, kaip aš nustebau jos 
neberades! 

Niekaip negalėjau patikėti, kad angos nebėra, ir vis čiu- 
pinėjau čia viršuje, čia apačioje. Taip, angos nebebuvo! Mano 
rankos visur rėmėsi į stačią sieną, kuri, kaip supratau, buvo 
didžiulės dėžės šonas. Dėžė buvo taip įsispraudusi tarp statinės 
ir laivo borto, kad neįkiši net piršto. Įsirėmiau į dėžę, mėgin- 
damas ją nustumti, tačiau negalėjau nė iš vietos pajudinti. Ta- 
da iš visų jėgų pastūmiau petimi, bet ji nė nekrustelėjo. Ta 
didžiulė dėžė buvo, be abejo, prikrauta sunkių daiktų. Net ir 
stiprus vyras nebūtų jos pajudinęs iš vietos, o ką jau kalbėti 
apie mano jėgeles. 

Lioviausi dėžę stumdęs ir sugrįžau prie kito statinės galo, 
tikėdamasis ten rasti kokį išėjimą; bet kai ten patekau, viltys 
kaip mat išsisklaidė. Ir čia nė jokio plyšelio tarp tos didžiosios 
statinės ir kitos, panašios į ją, kuri rėmėsi net į španhautus! Nė 
pelė tarp jų nebūtų pralindusi. 

Tada ėmiau čiupinėti virš abiejų statinių, bet taip pat veltui. 
Ten tik ranką galėjai prakišti, ne daugiau. Virš apvalių stati- 
nių šonų ėjo milžiniškas bimsas !, ir tarpas tarp jo ir statinių 
buvo toks nedidelis, kad net aš, mažas kaip pipiras, nebūčiau 
galėjęs prasisprausti. 

Tai įsivaizduokite, kokie buvo mano jausmai, kai galutinai 
įsitikinau, jog esu uždarytas, įkalintas; užmūrytas tarp kro- 
vinių! 


! Bimsas — sija, jungianti laivo bortus. 


72 


XXI SKYRIUS 
GYVAS PALAIDOTAS 


Dabar aš supratau, kodėl naktis man atrodė tokia ilga. Švie- 
sos būtų užtekę, jeigu tik ji būtų mane pasiekusi. Didžioji dėžė 
ją užstojo. Praėjo visa diena, o aš nežinojau. Žmonės dirbo 
dieną, kai aš galvojau, kad jau po vidurnakčio. Ne viena nak- 
tis, o mažiausia dvi naktys ir viena diena praėjo nuo to laiko, 
kai nusileidau į savo slėptuvę. Nenuostabu, kad taip praalkau 
ir ištroškau, nenuostabu, kad gėlė visus kaulus. Tos trumpos 
tylos pertraukėlės, kurias įsidėmėjau, būdavo tada, kai jūrei- 
viai valgydavo. Ilga tyla prieš pakeliant inkarą buvo antroji 
naktis, kai visi Žmonės sumigę ilsėjosi. 

Prisiminiau, jog aš užmigau tuoj pat, kai tik nusileidau 
į slėptuvę. O tada dar buvo kelios valandos iki saulėlydžio. 
Miegojau kietai ir ilgai, be abejo, iki sekančio ryto. Krovikai 
dirbo visą tą vakarą, tik aš nieko negirdėjau; ir, kol neprabus- 
damas miegojau giliu miegu, angą užgriozdino tomis didžiulė- 
mis dėžėmis. 

Viskas dabar man pasidarė aišku, ir užvis aiškiausia buvo 
baisusis faktas, kad esu uždarytas kaip dėžėje. 

Ne iš karto suvokiau visą savo padėties baisumą. Žinojau, 
kad esu uždarytas ir kad savo jėgomis niekaip iš čia neišsi- 
kapstysiu. Ir vis dėlto nemaniau, jog tai neįveikiamas sunku- 
mas. Stiprūs jūreiviai, sukrovę visas šias dėžes, galės vėl jas 
nustumti — man tik reikia garsiai šūktelti, kad jie čia ateitų. 

Deja! Deja! Man nė nedingtelėjo, kad ir garsiausio šauksmo 
iš čia niekas viršuje neišgirs. Aš nė neįtariau, kad liukas, pro 
kurį čia įlindau, dabar buvo uždarytas stipriu dangčiu, o ant 
jo dar užtrauktas storas dervuotas brezentas, ir kad, tikriau- 
siai, viskas taip ir pasiliks iki kelionės galo. Net jeigu liukas 
ir nebūtų uždarytas, kažin ar mane išgirstų. Mano balsas pra- 
dingtų tarp dėžių ir kitokių krovinių, būtų visai nustelbtas ga- 
lingo, į laivo bortus dūžtančių bangų šniokštimo. 

Iš pradžių, kaip sakiau, supratęs, kad esu uždarytas, nela- 
bai išsigandau. Pagalvojau tik, kad dar ilgai reiks laukti to 
gurkšnelio vandens, kurio taip buvau ištroškęs. Be abejo, praeis 
nemaža laiko, kol vyrai nustums dėžes ir mane išvaduos. O kol 


73 


kas dar reiks pakentėti. Tik tai mane ir gąsdino. Ir tik tada, kai 
prisišūkavau, kol užkimau, kai batukų kulnimis išbeldžiau vi- 
sas lentas ir, nesulaukdamas atsakymo, vėl rėkiau iš paskuti- 
niųjų —tik tada galutinai supratau, kas manęs laukia. Tik tada 
iš tiesų suvokiau visą baisumą. Tik tada man toptelėjo, kad nė- 
ra jokios prošvaistės, jokios vilties, kad kas nors išvaduos. Žo- 
džiu — esu gyvas palaidotas! 

Aš rėkiau, spiegiau, šaukiau. Ilgai rėkiau ir garsiai — nė 
nežinau, kiek laiko. Ir tik visiškai užkimęs ir nusivares lio- 
viausi. 

Stabtelėjęs įsiklausydavau, bet jokio atsako, jokio balso. 
Tik mano paties šauksmas aidėjo laivo šonais, gaudė tamsia- 
me ilgame triume,— niekas niekas neatsiliepė į mano gailų rė- 
kavimą. 


Aš klausiausi pastatęs ausis, ar neišgirsiu jūreivių balsų. 
Buvau girdėjęs juos šūkčiojant, kai kėlė inkarą, bet tada laivas 
stovėjo vietoje ir bangos nečaižė jo šonų. Be to, kaip vėliau 
sužinojau, tada liukai buvo atdari, o uždarė juos vėliau, kai 
išplaukėme į jūrą. 

Kurį laiką klausiausi, bet nei komandų, nei vyrų balsų ne- 
išgirdau. Jeigu aš negirdėjau jų garsių baritonų, tai kaipgi jie 
išgirs mano balsytį? 

„O, jie negirdi! Jie niekad neišgirs manęs! Niekad neateis 
manęs išvaduoti! Aš numirsiu čia — tikrai numirsiu!" 

Štai kokios buvo mano mintys, kai bešaukdamas visiškai 
užkimau ir nusilpau. Prasidėjus baisioms nusivylimo kančioms, 
jūros liga buvo tarsi praėjus, bet dabar skausmai mane vėl su- 
ėmė ir kartu su dvasinėmis kančiomis taip prislėgė, kaip da: 
niekad gyvenime. Aš sugniužau, jėgos mane apleido, ir parkri- 
tau tartum suparaližuotas. 

Ilgai taip gulėjau — visai bejėgis, nejudėdamas. Norėjau 
greičiau numirti, ir iš tiesų, atrodė, kad jau mirštu. Aš tikrai 
manau, jog tuomet būčiau pagreitinęs mirtį, jei tik būčiau ga- 
lėjęs, bet buvau per silpnas nusižudyti, net jei būčiau turėjęs 
ir ginklą. Aš turėjau ginklą, bet iš to sielvarto jį visai užmiršau. 

Jūs nustebsite, kad taip atvirai prisipažįstu, jog troškau mir- 
ties; bet jums reiktų atsidurti mano tuometinėje padėtyje, tada 

suprastuinėt visą nusivylimo siaubą. O, kaip tai baisu! Geriau 
jau, kad niekada netektų to patirti! 

Man atrodė, jog jau mirštu, bet vis dėlto nemiriau. Žmonės 
nemiršta nei nuo jūros ligos, nei iš nusivylimo. Su gyvenimu 
atsisveikinti ne taip lengva. 

Tikrai, aš buvau pusiau miręs ir kurį laiką gulėjau visai ba 
sąmonės. Toks sustingęs, nejudėdamas pragulėjau kelias valan- 
das iš eilės. 

Pagaliau sugrįžo man sąmonė, o kartu su ja ir jėgos. Labai 
keista, bet iškart panorau valgyti. Tuo atžvilgiu jūros liga ypa- 
tinga. Žmonės, sirgdami šia liga, valgo daug noriau, negu bū- 
dami sveiki. Bet aš gerti norėjau kur kas labiau, negu valgyti, 
tik mano troškulio negalėjo sumažinti net viltis, kad greitai jis 
bus numalšintas. Alkį dar galėjau šiaip taip nuraminti — kiše- 
nėje buvo likusi kruopelė valgio. 

Neverta ir pasakoti, kokios nykios mintys man sukosi gal- 
voje. Baisi neviltis visai mane palaužė, Aš ilgai gulėjau, tiksliau, 
blaškiausi, nesusigaudydamas, ką daryti, bet pagaliau mane 
išgelbėjo miegas. 

Ilgai buvau nemiegojęs, be to, dvasinės kančios mane taip 
buvo iškamavusios, kad, nepaisant visų bėdų, aš užmigau. 


XXII SKYRIUS 
TROšKULYS 


Miegojau neilgai ir nelabai kietai. Visą laiką kamavo sun- 
kūs, baisūs sapnai, bet ne baisesni už tikrovę, į kurią pabudęs 
vėl sugrįžau. 

Nemaža laiko praėjo, kol atsitokėjau, kur esu; bet ištiesiau 
rankas ir iškart viską prisiminiau — rankos palietė medines 
mano kalėjimo sienas ir galėjo pasiekti jas visur. Vietos čia 
buvo taip mažai, kad vos galėjau apsisukti. Dar vienas tokio 
pat, mažumo berniukas būtų užėmęs visą likusią tuščią vietą. 

Vėl prisiminęs savo baisią padėtį, ėmiau garsiai šaukti — 
rėkiau, spiegiau visa gerkle. Aš vis dar nebuvau praradęs vil- 
ties, kad jūreiviai išgirs mane, nes, kaip sakiau, nežinojau, nei 

kiek krovinių virš manės, nei kad apatinio denio liukai tvirtai 
uždaryti. 

Gal ir gerai, kad nežinojau visos teisybės, nes žinodamas iš 
nevilties būčiau galėjęs išeiti iš proto. O dabar protarpiais dar: 
nušvisdavo vilties kibirkštėlės, kurios palaikė ir stiprino mane, 
kol galų gale išdrįsau pažvelgti baisiajam likimui į akis. 

Vis dar nesilioviau šūkavęs: čia šaukdavau kelias minutes 
iš eilės, čia tik sušukdavau ir gerai įsiklausydavau, bet atsaky- 
mo taip ir neišgirdau, todėl tarpai tarp sušukimų darėsi vis il- 
gesni ir ilgesni, kol pagaliau, visai netekęs vilties, jog būsiu 
išgirstas, nutilau ir leidau savo užkimusiam balsui pailsėti. 

Po to vėl kelias valandas pragulėjau pusiau sustingęs — 
tai yra, sustingęs buvo mano protas, o kūnas, gaila, ne. Prie- 
šingai, aš kentėjau nepaprastą fizinę kančią — baisų troškulį — 
labiausiai sekinančią, sunkiausią iš visų kančių. Niekada nebū- 
čiau patikėjęs, kad Žmogų gali taip iškankinti toks paprastas daly- 
kas, kaip noras atsigerti; kai skaitydavau apie keliautojus dy- 
kumoje arba sudužusio laivo jūreivius vandenyne, besikamuo- 
jančius ir net mirštančius iš troškulio, visada manydavau, kad 
tie pasakojimai pagražinti. Kaip ir visi anglų berniukai, išaugęs 
tokiame krašte, kur gana drėgnas klimatas ir kur kas porą šim- 
tų jardų sruvena upelis ar šaltinėlis, niekada nebuvau patyręs, 
kas yra troškulys. Na, kartais panorėdavome gerti, kai Žžaisda- 
mi nuklysdavome toli į laukus ar į pajūrį, kur nebūdavo gėlo 
vandens. Tada pajusdavau tai, ką mes paprastai vadiname troš- 
kuliu — kažkokį nemalonų jausmą gerklėje, kai norisi išgerti 
stiklą vandens. Bet tas nemalonus jausmas tik smulkmena, ži- 
nant, kaip bus gera atsigėrus, o to laukti ilgai neteks. Iš tiesų, 
tas troškulys toks nežymus, kad mes retai kada pasilenkiam 
prie pakelėj pasitaikiusio griovio ar tvenkinio. Mes dar esame 
tokie išrankūs, kad laukiame, kol prieisim vėsų šulinį ar skaid- 
rų šaltinėlį. 

"Taigi čia dar ne troškulys; tai tik pirmasis, pats švelniausias 
jo laipsnis, ir gana malonus, nes žinai, kad tą tariamą troškulį 
galėsi tuojau numalšinti. Bet pamėgink įsivaizduoti, jog arti nė- 
ra nei šaltinio, nei upelio, jokio tvenkinio ar griovio, ežero ar 
upės, kokį šimtą mylių aplinkui visai nėra gėlo vandens ar ko- 
kio kito skysčio, kuris tave atgaivintų, ir tada net ir šitoks vos 

juntamas troškulys iškart pasirodys visai kitoks ir kentėti bus 
labai sunku. 

Gal tuo metu labai gerti aš ir nenorėjau — be vandens bu- 
vau išbuvęs palyginti neilgai. Namuose juk kartais ištisas die- 
nas apie vandenį net nepagalvodavau, bet tada žinodavau, jog 
ištroškęs atsigersiu, kiek tik norėsiu. Dabar, kai vandens netu- 
rėjau ir nebuvo jokios vilties jo gauti, pirmąkart gyvenime pa- 
jutau, kad troškulys — tikra kančia. 

Alkanas dar nesijaučiau. Valgis, kurio nusipirkau, parda- 
vęs laivelį, dar nebuvo pasibaigęs. Turėjau kelis gabalėlius sū- 
rio ir truputį džiuvėsių, bet nedrįsau jų paliesti. Jie būtų tik dar 
labiau padidinę troškulį. Tai aiškiai pajutau, paskutinį kartą 
tuomet man atrodė pats brangiausias dalykas pasaulyje. 

Man dabar buvo beveik kaip Tantalui !, tik aš vandens ne- 
mačiau, o girdėjau. Visą laiką į laivo šonus šniokšdamos pla- 
kėsi bangos. Žinojau, kad tai jūros vanduo — sūrus, netinka- 
mas gerti, net jeigu ir būčiau galėjęs jį pasiekti; bet vis dėlto 
tai buvo vanduo, ir jo pliuškenimas skambėjo man ausyse, ta- 
rytum erzindamas mane ir tyčiodamasis iš mano kančių. 

Neverta pasakoti tų skausmingų minčių, kurios dar ilgą lai- 
ką pynėsi man galvoje. Pakanka pasakyti, kad daug valandų 
kenčiau baisų troškulį ir neturėjau jokios vilties būti išvaduo- 
tas iš tų kančių. Jaučiau, kad troškulys visai pribaigs mane. 
Nežinojau tik, ar greit, bet buvau tikras, jog anksčiau ar vėliau 
aš nuo jo mirsiu. Prisiminiau skaitęs, kaip žmonės troškulio 
agonijoj prasikankindavo po kelias dienas, kol užgesdavo gy- 
vybė. Stengiausi atsiminti, kiek dienų jie taip išgyvendavo, 
bet negalėjau. Rodos, šešias ar septynias, net ilgiau. Baisu 
pagalvoti. Nejau ir man reiks taip kankintis šešias ar septy- 
nias dienas? Aš ir dienos nebegalėsiu iškentėti! O, kaip baisu! 
Aš laukiau, gal mirtis išvaduos mane iš tų kančių! 

Bet visai arti buvo daug šviesesnė viltis. Beveik tuo pat aki- 
mirksniu, kai aš begaliniai nusiminęs jau mąsčiau apie greitą 


I! Tantalas — pagal senovės graikų mitą, Lidijos karalius, Dzeuso 
pasmerktas amžinoms bado ir troškulio kančioms; jis turi stovėti iki 
kaklo vandenyje po medžiu su vaisiais, bet negali nei vieno, nei kito 
pasiekti. 

mirtį, man ausis pasiekė garsas, kuris bematant pakeitė mano 
minčių tėkmę, ir aš užmiršau savo padėties siaubingumą. 

O! Malonusis garsas! Jis buvo tikrai gailestingojo angelo 
šnibždesys! 


XXIII SKYRIUS 


MALONUS GARSAS 


Aš stovėjau arba, tiksliau, kiūtojau pusiau susilenkęs, atsirė- 
męs į vieną španhautą, einantį nuo viršaus iki apačios per visą 
mano mažą kambarėlį ir dalinantį jį į dvi beveik lygias dalis. 
Taip atsistojau, norėdamas nors truputį pailsėti; per tas ilgas 
dienas ir naktis šioje ankštoje patalpoje jau buvau išmėginęs 
visokiausias pozas, kokias tik beišgalvojau, kad neįgristų viena 
ir ta pati padėtis. Kurį laiką sėdėjau, paskui stovėjau, žinoma, 
kiek susilenkęs, o dažniausiai gulėjau — čia ant vieno šono, čia 
ant kito — kartais ant nugaros, o kartais net kniūpsčias. 

Dabar, norėdamas šiek tiek pailsėti, aš atsistojau, bet tik pu- 
siau, kadangi mano kambarėlis buvo žemesnis už mane patį. 
Šonu atsirėmiau į laivo kraštą, o priekin palenkta galva beveik 
lietė didžiąją statinę, ant kurios buvau uždėjęs ranką. 


Žinoma, mano ausis buvo visai šalia statinės — beveik lietė 
jos tvirtus ąžuolinius šulus, pro kuriuos ir išgirdau tą malonų- 
jį garsą, taip staiga praskaidrinusį niūrią mano nuotaiką. 

Tas garsas buvo visai aiškus. Aš jį lengvai pažinau. Statinė- 
je kliuksėjo vanduo — mat, laivas nežymiai siūbavo į šalis, o ir 
pati statinė nebuvo gerai pritvirtinta. 

Pirmasis kliunktelėjimas man nuskambėjo tartum muzika, 
bet aš bijojau džiaugtis, kol galutinai neįsitikinau, kad statinėje 
tikrai vanduo. 

Staigiai kilstelėjau galvą, priglaudžiau skruostą prie ąžuo- 
linių šulų ir, įtempęs ausis, ėmiau laukti, kol dar kartą išgirsiu 
šį garsą. Laukiau ilgai, nes laivas tik retkarčiais stipriau pasvir- 
davo į šalį ir tada skystis statinėje suteliuškuodavo. Laukiau 
kantriai, ir už kantrybę man buvo atlyginta. Štai ir vėl — 
kliukt-kliukt-kliukt! 

Kliukt-kiiukt-kliukt. Be abejonės — statinėje vanduo! 

Nesusilaikiau nešūktelėjęs iš džiaugsmo. Jaučiausi kaip 
skęstantis, kuris, ilgai blaškęsis vandeny, pagaliau pasiekė 
krantą ir išsigelbėjo. 

Nuo tokio staigaus jausmų pasikeitimo aš vos nenualpau,— 
vėl atsirėmiau į sieną ir susmukau pusiau be sąmonės. 

Bet neilgai sėdėjau. Mane baisiai kankino troškulys, todėl 
vėl pakilau ir pasilenkiau prie statinės. 

Kam? Žinoma, tam, kad surasčiau kaištį, jį ištraukčiau 1r 
numalšinčiau troškulį gurkšniu vandens. Ko gi man daugiau 
reikėjo prie statinės? 

Bet varge! Mano džiaugsmas išsisklaidė beveik taip pat 
staiga, kaip ir buvo užgimęs! Na, ne visai taip staigiai, nes šiek 
tiek užtrukau, kol apčiupinėjau visą išsipūtusią statinę, kol, 
grabinėdamas lyg aklas, colis po colio, aptikrinau visus jos šu- 
lus, kiek pasiekiau per užsigrūdusias dėžes. Taip, praėjo kelios 
minutės, kol visa tai padariau ir įsitikinau, kad statinės kaištis 
ne mano pusėje — kad jis arba statinės gale, arba kitame šone; 
bet ir vienu, ir kitu atveju jo nepasieksiu — tad man tas pats, 
lyg statinėje kaiščio visai nė nebūtų. 

Ieškodamas kaiščio, aš neužmiršau ir apie angą kranui. Ži- 
nojau, kad kiekvienoje didelėje statinėje daroma tokia anga ir 
kad ji, paprastai, būna statinės dugne, o kaištis — šone. Bet šios 
angos nereikėjo ilgai ieškoti. Iškart suvokiau, kad nerasiu, nes 
nei vieno statinės galo nepasiekiau— vieną užstojo dėžė, 
o antrą — kita statinė, tokio pat didumo, kaip ir ši. 

Man dingtelėjo, kad antrojoje statinėje taip pat gali būti 
vanduo, ir vėl ėmiausi „žvalgybos“, bet galėjau apčiuopti tik 
mažą statinės dugno dalelę, ir visur, kur tik paliečiau, ąžuoli- 
nių lentų paviršius buvo lygus ir kietas kaip akmeninė siena. 

Tada vėl pasijutau baisiai nelaimingas 1r vėl puoliau nusi- 
vyliman. Troškulys kankino dar labiau, negu pirma. Kartkar- 
tėmis išgirsdavau vandens kliuksėjimą už kelių colių nuo lūpų, 
o atsigerti negalėjau! O, kažin ką būčiau atidavęs už lašelį, už 
vieną puodelį vandens, kuris suvilgytų man išdžiūvusią, kaip 
ugnis degančią gerklę! 

Jei būčiau turėjęs kirvį ir pakankamai vietos juo užsimo- 
ti, būčiau prakirtęs tą milžinišką indą ir įnirtingai puolęs iš jo 

gerti! Bėt neturėjau nei kirvio, nei jokio kitokio įrankio, o be 
jų ąžuoliniai šulai man buvo tokie neįveikiami, lyg būtų iš 
tvirtos geležies. Net jeigu man ir būtų pasiseke surasti kaištį 
ar krano angą, kaipgi aš būčiau tą kaištį išėmęs? Pirštais jo iš- 
traukti būtų buvę neįmanoma, nors iš karto per įsikarščiavimą 
apie šią kliūtį visai nepagalvojau. 

Tikriausiai, aš vėl atsisėdau arba susmukau, bet netrukus 
pasikėliau ir dar kartą apčiupinėjau statinę; gerai negaliu pa- 
sakyti, kaip ten buvo, nes nauja neviltis mane visai išmušė iš 
vėžių, ir tiksliai neprisimenu, ką dariau. Manau, kad tie mano 
veiksmai buvo nesąmoningi —tik žinau, kad dar kartą mėgi- 
nau pajudinti dėžę ir stūmiau ją iš visų jėgų, bet veltui. 

Po to, tur būt, atsiguliau, apimtas baisiausios nevilties. A: 
ilgai taip išbuvau, negaliu pasakyti, bet galų gale viena nauja 
aplinkybė vėl grąžino mane gyvenimui. 


XXIV SKYRIUS 


STATINĖ PRAGRĘŽTA 


Išsitiesęs visu ilgiu savo celėje, gulėjau ant dešiniojo šono, 
pasidėjęs galvą ant rankos. Taip begulėdamas pajutau, jog 
kažkas spaudžia man šlaunį, tarsi koks lentos išsikišimas ar 
šiaip kietas daiktas. Man pradėjo skaudėti, ir kilstelėjęs paki- 
šau ranką, norėdamas tą daiktą surasti. Gerokai nustebau, nie- 
ko po savimi neradęs. Bet tučtuojau suvokiau, kad tas kietas 
daiktas yra ne ant lentų, o mano kelnių kišenėje! 


Ką gi aš ten turiu? Nieko neprisiminiau ir jau buvau bema- 
nąs, kad tai džiuvėsių gabalėliai, bet juos juk buvau sudėjęs 
i švarkelio kišenę, ir jie negalėjo atsidurti kelnėse. Apčiupinė- 
jau tą daiktą iš lauko. Labai kietas, pailgas, tačiau kas jis — 
niekaip nesugalvojau, nes vis dar neprisiminiau, ką daugiau 
turiu kišenėse, išskyrus džiuvėsius ir sūrį. 

Aš atsikėliau, kad galėčiau pažiūrėti, kas yra kišenėje, ir 
vos tik kyštelėjau ranką, iškart viską supratau. Kietas, pailgas, 
taip man parūpęs daiktas buvo jūrininko VoteIso dovanotas 

peilis, kurį gavęs įsimečiau į kišenę ir tą pačią akimirką visai 
pamiršau. 

Atradimas iškart man nepadarė ypatingo įspūdžio. Tik dar 
kartą mintyse priešpastačiau jūreivio švelnumą kapitono padė- 
jejo Žiaurumui — lygiai taip, kaip ir tada, kai tą dovaną gavau. 
Su tokiomis mintimis ištraukiau peilį iš kišenės, numečiau ša- 
limais, kad netrukdytų, ir vėl atsiguliau ant šono. 

Bet nespėjau nė gerai įsitaisyti, kai galvoje gimė nauja 
mintis, nuo kurios pašokau taip staigiai, tarsi būčiau atsigulęs 
ant įkaitintos geležies. Tačiau pašokau ne iš skausmo, o nu- 
švitus džiugiai vilčiai. Juk su tuo peiliu galiu padaryti skylą 
statinės šone ir pasiekti vandenį! Sumanymas atrodė toks rea- 
lus, kad aš nė nesuabejojau, jog jį įvykdysiu, ir tas įsitikini- 
mas, kad tikrai pasieksiu brangų vandenį statinės viduje, visai 
pakeitė mano jausmus, nusivylimą — viltimi. 

Aš susijaudinęs ėmiau grabalioti grindis aplink save ir grei- 
tai peilį susiradau. Jį gavęs iš to draugiško jūrininko, beveik 
nė neapžiūrėjau. Todėl dabar ėmiau atidžiai peilį tyrinėti — 
žinoma, čiupinėdamas —-mat, norėjau, kiek įmanoma, nusta- 
tyti, ar jis tvirtas ir ar tinka darbui, kuriam ketinau jį pa- 
naudoti. 

Tai buvo didelis lenktinis peilis su elnio kaulo rankena ir 
tik su viena geležte — toks, kokius turi visi jūrininkai ir pa- 
prastai nešioja ant kaklo, pririštus virvute, kuri būna perverta 
per skylutę, išgręžią rankenoje. Geležtė buvo tiesi, su nusmai- 
lintu galu ir savo forma priminė skustuvą. Kaip ir skustuvo, 
geležtės nugarėlė buvo plati ir tvirta,— taip nusprendžiau, ją 
apčiupinėjęs. Dėl.to labai nudžiugau — juk tvirtoms ąžuolinėms 
lentoms pragręžti reikės. stiprios geležtės. 

Įrankis, kurį laikiau, buvo kaip tik toks daiktas, kokio man 
ir reikėjo — kone kaltas. Rankena ir geležtė buvo beveik vie- 
nodo ilgio, ir atlenktas peilis buvo maždaug dešimties colių 
ilgumo. 

Kaip matote, labai tiksliai aprašinėju tą peilį, bet už savo 
puikias savybes jis tikrai to nusipelnė — gal net daugiau. Juk 
jeigu ne jis, nebūčiau dabar gyvas ir nepasakočiau apie tai, 
kokius stebuklus tas peilis padarė. 

Taigi, atlenkiau peilį, perbraukiau pirštais per geležtę, ap- 

čiupnėjau jį dar ir dar kartą, kad gerai įsitėmyčiau formą bei 
tvirtumą, paskui kelis kartųs užlenkiau ir atlenkiau geležtę, no- 
rėdamas patikrinti spyruoklės stiprumą. Viską išbandęs ėmiau 
darbuotis prie kietojo ąžuolo. 

Jūs stebitės, kam tas atsargumas. Manote, kad taip iškan- 
kintas troškulio, aš negalėjau turėti tiek kantrybės, ir tučtuo- 
jau ėmiausi gręžti skylę, kad kuo greičiau gaučiau atsigaivinti 
gurkšniu vandens? Žinoma, pagunda buvo didelė, bet aš nieka- 
da nebuvau, kaip sakoma, karštakošis ir supratau, kad tą bai- 
sią valandą labiau, negu bet kada gyvenime, turiu būti protin- 
gas ir atsargus. Žinojau, jog manęs laukia mirtis — baisi troš- 
kulio mirtis — jei nepasieksiu vandens, o jei kas atsitiks 
peiliui — nuluš geležtė ar užlinks smailusis jos galas — mano 
likimas bus tikrai toks. Taigi nenuostabu, kad aš taip atsargiai 
apžiūrinėjau savo įnagį, stengdamasis nustatyti jo tvirtumą. 
Bet jeigu būčiau tada daugiau pagalvojęs, gal ir nebūčiau vei- 
kęs su tokiu apdairumu. 

Sakysim, aš pasieksiu vandenį, bet kas gi bus toliau? Juk 
tai mane išgelbės tik nuo troškulio mirties. O alkis? Kaip jį 
reikės numalšinti? Vanduo —tik gėrimas, ne maistas. Kurgi 
man rasti maisto? 

Keista, bet tuo metu visai negalvojau apie valgį. Dar nebu- 
vau išalkęs, ir iki tolei kankinantis troškulys buvo vienintelė 
bėda,— per ją buvau užmiršęs visa kita. Baimė, kad mirsiu be 
vandens, neleido man susimąstyti apie tai, kas dar bus ateityje. 
Ir tikrai, tuo metu aš beveik negalvojau apie bado mirties pa- 
vojų, nors netrukus tai tapo mano didžiausiu rūpesčiu. 

Taigi, jei būčiau pagalvojęs, nebūčiau visko daręs su tokiu 
apdairumu. Laimė, kad nepagalvojau, tad ėmiausi vykdyti savo 
sumanymo kuo stropiausiai ir atsargiausiai. 

Išsirinkau vietą statinės šone, kur vienas šulas buvo tru- 
putį nubrūžintas ir apgadintas — šiek tiek žemiau vidurio. Juk 
statinė galėjo būti pripildyta tik iki pusės, nors ir nepanašu. 
O jei taip, tai skylę būtinai reikia pragręžti žemiau vandens 
paviršiaus, kitaip tektų daryti dar vieną. Virš vandens pragręžta 
skylė man būtų visai nereikalinga. 

Išsirinkęs vietą, iškart ėmiausi darbo ir neilgai trukus ap- 
sidžiaugiau, matydamas, jog skylė storame ąžuole greitai didė- 

ja. Peilis buvo nuostabus, ir nors labai kietas buvo ąžuolas, 
jis turėjo pasiduoti dar tvirtesniam tos puikios geležtės plie- 
nui. Gabalėlį po gabalėlio, skiedrelę po skiedrelės gremžė 
aštrus smaigalys, ir kai tik atskildavo medžio pluoštelis, aš 
pirštais ištraukdavau jį iš skylės, kad nekliudytų. 

Taip darbavausi daugiau negu valandą, žinoma, tamsoje. Iki 
to laiko buvau apsipratęs su tamsa ir nejutau to bejėgiškumo, 
kuris. pribloškia kiekvieną, staiga į tamsą patekusį. Mano pirš- 
tai buvo pasidarę jautrūs, kaip aklų žmonių. Aš nejaučiau jo- 
kio sunkumo dėl to, kad nebuvo šviesos; o kadangi dirbant to- 
kį darbą jos beveik nereikėjo, tai aš apie ją net ir negalvojau. 

Dirbau ne taip greitai, kaip būtų dirbęs dailidė su kaltu ar 
kubilius su grąžtu, bet žinojau, kad judu į priekį, ir buvau lai- 
mingas. Nors ir lėtai, skylė vis gilėjo; šulas negalėjo būti dau- 
giau kaip colio storumo, vadinasi, jau greitai turėjau pragręžti. 

Visa tai būčiau padaręs daug greičiau, jei nebūčiau tiek 
galvojęs apie pasekmes, bet aš bijojau stipriau paspausti peilį 
ir, prisiminęs seną priežodį: „Skubų darbą velnias renka“ — 
dirbau tuo įrankiu kiek galėdamas atsargiau. 

Jau buvo praėję daugiau kaip valanda laiko, kai pagal sky- 
lės gylį supratau, kad darbas eina į pabaigą. 

Dabar mano ranka ėmė drebėti, širdis pašėlusiai daužėsi 
krūtinėje. Tai buvo baisaus jaudinimosi valanda. Galvoje py- 
nėsi neramios mintys, mane kamavo baisi abejonė — abejonė, 
ar statinėje tikrai vanduo. Ši abejonė man buvo kilusi jau 
anksčiau, bet iki šiol manęs taip nekankino, kaip dabar, kai ne- 
trukus turėjo išaiškėti. 

O, dangau! Kas bus, jei statinėje ne vanduo, o romas, kon- 
jakas ar net vynas? Aš žinojau, kad nė vienas tų gėrimų nepa- 
dės nuraminti deginančio troškulio. Gal kokią akimirką trošku- 
lys praeis, bet tiktai akimirką, o po to jis pasidarys dar aštres- 
nis, dar labiau nenumaldomas. O, jeigu ten bus vienas ar kitas 
iš tų gėrimų, tada aš tikrai žuvęs — tada tikrai galėsiu prarasti 
paskutinę viltį ir numirti, kaip dažnai miršta žmonės, apsvaigę 
nuo girtumo. 

Aš jau buvau beveik visai pragręžęs šulą. Skystis jau sun- 
kėsi pro medį tose vietose, kur buvo įsmigęs geležtės smaiga- 

lys. Aš delsiau, nesiryždamas paskutinį kartą paspausti peilio — 
bijojau rezultatų. Bet delsiau neilgai —neleido kankinantis 
troškulys. Tada iš visų jėgų spustelėjau peilį ir pajutau, kaip 
pradūriau kiaurai. Beveik tą pačią akimirką šalta čiurkšlė 
trykštelėjo iš statinės ir apliejo man ranką iki pat alkūnės. 
Truputėlį pasukęs peilį, ištraukiau jį iš skylės ir, prikišęs lūpas, 
ėmiau pasimėgaudamas gerti — ne spiritinį gėrimą, ne vyną... 
ne, o vandenį — šaltą, skanų, kaip šaltinio gelmės! 


XXV SKYRIUS 


KAIšTIS 


O, kaip aš gėriau tą nuostabų vandenį! Man atrodė, kad nie- 
kada nebus gana, bet galų gale atsigėriau iki soties, ir trošku- 
lys praėjo. 

Tai pajutau ne iš karto — pirmieji godūs gurkšniai beveik 
nenumalšino mano troškulio, tiksliau, numalšino tik labai trum- 
pam. Aš vis dar norėjau gerti ir gaudžiau lūpomis trykštančią 
srovę. Taip gėriau ir gėriau, kol praėjo noras ir aš visai užmir- 
šau troškulio kančias, tartum nebūčiau jų ir patyręs. 

Turint net ir lakiausią vaizduotę, neįmanoma suprasti troš- 
kulio kančių. Reikia viską pergyventi pačiam, kad tai sužino- 
tum; apie begalinį tos kančios baisumą galima spręsti vien iš 
to, kad žmonės nesibiaurėdami pasirenka net ir siaubingiausią 
išeitį. Ir vis dėlto vos tik tas troškimas išsipildo — vos tiktai 
išdžiūvusią gerklę suvilgo vanduo — kančios baigiasi ir išnyks- 
ta kaip sapnas! Nė joks kitas fizinis skausmas negali būti taip 
greit išgydytas. 

Troškulys praėjo, ir aš pasijutau visai žvalus, bet įprastinis 
apdairumas manęs neapleido. Protarpiais, kai atitraukdavau lū- 
pas nuo skylės, užspausdavau ją pirštu, kad vanduo be reikalo 
nebėgtų. Man tarytum kažkas sakyte sakė, jog negalima laistyti 
to brangaus skysčio, ir aš to balso klausiau. Kai tik baigdavau 
gerti, užkimšdavau skylę pirštu; bet taip kaišiodamas aš greit 
pavargau ir ėmiau dairytis kokio nors kito daikto. Apčiupinė- 
jau visas dugno lentas, tačiau, kiek pasiekiau dešiniąja ranka, 

neradau nieko — nė mažiausio pagaliuko. O kairiosios rankos 
pirštu laikiau užkimšęs statinę ir bijojau ištraukti, kad vanduo 
nešliūkštelėtų stipria srove ir neišbėgtų. 

Aš prisiminiau sūrį ir ištraukiau, kiek buvo like, iš kišenės. 
Bet sūris buvo per minkštas ir, vos tik prispaudžiau gabalėlį 
prie skylės, visas sutrupėjo. Stipri vandens srovė tiesiog išmu- 
šė jį man iš rankų. Iš džiuvėsių tiek pat naudos. Tad ką daryti? 

Ir tada man dingtelėjo, kad galiu užkimšti skylę savo švar= 
kelio skiautele. Tikrai, stora medžiaga puikiai tam tiks. 

Vos tik man šmėkštelėjo ši mintis, nupioviau peiliu skverno 
kraštą ir, uždėjęs jį ant skylės, gerai peiliu įgrūdau. Pagaliau 
vandenį sustabdžiau, nors girdėjau, kad po truputį jis vis tiek. 
teka. Žinoma, toks kaištis visai menkas. Bet tepabus laikinai, 
kol apsidairysiu aplinkui ir rasiu kokį nors geresnį. 

Dabar aš vėl galėjau viską apmąstyti, ir neverta nė sakyti, 
jog tie apmąstymai mane vėl baisiai nuliūdino. Kam gi aš išsi- 
gelbėjau nuo troškulio mirties? Kad būtų pratęstos mano kan- 
čios, kad dar keliomis valandomis pailgėtų mano apgailėtinas 
gyvenimas? Juk vis tiek mirsiu iš bado. Jokios išeities nėra. 
Mano maistas jau beveik suvalgytas. Du džiuvėsiai ir saujelė sū- 
rio trupinių — viskas, kas beliko. Galėsiu pavalgyti dar vieną 
kartą, ir tai labai kukliai, o paskui — paskui badas, baisus ba- 
das — silpnumas — bejėgiškumas — išsekimas — mirtis! 

Keista, bet kol mane kankino troškulys, aš visai nebijojau 
bado mirties. Tiksliau pasakius, apie tai nė negalvojau. Pro- 
tarpiais tokio likimo šešėlis man šmėkštelėdavo prieš akis, bet, 
kaip minėjau, stipresnės kančios buvo užgožusios silpnesnes, ir 
pastarųjų beveik nejaučiau. 

Tačiau dabar, kai troškulio mirties baimė jau buvo praėju- 
si, ėmiau bijoti, kad mirsiu iš bado. Netikėtai pasibaigus troš- 
kulio kančioms, buvau iš džiaugsmo pažvalėjęs, bet labai neil- 
gai, nes mane tuoj vėl apniko juodos mintys. Žvalumas kaip 
mat išblėso, nes aš kuo aiškiausiai supratau, kad manęs laukia 
mirtis. Negalima sakyti, jog tai buvo tik mano vaizduotė — 
pati tikrovė žiūrėjo man tiesiai į akis. Viską apsvarstęs, aš be- 
matant suvokiau, jog mirtis neišvengiama. Nebuvo jokios vil- 
ties išsivaduoti iš to kalėjimo — apie tai nė galvoti nebegalvo- 
jau. Maisto neturiu, ir nėra nė mažiausios galimybės iš kur nors 

gauti —tad kaipgi maAh pyventi? Nereikėjo ilgų samprotavi 
mų, kad galėtum atsakyti į šį klausimą. 

Žūsiu, mirsiu iš bado; kitos išeities nėra, nebent pasirink- 
čiau mirtį nuo savo paties rankos. Dabar žinojau turįs priemo- 
nę tam padaryti, bet keista, tos beprotiškos mintys, kurios mane 
buvo apėmusios pirmomis nusivylimo akimirkomis, dabar buvo 
praėjusios, ir aš galėjau galvoti apie mirtį taip ramiai, kad net 
pats tuo stebėjausi. 

Galėjau mirti trimis man prieinamais būdais — iš troškulio, 
iš bado ir nusižudyti; ir jūs, tur būt, nustebsite, sužinoję, kad 
toliau aš ėmiau galvoti, kurį iš tų trijų būdų lengviausia pakelti. 

Iš tiesų, nuo tos akimirkos, kai supratau, jog turiu mirti, ma- 
no galvoje sukosi tik ši mintis. Nesistebėkite. Tik įsivaizduoki- 
te save mano vietoje ir patys suprasite, kad tokios mintys vi- 
sai natūralios. 

Pirmąjį būdą aš atmečiau iš karto — jis nebuvo lengviau- 
sias. Aš jau buvau jį išbandęs ir iš patirties žinojau, kad nėra 
nieko baisiau, kaip užbaigti gyvenimą šitokiose kančiose. Taigi 
liko kiti du būdai, ir kurį laiką sėdėjau, šaltakraujiškai svars- 
tydamas vieną ir kitą. Lyg tyčia, namie augau tarsi koks pago- 
nis ir net nežinojau, jog savižudybė — tai nusikaltimas. Taigi 
dėl to nebūkštavau ir tik svarsčiau, kokia mirtis būtų mažiau 
skausminga! 

Ilgai sėdėjau — šaltas ir ramus — paskendęs tose mintyse. 

Tikriausiai, gėris ir blogis yra instinktyvūs. Kažkoks vidinis 
balsas man pašnibždėjo, kad blogai padarysiu nusižudydamas, 
met jeigu taip elgdamasis ir išsivaduočiau iš tolimesnių kančių. 

Ir aš paklausiau to balso; sukaupęs visą drąsą, pasiryžau 
laukti akimirkos, kai savaime ateis galas mano kančioms. 


XXVI SKYRIUS 


GALETŲ DĖŽĖ 


Taigi, nusprendęs, kad neverta žudytis, pasiryžau laikytis 
kuo ilgiau. Nors tų dviejų mano džiuvėsių nebūtų užtekę nė 
vienam kartui gerai pavalgyti, nutariau padalinti juos į ketu- 

rias dalis, o valgyti kuo rečiau, — tada, kai nevalgęs nebegalė- 
siu kentėti. ' 

Mano troškimas išlikti gyvam vis stiprėjo nuo pat tos aki- 
mirkos, kai tik nustojo kankinęs troškulys; ir dabar vėl norė- 
jau gyventi, kaip bet kada seniau. Tiesa, aš tarsi nujaučiau, kad 
išliksiu gyvas — nežūsiu iš bado, ir ši nuojauta — nors labai 
nedrąsi ir tik retkarčiais įsėlinanti į širdį — palaikė manyje vil- 
ties kibirkštėle. 

Negaliu pasakyti, iš kur tokia nuojauta — juk mano padėtis 
tikrai buvo visai beviltiška. Bet tada prisiminiau, kad tik prieš 
kelias valandas taip pat beviltiška atrodė gauti vandens, o da- 
bar jau turėjau jo tiek, kad būčiau galėjęs net pasiskandinti. 
Labai keista, bet ir tokia mintis man buvo atėjus į galvą — pa- 
siskandinti! Tik prieš valandėlę, svarstydamas, kaip lengviau- 
siai numirti, tikrai apie tai buvau pagalvojęs. Ne kartą buvau 
girdėjęs, kad tai mažiausiai skausmingas būdas užbaigti gyve- 
nimą. Galiu sakyti, kad ir pats jau buvau jį išbandęs. 

Kai Heris Bliu išgelbėjo mane, aš jau buvau paskendeės — 
buvau apturėjęs visas kančias, ir esu tikras, kad jeigu būčiau 
tada atsidūręs dugne, jokio kito skausmo nebūčiau pajutęs. 
Taigi žinojau, kad nusiskandinti — nesunki mirtis, ir iš tiesų 
galvojau, ar neprasikirtus tos didžiulės statinės ir neužbaigus 
taip savo vargų! Taip svarsčiau, nusivylimo pagautas, kai rim- 
tai ketinau nusižudyti, bet dabar visa tai praėjo, ir aš vėl ne- 
apsakomai norėjau gyventi. 

Gal būt, tas mano jausmų pasikeitimas nėra visai nesupran- 
tamas. Tokiomis keistomis aplinkybėmis rastas vanduo ir toks 
netikėtas išsigelbėjimas nuo troškulio mirties atrodė kažkaip 
stebuklingai, tarytum apvaizda man būtų ištiesusi pagalbos 
ranką. Tai kodėl negali ištiesti tos rankos ir -šįkart ir išgelbėti 
nuo bado mirties? Nors nežinojau kaip, bet jaučiau, kad išei- 
siu iš to baisaus kalėjimo. 

Panašios mintys visą laiką sukosi man galvoje, ir dėl to vy- 
liausi iš čia tikrai ištrūksiąs. 

Aš suvalgiau pusę džiuvėsio ir atsigėridu vandens; man dar 
vis užeidavo troškulys, nors vargo daugiau dėl to nebebuvo. 
Tada užkimšau skylę ir atsisėdau. 

Nieko nesinorėjo daryti. Visai neturėjau vilties, kad ką 

nors darydamas bent kiek pakeisčiau savo padėtį. Ir ką gi aš 
galėjau veikti? Vienintelė mano viltis — jeigu tai galima vadin- 
ti viltimi — buvo likimas, koks nors netikėtumas. Bet kaip tas 
netikėtumas išgelbės man gyvybę, neturėjau jokio supratimo. 

Sunku buvo ištverti tas tamsias tylos valandas. Tik retkar- 
čiais mane pradžiugindavo nuojauta, apie kurią kalbėjau anks- 
čiau, o šiaip visą laiką buvau paskendęs niūrioj nevilty. 

Tur būt, tik praslinkus maždaug dvylikai valandų, suval- 
giau antrąją pusę džiuvėsio. Laukiau kiek įmanydamas ilgiau, 
bet galų gale turėjau nusileisti alkiui. Mažutis gabalėlis džiu- 
vėsio visai nepasotino manęs, tik dar labiau sužadino apetitą. 
Išgėriau labai daug vandens, bet skystis, pripildęs skrandį, al- 
kio vis tiek nenumalšino. 

Dar po kokių šešių valandų vėl pavalgiau — sudorojau ir 
kitą pusę džiuvėsio. Ilgiau kentėti nebegalėjau, bet, prarijęs tą 
mažą trupinėlį, nesijaučiau pavalgęs.+Likau alkanas, kaip ir 
anksčiau! 

Trečiasis tarpas truko vos tris valandas. Mano pasiryžimas 
išlaikyti džiuvėsius kaip galima daugiau dienų buvo beprasmis. 
Nepraėjo nė viena diena, o paskutinis gabalėlis jau buvo 
dingęs. 

O kas toliau? Ką valgyti toliau? Buvau alkanas kaip buvęs. 
Gal batus? Prisiminiau, buvau skaitęs, kad kurį laiką žmonės 
išgyvendavę, čiulpdami batus, diržus, getrus, krepšelius, bal- 
nus — žodžiu, visokius odinius daiktus. Oda — organinė medžia- 
Ga ir netgi rauginta bei išdirbta tebėra dar šiek tiek maistinga. 
Taigi, šitai prisiminęs, aš ir pagalvojau apie savo batus. 

Jau lenkiausi jų atvarstyti, kai staiga kažkas šaltas nutvilkė 
pakaušį. Tai buvo vandens čiurkšlė. Vanduo išstūmė medžia- 
ginį kaištį iš skylės ir pasipylė ant manęs. O kai toks šaltas :r 
taip netikėtai man pliūptelėjo ant pakaušio ir pliko sprando, 
net pašokau iš nustebimo. 

Žinoma, nuostaba dingo, vos tik pamačiau, kas mane taip 
išgąsdino. 

Aš prispaudžiau pirštą prie skylės, apgraibomis paieškojau 
skudurėlio ir suradęs greitai vėl statinę užkišau. 

Bet taip atsitiko dar ne kartą, ir perniek nuėjo daug van- 
dens. Vanduo spaudė skudurėlį ir greit jį išmušdavo. Man ding- 

telėjo, kad taip gali atsitikti tuo metu, kai aš miegosiu, ir tada 
išbėgs veltui daug vandens. Reikia kažką daryti — būtinai su- 
rasti geresnį kaištį. 

Su šia mintimi ir ėmiausi darbo. Apgrabinėjau visas savo 
kambarėlio „grindis“, tikėdamasis atsitiktinai rasti kokį noi:s 
pagalėlį, bet nieko panašaus neaptikau. Tada sumaniau atskelti 
jį nuo vienos laivo lentos; įbedžiau peilį, bet kietas dažytas 
ąžuolas nepasidavė, ir aš niekaip negalėjau atskelti pakanka- 
mai storo pagaliuko. 

Manau, kad vargais negalais vis tiek būčiau atskėlęs, bet 
kaip tik tada man šovė į galvą mintis, kad daug lengviau at- 
skelti tą medžio gabalėlį nuo dėžės. Tai buvo didžiulė prekių 
dėžė, be abejo, padaryta iš paprasčiausių eglinių lentų; tai su- 
pratau, vos ją pačiupinėjęs. Žinoma, eglė daug minkštesnė už 
ąžuolą, ją bus lengviau piauti peiliu, ir aš greičiau atskelsiu nuo 
jos šipulėlį. Be to, eglinis kaištis bus žymiai geresnis už 
ąžuolinį. 

Pasisukau dėžės pusėn ir ėmiau ją čiupinėti, nuo kur čia ge- 
Iiausiai pagaliukas atskiltų. 

Viename kampe aptikau labai gerą lentą — ji buvo trupu- 
tėlį atsiknojusi. Užkišau už jos peilį ir stipriai spustelėjau, tar- 
si iš karto su kaltu ir su pleištu. Dar vienas stipresnis spūste- 
lėjimas, ir pajutau, jog lenta vos vos besilaiko. Dalis vinių, ku- 
riomis ji prikalta, buvo nulūžusios arba ištrūkusios dar dėžę 
kraunant į laivą. Šiaip ar taip, jutau, kad lenta po mano pirš- 
tais vos vos laikosi. 

Aš tučtuojau ištraukiau peilį, pamatęs, jog lentą galima at- 
plėšti; nuo atplėštos bus daug lengviau ir atskelti. Padėjau pei- 
iį ant žemės ir, užkišęs pirštus už atsiknojusio lentos galo, pa- 
traukiau iš visų jėgų. 

Kai patraukiau, taip ir atplėšiau. Tik subraškėjo sutraškėjo, 
vinys džergždamos nulūžo, o aš išgirdau kažkokį naują garsą, 
tad atšokau į šalį ir ėmiau klausytis. Kažkokie kieti daiktai bi- 
10 iš dėžės ir bildėdami krito ant grindų. 

Man labai parūpo sužinoti, kas gi čia. Paleidau lentą, pasi- 
lenkiau žemyn ir ėmiau ieškoti rankomis pabirusių daiktų. Pa- 
kėliau kažkokius du gabalėlius, visai vienodo dydžio bei 
formos, ir, kai juos apčiupinėjau, nesusilaikiau nešūktelėjęs 1š 
džiaugsmo. 

Jau sakiau, kad mano pirštai buvo pasidarę tokie jautrūs, 
kaip aklo žmogaus, bet kad ir ne tokiais jautriais pirštais pa- 
ėmęs, akimirksniu būčiau pasakes, kas tie du plokšti, apvalūs 
daiktai mano rankose. Čia jau pojūtis negalėjo apgauti. Tai 
buvo galetos !! 


XXVII SKYRIUS 


KONJAKO STATINĖ 


Taip, galetos — kiekviena didumo sulig lėkštute ir beveik 
pusės colio storumo, lygios, apvalios, malonios pačiupinėti ir 
tamsiai rudos spalvos; jų spalvą lengvai atspėjau, nes supra- 
lau, kad čia tikros jūros galetos. Paprastai jos vadinamos 
„jūreiviškomis“, kad skirtųsi nuo baltų „kapitoniškų“, bet pas- 
tarosios, mano nuomone, daug prastesnės — ne tokios saldžios 
ir mažiau maistingos. 

Kokios jos buvo skanios! Vos tiktai užčiuopęs, pakėliau 
vieną prie burnos ir atsikandau didelį kąsnį. Nuostabus valgis! 
Nė nepajutau, kaip suvalgiau vieną galetą, po to antrą, trečią, 
ketvirtą, penktą ir, tur būt, dar šeštą, — nė nesistengiau jų skai- 
čiuoti, kol nenumalšinau alkio. Žinoma, valgydamas vis pasi- 
lenkdavau prie statinės ir užsigerdavau vandeniu. 


Nieko gyvenime nebuvau valgęs su tokiu pasigardžiavimu, 
kaip tas galetas su vandeniu. Ir tą pasitenkinimą jaučiau ne tik 
todėl, kad suradau maisto ir pasotinau išbadėjusį pilvą — nors, 
savaime suprantama, ir tai didelis malonumas; bet man buvo 
taip gera — dar ir dabar to jausmo negaliu užmiršti — kad ne- 
bereikės atsisveikinti su gyvenimu. Su tiek maisto ir vandens 
galėsiu kažin kiek išgyventi net ir tamsiame savo kalėjime — 
daug savaičių, mėnesių, na, žodžiu, kol pasibaigs kelionė ir bus 
iškrautas laivas. 

Rūpestis atpuolė, ir aš ėmiau apžiūrinėti dėžę su maisto atsar- 
gomis. Tie brangūs paplotėliai čiupinėjant slydo man pro pirš- 
tus ir tarkšėjo tartum kastanjetės. 


! Sausi paplotėliai jūrų kelionėms. 

Jų tarškėjimas man skambėjo kaip muzika. Aš kišau rankas 
į dėžę ir su pasitenkinimu žarsčiau tą gausybę paplotėlių, kaib 
sykštuolis aukso krūvą. Atrodė, kad niekada nepavargsiu, taip 
rausdamas galetas, spėliodamas jų storumą ir dydį, imdamas 
jas iš dėžės ir vėl kraudamas atgal, žerdamas į vieną ar į kitą 
pusę. Žaidžiau su jomis kaip vaikas žaidžia su būgneliu, svie- 
diniu, vilkiuku ar spalvotais rutuliukais, ridinėdamas juos iš 
vieno šono į kitą. Daug laiko praėjo, kol man nusibodo šis vai- 
kiškas žaidimas. 

Daug — nes taip žaidžiau, tikriausiai, kokią valandą, kol 
praėjo susijaudinimas dėl šio atradimo ir vėl galėjau ramiai 
susikaupti. 

Sunku apsakyti, kaip jaučiasi žmogus, netikėtai ištrūkęs iš 
mirties nagų. Išvengti pavojaus — visai kas kita, nes paprastai 
dar turi nors šiek tiek vilties, kad viskas baigsis laimingai, o 
apie mirtį nė negalvoji. Bet kai atsiduri mirties akivaizdoje, kai 
nieko jau nebesitiki ir manaisi žuvęs, o staiga išsigelbėji — 
toks jausmų pasikeitimas, toks staigus perėjimas iš nusivylimo 
į džiaugsmą taip sukrečia, kad dažnas miršta arba išprotėja 
iš laimės. 

Aš nemiriau ir neišprotėjau, bet jei kas nors būtų matęs, 
kaip elgiausi, atidaręs galetų dėžę, tikrai būtų pamanęs, kad 
išprotėjau. 

Iš laimės atsitokėjau ir pradėjau blaiviau galvoti tik tada, 
kai pamačiau, jog iš statinės smarkiai bėga vanduo. Skylė buvo 
atsikimšusi. Aš labai nusiminiau — netgi išsigandau. Nežinojau, 
kiek laiko vanduo jau taip teka — jis sau bėgo ir tekėjo po 
lentomis, o aš negirdėjau, nes jūros bangų ūžesys stelbė visus 
garsus laivo triume. Gal jis tebebėga nuo to laiko, kai pasku- 
tinį kartą gėriau, — mat, neprisimenu, ar tada užkimšau skylę 
skudurėliu, nes buvau labai susijaudinęs. Jei tikrai taip, tai 
vandens nutekėjo daug. Ši mintis mane baisiai nuliūdino. 

Dar prieš valandą nebūčiau taip krimtęsis dėl išbėgusio van- 
dens. Tada žinojau, kad jo tikrai užteks tol, kol turėsiu mais- 
to — vadinasi, kol būsiu gyvas. Tačiau dabar aplinkybės pasi- 
keitė, ir apie ateitį aš galvojau visai kitaip. Dabar žinojau, jo; 
galėsiu gyventi dar ne vieną mėnesį ir vis taip pat užspęstas 
už statinės. Kiekvienas lašelis dabar buvo brangus. Juk jeigu 

vanduo pasibaląs, laivui dar nepasiekus uosto, aš vėl atsidursia 
pirmykštėje padėtyje ir galų gale vis tiek mirsiu iš troškulio. 
Nenuostabu, kad taip nusiminiau, pamatęs kaištį iškritus ir 
vandenį smarkiai bėgant. 

Nieko nelaukdamas, užspaudžiau skylę pirštu ir sustabdžiau 
vandens čiurkšlę. Po to užkimšau angą skudurėliu ir vėl ėmiau- 
si daryti medinį kaištį, kaip anksčiau buvau sumanęs. 

Be jokio vargo atskėliau pagaliuką nuo lentos, kurią buvau 
atplėšęs nuo dėžės viršaus — ta dėžės pusė buvo kaip tik į ma- 
ne atsukta; minkštas medis lengvai pasidavė aštriam mano pei- 
liui, ir greitai iš pagaliuko nudrožiau volę. 

Šaunusis jūreivi! Duok dieve tau sveikatos už dovaną! 

Širdau ant savęs už neapdairumą ir gailėjausi, kad skylę sta- 
tinėje išgręžiau taip Žemai. Bet tai visai suprantama: tuo metu, 
kai ją dariau, man rūpėjo tik viena — kaip galima greičiau nu- 
malšinti troškulį. 

Laimė, kad taip greitai tą čiurkšle pastebėjau. Nes jeigu 
vanduo būtų bėgęs, kol pats būtų nustojęs — kitaip tariant, kol 
būtų nusekęs iki skylės, jo bebūtų likę labai mažai, ir būtų 
užtekę tik kokiai savaitei, ne daugiau. 

Man baisiai rūpėjo, koks kiekis vandens išbėgo iš statinės, 
bet kaip pamatuoti — nesugalvojau. Peilio kotu stuksenau sta- 
tinę įvairiose vietose, tačiau iš to maža ką tesužinojau. Špan- 
haulai girgždėjo, bangos ūžė, ir iš garso nieko negalėjau su- 
prasti. Skambėjo lyg ir skardžiai, vadinasi, vandens išbėgta 
labai daug, didelė dalis statinės tuščia. Jei taip — tai blogi 
popieriai. Vėl pastuksenau peiliu, apimtas vis didėjančio neri- 
mo. Laimė, kad skylė visai mažutė, tai vandens nebus per daug 
išbėgę. Kiek supratau iš čiupinėjimo ir gerdamas, ją būčiau 
galėjęs užkimšti mažuoju pirštu, kuris tuo metu buvo ne ką 
storesnis už žąsies plunksnos padaigą. Kol iš tokios didžiulės 
statinės išbėgtų daug vandens per šią skylutę, ilgai turėtų už- 
trukti, ir aš norėjau prisiminti, kiek laiko praėjo, kai paskutinį 
kartą gėriau. Tačiau veltui stengiausi. Man atrodė, jog visai 
nedaug, bet buvau taip susijaudinęs ir sumišęs, kad negalėjau 
atmintim tikėti — gal praėjo visa valanda ar net daugiau. Ne- 
pajėgiau nieko nei prisiminti, nei suskaičiuoti. 

Ilgai svarsčiau, kokiu būdu galėčiau nustatyti vandens kie- 

kį, likusį statinėje. Tai dabar man labiausiai rūpėjo. Tik pries 
valandą maistas buvo didžiausias mano rūpestis, dar kiek anks- 
ciau — vanduo, o štai dabar vėl tenka galvą sukti dėl vandens, 
nes maisto turiu pakankamai. 

Prisiminiau girdėjęs, jog aludariai, kubiliai ir muitininkai, 
dirbantys dokuos, dideliuose vyno rūsiuose, gana tiksliai nu- 
stato skysčio kiekį statinėje be jokių ypatingų apskaičiavimų, 
bet man nebuvo tekę girdėti, kaip jie tai daro. Dabar gailėjau- 
si, kad niekas man nebuvo paaiškinęs. 

Aš žinojau, kaip būtų galima viską labai tiksliai išmatuoti, 
bet neturėjau reikiamo instrumento. Šiek tiek nusimaniau apie 
hidrauliką ir žinojau, kad vandens lygį statinėje galima nusta- 
tyti su vamzdeliu ar žarnele. Taigi, jeigu turėčiau nors gabalėlį 
guminės žarnelės, įstatyčiau jį į skylę ir tokiu būdu sužinočiau 
vandens lygį statinėje. 

Bet iš kurgi paimti tą žarnelę ar vamzdelį? Žinoma, nieko 
panašaus čia nerasiu, todėl visai atsisakiau ir tos minties. 

Kaip tik tuo metu sugalvojau daug geresnį planą ir ėmiausi 
jį vykdyti. Planas buvo toks paprastas, kad aš stebėjausi, kaip 
cnksčiau jis man neatėjo į galvą. Reikia tik pragręžti kitą sky- 
lę kuriame nors šule šiek tiek aukščiau už pirmąją, o jei pri- 
reiks, dar vieną ir dar, kol rasiu tokią vietą, kur vanduo neb2- 
tekės. Tada ir sužinosiu tai, ką noriu. Jeigu padarysiu skylės 
per žemai, užkišiu kaiščiu. 

Žinoma, tai didelis darbas, bet geriau jau dirbti, negu laukti 
nežinioje. Užsiėmęs aš jausiuosi daug laimingesnis, darbas ma- 
ne išblaškys ir neleis tiek daug galvoti apie varganą padėtį. 

Jau buvau bepradedąs darbą, bet man staiga dingtelėjo pa- 
žiūrėti, kas yra antrojoje statinėje — toje, kuri guli mano 
mažojo kambarėlio gale. Jeigu ir joje pasirodytų besąs vanduo, 
tada man nebūtų ko jaudintis, nes dviejų tokių didžiulių stati- 
nių pilnai užtektų net ir ilgiausiai kelionei. 

Taigi nedelsdamas pasisukau prie antrosios statinės ir pra- 
dėjau gręžti skylę jos dugne. Dabar jau nesijaudinau taip, kaip 
pirma, nes darbo rezultatas man nebebuvo toks svarbus. Ir vis 
dėlto labai nusiminiau, kai, pragręžęs medį, pajutau, jog iš sky- 
lės trykštelėjo ne vandens, o gryno konjako srovė. Vadinasi, 
antrojoje statinėje konjakas. 

Vėl alsisukau į statinę su vandeniu; dabar man dar labiau 
rūpėjo, kiek joje likę vandens, nes nuo to priklausė mano 
tolimesnis likimas. 

Išsirinkau šulą beveik pačiame statinės viduryje ir ėmiau 
darbuotis, kaip ir pirmąjį kartą. Padirbėjęs maždaug valandą 
laiko, pajutau, kaip peilio smaigalys išlindo kiaurai. Aš smar- 
kiai jaudinausi, bet ne taip, kaip pirma. Tada nuo to akimirks- 
nio priklausė gyvenimas arba mirtis; dabar pavojus buvo toli- 
mesnis ir ne toks aiškus ir tikras. Ir vis dėlto aš labai jaudinau- 
si, o kai pajutau, jog pro peilį siūbtelėjo šalto vandens srovė, 
negalėjau susilaikyti nešūktelėjęs iš džiaugsmo. Greitai užkim- 
šau tą angelę ir pradėjau gręžti naują skylę aukščiau, gretima- 
me šule. 

Neilgai trukus įveikiau ir šitą šulą; už kantrų darbą ir šįkart 
buvo atlyginta — pirštus vėl apliejo vanduo. 

Dar aukščiau — tas pats. 


Dar aukščiau, ir vanduo jau nebepasirodė. Bet nesvarbu — 
paskutinė skylutė buvo beveik pačiame viršutiniame gulinčios 
statinės šule, o iš priešpaskutinės dar tryško vanduo — taigi 
vandens yra dar virš jos. Vadinasi, statinėje daugiau kaip trys 
ketvirčiai vandens. Garbė dievui! Jo pilnai užteks keliems 
mėnesiams. 

Apsidžiaugęs atsisėdau ir suvalgiau galetą su tokiu pasigar- 
džiavimu, tarytum būčiau valgęs vėžlienos sriubą ir elnieną 
už mero stalo, 


XXVIII SKYRIUS 


MENKAS MAISTO DAVINYS 


Dabar aš buvau viskuo patenkintas — daugiau jau niekas 
neberūpėjo. Esant kitoms aplinkybėms, perspektyva šešis mė- 
nesius prabūti šitaip uždarytam gal atrodytų ir labai nemaloni, 
bet ką tik ištrūkęs iš kur kas baisesnių mirties nagų, visai dėl 
Lo nesijaudinau, nusprendęs visas savo kalėjimo dienas iškęs- 
ti kantriai ir nuolankiai. 

Šešis mėnesius turėsiu praleisti šitoj niūrioj vienutėj — šešis 

mėnesius, ne mažiau. Beveik nebuvo vilties, kad mane kas nors 
išlaisvintų anksčiau kaip per pusmetį, o tai ilgas laikas — ilgas 
ir sunkus netgi belaisviui ar nusikaltėliui, sunkus net ir švie- 
siame kambaryje, su lova ir židiniu, skaniu valgiu, kasdien 
kalbantis su žmonėmis ir nuolat girdint jų balsus. Net ir visa 
tai turint, išbūti uždarytam šešis mėnesius — didelė nelaimė. 

O mano padėtis buvo daug daug sunkesnė tokioj landynėj, 
kur negalėjau nei atsistoti, nei atsigulęs gerai išsitiesti, kur ne- 
buvo nei kušetės, nei židinio, nei šviesos, kur kvėpavau pri- 
dvisusį orą, sėdėjau atsirėmęs į kietų kiečiausias ąžuolines len- 
tas, mitau tik duona ir vandeniu — pačiu prasčiausiu maistu, 
kokį begali valgyti Žmogus, —ir taip visą laiką be jokių per- 
mainų, negirdėdamas jokio kitokio garso, išskyrus nenutrūks- 
tamą španhautų girgždėjimą ir monotonišką okeano bangų 
pliuškenimą. Taip, šeši mėnesiai tokio gyvenimo ne džiuginanti 
ateitis. 

Ir vis dėlto aš neliūdėjau. Vis dar jaučiausi toks laimingas, 
išsigelbėjęs nuo mirties, kad negalėjau rimtai galvoti apie tai, 
kas manęs laukia ateityje, nors supratau, jog, laikui bėgant, 
toks vargingas gyvenimas labai mane iškankins. 

Aš buvau džiugiai nusiteikęs ir tikėjausi, jog viskas baigsis 
laimingai, Bet vis dėlto man rūpėjo, kiek turiu maisto atsargų 
gyvybei palaikyti, o apytikriai spėliojimai manęs nepatenkino. 
Tad nusprendžiau viską tiksliai negaišdamas sužinoti. Pasiryžau 
išmatuoti savo maisto ir gėrimo atsargas, kad galėčiau apskai- 
čiuoti, ar jų pakaks iki kelionės galo. 

Iš pradžių dėl to visai nesibaiminau. Atrodė, jog tokia di- 
džiulė galetų dėžė ir toks neišsenkantis šaltinis vandens nieka- 
da nesibaigs. Bet tokia buvo tik mano pirmoji mintis, o, kiek 
pagalvojęs, ėmiau abejoti. Lašas po lašo ir akmenį pratašo, ir 
net tokia didžiulė statinė per ilgą laiką ištuštės. O šeši mėne- 
siai — didelis laiko tarpas, beveik du šimtai dienų, —iš tiesų 
labai didelis. Ė 

Taip viską apsvarstęs, labai sunerimau — kiekgi iš tikrųjų 
aš turiu maisto ir vandens? Ir, kad nereikėtų ilgiau abejoti, nu- 
sprendžiau, kaip jau sakiau, viską išmatuoti. Supratau, jog tai 
visai išmintingas sumanymas. Jei pasirodys, kad maisto pa- 
kankamai, manęs daugiau nebekankins abejonės, o, antra ver- 

tus, jei paaiškės, kad jo gali pritrūkti, reikės imtis vienintelės 
priemonės — dar sumažinti maisto davinį! 

Kai dabar viską prisimenu, stebiuosi, kad toks nedidelis jau 
buvau toks gudrus. Tiesiog nuostabu, koks įžvalgus gali būti 
vaikas, atsidūręs tokiose aplinkybėse, kai visi jo poelgiai yra 
skatinami savisaugos instinkto. 

Taigi negaišdamas ėmiausi apskaičiavimų. Numačiau, kad 
kelionė truks pilnus šešis mėnesius, kitaip sakant, šimtą aštuo- 
niasdešimt tris dienas. Savaitės, kuri praėjo nuo tos dienos, kai 
išplaukėme, neskaičiau — palikau atsargoj tam atvejui, jeigu 
skaičiuodamas apsirikčiau ir sutrumpinčiau kelionės laiką. Bet 
ar tikrai per šešis mėnesius laivas pasieks uostą ir bus iškrau- 
tas? Ar galėjau tuo pasikliauti? 

Ne, negalėjau. Toli gražu negalėjau taip manyti. Žinojau, 
kad kelionė į Peru paprastai trunka apie šešis mėnesius, bet 
nebuvau tikras, ar tokia kelionės trukmė yra vidutinė, ilga ar 
trumpa; taigi, darydamas apskaičiavimus, negalėjau remtis to- 
kiais nepatikimais duomenimis. 

Grėsė pavojus užtrukti dėl štilių tropinėse piatumose, per 
kurias turėjome praplaukti, dėl štormų prie Horno iškyšulio, 
kuris jūrininkų tarpe garsėjo vėjų nepastovumu, ar dar dėl ko- 
kių nors kliūčių, ir kelionė galėjo nusitęsti daug ilgiau. Kupi- 
nas tokių nuogąstavimų, ir ėmiau tyrinėti maisto atsargas. 
Nustatyti, kuriam laikui man užteks maisto, buvo visai paprasta 
ir lengva. Reikėjo tik suskaičiuoti galetas. Aš žinojau, koks jų 
dydis ir kad dviejų galetų pakanka visai dienai, nors, žinoma, 
nuo tokio davinio storas nebūsi. Net ir vienos ar net dar ma- 
žiau per dieną užtektų palaikyti gyvybei, ir aš nusprendžiau 
būti kuo taupesnis. 

Neilgai trukus, žinojau tikslų galetų skaičių. Dėžė buvo 
apytikriai jardo ilgumo, dviejų pėdų platumo ir pėdos aukštu- 
mo, mat, ji buvo negili ir stovėjo ant šono. Jeigu būčiau žino- 
jęs tikslius jos išmatavimus, būčiau galėjęs sužinoti galetų kie- 
kį, jų visai neskaičiavęs. Kiekviena galeta beveik šešių colių 
diametro ir maždaug trijų ketvirtadalių colio storumo. Tokiu 
būdu dėžėje turėtų būti trys šimtai aštuoniasdešimt keturios ga- 
letos. Bet ir suskaičiuoti jas po vieną man buvo visai nesunkus 
darbas, priešingai, malonumas. Todėl ėmiau traukti jas iš dėžės 

ir dėlioti į krūveles po tuziną. Pamačiau, kad .jų iš tiesų trisde- 
šimt du tuzinai be aštuonių. Ilgai galvoti nereikėjo, kur tos aš- 
tuonios galetos,— aš žinojau, kur jos buvo dingusios. 

Trisdešimt du tuzinai — tai trys šimtai aštuoniasdešimt ketu- 
rios galetos. Aš suvalgiau aštuonias, vadinasi, liko lygiai trys 
šimtai septyniasdešimt šešios. Valgant po dvi galetas į dieną, 
užteks šimtui aštuoniasdešimt aštuonioms dienoms. Tiesa, šim- 
tas aštuoniasdešimt aštuonios dienos — tai truputį daugiau, ne- 
gu šeši mėnesiai, bet kadangi aš nebuvau tikras, kad kelionė 
truks tik šešis mėnesius, nusprendžiau turįs labiau apriboti kas- 
dieninį maisto davinį ir suvalgyti mažiau kaip dvi galetas per 
dieną. 

O jeigu, pagalvojau aš, už tos dėžės, kurią ištuštinau, yra 
kita dėžė su galetomis? Tada aš būčiau apsaugotas nuo viso- 
kiausių netikėtumų, ir abejonių iškankintas mano protas galėtų 
nurimti. O gal tikrai yra? Argi taip negali būti? Žinoma, gali. 
Kraunant prekes į laivo triumą, žiūrima ne į jų rūšį, o į krovi- 
nių dydį bei formą, todėl dažnai greta sukraunami visai prie- 
šingos rūšies daiktai, jei tik jų įpakavimas — dėžė, ryšulys ar 
statinė — tinka į tam tikrą vietą. Ir nors gerai visa tai žinojau, 
vis dėlto vyliausi, jog šalia viena kitos gali būti pastatytos dvi 
galetų dėžės. 

Kaip sužinoti? Aš negalėjau praeiti pro dėžę, nors dabar ji 
buvo tuščia, nes, kaip jau sakiau, toji dėžė buvo užgriozdijusi 
visą angą, pro kurią buvau čia prasispraudęs. Negalėjau nei 
perlipti dėžės per viršų, nei pralįsti pro apačią. 

— O! — sušukau aš, kai staiga man švystelėjo nauja min- 
tis.— Aš prasibrausiu per ją pačią! 

Sumanymas buvo gana realus, nes kai nuplėšiau lentą nuo 
dėžės viršaus, liko skylė kaip tik man pralįsti. Taigi galėjau 
iki pusės įsilįsti dėžės vidun ir peiliu prakirsti skylę dėžės dug- 
ne. O tada ir sužinosiu, ar už jos yra dėžė su galetomis, ar ne. 

Nedelsdamas ėmiausi vykdyti savo sumanymo. Pirmiausia 
šiek tiek praplatinau dėžės dangčio angą, kad būtų patogiau 
įlįsti, ir tada paleidau peilį į darbą. Minkštą medį buvo gana 
lengva piauti, bet aš buvau dar nedaug tepadaręs, kai į galvą 
atėjo geresnė idėja. Mat, pastebėjau, kad dėžės dugno lentos 
tik prikaltos — gal kiek stipriau, negu viršaus, bet plaktuku 

būtų galima atmušti. Plaktuko aš neturėjau, tačiau jį puikiai 
pakeitė mano batų užkulniai. Tad atsiguliau ant nugaros, ran- 
komis įsirėmiau į didįjį španhautą, kojas sukišau į dėžę ir taip 
pradėjau daužyti kulnimis dugno lentas, kad viena jų bematant 
atšoko ir jau būčiau išstūmęs lauk, bet ji atsirėmė į kažkokį 
kietą daiktą. 

Tada vėl įkišau galvą į dėžę ir patikrinau, ką padaręs. Pa- 
mačiau, kad išdaužiau plačią lentą, bet ji vis dar stovėjo stačia 
ir trukdė man pasiekti, kas buvo už jos. 

Iš visų jėgų spūstelėjau tą lentą į šoną, paskui žemyn; pa- 
sidarė plyšys, ir galėjau lengvai prakišti rankas. Aišku, kitoje 
pusėje buvo dėžė — didžiulė prekių dėžė, panaši į tą, pro kurią 
ką tik buvau prasibrovęs, bet ar joje tokie pat daiktai, reikėjo 
dar sužinoti. Daug laiko tam nesugaišau. Dar kartą sukaupiau 
jėgas ir visai išlaužiau tą atsiknojusią lentą, kad man nebe- 
trukdytų. Kita dėžė stovėjo ne daugiau kaip už dviejų colių 
nuo pirmosios, ir, valandėlę pasidarbaves peiliu, prasiskver- 
biau jos vidun. 

Deja! Mano viltims nebuvo lemta išsipildyti — daugiau ga- 
letų neradau. Dėžėje buvo kažkokia vilnonė medžiaga — šiurkš- 
ti gelumbė ar antklodės,— bet taip standžiai supakuota, kad 
čiupinėjant atrodė kieta kaip medis. Galetų daugiau neradęs, 
nusprendžiau pereiti prie mažo maisto davinio, kad kuo ilgiau 
jo užtekčiau. 


XXIX SKYRIUS 


VANDENS STATINĖS MATAVIMAS 


Dabar turėjau sudėti galetas atgal į dėže, nes šitaip išmėty- 
tos jos užėmė labai daug vietos mano kambarėlyje, ir jis suma- 
žėjo daugiau, negu perpus. Tiesą sakant, išėmęs galetas iš dėžės, 
aš vos begalėjau apsisukti, todėl negaišdamas ėmiau krauti jas 
atgal į vietą. Kad visos galetos tilptų į dėžę, turėjau dėti tvar- 
kingomis eilėmis, taip, kaip jos buvo pirmiau, skirtumas tik tas, 
kad pirma, dėžei stovint ant šono, jos gulėjo horizontaliai, 
o dabar jas kroviau vertikaliai — taip, kaip ir turi būti sudėtos 

tokios rūšies prekės ir kaip jos buvo nupirktos iš kepėjo. Žino- 
ma, visai nesvarbu, kaip galeta padėta — vietos įi užima tiek 
pat, ir kai sudėjau trisdešimt vieną tuziną ir dar keturias gale- 
tas, dėžė prisipildė — tuščias liko tik mažytis kampelis, kur pir- 
miau gulėjo aštuonios mano suvalgytos galetos. 

Taigi tiksliai žinojau, kiek yra „sandėlyje“ maisto, nuo kurio 
priklausė mano gyvybė. Suvalgydamas po dvi galetas per die- 
ną, aš galėsiu atsilaikyti truputį ilgiau kaip šešis mėnesius. Ži- 
noma, toks gyvenimas bus nelabai prabangus, bet aš ketinau 
valgyti netgi dar mažiau, nes nebuvau tikras, kad tie mano 
vargai užtruks tik šešis mėnesius. Tvirtai pasiryžau suvalgyti 
ne daugiau kaip po dvi galetas per dieną ir niekad to skaičiaus 
neviršyti, o tomis dienomis, kai galėsiu lengviau iškęsti alkį, 
sutaupyti ketvirtį, pusę arba net visą galetą. Taip ekonomiškai 
gyvendamas, galėsiu ištverti daug ilgiau negu šešis mėnesius. 

Nusprendęs taip paskirstyti maistą, turėjau sužinoti, kiek 
galiu kasdien išgerti vandens. Iškart atrodė, kad tai padaryti — 
ne mano jėgoms. Juk be prietaisų neišmatuosi! Statinė buvo 
sena, nuo vyno ar spirito — tokiose paprastai laikomas gėlas 
vanduo įgulai —bet nežinojau, kokio vyno joje būta, todėl 
negalėjau atspėti, ir kokia jos talpa. Jeigu būčiau tai žinojęs, 
būčiau galėjęs nors apytikriai apskaičiuoti, kiek jau išeikvota 
vandens. Tik apytikriai, bet labai tiksliai man nė nereikėjo. 

Aš gerai prisiminiau skysčių matavimo lentelę, ir ne veltui. 
Ją buvo sunkiausia įsiminti, nemažai gavau rykščių, kol visą 
išmokau, bet galų gale taip iškaliau, kad berdavau nė neatsi- 
kvėpdamas. 

Aš žinojau, jog vyno statinės būna labai įvairaus dydžio, 
priklausomai nuo to, kokios rūšies vynas jose laikomas. Žino- 
jau, kad alkoholiniai gėrimai — konjakas, viskis, romas, džinas, 
o taip pat ir vynai — cheresas, portveinas, madera, malaga ir 
daug kitų rūšių yra vėžami įvairaus dydžio statinėse, bet pa- 
prastai vyno statinė būna maždaug šimto galonų talpos. Aš net 
prisiminiau, kiek galonų telpa kiekvienos rūšies vyno statinė- 
je — taip mano mokytojas, tikras statistikos gerbėjas, buvo 
„įkalęs“ man skysčių matavimo lentelę. Ir jeigu būčiau žinojęs, 
kokios rūšies vynas anksčiau šioje statinėje laikytas, iškart bū- 
čiau pasakęs jos talpą. Man pasirodė, kad statinė kvepia chere- 

su. Ištraukiau volę ir paragavau vandens. Anksčiau apie van- 
dens skonį nė nepagalvojau. Atrodė, būta chereso, bet galėjo 
būti ir madera,— tada susidarytų šešiolikos galonų skirtumas, 
o tai labai svarbu, darant apskaičiavimus. Taigi negalėjau skai- 
čiuoti, remdamasis tokiais nepatikimais duomenmis, reikėjo su- 
galvoti ką nors kita. 

Gerai, kad mūsų aritmetikos mokytojas buvo mus išmokęs 
talpą apskaičiuoti keliais būdais. 

Aš visada stebėdavausi, kad paprasti, bet naudingi šios 
mokslo šakos faktai paliekami nuošalyje, o niekam tikę, be- 
prasmiški eilėraščiai kalami vargšams nelaimingiems berniu- 
kams į galvas. Nedvejodamas pasakysiu, jog žinoti paprastą 
skysčių matavimo lentelę, kurią galima išmokti per savaitę, 
kur kas naudingiau žmogui, netgi visai žmonijai, negu mokėti 
visas mirusias pasaulio kalbas. Graikų ir lotynų kalbos! Tai 
tikra kliūtis mokslo vystymuisi! 

Taigi, kaip jau sakiau, senasis mano mokytojas išmokė mus 
kelių paprastų matavimo būdų, ir laimė, jie išliko mano atmin- 
tyje. Aš gerai žinojau kubo, gretasienio, piramidės, rutulio, ci- 
lindro ir kūgio tūrį. Kūgio tūris dabar man buvo svarbiausia. 

Aš žinojau, kad statinę sudaro du kūgiai —tai yra du nu- 
piautiniai kūgiai, sudėti pagrindais vienas prie kito. Mokėda- 
mas išmatuoti kūgio tūrį, aš, suprantama, galėjau išmatuoti ir 
nupiautinio kūgio tūrį. 

Kad galėčiau išmatuoti statinės tūrį, reikėjo sužinoti jos 
aukštį arba nors pusę aukščio, jos pagrindo ir pačios storiausios 
dalies apskritimo ilgį. Jeigu turėčiau šiuos tris išmatavimus, 
galėčiau sužinoti, kiek statinėje telpa vandens — kitaip sakant, 
galėčiau suskaičiuoti, kiek joje kubinių colių skysčio. Tada be- 
reiktų paprasčiausiai padalinti skaičių iš šešiasdešimt devynių 
su trupučiu ir gaučiau kvartų kiekį. Jį dar padalinęs iš keturių, 
sužinočiau galonų skaičių, jeigu prireiktų apskaičiuoti talpą 
galonais. 

Taigi, jei sužinosiu tuos tris išmatavimus, galėsiu kaip mat 
apskaičiuoti statinės talpą, bet čia ir buvo visas sunkumas. Kaip 
tuos išmatavimus sužinoti? 

Aš galėjau išmatuoti statinės aukštį, nes ji visa buvo prieš 
mane, bet kaip sužinoti jos dugno arba storiausios vietos ap- 

skritimo ilgį? Aš negalėjau nei perlipti statinės per viršų, nei 
išmatuoti jos galų. Ir viena, ir kita man buvo neprieinama. 

Be to, manes laukė dar viena bėda. Aš neturėjau kuo ma- 
tuoti — nei liniuotės, nei virvės — jokio instrumento nustatyti 
pėdų ar colių skaičiui, taigi, nieko nebūčiau galėjęs sužinoti, 
net prie statinės prieidamas iš visų pusių. 

Ir vis dėlto pasiryžau nenuleisti rankų, kol visko gerai ne- 
apgalvosiu. Galvojant ir laikas greičiau praeis, o, kaip jau sa- 
kiau, statinę išmatuoti man buvo nepaprastai svarbu. Be to, 
mūsų gerasis mokytojas buvo mums įkvėpęs, kad užsispyrimas 
dažnai laimi net ten, kur laimėti, atrodo, neįmanoma. Prisiminęs 
šį pamokymą, nusprendžiau nepasiduoti ir siekti tikslo iš 
paskutiniųjų. 

Taigi, ir toliau įtemptai galvodamas, aš per trumpesnį laiką, 
negu reikia tam apsakyti, sugalvojau būdą statinei išmatuoti. 


XXX SKYRIUS 


MATAVIMO VIENETAS 


Darbo planas ryškėjo galvoje pamažėle. Besvarstydamas, 
kokiu būdu nustatyti skirtingus statinės diametrus, aš sugalvo- 
jau patį geriausią. 

Tam reikėjo tik virbo ar lazdos — tokio ilgumo, kad užtektų 
perkišti skersai statine per patį jos storumą. Tikslų statinės dia- 
metrą sužinočiau tą lazdą įkišęs taip, kad statmenai atsidurtų 
į priešpriešiais esantį šulą — lazdos ilgis nuo vienos sienelės 
iki kilos ir bus diametras. 

O nustatęs diametro ilgį ir jį padauginęs iš trijų, gaučiau 
statinės apskritimo ilgį. 

Bet mano apskaičiavimams svarbiau žinoti statinės diamet- 
Ią, O ne apskritimo ilgį. Apskritimo ilgį paminėjau tik todėl, 
kad normaliomis sąlygomis lengviau išmatuoti pilnos statinės 
apskritimo ilgį, negu diametrą. Pagaliau nesvarbu, ką matuo- 
siu — ar staiinės apskritimo ilgį, ar diametrą; vienu atveju 
apskritimo ilgį reikia dalinti iš trijų, kitu — diametrą dauginti 

iš trijų. Praktiškai rezultatas būna tas pats, nors matematiškai 
tat ir ne visai tikslu. 

Viena iš mano išgręžtų skylių buvo statinės vidury, per patį 
šulo iškilumą. Taigi, pro tą skylę įkišęs tiesią lazdą, iki ji atsi- 
durs į kitą kraštą, ir galėčiau išmatuoti didžiausią statinės dia- 
metrą. 

Jums gal atrodo, kad tai galima padaryti su lazda iš lauko 
pusės: pastatei lazdą ties pačiu statinės išsipūtimu ir, sulig sta- 
tinės viršum lazdą atžymėjęs, turi diametrą. Teisybė, galima ir 
taip matuoti, jei statinė guli ant lygių grindų, jei aplinkui neuž- 
griozdinta ir šviesu — matyti, kokiame aukštyje lazdą pasižy- 
mėti. Bet netgi tada išmatavimai būtų ne itin tikslūs, ir tokiais 
nepasikliausi, kai sprendžiamas gyvybės ar mirties klausimas, 
o man taip ir buvo — bent tuo tarpu šitaip galvojau. 

O dabar statinė gulėjo įsprausta tarp laivo balkių, ir pama- 
tuoti jos per patį storumą niekaip neprieisi. Taigi, net jei pa- 
jėgčiau apytikriai nustatyti viršutinį tašką, apačios vis vien 
negalėčiau pasiekti. 

Vadinasi, kitos išeities nėra — reikia matuoti, lazdą kišant 
į statinę. Nusprendęs, kad šis būdas priimtiniausias, daugiau 
galvos ir nebesukau. 

Bet iš kur gauti lazdą matavimui, paklausite, ar ne?, Atsaky- 
ti lengva. Eglinė lenta nuo galetų dėžės buvo puikiausia medžia- 
ga. Tad, nieko daugiau nesvarstydamas, ėmiausi darbo. 

Lenta buvo ilgesnė negu dviejų pėdų, ir aišku, jos neužteks 
didžiajai statinei pamatuoti, nes per patį storumą.- statinė bus 
kokių keturių ar net penkių pėdų. Bet greitai sugalvojau, kaip 
išsiversti. Tereikia atskelti tris skalas, sudurti galus, ir turėsiu 
pakankamo ilgumo matavimo įrankį. 

Taip ir padariau. Laimė, lenta išilgai skilo lengvai. Skelda- 
mas lentą, peilio ašmenis laikiau taip, kad per daug nenupla- 
tinčiau skalos šonų. Man pasisekė pasidaryti tris reikiamo sto- 
rumo karteles. Nusklembęs jų kampus ir apdailinęs, sudėjau 
galais, beliko tik surišti. 

Dabar reikėjo susirasti pora virvagalių. Na, čia jau leng- 
viausias dalykas pasaulyje. Buvau apsiavęs iki pat kulkšnių 
suvarstytais batais, kurių raiščiai buvo iš veršio odos, maždaug 
po jardą ilgumo Tokio daikto man kaip tik ir reikėjo. Išvars- 

tes juos iš batų, surišau skalų galus ir dabar jau turėjau savo 
rankose penkių pėdų ilgumo kartelę — pakankamai ilgą pasiek- 
ti priešingai sienelei storiausioje statinės vietoje ir pakanka- 
mai ploną įkišti į mano jau šiek tiek praplatintą skylę. 

„Iki šiol viskas gerai, — galvojau aš.— Dabar įkišiu kartelę 
ir išmatuosiu diametrą.“ 

Atsistojau, ketindamas daryti, kaip buvau sumanęs, tačiau 
kas apsakys mano nusivylimą, kai pamačiau, kad pirmasis dar- 
bas, atrodęs paprasčiausias iš visų, nebus padarytas. 

Vos pamėginęs, supratau, kad nieko nebus. Ir ne dėl to, kad 
skylė būtų per maža ar kartelė per stora. Klaidos nepadariau 
jokios, bet visai pamiršau, kad mano kambarėly nėra vietos. 
Mano mažasis kambarys teturėjo šešias pėdas ilgio ir truputį 
daugiau kaip dvi pėdas pločio, o ties skyle, kur ketinau kišti 
kartelę, jis buvo dar siauresnis. Ką ir bekalbėti, stačios kartelės 
neįkiši, o jei sulenksi, ji luš — sausos eglinės skalos sutrupėtų 
kaip molinės pypkės kotas. 

Didžiai apgailestavau, kad anksčiau man tai netoptelėjo, 
o dar daugiau niršau, kad statinė liks neišmatuota — juk nieko 
daugiau nebeišgalvosi! Tačiau bemąstant man dingtelėjo nauja 
mintis, tarsi parodydama, kaip svarbu perdaug skubiai neda- 
Iyti išvadų. Aš radau būdą, kaip įkišti visą kartelę, jos nesulau- 
žius ir net nesulenkus. 

Taip padarysiu ją išardęs į atskiras dalis. Pirmiausia įkišiu 
vieną dalį, prie jos galo pririšiu antrąją, paskui įstumsiu jau 
abi; panašiai pridursiu ir trečiąją. 

Rodės, jokių sunkumų jau nebeturėtų iškilti. Taip ir buvo — 
nepraėjo nė penkios minutės, o mano planas jau buvo įgyven- 
dintas: kartelė buvo statinėje, kyšojo tik kelių colių galiukas. 

Suėmęs už to galiuko, atsargiai judinau kartelę, kol paju- 
tau, kad ji statmenai atsidūrė į statinės kraštą, kaip tik priešais 
skylę. Tada kartelėj peiliu išgremžiau įpiovą. Skaičiuoti dia- 
metrą nuo tos įpiovos —o taipogi ir skysčio kiekį — nebūtų 
tikslu, nes prisidėtų sienelių storis, bet aš taip daryti nė neketi- 
nau. „Aš atmesiu sienelių storį ir statinės talpumą galėsiu išma- 
tuoti kuo tiksliausiai. 

Pasižymėjęs ištraukiau kartelę dalimis, kaip ir buvau įkišęs. 
Taipogi pasistengiau tiksliai pažymėti sudūrimo taškus, kad ga- 

lėčiau skalas vėl surišti toje pačioje vietoje, kaip ir matuojant. 
Šios smulkmenos buvo labai svarbios, juk žinojau, kad dėl 
menkutės, kokio ketvirtadalio colio, paklaidos mano apskaičiuo- 
tame diametre statinės tūris skirsis daugeliu galonų. Vadinasi, 
mano duomenys turėjo būti nepaprastai tikslūs. 

Dabar jau žinojau statinės storiausios vietos diametrą; rei- 
kėjo rasti statinės viršaus, arba galo, diametrą. Tai padaryti 
buvo žymiai lengviau, tiesą sakant, vienas juokas. Išmatavau 
per keletą sekundžių. 

Nors statinės galų negalėjau prieiti, nei ranka jų pasiekiau, 
išmatuoti padėjo kartelė. Jei ji nebūtų pralindus pro tarpą, bū- 
čiau peiliu pragrežęs skylę prie vieno kurio statinės galo ir to- 
liau matavęs, kaip pirma. Tai būtų užėmę daug laiko. Bet dabar 
taip daryti nereikėjo — kartelė kuo geriausiai pralindo palei 
statinės galą ir įsibedė į atsikišusį kraštą kitoje pusėje. Dabar 
tik reikėjo nustatyti, ar kartelė eina per vidurį, ir ją pasi- 
ženklinti. 

Dar liko išmatuoti statinės ilgį; atrodo, darbas visiškai 
paprastas, bet turėjau gerokai pasukti galvą, kol pajėgiau ilgį 
tiksliai nustatyti. Jūs, tikriausiai, manote, kad išmatuoti stati- 
nės ilgį yra visiškai lengva, — pridėjai kartį išilgai statinės, ir 
baigta. Gal ir galėtum taip išmatuoti, jei būtų šviesu, matytum, 
kaip guli kartis, ir jei statinės paviršius būtų lygus. Kaip tyčia 
nebuvo nei šviesos, nei lygaus paviršiaus, ir man teko gerokai 
pavargti. Aš nemačiau, ar kartelės galas siekia statinės kraštą, 
ar jis kiek atsikišęs. O apčiuopti irgi negalėjau abiejų kartu, 
nes tarp tiesios kartelės ir statinės buvo keleto colių tarpelis. 
Kartelė slidinėjo, ir negalėjau suprasti, ar ji staimena statinės 
kraštui, ar ne. Vieno colio — o galėjo būti ir kelių — klaida su- 
griautų visus mano apskaičiavimus, ir kokia tada iš jų nauda? 
O jei tiksliai negaliu išmatuoti, tai neverta nė prasidėti. Ir aš 
mečiau darbą... 

Kliūtis buvo visai netikėta. Juk iš pradžių maniau, kad sun- 
kiausia bus rasti statinės diametius, o dėl statinės ilgio matavi- 
mo jokių abejonių neturėjau. 

Bet mano sumanumas vėl mane išgelbėjo — greitai ir čia ra- 
dau išeitį. Pasidarysiu kitą kartelę iš dviejų nuo lentos atskel- 
tų skalų ir ja pasinaudosiu. 

Padariau taip: senąją kartelę pridėjau prie statinės dugno, 
ant atsikišusių briaunų. Ji gulėjo lygiagrečiai su statinės dugno 
plokštuma, o jos galas kokias dvi pėdas buvo atsikišęs į mano 
pusę. Antrąją kartelę, pridėjęs stačiu kampu prie pirmosios, 
paguldžiau ant statinės, prispaudžiau prie labiausiai atsikišusio 
jos taško ir tą vietą pasižymėjau. Dabar, atėmęs lanko aukštį 
ir apytikriai nuspėjęs dugno storumą, rasiu pusę statinės ilgio, 
o dvi puses sudėjęs, gausiu ir visą ilgį. 

Taigi turiu visus reikaligus duomenis, lieka tik apskaičiuoti. 


XXXI SKYRIUS 


„OAUOD ERAT FACIENDUM'"' ! 


Rasti statinės tūrį, matuojant pėdomis arba coliais, o pas- 
kiau paversti skysčio matais — galonais ar kvartomis — būtų 
buvę visai lengva, tereikėtų tik paprasto aritmetinio apskaičia- 
vimo. Žinojau, kad gana gerai moku aritmetiką ir tiek suskai- 
čiuoti sugebėsiu, nors neturėjau nei plunksnos, nei popieriaus, 
nei grifelinės lentelės ar pieštuko; bet ir turėdamas, tamsoje 
vis tiek nebūčiau galėjęs pasinaudoti. Paprastas skaičiavimas 
man buvo vieni niekai, nes gerai mokėjau atmintinai sudėti ir 
atimti, dauginti ir dalinti net didelius skaičius, visai be plunks- 
nos ar pieštuko. O uždavinys, kurį dabar turėjau išspręsti, buvo 
tik iš keleto skaitmenų, todėl džiaugiausi galėsiąs lengvai 
susidoroti. 

Kaip sakiau, būtų buvę visai lengva apskaičiuoti statinės 
talpumą kubinėmis pėdomis arba coliais. Būtų buvę. Bet pir- 
miausia reikėjo išspręsti svarbų parengiamąjį uždavinį, netgi 
labai svarbų, nes duomenų — nei statinės diametrų, nei ilgio — 
dar nebuvau pavertęs matavimo vienetais — pėdomis ir coliais. 

Statinę išmatavau su kartele, o duomenis susižymėjau tie- 
siog įpiovimais. Bet kas iš to! Juk aš nežinojau, kiek pėdų arba 
colių nuo šitų įpiovimų iki galo arba nuo vieno įpiovimo iki 
kito. Apytikriai galėjau nuspėti, bet maža būtų naudos, Kaip 
matol, kad ir daug vargau, vis dar neturėjau duomenų tolimes- 


|! Tai ir reikėjo padaryti (1ot.). 

niems apskaičiavimams, bent iki tol, kol nebus išmatuotos ma- 
no kartelės! 

Vadinasi, susidūriau su nenugalimu sunkumu. Žinodami ma- 
ne neturint jokio matavimo įrankio — nei liniuotės su padali- 
nimais, nei sudedamosios pėdų liniuotės, nei jokios matavimo 
skalės, jūs, aišku, manysite, kad nuo šio uždavinio turiu atsi- 
sakyti. Būtų nesąmonė pagrindu imti kartelės ilgį, nes vis tiek 
neturėčiau jokių tikslių duomenų apie man reikalingų atkarpų 
ilgį. Norėdamas sužinoti, kiek kubų ar galonų telpa į statinę, 
pirmiausia turėjau nustatyti jos ilgį, didžiausią ir mažiausią 
diametrus, išreikštus visų priimtais matais, tai yra pėdomis arba 
coliais, ar kokiais kitokiais ilgio vienetais. 

Ir kaip, klausiau, visa tai sužinoti, kai neturiu jokios liniuo- 
tės? Jokios! Ir negaliu pasidaryti, nes, norėdamas pasidaryti, 
turėčiau gauti kitą liniuotę su padalijimais. Aišku, iš akies nie- 
kaip nenustatysi atkarpų ilgumo nei pėdomis, nei coliais. Tai 
ką gi daryti? Atrodo, šį kartą neišsisuksiu — realios išeities nė- 
ra. Jums, tur būt, kitaip nė neatrodo, bet aš taip manyti negalė- 
jau. Aš jau buvau anksčiau apie tai pagalvojęs. Negi būčiau 
ėmęsis matavimo, tokio sunkaus ir vargingo, ir padėies tiek 
daug pastangų, skeldamas ir rišdamas skalas ir darydamas to- 
kias tikslias atžymas, jeigu anksčiau nebūčiau pagalvojęs apie 
tuos sunkumus ir numatęs, kaip juos įveikti. Visa tai buvo iš 
anksto apsvarstyta. Mat, jau žinojau, kad galiu išmatuoti savo 
lazdas ir suskirstyti atkarpomis vieno colio tikslumu. 

Kaip? 

Ogi taip. Kai kiek anksčiau sakiau, kad neturiu matavimo 
įrankio, buvo tiesa, bet tik suprantant pažodžiui. Įrankio tai ne- 
turėjau, bet matavimo įrankis buvau pats. 

Jau, tikriausiai, prisimenate, kad aš buvau išsimatavęs ir 
žinojau esąs keturių pėdų aukščio. Kaip tas išsimatavimas man 
pravertė! 

Žinodamas esąs maždaug keturių pėdų, galėjau savo ūgį pa- 
žymėti ant vienos kartelės ir tokiu būdu įsigyti keturių pėdų 
ilgio liniuotę. 

Kaip tariau, taip ir padariau. Darbas buvo paprastas ir leng- 
vas. Atsiguliau kojomis į laivo kraštą ir kojų pirštais suėmiau 
kartelę. Išsitiesęs kitą kartelės galą prisiglaudžiau prie kaktos. 

Pirštais užčiuopiau tašką, kuris buvo prie pat viršugalvio, ir 
atsargiai įpioviau peiliu. Dabar turėjau keturių pėdų ilgio ma- 
tą, visai tinkamą mano reikalams. 

Atsirado naujų sunkumų. Keturių pėdų ilgio matas mano 
apskaičiavimus tik truputį tepastūmėjo į priekį. Dabar galėjau 
skaičiuoti apytikriai, bet to neužteko. Reikia tiksliai — coliais 
ar net colių dalimis, nes, kaip jau buvau sakęs, dėl puscolio 
paklaidos atsirastų kelių galonų skirtumas. Tad kaipgi pada- 
linti keturių pėdų ilgio kartelę į colius ir juos sužymėti? Ką gi 
daryti? 

Rodės, gana paprasta. Pusė mano keturių pėdų ūgio būtų 
dvi pėdos, dar pusė — turėčiau pėdą. Padalinta pusiau, ji duotų 
dvi šešių colių ilgio atkarpas. Šios atkarpos pusė — trys coliai. 
O jei dar smulkiau reikėtų, galėčiau dalinti į tris lygias dalis, 
ir viena dalelė jau būtų tas ieškomasis minimumas — vienas 
colis. 

Taip, visa tai teoriškai atrodo gana lengva, bet kaip prak- 
tiškai sulankstyti į dalis visiškai tiesią kartelę, o dar tokioje 
tamsoje? Kaip rasti tikslų tų keturių pėdų vidurį (o jis turi 
būti tikslus!), o dar dalinti į vis mažesnes dalis, kol gausiu 
colius? 

Prisipažįstu, kurį laiką buvau taip sutrikęs, jog turėjau su- 
stoti ir pamąstyti. Tarp kitko, nelabai ilgai. Šią menką kliūtį 
pasisekė greit nugalėti. 

Pirmiausia man į galvą toptelėjo toks planas: atsiskelti tre- 
čią skalą, kiek ilgesnę kaip dviejų pėdų; tą galima nuspėti iš 
akies, koks colis šen ar ten — nebaisu. Šią dviejų pėdų skalą 
pridėdamas lyg šabloną prie keturių pėdų kartelės, galiu anąją 
padalinti per pusę. Galimas daiktas, kad iš pradžių, pridėjus 
skalą du kartus, ji išsikiš už kartelės įpiovos, žyminčios ketu- 
Iių pėdų ilgį. Tada skalą sutrumpinsiu ir pabandysiu vėl. Tokiu 
būdu, po truputį ją trumpindamas, padarysiu tokią, kad tiksliai 
tilptų du kartus ant keturių pėdų ilgio kartelės. Tada turėsiu 
tikslų dviejų pėdų ilgio matą ir galėsiu rasti ilgosios kartelės 
vidurį. 

Perpiovęs tą skalą į dvi beveik lygias dalis ir paėmęs di- 

desniąją, panašiu būdu surasčiau vienos pėdos ilgio matą ir pa- 
žymėčiau ant keturių pėdų kartelės; taip dalinčiau, iki pasida- 
ryčiau vieno colio matą. 

Žinoma, visam tam darbui reikėtų daug laiko, kantrybės ir 
skrupulingiausio tikslumo, bet laiko aš turėjau marias, o, be 
to, man buvo naudinga būti ir kantriam, ir tiksliam. 


Nors dėl laiko nebuvo ko rūpintis, ir jau buvau besiimąs 
daryti, kaip sakiau, staiga man šovė į galvą kitas sumanymas, 
kuris galėjo padėti greičiau išspręsti uždavinį; kantrybės čia 
reikės mažiau, bet tikslumo — tokio paties. 

Naujasis sumanymas nedaug skyrėsi nuo pirmojo, tik vieto- 
je lazdos visa tai galėjau padaryti su virve. Man toptelėjo min- 
virvės šiam tikslui nė nereikia. Batų raiščiai buvo išrėžti iš ge- 
Tiausios veršio odos su visu plauku ir nebuvo išsitampę nė per 
aštuntadalį colio. Raiščiais galima išmatuoti taip tiksliai, kaip 
dramblio kaulo ar buko liniuote. 

Vieno raiščio nebūtų užtekę, todėl surišau abu į vieną, kad 
mazgas būtų tvirtas ir kietas. Iš jų išėjo virvė, ilgesnė, negu 
keturių pėdų, ir, ištiesęs ją ant keturių pėdų ilgio kartelės, pei- 
liu nupioviau likusį galą. 

Nenurimau, kol neišmatavau jos keletą kartų, įtempdamas 
iš visų jėgų, kad neliktų jokių garankščių. Nežymi klaida pa- 
darytų netikslią numatytą mano skalę, nors, "dalinant pėdas 
į colius, mažiau pavojaus suklysti, negu einant nuo mažesnių 
matų prie didesnių. Pirmu atveju paklaida vis tiek būtų mažes- 
nė, negu antruoju. 


Kai raiščio ilgumas jau buvo tikslus, sudėjau abu jo galus 
ir, smarkiai įtempęs, sulenkiau per patį vidurį. Per sulenkimą 
įkišau peilį ir nupiovęs gavau dvi vienodas dalis po dvi pėdas 
ilgumo. Atpiautąją dalį su mazgu atidėjau į šalį, nes ji buvo 
niebereikalinga, o paliktąją vėl sulenkiau per pusę ir perpioviau 
dar į dvi dalis. Dabar aš turėjau du gabalus po pėdą ilgumo. 

Vieną gabalą paskui sulanksčiau į tris dalis ir supiausčiau 
kaip ir anksčiau. Taip sulankstyti buvo sunku, net pirštai pa- 
vargo nuo to kruopštaus knebinėjimo, nes daug lengviau virvę 
padalinti į dvi lygias dalis, negu į tris. Tas dalinimas atėmė 

daug laiko, bet vis tiek man pasisekė sulankstyti reikiamo il- 
gumo dalimis ir supiaustyti. 

Mano tikslas buvo supiaustyti į tris dalis po keturis colius, 
kad paskiau, dar du kartus perlenkes per puse, gaučiau vie- 
ną colį. 

Patikrinimui, ar nepadariau klaidos, paėmiau surištąjį galą, 
kurį buvau atidėjęs į šalį, ir atitinkamai lankstydamas supiaus- 
čiau antrąją raiščio pusę, kaip ir pirmąją, į gabalus. 

Galiu pasigirti — abiejų raiščių coliai visiškai atitiko. Nesi- 
skyrė nė per plaukelį. 

Dabar turėjau mastelį padaloms tiksliai sužymėti ant mata- 
vimo kartelės. Turėjau gabaliukų po vieną pėdą, po keturis co- 
lius, po du colius ir po vieną colį; dėdamas juos prie savo 
kartelės, tartum audinių pardavėjas jardų liniuotę, pradėjau 
tą kartelę žymėti. 

Užtrukau šiek tiek laiko, nes dirbau rūpestingai ir atsargiai, 
bet mano kantrybė buvo atlyginta: pasidariau matą, kuriuo 
galėjau pasitikėti netgi dabar, kai nuo apskaičiavimo priklausė 
gyvybė. 

Diametrus išmatavau pėdomis ir coliais ir nustačiau jų arit- 
metinį vidurkį. Po to paprastu būdu apskaičiavau plotą (padau- 
ginau iš aštuonių ir padalinau iš dešimties). Taip apskaičiavau 
cilindro pagrindą, kuris lygus tokio pat aukščio nupiautinio 
kūgio pagrindui, o padauginęs iš statinės ilgio, sužinojau jos 
tūrį. Dalindamas iš šešiasdešimt devynių, gavau kvartų, 0 pas- 
kui galonų kiekį. 

Taigi pilnos statinės talpa — virš šimto galonų (pagal mano 
apskaičiavimus, šimtas aštuoni galonai); tatai, greičiausiai, bus 
senas kubilas, kuriame laikytas cheresas. 


XXXII SKYRIUS 


TAMSOS BAISUMAS 


Mano apskaičiavimai visai mane patenkino. Aštuoniasdešim- 
ties galonų vandens po pusę galono dienai galėtų užtekti šim- 
tui šešiasdešimt dienų. O po ketvirtį galono— net trims 

šimtams dvidešimt dienų. Beveik visiems metams! Be abejo, 
galėčiau pasitenkinti ketvirčiu galono per dieną; o juk ir kelio- 
nė negali trukti taip ilgai — net tris šimtus dvidešimt dienų. 
Net aplink pasaulį laivas apiplauktų per trumpesnį laiką. Prisi- 
miniau girdėjęs apie tai pasakojant. Gerai, kad prisiminiau, nes 
iki tol vis būkštavau, kad neužteksiu vandens. Dėl visa ko nu- 
tariau negerti daugiau kaip po ketvirtį galono per dieną, jog 
tvirtai žinočiau, kad vandens nepristigs. 

Daugiau turėjau nerimauti, kad galiu pritrūkti maisto. Bet 
ir dėl to dabar mažai rūpinausi, nes buvau nusprendęs maitin- 
tis labai ekonomiškai. 


Taigi dėl maisto ir gėrimo daugiau nebesijaudinau. Tikrai 
žinojau, kad nei nuo bado, nei nuo troškulio nemirsiu. Vien iš 
to, kaip tas maistas man teko, — buvo tiesiog padėtas priešais 
mane, — norėjosi tikėti čia slypint apvaizdos ranką, todėl ir 
guodžiausi viltimi, kad tas, kuris taip gailestingai saugojo ma- 
ne iki šiol, neapleis ir ateityje. 

Taip nusiteikęs buvau keletą dienų ir, nors baisiausiai kan- 
kino nuobodulys — diena virsdavo metais, aš visgi pamažu pri- 
sitaikiau prie naujų gyvenimo sąlygų. Stengdamasis sutrumpin- 
ti laiką, dažnai skaičiuodavau ne tik valandas, bet minutes ir 
sekundes. Nieko kito nesugalvodamas, taip praleisdavau net 
po keletą valandų. Laikrodis mane linksmino: skardus jo cik- 
sėjimas atstodavo man draugą. Rodės, kad jis ciksi smarkiau, 
negu pirma. Greičiausiai, taip ir buvo, nes garsą sustiprindavo 
medinės mano celės sienos. Prižiūrėjau, kad laikrodis nesustotų 
ir nesutrukdytų skaičiuoti laiką. Ne dėl to, kad man rūpėjo 
žinoti, kelinta dabar valanda. Tai neturėjo jokios prasmės. Juk 
pagal laikrodį neatskirsi, diena dabar ar naktis, o kad ir atskir- 
si, tai kas iš to!— net šviesiausias saulės spindulys negali 
prasiskverbti į mano kalėjimą. Bet visgi aš mokėjau atskirti 
dieną. nuo nakties. Be abejo, jūs stebėsitės, nes pirmąsias šimtą 
valandų neskaičiavau laiko, o tokioj tamsoj, kaip susigaudysi. 
Aš visgi žinojau kaip. Visą savo gyvenimą buvau pratinamas 
gulti lygiai dešimtą valandą vakaro ir keltis šeštą valandą ryto. 
Tokia tvarka buvo mano tėvo ir taip pat dėdės namuose. Ypač 
griežtai šios tvarkos vertė laikytis dėdė. Dėl šio įpročio, vos su- 

laukęs dešimtos valandos vakaro, jau norėdavau miego, ir 
įprotis buvo toks stiprus, kad nesikeitė, net ir aplinkybėms 
keičiantis. Tai greitai pastebėjau. Žiūriu, noras miegoti man 
užeina vienodais laiko tarpais ir vis maždaug dešimtą valandą. 
Tikrindamas laiką savo laikrodžiu, sužinojau, kad miegu apie 
aštuonias valandas, o ilgiau miegoti nebesinori. Taigi, kai pa- 
busdavau, turėdavo būti apie šeštą valandą ryto; tuo remda- 
masiš, nusistačiau laikrodį. Mano įprotis buvo toks tvirtas, kad 
drąsiai sugebėjau skaičiuoti dienas ir be laikrodžio. Tačiau nuo- 
gąstaudamas, jog nuo pasikeitusių aplinkybių, į kurias buvau 
pakliuvęs, ko gero, nepasikeistų ir įprastinės mano poilsio va- 
landos, nusprendžiau žiūrėti, kad laikrodis nesustotų. Todėl 
prieš guldamas ir pabudęs visada užtraukdavau laikrodžio spy- 
ruoklę iki galo, ir būkštauti, jog laikrodis sustos, nebereikėjo. 

Kad ir buvau patenkintas, galėdamas atskirti dieną nuo nak- 
ties, tačiau, tiesą pasakius, maža iš to tebuvo naudos, o gal ir 
jokios naudos. Tiesa, svarbu žinoti, kada baigiasi para, nes tai 
vienintelis būdas nustatyti, kiek pasistūmėjo į priekį kelionė. 
Ypač rūpestingai skaičiavau valandas. Turėjau tam reikalui pa- 
sidėjęs lazdą, ir kai tik valandų rodyklė apsisukdavo du kartus 
aplink ciferblatą, tuojau padarydavau ženklą ant jos. Ką čia 
ir bekalbėti, dienas žymėjau su didžiausiu rūpestingumu. Vie- 
nintelė mano žurnalo vieta, kuria negalėjau pasitikėti, buvo 
žinios apie pirmąsias kelionės dienas, kai aš dar visai nekrei- 
piau dėmesio į laiką. Pažymėti toms praėjusioms paroms iš 
nuovokos buvau įpiovęs keturis rumbus, o vėliau pamačiau, 
kad tie atžymėjimai buvo teisingi. 

Taip praleidau keletą dienų — maždaug savaitę. Tai buvo 
ilgos, nuobodžios, liūdnos valandos tamsoje! Aš jaučiausi nelai- 
mingas, prislėgtas, bet vilties nepraradau. 

Keista, bet daugiausia mane slėgė tamsa. Pirma labiausiai 
kentėjau, kad turiu gulėti susirietęs ant kietų ąžuolinių lentų. 
Bet prie šių nepatogumų pripratau. Be to, greitai susiradau, 
kaip pasitaisyti minkštesnį guolį. Jau buvau pastebėjęs, kad 
dėžėje už mano galetų yra kažkokios medžiagos, atrodo, vilno- 
nės. Bečiupinėdamas supratau, kad čia gelumbė, kietai dar iš 
fabriko suvyniota į didelius rietimus. Aš tuojau sugalvojau, 
kaip įsitaisyti patogiau, ir kibau į darbą. Pašalinęs galetas iš 

kelio ir padidinęs skylę, kurią jau buvau dėžėje padares, ėmiau 
traukti rietimus, vargais negalais išjudinęs patį pirmąjį. Paskiau 
jau nebe taip sunkiai tempiau rietimą po rietimo, kol pagaliau 
prisidėjau kiek reikiant. Per dvi valandas baigiau šį darbą. Išvy- 
niojęs kietai susuktus rietimus, pasidariau kilimą, kartu ir guo- 
lį, pakankamai minkštą ilsėtis net pačiam karaliui, ir, reikia 
pasakyti, gana brangų, nes čiupinėdamas medžiagą jaučiau, 
kad ji labai gera. Pasiklojau gelumbės tik tiek, kad nebespaustų 
kietos ąžuolinės lentos. Daugiau rietimų nė netraukiau iš dėžės, 
nes ir taip nebuvo vietos — net galetas turėjau sukrauti atgal, 
kad nekliudytų. 


Pasiklojęs savo brangų guolį, atsiguliau ir jaučiausi daug 
patogiau, negu anksčiau. 

Bet vis dėlto labiausiai man trūko šviesos. Neįmanoma įsi- 
vaizduoti, koks sunkus gyvenimas visiškoje tamsoje. Dabar 
puikiausiai supratau, kodėl požeminis kalėjimas laikomas pačia 
baisiausia bausme kaliniams bausti. Nenuostabu, kad čia žmo- 
gus pražilsta, netenka nuovokos... Iš tiesų, tamsa nepaprastai 
sunki kankynė, ir tada atrodo, kad šviesa pati svarbiausia mū- 
sų egzistavimo sąlyga. Man rodės, kad, turint kokį žiburėlį, 
laikas bėgtų dvigubai greičiau. Tamsa tarsi prailgindavo valan- 
das, sakytum kažkokia jėga stabdo laikrodžio mechanizmą ir 
trukdo laikui bėgti. Beribė tamsa! Nuo jos mane visą gėlė, ir 
maniau, kad šviesa tučtuojau palengvintų tą kančią. Prisimi- 
niau, kaip kartą sirgdamas gulėjau lovoje ir skaičiavau ilgas 
niūrias valandas, nekantriai laukdamas ryto. Taip ir dabar — 
lėtai, be jokios prošvaistės slinko laikas. 


XXXIII SKYRIUS 


AUDRA 


Daugiau kaip savaitę kankino nuobodus varginantis mono- 
toniškumas. Vienintelis garsas, kuris dar pasiekdavo mano au- 
sis, buvo duslus bangų plakimas virš manęs. Virš manęs! — aš 
žinojau, kad buvau gana giliai, daug žemiau už jūros paviršių. 


112 


Tik labai retai galėjau atskirti kitus garsus: girdėjau kažkokį 
dunksėjimą ant denio, tarsi būtų stumdomas koks sunkus daik- 
tas. Be abejo, ten kažką stumdė. Esant ramiam orui, aš kartais 
lyg ir girdėdavau varpo gausmą, šaukiantį vyrus į sargybą, bet 
gal tik man taip atrodė. Garsas atsklisdavo iš taip toli ir toks 
neaiškus, kad aš iš viso negalėjau pasakyti, ar iš tikrųjų ten 
varpas, ar ne. Na, bet jeigu ir girdėjau tą varpą, tai tik esant 
labai tykiam orui. 

Kalbu apie tykų orą, nes puikiai žinojau, koks kada oras. 
Galėjau pasakyti, kada pučia švelnus vėjas, kada stiprus ir 
kada audra; oro atmainas galėjau nustatyti kuo puikiausiai, lyg 
būdamas denyje. Laivo supimas ir španhautų girgždėjimas bu- 
vo geriausi vėjo rodikliai; taip pat galėjau pasakyti, ar oras 
blogas, ar geras. Šeštą dieną pagal mano kalendorių (dešimtą 
nuo išplaukimo) užklupo tikra audra. Ji šėlo dvi dienas ir nak- 
tį, ir turėjo būti baisiai smarki, nes laivą trankė, tarsi norėdama 
suplėšyti į gabalus. Ne kartą jau iš tikrųjų maniau, kad didžiulis 
laivas irsta, o milžiniškos dėžės ir statinės taip trinksėjo, besi- 
daužydamos viena į kitą arba smarkiai atsimušdamos į laivo 
šonus ir atramas, kad mane ėmė siaubas. Kartais girdėdavau, 
kaip didžiulės bangos daužo laivą su tokiu baisiu trenksmu, 
tarsi milžiniškas mechaninis kūjis arba taranas būtų visa jėga 
trankęs španhautus. Tikrai maniau, kad laivas jau dūžta, tad 
galite įsivaizduoti, kaip turėjau jaustis. Tur būt, nereikia nė sa- 
kyti, kaip buvau išsigandęs. Kai pagalvodavau, kad grimztame 
į jūros dugną, aš negalėjau nebijoti — juk buvau uždarytas lyg 
karste, beveik negalėjau pajudėti ir neturėjau jokios vilties iš- 
sigelbėti plaukdamas. Jei būčiau ant denio ir laisvas, tikrai ži- 
nau, nebūčiau taip bijojęs šitos audros. 

Mano ir taip apgailėtiną padėtį dar pablogino atsinaujinusi 
jūros liga. Taip paprastai atsitinka tiems, kas pirmą kartą iš- 
plaukia. Nuo audros trankymo vėl ima darytis bloga, kaip ir 
pirmąją parą jūroje. Tai galima paaiškinti labai paprastai — 
audros metu bangos mėto ir supa laivą kur kas smarkiau. 

Beveik keturiasdešimt valandų šėlo audra, kol pagaliau vi- 
siškai nurimo. Tą supratau, nebegirdėdamas kunkuliuojančios 
jūros ūžimo, kuris audros metu paprastai lydi laivą. Nors vėjas 
nustojo pūsti, laivą vis dar mėtė, jo španhautai braškėjo, dėžės 

ir statinės ritinėjosi ir daužėsi viena į kitą vis dar taip smar- 
kiai, kaip ir anksčiau. Taip-buvo dėl šaršo, atsirandančio po 
audros ir dažnai laivams tiek pat pavojingo, kaip ir pati audra. 
Esant stipriam šaršui, lūžta stiebai, laivas virsta ant šono — 
tokių katastrofų jūrininkai visuomet labai bijo. 

Šaršas pamažu rimo ir maždaug po paros visiškai liovėsi. 
Laivas vėl lygiai slydo į priekį, netgi lygiau kaip pirma. Beveik 
tuo pačiu laiku praėjo ir maudžiantis šleikštulys, vėl pasijutau 
neblogai ir šiek tiek pralinksmėjau. Iš baimės nemiegojau visą 
laiką, kol šėlo audra, be to, kankino jūros liga, todėl buvau 
nepaprastai iškamuotas ir dabar, kai viskas vėl grįžo į senąsias 
vėžes, kietai užmigau. 

Mane kankino siaubingi sapnai, beveik tokie pat, kaip ne- 
seniai pergyventa tikrovė. Iš tiesų, sapnavau tai, ko prieš ke- 
letą valandų baisiausiai bijojau. Sapnavau, kad esu uždarytas 
triume ir skęstu, neturėdamas jokios vilties išplaukti. Dar dau- 
giau, sapnavau, kad jau esu prigėres ir guliu jūros dugne, kad 
esu nebegyvas, bet tebeturiu sąmonę. Netgi puikiausiai viską 
aplink matau ir jaučiu. Tarp kitų daiktų matau šlykščias žalias 
pabaisas — krabus ar omarus, rėpliojančius aplink, tartum jie 
norėtų savo biauriomis žnyplėmis suplėšyti mane ir pasivaišinti 
mano mėsa! Į vieną ypač krypsta mano akys — jis didesnis ir 
piktesnis, negu kiti, ir rėplioja daug arčiau prie manęs. Ir vis 
dar artėja, artėja... Jau, rodos, pasiekė mano ranką, jaučiu 
šliaužiant per ją. Jaučiu šaltą šiurkštų pabaisos prisilietimą, 
nerangų šlykštų kūną. O aš negaliu nė piršto pajudinti ir jo 
numesti. 

Štai krabas jau užšliaužė ant riešo ir rėplioja man per ran- 
ką, atmestą į šalį. Jau jau puls ant veido ar griebs už gerklės. 
Rodos, matau, kad jis taip ir padarys, nes atkakliai vis eina 
artyn, artyn. Mane apima siaubas, bet aš nieko negaliu pada- 
ryti. Negaliu krustelti nei piršto, nei rankos, nė vienas raumuo 
nejuda. Aš juk paskendęs ir negyvas! Oi! jis jau ant krūtinės, 
prie pat gerklės! Tuoj čiups mane... 

Pabudau su riksmu ir pašokau. Norėjau atsistoti, bet neuž- 
teko vietos. Atsitrenkęs galva į ąžuolinį laivo bimsą, griuvau 
atgal į guolį ir tik po valandėlės atsikvošėjau. 

XXXIV SKYRIUS 


PUODUKAS 


Nors visa tai buvo sapnas, ir joks krabas negalėjo pagriebti 
mano rankos, nors aš dabar buvau jau pabudęs ir žinojau vi- 
sas tas baisybes tik sapnavęs, bet negalėjau atsikratyti minties, 
kad. krabas iš tikrųjų buvo užropojęs ant manęs, — krabas ar 
koks kitas gyvis. Dar ir dabar jaučiau, kaip man keistai perš- 
ti ranką ir krūtinę, visiškai atlapą ir pliką. Taip galėjo perštėti 
tik nuo kokių nors gyvūnėlių nagų, ir todėl man vis rodės, kad 
čia kažkas buvo. 


Taip aiškiai viską jaučiau, kad nubudęs instinktyviai nusi- 
purčiau rankas ir apčiupinėjau guolį ir aplink visus kraštus, 
ar nerasiu kokio gyvio. 

Dar ne visai prabudusiam man atrodė, kad čia krabas, bet 
pIrasiblaivęs supratau savo ieškojimų beprasmiškumą. Ir vis 
dėlto, - kodėl gi ne? Kodėl gi krabas negalėtų rasti sau prieglobs- 
čio laivo triume; nors ir keista, bet jis galėjo pakliūti čia kartu 
su kroviniais arba koks jūrininkas bus atsinešęs į laivą tiesiog 
iš smalsumo. Ir, paliktas savo likimui, jis, ko gero, slapstosi 
visokiausiuose kampeliuose ir plyšiuose tarp triumo sijų. Min- 
ta triume prisirinkusiu vandeniu ir trupiniais, o gal kaip cha- 
meleonas gyvena vien oru. Taip spėliojau, kol visai prasiblaš- 
kiau iš miego, o paskui apsvarsčiau viską blaiviai ir tų minčių 
atsikračiau. Prisisapnavo, ir tiek, tie krabai. Bet kodėl man 
į galvą atėjo kaip tik šis sutvėrimas, o ne koks kitas? Juk čia 
negalėjo būti ktabo, kitaip būčiau jį užčiuopęs. Veltui laiko 
neleidau ir apgraibiau visą gelumbės patiesalą, colis po colio, 
bet taip nieko ir neradau. Mano celėj buvo tik du plyšiai, per 
kuriuos vidutinio didumo krabas galėtų lengvai pralįsti, ir juos 
apčiupinėjau pirmiaušia. Per tokį trumpą laiką toks nepaslan- 
kus keleivis, kaip krabas, neišlįs nei per vieną plyšį! Ne, čia 
būta ne krabo. Bet būti kažkas buvo, nes tikrai ropojo per ma- 
ne. Dėl to galvą galėjau dėti. 


Ilgą laiką gulėjau, svarstydamas, kodėl tokį sapną sapna- 
vau. Baimė jau buvo praėjusi. Aišku, sapnavau tai, apie ką 
visą laiką galvojau, kol šėlo audra. 

Patikrinęs savo laikrodį, pamačiau, kad labai ilgai miego- 
jau — nežinojau, kas aplink dedasi, beveik šešiolika valandų! 
Taip ilgai miegojau, nes buvau išsikamavęs per audrą ir nuo 
jūros ligos. 

Dabar jaučiau dar didesnį alkį, negu prieš keletą dienų, ir 
tuojau puoliau jo malšinti. Nors ir stengiausi, neatsispyriau 
pagundai suvalgyti daugiau, negu buvau nusistatęs, ir atsitrau- 
kiau, tik sušveitęs keturias brangias galetas. Girdėjau pasako- 
jant, kad niekas nesukelia tokio didelio apetito, kaip jūros 
liga, dabar pats patyriau, jog tai tikra tiesa. Iš tikrųjų, rodos, 
ėmęs suvalgyčiau visas savo maisto atsargas, nes keturios gale- 
tos vos vos apmalšino alkį. Kad ne baimė pritrūkti maisto, 
būčiau suvalgęs triskart daugiau. 

Gerti taip pat buvau labai ištroškęs ir išgėriau kur kas dau- 
giau vandens, negu leido atsargos, bet dėl vandens tiek nesi- 
rūpinau, mat, žinojau, kad užteks iki kelionės pabaigos. Tik 
vienas dalykas man nedavė ramybės. Kiekvieną kartą, gerda- 
mas išlaistydavau daug vandens, nes neturėjau indo vandeniui 
įsipilti, be to, gerti iš visos statinės buvo labai nepatogu. Kai 
tik ištraukdavau volę, ištrykšdavo stipri srovė ir reikdavo gau- 
dyti burna. Bet taip greit nuryti trykštančio vandens negalėjau, 
todėl, kai uždusęs žiopteldavau atsikvėpti, srovė trykšdavo 
man ant veido, apliedama drabužius ir viską aplinkui, iki pa- 
skubom įgrūsdavau volę į vietą. 

O, kad turėčiau indą įsipilti vandeniui — puoduką ar ką 
nors kita! 

Žadėjau panaudoti vieną savo batą, nes vis tiek jų nebene- 
šiojau, bet biaurėjausi iš bato gerti. Nebūčiau svyravęs gerti 
iš batų ar bet kokio indo, kol alpau iš troškulio, bet kai pra- 
gręžiau statinę ir vandens užtenka, — visai kas kita. Beje, galė- 
jau vieną batą švariai išplauti. Visgi, tur būt, geriau netekti 
šiek tiek vandens išplauti batui, negu tiek išlaistyti, geriant 
tiesiog iš statinės. 

Jau buvau beimąs daryti, kaip nusprendęs, kai man šovė 
į galvą puiki idėja — pasidaryti puoduką iš gabalo gelumbės. 
Tai būtų kur kas geriau. Jau buvau pastebėjęs, kad gelumbė 
nepialeidžia vandens, bent mačiau, kad vanduo, išsiliejęs iš sta- 
tinės, telkšo ant gelumbės, per ją nepersisunkdamas. Man vis 

reikėdavo tą išsiliejusį vandenį nubraukti. Va kaip man pravers 
gelumbės gabalas, susuktas į piltuvėlį; taigi ir nusprendžiau 
pasidaryti tokį puoduką. 

Tereikėjo tik peiliu atpiauti platų gelumbės rėžį ir susukti 
kaip piltuvėlį, kad medžiaga gultų keliais sluoksniais. Suvynio- 
jęs smailąjį galą surišau batų raiščiu, ir puodukas gatavas, 
tarsi iš geriausio porceliano arba stiklo. Dabar ramiausiai galė- 
jau gerti nebeprarasdamas nė lašo brangaus skysčio, nuo kurio 
priklausė mano gyvybė. 


XXXV SKYRIUS 


PASLAPTINGAS DINGIMAS 


Pusryčiams suvalgiau tiek daug galetų, kad tą dieną nuta- 
riau visai nebevalgyti, bet kur ten ištversi, kai žarna žarną ry- 
ja. Apie vidurdienį nė nepajutau, kaip vėl ėmiau graibinėti 
po dėžę ir išsitraukiau dar vieną galetą. Tariau sau taip: per 
pietus suvalgysiu pusę, o kitą pusę pasiliksiu vakarienei, todėl 
perlaužiau galetą pusiau ir vieną puselę atidėjau į šalį. Kitą 
suvalgiau, užgerdamas šiek tiek daugiau vandens. 

Gal jums pasirodys keista, kodėl aš nesumaniau sumaišyti 
šiek tiek konjako su vandeniu. Juk čia jo buvo mažiausia šim- 
tas galonų. Tačiau kas iš to konjako, jis tiek man terūpėjo, 
kiek kokia nors sieros rūgštis. Buvo keletas priežasčių, dėl ku- 
rių konjako neliečiau. Pirmiausia, jo nemėgau, antra, man da- 
rėsi nuo jo bloga. Manau, tas konjakas buvo blogesnės rūšies, 
skirtas ne prekybai, o jūrininkams, nes blogo konjako ir romo 
„statinės dažniausiai gabenamos laivuose įgulai. Trečioji prie- 
žastis, kodėl vengiu konjako, buvo ta, kad kartą jau buvau iš- 
„gėręs vieną nedidelį stikliuką ir paskui nuo jo mane taip troš- 
kino, jog turėjau išgerti beveik pusę galono vandens, kol šiaip 
taip atsigavau. Taigi, sriubtelsiu konjako, o paskui vėl kentėsiu 
troškulį, ir vandens ne sutaupysiu, o išgersiu daugiau, negu 
galima. Todėl nusprendžiau visiškai neliesti to gėrimo. 

Kai mano laikrodis perspėjo, kad jau atėjo įprastoji miego 
valanda, nusprendžiau suvalgyti likusią galetos pusę, kurią 

buvau pasilikęs vakarienei, ir tada jau „pasinerti į sapnų ka- 
ralystę“. Gulti — vadinasi, susiraityti kaip nors kitaip ir užsi- 
traukti ant savęs vieną ar du medžiagos gabalus, kad naktį 
nebūtų šalta. 

Pirmą savaitę, išplaukus iš uosto, buvo labai šalta, nes pra- 
sidėjo žiema. Tačiau, susiradęs gelumbės, patogiai susivynio- 
davau ir nebijojau šalčio. Po kiek laiko pradėjau justi, kad 
šaltis visiškai praėjo ir su kiekviena diena ir naktimi oras laivo 
triume lyg ir darosi šiltesnis. Naktį po audros buvo visiškai 
nešalta, ir užteko tik truputį apsikloti. 

Iš pradžių stebėjausi, kodėl taip keistai pasikeitė oras, 0 pa- 
galvojęs supratau šio pasikeitimo priežastį. ,„Aišku,— galvo- 
jau — mes visą laiką plaukėme į pietus ir įėjome į karštosios 
zonos platumas.“ 

Nedaug nusimaniau apie tai, bet buvau girdėjęs, kad karš- 
toji zona, arba, kitaip tariant, tropikai, yra į pietus nuo Angli- 
jos ir kad čia klimatas karštesnis už karščiausią vasaros dieną 
namie. Taip pat buvau girdėjęs, kad Peru yra pietų kraštas, 
ir todėl, norėdami jį pasiekti, turėjome vykti į pietus. Taip iš- 
siaiškinau oro pasikeitimą. Laivas dabar jau buvo plaukęs maž- 
daug dvi savaites, ir tariant, kad jis per dieną nuplaukia du 
šimtus mylių (o laivai, kiek žinojau, dažnai plaukia greičiau), 
šiuo metu turėjo būti tolokai nuo Anglijos, todėl klimatas irgi 
visai kitoks. 

Taip samprotaudamas, praleidau visą tą popietę ir vakarą; 
kai pajutau, kad mano laikrodžio rodyklės rodo dešimt valan- 
dų, nusprendžiau, kaip jau minėjau, suvalgyti pusę galetos ir 
eiti gulti. 

Kad valgis nebūtų toks sausas, išgėriau puoduką vandens, 
ir tik tada siekiau galetos. Tiksliai žinojau, kur ji yra, nes ma- 
no buveinė buvo maža. Galeta turėjo būti kaip tik prie didžio- 
sios sijos, kur laikiau savo peilį, puoduką ir medinį kalendorių.;. 
tai buvo iyg ir lentynėlė, padaryta iš gelumbės rietimo, šiek 
tiek aukščiau nuo celės grindų. Pusę galetos buvau padėjęs ten 
ir lengvai galėjau pasiekti net tamsoje. Taip puikiai žinojau 
kiekvieną savo kambario kampą ir kiekvieną plyšį, kad galėjau 
kuo tiksliausiai pirštu pataikyti į kiekvieną vietelę, kad ir pen- 
kių šilingų monetos didumo. 

Ištiesiau į priekį ranką, norėdamas paimti tą brangų kąs- 
nelį. Galite įsivaizduoti, kaip nustebau, kai toje vietoje, kur 
maniau gulint galetą, visiškai nieko neradau! 

Iš karto pamaniau, gal suklydau — gal ją buvau palikęs ne 
įprastoje vietoje. Ant lentynos jos iš tikrųjų nebuvo. Pilną 
vandens gelumbės puoduką laikiau rankoje, peilis gulėjo kur 
gulėjęs, taip pat mažoji sužymėta kartelė ir virvės gabalai, ku- 
riais matavau statinę, bet galetos nė kvapo! 

Kurgi būčiau galėjęs ją padėti? Rodos, daugiau nebėra kur. 
Iščiupinėjau visą savo celės dugną, kiekvieną gelumbės klos- 
telę ir raukšlelę, net švarko ir kelnių kišenes. Taip pat apčiu- 
pinėjau batus — jų jau nebesiaudavau, ir nenaudojami jie 
gulėjo kampe. Nebeliko neišieškoto nė vieno colio, tačiau kas 
iš to? Galetos neradau! 

Ieškojau ne dėl to, kad būčiau labai jos norėjęs, ne! Iš viso 
labai keista, kur ji galėjo dingti nuo lentynos? 

O gal kartais suvalgiau? 


Pradėjau galvoti, kad taip ir bus. Gal išsiblaškęs suvalgiau, 
visai negalvodamas, ką darau. Bet neprisiminiau, kad po pietų 
dar būčiau ką turėjęs burnoj. Na, o jeigu kartais ir suvalgiau, 
tai maža naudos. Nepajutau nei skonio, o ir skrandis buvo tuš- 
čias, lyg tą dieną visai nieko nebūčiau valgęs. 

Puikiausiai prisiminiau, kad galetos pusę buvau padėjęs 
prie peilio ir puoduko, ir kas gi kitas galėjo ją paimti, jeigu ne 
aš pats? Juk negalėjau netikėtai numesti nuo lentynėlės, nes 
neprisiminiau, kad būčiau ką daręs toje pusėje; na, o jei bū- 
čiau ir numetes; tai ji turėtų būti kur nors čia pat. Negalėjo 
juk pariedėti po statine, nes plyšiai po ja sandariai užkimšti — 
lygiai uždėlioti gelumbe, kad minkščiau būtų gulėti. 

Pusės galetos neberadau. Ji buvo išnykusi ar mano burnoje, 
ar kaip kitaip, to negalėjau pasakyti; jei suvalgiau pats, tai 
irgi apmaudu, nes, nesuvokdamas, ką darąs, praradau ma- 
lonumą. 

Ilgą laiką svyravau, ką pasirinkti: ar paimti iš dėžės kitą 
galetą, ar gulti nevakarieniavus. Bet baimė dėl ateities sulaikė 
mane, tad sukaupęs valią išgėriau šalto vandens, padėjau puo- 
duką ant lentynėlės ir pasirengiau nakčiai, 

XXXVI SKYRIUS 
BIAURUSIS ĮSIVERZĖLIS 


Ilgai negalėjau užmigti ir gulėjau, galvodamas apie pusę 
paslaptingai dingusios galetos. Aš sakau „paslaptingai“, nes 
galvą galėjau dėti, kad šitos pusės nesuvalgiau ir kad ji din- 
go kažkaip kitaip, tačiau kaip — aš negalėjau suvokti; buvau 
visiškai vienas, vienui vienintelis gyvas sutvėrimas (bent taip 
aš maniau!) šiame laivo triume, tai kas gi galėjo ją paliesti? 
O! prisiminiau savo sapną, sapne matytą krabą. Gal krabas? 
Kad buvau nuskendęs — sapnavau, bet krabas galėjo iš tikrųjų 
rėplioti ant manęs. Ar tik ne jis ir galetą prarijo? 

Žinojau, kad tokiu maistu krabas paprastai neminta, bet 
uždarytas laivo triume, kur nebuvo ko daugiau pasirinkti, gal 
ir nurijo tokį daiktą iš bado. Vadinasi, čia galėjo būti tik 
krabas. 

Ar dėl tokių minčių, ar dėl to, kad gurgė tuščias pilvas, ilgai 
negalėjau užmigti. Pagaliau užmigau, bet miegojau ne norma- 
liai, o tik pusiau snaudomis, kas valandėlę pabusdamas. 

Vienu metu, kai gulėjau nemiegodamas, pasirodė, kad kaž- 
kas krebžda —tokio krebždesio dar nebuvau girdėjęs. Laivas 
plaukė ramiai, bangos tyliai šiureno, ir tas šiugždesys buvo itin 
aiškus. Bangos plakė taip silpnai, kad laikrodžio ciksėjimas 
rodės garsus ir ryškus kaip niekad. Garsas, patraukęs mano 
dėmesį, buvo kažkoks naujas, tarsi kas būtų gremžęs ar krapš- 
tes tame kampe, kur pamesti gulėjo mano batai. Kažkas skre- 
bėjo mano batuose! 

„Tikriausiai, krabas!'— pasakiau pats sau. Nuo tos minties 
visi miegai išlakstė, ir aš ėmiau atidžiai klausytis, norėdamas, 
jei galėsiu, pagriebti tą nedorą įsibrovėlį, nes jaučiau, kad tik 
jis — nesvarbu, ar tai krabas, ar kas kitas — bus pavogęs mano 
vakarienę. Netrukus vėl išgirdau kažkokį čiužėjimą ir krebždė- 
jimą. Tikriausiai, jis lindo iš mano batų. Tylutėliai kilstelėjau, 
kad galėčiau iš karto pasiekti batus, ir vėl ėmiau klausytis, ar 
nepasikartos tas garsas. Bet nors kantriai laukiau gana ilgą lai- 
ką, daugiau nieko nebeišgirdau. Tada apčiupinėjau batus ir vis- 
ką aplink juos, bet nieko neužčiuopiau. Batai gulėjo taip, kaip 
juos palikau, ir viskas buvo tvarkoje. Dar kartą apčiupinėjau 

visas savo celės grindis, tačiau nieko nauja čia nebuvo. Sumi- 
šęs gana ilgai gulėjau nemiegodamas ir klausydamasis, tačiau 
daugiau nebegirdėju jokių paslaptingų garsų. Vėl pradėjo 
mane imti miegas, ir aš užsnūdau, kaip ir anksčiau, kartas nuo 
karto atsibusdamas. 

Staiga vėl išgirdau krebždant ir čiužant,— pakirdęs ėmiau 
klausytis. Be jokios abejonės, garsas ėjo iš batų, bet vos pasi- 
judinau jų pasiekti, iš karto nutilo, tarsi būčiau išgąsdinęs ba- 
tuose krebždantį sutvėrimą. Kaip ir pirma, viską aplink apgrai- 
binėjau, bet nieko neradau. 

— Aha, — sumurmėjau pats sau,— dabar žinau, kas ten taip 
krebžda; visiškai ne krabas — krabas negalėtų taip greit iššokti 
iš bato. Vagis yra pelė. Taip! Keista, kodėl man neatėjo anks- 
čiau į galvą! Kad būčiau atspėjęs ten pelę esant, nebūčiau taip 
rūpinesis. Žinoma, tik pelė, ir, jei ne sapnas, gal niekada apie 
krabą nebūčiau nė pamanęs. 

Su tokiomis mintimis vėl atsiguliau, stengdamasis nebe- 
kreipti dėmesio į pelės krebždėjimą. 

Bet vos tik spėjau priglausti skruostą prie pagalvio, man 
toptelėjo į galvą, kad pelė graužia mano batus ir, ko gero, 
nemažai jau bus apgraužus. Nors batai dabar man buvo visiš- 
kai nereikalingi, visgi negalėjau leisti, kad juos taip sugraužtų, 
ir pasikėlęs puoliau pelės gaudyti. Nepasisekė. Gyvūno nė 
nepaliečiau, bet tariausi girdįs, kaip jis sprunka pro plyšį tarp 
konjako statinės ir laivo rąstų. 

Paėmęs į rankas batus, baisiausiai nusiminiau,— vieno bato 
viršus buvo gerokai nugraužias. Pelė turėjo nemažai pasidar- 
buoti, kad per tokį trumpa laiką pridarytų tiek daug žalos, — 
juk visai neseniai laikiau batus rankose ir tada nepastebėjau 
juose jokio trūkumo. Gal ten kelios pelės? Tai panašu į tiesą. 

Tada paėmiau batus iš kampo ir uždengiau gelumbe, kad jų 
visiškai nesugraužtų ir kad vėl manęs nebežadintų. Po to dar 
kartą atsiguliau, norėdamas užmigti. 

Vos kiek snustelėjau, staiga visą mane net nupurtė, ir nu- 
budau pajutęs kažką keistą — lvg kas rėpliotų ant manes! Rodės, 
koks sutvėrimas nepaprastai greitai bėga mano kojomis. Išgąs- 
tis išvaikė visus miegus. Tačiau nesijudinau ir gulėjau ramiai, 
tikėdamasis sužinoti, kas gi čia galėtų būti. 

Be abejo, maniau, kad čia vis ta pelė bėginėja, ieškodama 
batų. Širdau, ko ji čia lenda, bet žinojau, kad griebti ją gaudyti 
būtų beprasmiška, nes ji lengvai pabėgtų per kurį nors plyšį, 
vos man pajudėjus. Todėl nusprendžiau gulėti visiškai ramiai, 
tegu ji vėl, kaip ir anksčiau, užropoja ant manes, o tada čiupt 
ir pagausiu. Neketinau užmušti to sutvėrimėlio, bet norėjau ge- 
Iai spūstelėti ar smarkiai patampyti už ausų, kad nebeateitų 
manęs gąsdinti. 

Dar ilgai gulėjau, bet jos nebegirdėjau ir nebeiaučiau. Paga- 
liau už kantrybę man buvo atlyginta. Vėl išgirdau kažką silpnai 
judant ant gelumbės gabalo, kurį buvau užsimetęs; per jį kaž- 
kas bėgioja, rodos, girdžiu net mažų kojyčių trepenimą. Va 
dar arčiau sujudėjo gelumbė, ir jau aiškiai jaučiu, kad kažkoks 
sutvėrimas rėplioja man per kulkšnis, o paskui aukštyn prie 
šlaunų. Ne, čia ne pelė, čia daug sunkesnis žvėrelis. Svarstyti 
nebuvo kada. Dabar arba niekad! Pats laikas čiupti. Griebiau 
išskėstais pirštais, norėdamas prispausti delnais; bet... o siaube! 
Kaip aš apsirikau! 

Vietoje mažos smulkutės peliukės, kurią ketinau pagriebti, 
mano ranka suspaudė gyvį, kone didesnį už kačiuką! Dabar 
jau viskas aišku. Čia buvo didžiulė, biauri žiurkė! 


XXXVII SKYRIUS 


MINTYS APIE ŽIURKES 


Kur jau čia beabejosi, kad tas šlykštusis gyvūnas yra žiur- 
kių giminės. Vos pirštais prisiliečiau prie lygaus kailio, tuoj 
pajutau, kas ji; kad neklystu, ji patvirtino ir kitu būdu: kol 
spėjau atitraukti nuo jos ranką, aštrūs dantys kone kiaurai 
persmeigė man nykštį. Tą patį akimirksnį ji taip suspigo, kad 
iš siaubo man net ausyse ėmė spengti. 

Kuo greičiausiai atitraukiau pirštus ir mečiausi į kambario 
kampą, į tą kampą, kur, man atrodė, bus toliausiai nuo tos 
biaurios viešnios; čia keletą minučių susirietęs tūnojau, klau- 
sydamasis, ar ji mane paliko. 

Negalėjau nieko išgirsti ir nusprendžiau, kad žiurkė pasi- 

traukė kur nors į kitą laivo vietą. Tikriausiai, ji buvo tiek pat 
išsigandusi, kaip ir aš; nors kažin — juk susirėmimo metu ji 
nepasimetė ir man įkando, o aš tuo tarpu visiškai buvau galvą 
praradęs. Per šį trumpą susidūrimą mano priešininkė tapo nu- 
galėtoja, nes ji ne tiktai mane išgąsdino, bet smarkiai ir skau- 
džiai įkando, — žaizdą kuo toliau, tuo labiau gėlė. Jaučiau, kaip 
iš nykščio smarkiai bėga kraujas, kaip varva man ant pirštų, 
ir jie visi darosi lipnūs. Kad pralaimėjau, tai jau ne tokia bėda, 
didelio čia daikto — žiurkės įkandimas? Bet čia dar ne viskas. 
Didžiausias rūpestis man buvo, ar ta biaurybė visai išbėgo, ar 
dar tūno šalimais ir tuoj grįš? 

Mintis, kad ji gali grįžti — ko gero, dar drąsesnė, nes liko 
nenubausta,— mane labiausiai graužė. Gal jums ir nuostabu, bet 
taip iš tikrųjų buvo. Visą savo gyvenimą instinktyviai neap- 
kenčiu žiurkių, sakyčiau, netgi bijau. O vaikystėje bijojau dar 
labiau. Nors buvau susidūręs su kur kas pavojingesniais žvėri- 
mis ir su kai kuriais net kovojau, bet neatsimenu, kad kurio 
būčiau daugiau bijojęs, negu tokio paprasto ir visur sutinkamo 
sutvėrimo, kaip žiurkė. Ta baimė sumišusi su pasibiaurėjimu 
ir ne visiškai be priežasties, nes aš gerai žinau daugelį tikrų 
atsitikimų, kai žiurkės užpuldavo žmones, ne tik vaikus, bet ir 
suaugusius, juos sužeisdavo ar net smarkiai sužalodavo; o kar- 
tais šios biaurios viską ryjančios būtybės tikrai papiaudavo ir 
sugrauždavo žmones. 

Daug tokių istorijų girdėjau vaikas būdamas, ir visiškai su- 
prantama, kad jas prisiminiau kaip tik šią valandą. Prisiminiau, 
ir mane suėmė siaubas. O tokios didžiulės žiurkės niekada ne- 
buvau regėjęs: sunku ir patikėti, kad tai žiurkė! Beveik tokia, 
kaip gera katė. 

Kai tik šiek tiek nusiraminau, apsirišau nykštį atplėšta nuo 
marškinių skiaute. Netrukus žaizdą pradėjo diegte diegti — 
juk žiurkės įkandimas yra beveik toks pat nuodingas, kaip 
skorpiono; nors žaizdelė buvo nedidelė, vos paprastas įdrėski- 
mas, bet skaudėjo už dvi. 

Nebereikia pridurti, kad šitas nuotykis visiškai nuvaikė 
miegus, bent jau tam tikram laikui. Tiesą sakant, nebeužmigau 
iki pat ryto, o ir užmigęs vis pabusdavau, krūpčiodamas nuo 
baisių sapnų, nes man vaidenosi, kad žiurkė arba krabas nori 

Ilgai gulėjau, klausydamasis, ar negrįžta žiurkė, bet tą nak- 
tį jau ničnieke nebeišgirdau. Juk gana smarkiai buvau ją pri- 
spaudęs, o gal gerokai ir išgąsdinau, kad dabar bijojo vėl čia 
lįsti. Ta viltinga mintis mane kiek apramino, kitaip dar ilgai 
nebūčiau galėjęs užmigti. Žinoma, žiurkė nudžiovė ir pusę ma- 
no galetos ir sudarkė man batą — mažoji jos giminaitė — pe- 
lė — nebūtų pajėgus tiek pasidarbuoti. Vadinasi, žiurkė slankio- 
jo aplink mane visą laiką, o aš nė nežinojau. 

Keletą valandų gulėjau klausydamasis, kol vėl užmigau, 
o galvoje sukosi vienintelė mintis, ką reikės daryti, jei žiurkė 
vėl grįš. Kaip sunaikinti, ar bent atsikratyti šito nepageidauja- 
mo grobiko? Šią valandą mielai būčiau atidavęs metus savo 
gyvenimo, jei kas būtų paskolinęs plieninius ar kitokius spąs- 
tus žiurkėms; kadangi apie spąstų paskolinimą nebuvo ko ir 
galvoti, todėl sukau galvą, kaip čia kitaip atsikračius to biau- 
raus kaimyno, taip — kaimyno, nes jos namai, tikriausiai, kaž- 
kur netoli manęs; gal net šią akimirką ji tūno savo urve už 
kokių trijų pėdų nuo mano veido, greičiausiai, po galetų dėže 
ar po konjako statine. 

Sukau galvą, kaip įmanydamas, bet negalėjau sugalvoti, 
kaip pagauti žiurkę, 0 ir pačiam nenukentėti. Žinoma, galiu 
žiurkę pagriebti rankomis, jei ji prisileistų pakankamai arti, 
kaip jau kartą buvau padaręs, bet mažas malonumas, jei dar 
kartą man įkąs. Žinojau, per kurią skylę ji pabėgo. Tai buvo 
kiaurymė tarp abiejų statinių — konjako ir vandens. 

Nujaučiau, kad ji grįš tuo pačiu keliu, jei iš viso grįš, ir 
man šovė į galvą mintis, kad, užkimšęs visus plyšius gelumbės 
gabalais, o palikęs vieną neužkimštą ir leidęs jai įeiti, staiga 
užkirsčiau kelią atgal, — tada ji jau būtų spąstuose. Bet ir man 
pačiam būtų riesta. Aš taip pat atsidurčiau spąstuose, kaip ir 
žiurkė, o jai nuo to nė kiek nebūtų blogiau, nebent imčiau ją 
ir nugalabinčiau. Aišku, aš galiu žiurkę pagauti ir užmušti. Esu 
stipresnis ir suspaudęs galiu uždusinti, bet per tą laiką ji man 
įkąs ne vieną kartą, o aš jau išmėginau, koks malonus tas įkan- 
dimas, ir daugiau nebenorėjau. Kaipgi tada man susidoroti be: 
spąstų? Tokios mintys graužė mane, kai gulėjau be miego, 
būkštaudamas, kad žiurkė ims ir sugrįš. Bet veltui sukau galvą. 
Jau buvo beveik rytas, kai nuvargęs nuo budėjimo ir planavi- 

mų aš ėmiau snūduriuoti, o kaip įvilioti į spąstus kenkėją, sukė- 
lusį tiek daug nemalonumų ir rūpesčių, iki šiol vis dar nebuvau 
sugalvojęs. 


XXXVIII SKYRIUS 


O, KAD TURĖČIAU GELEŽINIUS SPĄSTUS! 


Po keleto valandų, kurias praleidau čia užsnūsdamas, čia 
vėl pašokdamas, aš galutinai išsiblaiviau ir, pagalvojęs apie di- 
džiąją žiurkę, nebegalėjau užmigti. Jau vien dėl skausmo nebe- 
būčiau galėjęs miegoti, nes ne tik nykštys, bet ir visa ranka 
buvo sutinusi ir dilgčiojo. Neturėjau jokių vaistų, tik kantrybę; 
žinodamas, kad uždegimas greit sumažės ir palengvės, pasiry- 
žau didvyriškai kentėti. Šalia didžiausios blogybės kitos atrodo 
menkesnės; taip buvo ir man. Taip bijojau, kad žiurkė vėl atlįs 
pas mane, kad nebepaisiau nė skausmo. Visos mano mintys 
buvo apie žiurkę, todėl netgi pamiršau skaudantį nykštį. 

Vos pakirdęs ėmiau galvoti, kaip tą savo kankintoją pa- 
čiupti. Tikrai žinojau, kad žiurkė vėl grįš, nes jau girdėjau ją 
artinantis. Oras vis dar buvo tykus, ir kiekvienas garselis 
aiškiausiai buvo girdėti. Girdėjau lyg ir mažas kojytes trepse- 
nant, tarsi žiurkė bėgiotų ant tuščios dėžės dangčio, o kartą ar 
du gerai išgirdau spygtelėjimą, lyg svirplio čirpimą,— taip pa- 
prastai cypia žiurkės. Biauresnio garso už žiurkės cypimą man 
nėra, 0 tuo metu jis buvo dvigubai biauresnis. Gal jums ir juo- 
kas, bet man buvo labai baisu. Nuojauta man sakė, jog tos. 
žiurkės gresia mano gyvybei, ir, kaip vėliau sužinosite, nuojau- 
ta buvo teisinga. Mane kankino baimė, kad žiurkė užpuls be- 
miegantį. Nemiegančiam ji man, aišku, nieko nepadarys. Na, 
gal įkąs, kaip anksčiau, bet čia nedidelė bėda! Vis tiek ją kaip 
nors sunaikinčiau. Bet juk aš galiu kietai užmigti, o jeigu pik- 
tasis sutvėrimas tada griebs mane už gerklės? Jau vien nuo 
šios minties man darėsi bloga. Negaliu gi aš visą laiką budėti, 
kol ji gyva! Kuo ilgiau taip kankinsiuosi, tuo giliau paskui mie- 
gosiu, ir tuo didesnis gresia pavojus. Neturiu užmigti, kol tikrai 
nežinosiu, kad žiurkė sunaikinta; taigi žiurkės sunaikinimas 
buvo pagrindinis mano tikslas. 

Vėl ir vėl svarsčiau, kaip ją pagauti, bet, dievaži, jokio ki- 
tokio būdo nesugalvojau, tik pagriebti tą sutvėrimą rankomis 
ir spausti, kol nusibaigs. Jei man pasiseks ją gerai pagriebti, 
tai yra tiesiog už gerklės, kad ji nespėtų dantų atsukti į mane, 
tada viskas baigsis gana lengvai. Bet čia ir visa bėda. Reiks 
gaudyti tamsoje, apgraibomis, ir taip vikriai, kad ji nespėtų 
pasprukti per skylę. Be to, man skauda įkąstąjį nykštį, ir ta 
ranka — dešiniąja — aš vargu ar nulaikysiu žiurkę, o ją uždu- 
sinti bus dar sunkiau. 

Galvojau, kaip čia apsaugoti pirštus nuo žiurkės dantų. 
O, kad turėčiau porą storų pirštinių, bet neturiu ir neverta apie 
jas galvoti. 

Ne! Verta pagalvoti! Reikia bent pamėginti! Galvojant apie 
pirštines, man dingtelėjo pakeisti jas kuo nors kitu; o tas pa- 
kaitalas visai paprastas — batai! Įkišęs rankas į batus iki pat 
riešų, apsisaugosiu nuo aštrių žiurkės dantų, o jei pavyks tą 
gyvūną pasibrukti po padais, tai galėsiu lengvai pribaigti. Pui- 
kiausias sumanymas! Tuojau ėmiausi daryti, kaip nutaręs. 

Pasidėjęs po ranka batus, susiriečiau prie tos skylės, per 
kurią turėjo įlįsti žiurkė. Visas kitas skyles, kurias jau anksčiau 
buvau suradęs, rūpestingai užkamšiau; dabar, jei tik žiurkė 
įeis, užkimšiu švarku ir tą angą, kad nepaspruktų, o tada dary- 
siu, ką norėsiu. Tada skubiai užsimausiu savo „pirštines“, ir 
Žiurkei galas. 

O žiurkė, sakytum, pati susimanė drąsiai pasitikti pavojų, 
o gal taip jau buvo lemta. 

Vos tik susitvarkiau namus priimti svečią, kojyčių trepseni- 
mas ant gelumbės ir tylus cypimas man pranešė, kad žiurkė jau 
išlindo iš plyšio ir jau įėjo į mano kambarėlį. Kol švarku kim- 
šau plyšį, aiškiai girdėjau ją bėginėjant aplink, keliskart ji 
šmurkštelėjo man pro kojas, bet aš nieko nepaisiau, tik skubiai 
kimšau plyšį. Tada gerai įkišau rankas į batus ir pradėjau prie- 
šo ieškoti. 

Kadangi puikiausiai žinojau visus savo kambarėlio kampe- 
lius, nereikėjo ilgai ieškoti. Aš tik kilojau ir stačiau batus vis 
į kitą vietą. Maniau, kad, užgriebęs batu žiurkę, greit prispau- 
siu abiem batais, o tada beliks tik iš visų jėgų spūstelti. Taip 
buvau viską numatęs, bet nieko iš to neišėjo. 

Pasibaigė gaudymas visai kitaip. Man pasisekė vienu batu 
prispausti žiurkę, bet grindys, išklotos gelumbe, buvo nepakan- 
kamai kietos, todėl negalėjau jos išlaikyti, ir ji paspruko. Iš- 
sprūdo iš po bato garsiai spiegdama ir įnėrė man į kelnių kišką. 

Iš siaubo aš net sudrebėjau, bet dabar jau buvau įsikarščia- 
vęs, tad nusviedžiau batus į šalį, kad nekliudytų, ir sučiupau 
žiurkę jau ties keliu. Stipriai ją suspaudžiau, nors ji kaip pašė- 
lusi spurdėjo — nuostabu, iš kur tiek jėgos! —ir cypė, kad net 
baisu klausytis. 

Spaudžiau žiurke, kiek pajėgdamas, nebejaučiau net nykš- 
čio skaudėjimo. Per kelnes ji man negalėjo įkąsti, tačiau laimė- 
ti kovos nenukentėjus man nepavyko — biaurybė suleido dan- 
tis man į blauzdą ir laikėsi įsikirtus iki pat galo. Tik tada, kai, 
suėmęs už gerklės, ją užsmaugiau, ji atleido dantis, ir supratau, 
kad jos amželis baigtas. 

Paleidęs žiurkę, iškračiau iš kelnių visai nebegyvą, o pas- 
kui, ištraukęs švarką iš skylės, įbrukau žiurkę ten, iš kur ji. 
buvo atėjusi. 

Širdžiai pasidarė lengviau; nusiraminęs, kad daugiau žiurkė 
manęs nebetrukdys, atsiguliau — dabar bent atsimiegosiu už. 
visą vargingą naktį. 


XXXIX SKYRIUS 


PLĖšIKĖS 


Kaip suklydau, manydamas, kad nebegresia joks pavojus.. 
Miegojau ne ilgiau kaip ketvirtį valandos, — staiga mane pa- 
žadino: kažkas bėgo per krūtinę. Gal kita žiurkė? Jei ne žiurkė, 
tai, tikriausiai, kas nors labai panašaus. 

Kurį laiką gulėjau visai nejudėdamas ir atidžiai klausiausi, 
bet nieko neišgirdau. Gal tik susapnavau, kad kažkokia žiurkė 
bėgioja ant manęs? Deja, ne! Vos taip pagalvojau, išgirdau 
mažų kojyčių trepsenimą ant minkštos gelumbės ir tuoj paju- 
tau bėgant per savo kojas. Staiga pašokau ir trenkiau ranka 
į tą vietą; O siaube, vėl didžiulė žiurkė, kuri, kai tik prisiliečiau,. 
stryktelėjo šalin ir išbrazdėjo pro plyšį tarp dėžių. 

Aišku, čia ne ta pati žiurkė, kurią ką tik buvau išmetęs. Ne. 
Katės kartais atgyja net užmuštos (netgi palaidotos), bet kad 
Žiurkės būtų tokios gajos, niekada nebuvau girdėjęs. Taip bu- 
vau patenkintas, nugalabijęs žiurkę — iš tikrųjų, juk tiek spau- 
džiau, kad galėjau atimti nors ir devynias gyvybes. Kai išme- 
Čiau, žiurkė buvo nebegyva kaip maišas. Ne, čia ne toji pati! 

Sunku patikėti, bet man, tokiam apsnūdusiam, rodės, kad 
grįžo ta pati žiurkė keršyti. Žinoma, prabudus ta mintis visiškai 
išgaravo. Tikriausiai, čia jos patelė ar šiaip kokia kita, atėjusi 
kartu pagraužti, na, ir visiškai panaši į aną, nes smogdamas 
pajutau, kad ir ji tokia pat stambi ir didelė. 

Be abejonės, pamaniau, čia tos užmuštosios žiurkės patelė 
atėjo ieškoti patinėlio. Bet juk ji įlindo pro tą pačią skylę, 
vadinasi, pio ten, kut guli negyvoji žiurkė, tad turi žinoti, kas 
anai atsitiko. Gal atėjo keršyti už jos nugalabijimą? 

Miegas išgaravo. Kaipgi miegoti, kai toks biaurus padaras 
sėlina prie manęs ir tyko užpulti? 

Kad ir labai buvau išvargęs be miego, bet miegoti negalė- 
jau, kol nenusikratysiu kito įsiveržėlio. Tikėjausi, kad ši antroji 
žiurkė vėl netrukus atbėgs. Jos nebuvau gerai sugriebęs, vien 
tik paliečiau, tad jos kailis sveikas ir ji, tikriausiai, greitai grįš. 

Taip nusprendęs, padariau kaip ir pirma: prisikišau prie 
skylės, laikydamas švarką rankoje, ir įtempęs ausis atidžiai 
klausiausi. 

Po kelių minučių aiškiai išgirdau žiurkę krebždant ir jau 
pažįstamą skrebėjimą ir trepsenimą. Atrodė, kad čia brūžinasi 
kokia atsiknojusi lenta ar aidi tuščia dėžė; toks mažas žvėrelis, 
kaip žiurkė, negalėtų taip garsiai triukšmauti. Triukšmas nesi- 
liovė, bet kartu tartum išgirdau žiurkę bėginėjant po savo kam- 
barėlį. Betgi trepsenimas ir krebždėjimas girdėti už sienos, tad 
žiurkė negalėtų būti viduje. Dar kartą man pasirodė, kad pro 
mane šmurkštelėjo žiurkė, bet tuo pačiu metu girdėjau ir krebž- 
dėjimą už sienos. Man vis rodės, kad kambarėlyje esu ne vie- 
nas, bet vis dar nekimšau skylės, manydamas, jog visgi galiu 
apsirikti. 


Pagaliau garsus spiegimas pasigirdo man iš dešinės, vadi- 

nasi, viduje, tad nieko nebelaukdamas sandariai ir kietai už- 
kimšau švarku skylę. 

Dabar vėl ėmiau ieškoti žiurkės, kaip ir pirma atsargumo 
dėlei susikišes rankas į batus! Priedo stipriai surišau kelnių 
galus apie kulkšnis, kad ši antroji žiurkė ten neužlįstų, kaip jos 
pirmtakė. Taip pasirengęs, pradėjau graibyti aplink. 

Didelic noro susidurti su žiurke neturėjau, bet ką darysi, 
reikia išsivaduoti nuo tų nemalonumų, kad vėl galėčiau netruk- 
domas pamiegoti; kito būdo sugalvoti negalėjau, tik nugalabinti 
žiurkę, kaip jau buvau vieną nugalabinęs. 

Todėl vėl ėmiausi darbo. O, kokia nelaimė! Įsivaizduokite, 
koks išgąstis apėmė mane, kai paaiškėjo, kad čia ne viena žiur- 
kė, o visas šitų biaurybių būrys. Ne viena, o kokia dešimtis! 
Prigužėjusi visa patalpa, — kur tik statau batą, vis kokią palie- 
čiu. Jos visur bėgiojo aplink mane, ant kojų, ant rankų — visur, 
ir dar spygavo baisiais balsais, tarsi mane gąsdindamos. 


Turiu prisipažinti, persigandau beveik iki sąmonės neteki- 
mo. Apie jų mušimą jau nebegalvojau. Iš karto net nebesusi- 
gaudžiau, ką darąs, tik atsimenu, kad susiprotėjau nutverti 
švarką ir ištraukti jį iš plyšio. O tada, sukdamas jį aplink, 
ėmiau daužyti į grindis ir į visas puses, iš visų jėgų šaukdamas. 

Mano šauksmai ir smarkūs judesiai padėjo — išgirdau, kad 
žiurkės traukiasi per skylę; po kurio laiko išdrįsau apčiupinėti 
grindis jau plikomis rankomis ir apsidžiaugiau, kad visos iki 
vienos buvo išlaksčiusios. 


XL SKYRIUS 


NORVEGIšKOS ŽIURKĖS 


Jei man buvo nejauku, manant, kad tėra tik viena žiurkė, 
kaip turėjau jaustis dabar, sužinojęs, kad šalimais gyvena visa 
gauja šitų biaurių gyvūnų! Jų turi būti dar daugiau, negu tos, 
kurios čia buvo sulindusios — juk, prieš užkimšdamas švarku 
skylę, girdėjau kitas cypiant ir krebždant už sienų. Labai gali- 
mas daiktas, kad čia jų buvo šimtai — aš buvau girdėjęs, kad 
daugelyje laivų šitų kenkėjų knibždėte knibžda, nes joms labai 

patogu slapstytis triumo užkaboriuose. Dar daugiau, aš buvau 
girdėjęs, kad šitos laivų Žiurkės yra pačios plėšriausios, ir iš 
bado, kuris jas neretai ištinka, nebijo užpulti net gyvų būtybių, 
dargi kačių arba šunų. Jos dažnai pridaro didelių nuostolių lai- 
vo kroviniams, todėl didelė nelaimė laivui, jeigu jo gerai nepa- 
tikrina ir neišvalo prieš kelionę. Šitų laivinių žiurkių rūšis 
vadinama norvegiškomis, atseit, jos pirmiausia buvo atgabentos 
į Angliją norvegų laivais. Tačiau nesvarbu, ar jos iš Norvegi- 
jos, ar iš kur kitur, dabar jau jos paplitusios visame žemės ru- 
tulyje, ir, manau, nėra žemėje kampelio, kur atplaukia laivai, 
kad nebūtų gausu norvegiškųjų Žiurkių. Jei Norvegija iš tikrųjų 
jų gimtinė, tai dabar galima tvirtinti, kad visoks klimatas joms 
vienodai tinka, kadangi gausiausiai jų privisę Amerikos karštų- 
jų tropikų zonoje. Vest-Indijos ir abiejų — Šiaurės ir Pietų— 
Amerikos kontinentų uostamiesčiuose jų knibždėte knibžda, kai 
kuriose vietose jos pridaro tiek daug žalos, kad municipalinės 
valdžios už jų naikinimą skiria „žiurkių premijas“. Vis dėlto jų 
iki šiol yra nepaprastai daug, ir medinės Amerikos jūrų prie- 
plaukos yra tikri žiurkių prieglaudos namai. 

Norvegiškos žiurkės nėra labai didelės. Kartais pasitaiko 
ir didelių, bet tai tik išimtis. Jos ne tiek pasižymi didumu, 
kiek jėga ir piktumu, be to, yra nepaprastai vislios, dėl to itin 
pavojingos. Buvo pastebėta: kur tik jos pasirodo, per keletą 
metų visos kitos žiurkių veislės išnyksta,— mat, norvegiškos 
žiurkės visas kitas veisles išnaikina. Jos nebijo net žebenkščių; 
viena atskira žiurkė gal nėra labai stipri, užtat jos eina būriais, 
o čia, šiltuose kraštuose, jos eina šimtas prieš vieną. Jų bijo net 
katės; daugelyje pasaulio kraštų katės sprunka šalin, vengdamos 
susidurti su norvegiškomis žiurkėmis, ir pasirenka sau grobiu 
ne tokias pavojingas aukas. Net didžiuliai šunys, jeigu nėra 
specialiai išdresiruoti, mieliau praeina pro šalį lyg nepastebėje. 
Norvegiškos žiurkės turi vieną nepaprastą ypatybę, sakytum, 
jos nutuokia, kada yra pranašesnės. Kur jų nedaug, jos jaučiasi 
silpnesnės ir būna gana bailios, bet tuose kraštuose, kur joms 
netrukdo daugintis, nebaudžiamos labai įsidrąsina ir nebebijo 
net žmonių. Kai kuriuose tropikų jūrų uostuose jos beveik nė 
nesislapsto ir šviesiomis mėnesienos naktimis, išėjusios dide- 

liais būriais, net nesiteikia duoti kelio praeiviams. Jos tik šiek 
tiek pasitraukia į šoną, o paskiau vėl ko nelipa ant kulnų bet 
kam, kas tik eina pro šalį. Štai kokie sutvėrimai yra tos norve- 
giškos žiurkės. 

Galuodamasis su žiurkėmis „Inkoje“, aš dar viso to nežino- 
jau, bet vis dėlto gana daug buvau girdėjęs iš jūrininkų, todėl 
su tokia daugybe tos biaurasties man buvo labai nejauku, ir 
nors. šiaip taip buvau jas išvijęs iš savo kambarėlio, anaiptol 
dar negalėjau jaustis visiškai ramus. Galvą beveik galėjau dėti, 
kad jos grįš ir gal dar didesniu būriu, negu pirma. Gal kelionės 
metu jos išbadėjo, vadinasi, bus dar drąsesnės ir piktesnės, dar 
akiplėšiškiau puls mane. Man rodos, net ir tada, kai žiurkes 
vaikiau, jos manęs nelabai išsigando. Nors baisiai šaukdamas ir 
švarku švaistydamas jas išvijau, bet girdėjau čia pat zujant ir 
cypaujant. O kas bus, jeigu jos jau gerokai išbadėjusios ir kė- 
sinasi mane užpulti!? Sprendžiant iš girdėtų pasakojimų, visko 
galima tikėtis, ir vien pagalvojus man darėsi nežmoniškai baisu. 
Būti sunaikintam ir prarytam šių biaurių sutvėrimų daug bai- 
siau, negu paskęsti. Geriau jau paskęsti, negu mirti tokia mirti- 
mi, kokia grėsė dabar. Vos tik pagalvodavau, kad galiu iš 
tikrųjų susilaukti tokio likimo, kraujas man stingdavo gyslose 
ir plaukai šiaušdavosi ant galvos. 

Keletą minučių sėdėjau, ar, tiksliau, klūpėjau (juk atsiklau- 
piau dar tada, kai švarku daužiau žiurkes), nežinodamas, ką 
daryti toliau. Vis tikėjaus, kad žiurkės nebus tokios įžūlios ir 
nedrįs prisiartinti prie manes, bent tol, kol nemiegu ir galiu 
gintis. O kas bus, kai aš vėl užmigsiu? Tada, be abejo, jos įsi- 
drąsins užpulti ir, vos tik suleidusios dantis į mano kūną, pasi- 
darys lyg tigras, kuris, paragavęs kraujo, nenusiramins visiškai 
nesunaikinęs savo aukos. Užmigti nebedrįsau. 

Bet negi galėsiu visą laiką budėti? Miegas kada nors įveiks 
mane, ir aš galų gale nebeatsilaikysiu. Kuo ilgiau kovosiu su 
miegu, tuo kiečiau po to miegosiu ir galų gale užmigsiu taip 
kietai, kad, ko gero, visai nebepabusiu — baisus košmaras su- 
kaustys mane, ir, negalėdamas krustelti, tapsiu grobiu toms 
godžioms baisybėms. 

Kurį laiką buvau apimtas baisios nuojautos, bet staiga šovė 

į galvą naujas sumanymas. Išganingasis sumanymas buvo toks: 
užkimšiu švarku skylę, per kurią žiurkės lando, ir užsidarysiu 
nuo jų visam laikui. 

Iš tikrųjų tai buvo labai paprastas būdas apsisaugoti nuo 
pavojaus; be abejo, būčiau galėjęs taip padaryti ir anksčiau, 
kai pasirodė pirmoji ir antroji žiurkės, bet tada maniau, kad jų 
iš viso tik dvi ir. visai kitaip su jomis susidorosiu. Dabar buvo 
kas kita. Išnaikinti visas žiurkes šio laivo triume ne taip pa- 
prasta, ar net ir visai neįmanoma, todėl apie tai nė galvoti 
negalvojau. Matyti, geriausia ir bus užkimšus tą didįjį plyšį, 
na, ir visus kitus, pro kur galėtų įlįsti žiurkės. Taip pagaliau 
apsisaugosiu nuo žiurkių įsiveržimo ir užpuolimo. 

Daug nedelsdamas, užkimšau skylę švarku ir, stebėdamasis, 
kaip man tokia mintis neatėjo į galvą anksčiau, atsiguliau, da- 
bar jau visiškai ramus, kad galėsiu miegoti netrukdomas, kiek 
tik telpa. 


XLI SKYRIUS 


SAPNAS IR TIKROVĖ 


Taip mane išvargino baimė ir ilgas būdravimas, kad vos tik 
padėjau galvą ant priegalvio, tuoj atsidūriau sapnų karalystėje. 
Tiksliau, ne sapnų karalystėje, bet jūroje, nes aš vėl sapnavau 
jūrą. Kaip ir anksčiau, buvau dugne, apsuptas baisių, panašių 
į krabus, baidyklių, kurios norėjo mane praryti. 

Tiesa, dabar tie krabai pasidarė visai kaip žiurkės, ir taip 
mano sapnas pasidarė panašus į tikrovę. Aš sapnavau, kad žiur- 
kės didžiuliu būriu apsupo mane ir iš visų pusių man gresia 
pavojus. Kadangi apsiginti nuo jų turėjau tik švarką, todėl juo 
ir švaisciausi, jas vaikydamas. 

Man rodės, kad jos darosi vis įžūlesnės ir įžūlesnės, pama- 
čiusios, jog su tokiu ginklu mažai ką galiu joms pakenkti, o vie- 
na didžiulė žiurkė, daug stambesnė už visas kitas, jas kurstė. 
Tai buvo ne tikra žiurkė, o šmėkla tos, kurią buvau užmušes. Ji 
vedė mano priešų būrį ir kurstė jas atkeršyti savo Žžudikui. 
Toks buvo mano sapnas. 

Man rodės, kad ilgą laiką gana gerai gyniausi nuo žiurkių, 
bet pagaliau jėgos pradeda mane apleisti, ir, jei nesulauksiu 
pagalbos, būsiu nugalėtas. Apsidairiau ir garsiai sušukau, bet 
niekas neatbėgo manęs gelbėti. 

Mano priešai galiausiai pastebėjo, kad aš netenku jėgų, ir, 
jų vadui —šmėklai — davus ženklą, puolė mane. Užpuolė iš 
priekio, iš užpakalio, iš abiejų šonų, ir nors daužiau jas aplink 
save iš paskutiniųjų, viskas buvo veltui. Daugybę jų aš nusvie- 
džiau atgal, trenkdamas, kad net apsiversdavo, ir daužydamas 
vieną į kitą, bet į jų vietą bematant atbėgdavo kitos iš 
užpakalio. 


Ilgiau nebegalėjau kovoti. Pasipriešinimas buvo beviltiškas. 
Aš jaučiau jas rėplinėjant man po kojas, šlaunis, nugarą... Jos 
kabinosi ant manęs iš visų pusių, mano kūną aplipo tarsi bičių 
spiečius kokią šaką, bet jos nespėjo man įkąsti — nuo sunkumo 
aš susvyravau ir sudribau ant žemės. 

Kritimas išgelbėjo mane, nes, kai tik šleptelėjau žemėn, 
žiurkės mane paleido ir galvotrūkčiais išlakstė, tarsi išsigandu- 
sios to, ką pačios padarė! 

Mane maloniai nustebino tokia pabaiga, ir kiek laiko nega- 
lėjau suprasti, kas atsitiko, bet sąmonė greitai prašviesėjo ir 
nudžiuges pamačiau, kad visas tas siaubas buvo tik sapnas, 
o kritimas — tik sapno pabaiga. 

Tačiau tuoj pat mano džiaugsmas pasibaigė taip staiga, kaip 
ir buvo atsiradęs. Tai visiškai ne sapnas. Žiurkės tikrai buvo 
užlipusios ant manęs, ir jos dar tebėra mano kambaryje! Girdė- 
jau jas aplink krebždant, girdėjau jų biaurius spiegimus, o štai 
viena jau bėga man per veidą, nes dar nebuvau spėjęs 
pasikelti. 

Vėl mane apėmė siaubas. Kaipgi žiurkės įėjo? Jau vien pa- 
slaptingas jų atsiradimas sukrėtė mane. Kaip jos čia pateko? 
Gal nustūmė mano švarką? Tuoj puoliau prie jo. Ne! Jis savo 
vietoje, kaip buvau palikęs. Ištraukiau švarką ir vėl ėmiau 
švaistytis, bet dabar buvau dar labiau išsigandęs, negu anks- 
čiau, mat, nežinojau, kaip jos galėjo pakliūti pas mane. 

Ilgą laiką sėdėjau nieko nenuvokdamas, bet pamažu supra- 
tau. Jos įlindo ne per tą skyle, kurią buvau užkimšęs švarku, 

bet per kitą, kurią buvau užkišęs gelumbės gabalu. Gelumbės 
skiautė buvo per maža, ir žiurkės ją dantimis ištraukė. 

Supratau, kad žiurkės rado naują įėjimą, bet mano rūpestis 
nuo to jokiu būdu nesumažėjo. Priešingai, jis pasidarė dar di- 
desnis. Kodėl šie sutvėrimai tokie atkaklūs — vis grįžta ir grįž- 
ta? Ko jie čia ieško mano slėptuvėje, o ne kitose laivo vietose? 
Ko gi jie gali daugiau norėti, jei ne mane sugraužti? Iš tikrųjų 
nemačiau kitos priežasties. 

Iš baimės vėl sukilo noras veikti. Buvau miegojes, kaip ma- 
čiau iš laikrodžio, ne daugiau kaip valandą, bet dabar užmigti 
negalėjau, nepasirūpines savo saugumu. Todėl pradėjau rengti 
tvirtove gynybai. Vieną po kito ištraukiau visus ankstesnius 
užkamšalus iš skylių ir vėl užkamšiau, tik daug tvirčiau. Netgi 
ėmiausi tokio darbo: išdėjęs iš dėžės visus džiuvėsius, išsitrau- 
kiau du ar tris naujus gelumbės rietimus, kad turėčiau kuo 
tvirčiau užkamšyti. Tada vėl sudėjau džiuvėsius į jų senąją vie- 
tą ir užkamšiau alei vienos visas skyles. Daugiausia vargo turė- 
jau toje pusėje, kur stovėjo dėžė, nes aplink ją buvo pilna 
visokiausių plyšių, bet ir čia susitvarkiau — didelis gelumbės 
rietimas, pastatytas stačias, puikiausiai užstojo visą angą, pro 
kurią buvau prasibrovęs, kai, savo nelaimei, įkėliau koją į šį 
laivą. Gelumbės rietimas sandariai uždengė angą, ir joks gyvis 
čia jau neprasiskverbs. Vienintelis trūkumas buvo tas, kad 
gelumbė trukdė man prieiti prie galetų, nes uždengė visą angą 
į dėže. Bet buvau apie tai pagalvojęs, dar prieš rietimą užkišda- 
mas, ir pasiėmiau tiek galetų, kad užtektų kokiai savaitei. Kai 
šias galetas suvalgysiu, vėl galėsiu atitraukti rietimą ir, žiur- 
kėms dar nespėjus čia atlėkti, pasiimsiu maisto kitai savaitei. 

Visi tie darbai užėmė man ištisas dvi valandas, nes dirbau 
nepaprastai rūpestingai, stengdamasis, kad mano tvirtovės sie- 
nos būtų kuo stipriausios. Ką čia veikiau, nebuvo tik paprastas 
žaidimas. Nuo visų tų pasirengimų priklausė mano gyvybė ir 
saugumas. 

Darbą baigęs, buvau labai patenkintas ir tuojau vėl atsigu- 
liau pamiegoti, nes dabar jau tikrai žinojau, kad miegosiu žy- 
miai geriau, o ne kaip zuikis. 

XLII SKYRIUS 
PAGALIAU VĖL MIEGU PADORIAI 


Aš neapsivyliau. Miegojau ištisas dvylika valandų, nors ir 
sapnuodamas visokias baisybes — siaubingus susidūrimus su 
krabais ir žiurkėmis. Kas iš to, kad ilgai miegojau, vis tiek nė 
kiek nepailsėjau, nes per miegus visą laiką kovojau su baisiai- 
siais savo priešais, tačiau pakirdęs labai apsidžiaugiau — nepra- 
šytieji svečiai nebuvo čia pasirodę ir mano įtvirtinimai laikėsi 
kuo geriausiai. Apgraibęs aplinkui nustačiau, kad viskas taip, 
kaip palikau. 

Keletą dienų iaučiausi palyginti gerai. Daugiau nebebūkšta- 
vau dėl žiurkių įsiveržimo, nors ir žinojau, kad jos yra neto- 
liese. Kai oras būdavo tykus (o toks jis buvo gana ilgą laiką), 
galėjau girdėti tuos gyvūnus, kaip jie kažką daro už sienos, 
kažkuo užsiėmę, krebžda aplink prekių krovinius ir kai kada 
spiegia piktais balsais, tarsi piautųsi vieni su kitais. Bet jų bal- 
sai manęs daugiau nebebaugino, nes tikrai žinojau, kad negali 
prieiti prie manęs. Kai tik kam nors atitraukdavau bent vieną 
gelumbės rietimą, kuriais buvo apsaugota mano mažoji kabina, 
tuojau kuo greičiausiai skubėdavau nustumti jį atgal į vietą, 
iki žiurkės pajus, kad plyšys atviras. 

Taip sandariai užsibarikadavus, man buvo labai nepatogu. 
Oras buvo nepaprastai karštas, o kadangi čia neužpūsdavo vė- 
jelis, man kartais būdavo tvanku ir karšta kaip kepėjo krosnyje. 
Tikriausiai, mes plaukėme ekvatoriumi ar kokia nors vieta tro- 
pikų platumoje. Štai kaip galima būtų paaiškinti oro tykumą,; 
nes šiose platumose audringi orai būna daug rečiau, negu ki- 
tose, vadinamosiose vidutinėse klimato juostose. Iš tikrųjų tik 
kartą šiuo metu buvo užėjusi labai smarki audra, trukusi dieną 
ir naktį. Po jos kaip paprastai įsisiautėjo šaršas, kurio metu lai- 
vą taip mėtė, kad jis vos neapsivertė. 

Šį sykį manęs nebekankino jūros liga, bet kadangi neturėjau 
už ko laikytis, tai mane baisiausiai blaškė po mažytę kabiną: 
čia į priekį —ir aš galva atsitrenkdavau į statinę, čia atgal — 
ir aš Iiedėdavau į laivo šoną; visus kaulus ėmė gelti nuo tran- 
kymo. Laivo supimasis šiek tiek išjudino iš vietos dėžes iI 
statines, dėl to atsipalaidavo gelumbės užkimšimai, o kai kurie 

ir visiškai iškrito. Bijodamas, kad neįsiveržtų žiurkės, kol šėlo 
audra, tik tiek ir teveikiau, kad visą laiką iš naujo kamšiau 
skyles. 

Ką gi, man rodos, geriau taip darbuotis, negu visiškai nieko 
neveikti. Darbas padėjo greičiau leisti laiką, ir tos dvi dienos, 
kada dėl audros ir šaršo turėjau tiek užsiėmimų, atrodė žymiai 
trumpesnės, negu paprastai. Daug sunkiau pakelti tas valandas, 
kai visiškai negalėjau rasti, ką veikti, nežinojau, kur nukreipti 
savo mintis. Tada išbūdavau ilgas valandas kartais nė nekrus- 
teldamas, nė nepakeisdamas padėties, kartais net visiškai nieko 
negalvodamas; bijojau, kad nuo tamsos, vienatvės ir nuobo- 
dulio išeisiu iš proto. 

Kaip nustačiau iš įpiovimų lazdoje, praėjo daugiau kaip 
dvi savaitės. Jei ne įpiovimai, būčiau sakęs praėjus mėnesius, 
netgi ištisus metus — taip lėtai slinko laikas. Tik tos valandos, 
kol šėlo audra, buvo įvairesnės, visas kitas laikas buvo ištisa 
monotonija, ir nei vienas įvykis ryškiau neįstrigdavo mano 
atmintyje. 

Visą šį laiką maitinausi ir gėriau tiksliai, kaip buvau nusi- 
statęs. Nors valgyti labai norėdavau ir mielai būčiau sutašęs 
visos savaitės davinį iš karto, tačiau niekada neviršijau nu- 
statytos normos. Daug kartų reikėjo nemažų pastangų atsisaky- 
ti valgio, ir dažnai pusę galetos atidėdavau kitam sykiui labai 
nenoriai, tarsi ji prilipusi prie pirštų ir nebegalima atplėšti ir 
padėti ant lentynėlės. Bet galiu didžiuotis, kad visą laiką, išsky- 
rus tą dieną, kai iš karto suvalgiau keturias galetas, sugebėjau 
būti stiprios valios ir narsiai kovojau su bebadaujant kylančiu 
apetitu. 

Kankintis iš troškulio nereikėjo. Gerti galėjau visai nesi- 
varžydamas. Vandens turėjau kiek reikia, dargi daugiau, negu 
reikia. Būdavo dienų, kad išgerdavau mažiau, negu buvau nu- 
sistatęs, todėl galėjau gerti kiek norėdamas. 

Galetos, kurias buvau atsinešęs, užsidarydamas nuo žiurkių, 
pamažu baigėsi. Džiaugiausi, nes tai rodė, kad laikas bėga, — 
juk praėjo daugiau kaip dvi savaitės nuo tos dienos, kai 
atskaičiavau galetas kaip tik šiam laiko tarpui. Atėjo metas 
vėl užsukti į maisto sandėlį ir apsirūpinti naujomis atsargomis. 

Kai rengiausi eiti į sandėlį, man dingtelėjo i galvą viena 

negera mints. Dingtelėjo ir tarsi strėlė pervėrė man širdį. Tai 
buvo didelės nelaimės nuojauta, tiksliau, ne nuojauta, o baimė, 
nes aš ką tik atkreipiau dėmesį į vieną tokį dalyką. Ten už 
sienos išgirdau krebždant. Žinoma, ten mano kaimynės žiurkės. 
Dažnai, tiesą sakant, beveik nuolatos, panašius garsus girdėda- 
vau, bet jie manęs nejaudino, o dabar man pasirodė, kad krebž- 
da iš kitos pusės, kaip tik nuo galetų dėžės. 

Mano pirštai drebėjo, kai nutraukiau gelumbę, dar labiau 
persigandau, kai ranką įkišau į dėžę. Gerasis dangau! Dėžė bu- 
vo tuščia. 

Ne, ne tuščia! Kiek giliau panardinęs ranką, paliečiau kažką 
minkštą ir švelnų — žiurkė! Gyvūnas, pajutęs mano prisilietimą, 
staiga šoko, ir aš akimirksniu ištraukiau ranką. Nemačiom pa- 
grabaliojau po kitas vietas ir vėl prisiliečiau prie kitos žiurkės, 
o paskiau — dar ir dar! Kone pilna dėžė prigužėjusi žiurkių: 
viena prie kitos, net tiršta. Jos iššokinėjo iš dėžės ir bematant 
išsisklaidė į visas puses, kai kurios lėkdamos net stryktelėjo 
man ant krūtinės, o kitos, skardžiai spygaudamos, daužėsi 
į dėžės šonus. Man pasisekė jas išvaikyti. Deja! Kai jas išvai- 
kes ėmiau apžiūrinėti savo sandėlį, labai nusiminiau — beveik 
visos mano galetos buvo dingusios. Ant dėžės dugno tebuvo 
like tik sugurintų galetų gabalėliai ir krūvos trupinių. Juos. 
žiurkės kaip tik tada ir graužė, kai jas užklupau. 

Tai buvo didžių didžiausia nelaimė — taip susikrimtau pama- 
tęs, kad kurį laiką menkai besuvokiau ką darąs. 

Kas dabar bus — aišku: maisto atsargos dingo — badas žvel- 
gia į akis. Be abejonės, tikras badas! Nebeišvengiamas badas! 
Menkų trupinėlių, kuriuos paliko šie biaurūs grobikai (jei jie 
būtų sugraužę visus, nebūčiau stebėjęsis), neužtektų palaikyti 
gyvybė net savaitę; o kas po to? Kas gi po to? Badavimas, 
mirtis iš bado! 

Nebėra ko pasirinkti. Bent taip man atrodė, o kaipgi kitaip 
galėjo atrodyti! Valandėlę buvau kaip beprotis ir visai nebesi- 
rūpinau užtaisyti plyšių, kad žiurkės negrįžtų į dėžę. Tikrai 
maniau, kad ateis tas baisusis galas — mirtis iš bado, tai nebe- 
buvo jokios prasmės priešintis likimui. Galėčiau mirti tuoj pat, 
kam čia dar laukti savaitę? Gyventi dar keletą dienų, žinani, 
kad vis tiek mirsi, būtų baisus dalykas, baisesnis, negu pati 

mirtis. Vėl mane užplūdo tamsios mintys nusižudyti, kurios jau 
kartą buvo atėjusios man į galvą. 

Neilgai aš taip krimtausi. Atsiminiau, kad jau esu buvęs 
toks nusiminęs ir kad tada išsivadavau iš tų juodų minčių, lyg 
per kokį stebuklą; nors dar nežinojau kaip, bet visgi turė- 
čiau ir dabar kažkaip išsigelbėti. Visos tos mintys ir prisimini- 
mai vėl sužadino man vilties kibirkštėlę. Kibirkštėlė buvo men- 
kutė, bet ji man suteikė jėgų ir prikėlė iš to baisaus nusiminimo. 
Negalėjau sėdėti rankų sudėjęs dar ir dėl žiurkių. Žinojau, kad 
žiurkės yra kažkur čia pat, ir tik tykoja, kaip čia vėl grįžti 
į dėžę ir baigti graužti galetas. Iš tiesų dabar galėjau jų atsi- 
kratyli, tik veikdamas nepaprastai energingai. 

Apsižiūrėjau, kad žiurkės įlįsdavo ne pro tą pačią skylę, pro 
kurią landžiojau aš. Mano skylė buvo uždengta gelumbės rie- 
timu, ir žiurkės pro ją negalėjo įeiti. Jos įėjo iš kitos pusės, 
pro gelumbės dėžę, nes ten aš buvau atplėšęs vieną lentą. Su- 
lindo jos čia labai neseniai, mat, pragraužti storą lentą reikia 
nemaža laiko, todėl dar nebuvo sunaikinusios visų galetų. Jei 
būtų patekusios į vidų seniau, nebūtų likę nė trupinėlio. Be 
abejonės, žiurkės tik dėl galetų buvo pora kartų įsiveržusios 
į mano kambarį, nes iš jo galėjo laisvai prieiti prie dėžės. 

Dabar labai apgailestavau dėl savo apsileidimo, kad neiš- 
saugojau sandėlio. Buvo man dingtelėję pasirūpinti, bet nieka- 
da nepagalvojau, kad šie sutvėrimai galėtų įeiti iš užpakalio, — 
o iš priekio juk gerai buvau užtvėręs kelią gelumbės rietimu. 

Deja! Dabar jau per vėlu, — ko čia tuščiai krimstis? Skati- 
namas savisaugos instinkto, susidėjau trupinius ant savo lenty- 
nėlės, o tada, vėl viską sandariai užkamšęs, atsiguliau, mąsty- 
damas apie savo padėtį, kuri dėl netikėtos nelaimės pasidarė 
dar liūdnesnė. 


XLIII SKYRIUS 


IEšKAU KITOS GALETŲ DĖŽĖS 


Daug valandų praleidau, mąstydamas apie pasikeitusią pa- 
dėtį, tačiau į galvą neatėjo nė viena mintis, kuri būtų mane kiek 
paguodusi. Buvau taip nusiminęs, kad man net neberūpėjo 


138 


likusios galetos, arba tiksliau, jų trupiniai. Apytikriai spren- 
džiant, tos trupinių krūvelės užteks maždaug dešimčiai dienų — 
ne ilgiau, jei valgysiu po tokią pat mažą normą. Aš išgyvensiu 
dešimt dienų, na, daugių daugiausia dvi savaites, o pasibaigus 
šiam laikui — neišvengiama mirtis, ir, kaip iš patyrimo jau 
žinojau, lėta ir skausminga mirtis. Aš jau kentėjau badą, vos 
nemiriau ir bijojau tai patirti antrą kartą, bet, man rodės, ne- 
buvo jokios vilties išvengti tokio likimo, bent nemačiau jokios 
išeities. Aš pasijutau taip prislėgtas, kad dar ilgai negalėjau 
blaiviai galvoti. Baisiai nusiminiau ir palūžau, mano protą tarsi 
suparaližavo, ir visai negalėjau susikaupti,.nes mintys blaškėsi 
arba sukosi tik apie manęs laukiantį baisų likimą. 

Pamažėle atsipeikėjau; ėmiau svarstyti aplinkybes, į kurias 
dabar buvau patekęs. Vėl įsižiebė viltis, bet ji buvo neaiški ir 
labai miglota, tiksliau, tik kibirkštėlė. Mintis, kuri man šovė 
į galvą, buvo tokia: jei radau vieną galetų dėžę, kodėl negali 
būti kitos? Jei ir ne prie pat pirmosios dėžės, tai kur nors ne- 
toli. Kaip sakyta, buvau girdėjęs, jog Iaivuose įvairių rūšių 
prekės ne visada sukraunamos kartu, bet talpumo dėlei išskirs- 
tomos pagal įpakavimą. Dabar pats tuo įsitikinau, nes aplink 
buvo įvairiausių rūšių prekių: galetos, gelumbė, konjakas ir 
statinė su vandeniu. Nors kitos galetų dėžės šalia nebuvo, ji 
galėjo stovėti kur nors toliau, gal už dėžės su gelumbe, arba 
ten, kur man nėra kaip prieiti. 

Tai toji mintis man ir įžiebė naujos vilties kibirkštėlę. 

Kai tik apie tai pagalvojau, visa mano energija grįžo, ir pra- 
dėjau svarstyti, kaip sužinojus, ar čia nėra kitos man pasiekia- 
mos galetų dėžės. 

Planas, kaip surasti kitą galetų dėžę, jau gimė mano galvo- 
je. Tiesą sakant, buvo tik viena išeitis — veikti su peiliu. Kito- 
kių priemonių neturėjau, tad ir nesukau galvos. Idėja buvo 
tokia: peiliu prasiskinti kelią per visus tuos krovinius — dėžes, 
ryšulius arba statines, kurie tik bus tarp mano kambario ir 
išsvajotų galetų; ir kuo ilgiau apie tai galvojau, tuo lengviau, 
rodės, visa tai įvykdoma. Darbai, kurie įprastomis aplinkybė- 
mis rodosi sunkūs ar net neįveikiami, visai kitaip vertinami, 
kai atsiduria pavojuje gyvybė ir kai žinai, kad išsigelbėsi, 

tik juos nudirbęs. Didžiausi ir aršiausi sunkumai pasidaro 
visai  nebaisūs, kai sprendžiamas gyvybės ar mirties 
klausimas. 

Aš irgi turėjau taip pažiūrėti į šį žingsnį, kurį dabar ketinau 
žengti. Dėl sunkumų ir laiko per daug nekvaršinau sau galvos, 
kad tik išsigelbėčiau nuo baisios bado mirties. 

Taigi ryžausi su peiliu prasiskinti kelią per prekių krovi- 
nius, tikėdamasis surasti tokį, kuriame būtų maistas. Jei seksis 
laimingai, liksiu gyvas, jei ne — turėsiu mirti. Dar ir kita min- 
tis paskatino mane veikti. Visgi geriau tuo laiku ką nors 
daryti ir turėti viltį, negu pasiduoti nevilčiai ir sėdėti rankas 
sudėjus. Gyventi dvi savaites, laukiant mirties, būtų buvę tūks- 
tantį kartų baisiau už pačią mirtį. 

Kur kas geriau kovoti ir, puoselėjant viltį, stengtis išsigel- 
bėti. Darbas padės sutrumpinti laiką ir apsisaugoti nuo sunkių 
minčių apie nepavydėtiną būklę. 

Tokie buvo mano apmąstymai, kai aš vėl atgavau jėgas, 
kurios jau buvo mane beapleidžiančios. 

Atsiklaupiau su peiliu rankoje, ryžtingas ir viskam pasiren- 
gęs. Koks brangus metalo gabalas, toks nepaprastai vertingas 
šiuo momentu! Nebūčiau jo keites net į pilną laivą rausvo 
aukso. 

Sakau, kad klūpojau. Mat, išsitiesti negalėjau, jei ir būčiau 
norėjęs. Neturėjau kur. Mano kabinos lubos buvo per žemos. 

Ar tik ne ši ypatinga poza pakišo man vieną mintį? Gal būt, 
ji ir turėjo tam tikros įtakos. Dabar nebegaliu atsiminti. Gerai 
prisimenu tik tai, kad prieš pradėdamas vykdyti savo sumany- 
mą, pamėginau nuolankiai ir nuoširdžiai pasimelsti į apvaizdą, 
kuri, kaip aš tikėjau, jau buvo kartą ištiesusi man pagalbos 
ranką. 

Pirmiausia ketinau prasiskverbti per dėžę su gelumbe ir 
išsiaiškinti, kas yra už jos. Galetų dėžė dabar tuščia, todėl galė- 
jau per ją išlįsti be didelio vargo. Reikia priminti, kad jau bu- 
vau buvęs galetų dėžėje, kai ieškojau kitos ir kai užtikau 
gelumbės rietimus; taigi, čia mano kelias aiškus. Tačiau, norint 
skverbtis toliau per dėžę su gelumbe, reikėtų ištraukti keletą 

rietimų, kad netrukdytų prieiti prie tolimesnės dėžės. Taigi pei- 
lio tuo tarpu nereikėjo; padėjęs jį ten, kur galėčiau vėl lengvai 
pasiekti, palenkiau galvą ir įsirangiau į tuščią dėžę. Vargais 
negalais išjudinęs kietus gelumbės rietimus, negaišdamas ėmiau 
įsiręžęs juos traukti ir vilkti laukan. 


XLIV SKYRIUS 


SAUGAU TRUPINIUS 


Tas darbas pareikalavo laiko ir pastangų daugiau, negu jūs 
galite įsivaizduoti. Be abejo, gelumbę pakuoja taip, kad užimtų 
kuo mažiau vietos, todėl rietimai buvo sukimšti vienas prie 
kito be galo standžiai, tarsi suslėgti garo slėgtuvu. Tuos rieti- 
mus, kurie buvo prie pat mano padarytos angos, ištraukiau 
gana lengvai, bet su kitais teko gerokai pasidarbuoti. Reikėjo 
gerokai pasitempti, kol juos išjudinau. Kai keletą išjudinau, 
darbas ėjo lengviau. Pora rietimų pasitaikė didesnių už kitus, 
mat, šiurkštesnės gelumbės. Jie nelindo pro mano padarytas 
angas nei savo dėžėje, nei galetų. Sumišau — ką daryti? Padi- 
dinti angas baisiai daug darbo. Abi dėžės taip sustatytos, kad 
nė vienos lentos neišmuši. Reikėtų angą su peiliu išpiauti, bet 
tai labai sunku. 

Man atėjo į galvą naujas planas, kaip tada pasirodė, žymiai 
geresnis, bet paskui paaiškėjo, kad klydau. Aš sumaniau nu- 
piaustyti nuo rietimų raiščius; nupiaunu ir, laikydamas rietimo 
galą, atvynioju dalį gelumbės. Tada palaidą gelumbę traukiu 
tol, kol rietimas pasidaro mažesnis ir galiu jį visą išvilkti. Tokiu 
būdu man pasisekė ištuštinti dėžę, bet darbavausi keletą va- 
landų. 

Mano darbą sustabdė kur kas rimtesnė kliūtis. Grįžęs į savo 
kambarėlį su pirmuoju gelumbės rietimu, net nustėrau iš siau- 
bo — jis jau užimtas kitų šeimininkų: jį užvaldė žiurkės — dau- 
gybė žiurkių. 

Paleidęs gelumbę iš rankų, puoliau ant žiurkių ir išvaikiau, 
bet, kaip ir nujaučiau jas pamatęs, dalis menkų mano maisto 

atsargų buvo sugraužta arba išnešiota. Tačiau sunaikinta buvo 
nedaug. Laimė, kad buvau pasišalinęs tik trumpam. Jei būčiau 
užgaišęs dar bent dvidešimt minučių, plėšikės būtų mane visiš- 
kai nusiaubusios ir nepalikusios nei trupinėlio. 

Man galėjo liūdnai baigtis. Grauždamasis dėl savo neapdai- 
rumo, nusprendžiau ateityje būti atsargesnis. Ištiesiau didžiu- 
lį gelumbės gabalą, supyliau ant jo trupinius, suvyniojau ir 
kuo stipriau užrišau atraiža, nuplėšta nuo tos pačios gelumbės 
krašto. Maniau, kad dabar viskas bus apsaugota, ir, padėjęs 
ryšulį į kampą, toliau dirbau savo darbą. 

Taip aš keturpėsčias šliaužiojau į vieną pusę ir į kitą, čia 
tuščiomis rankomis, čia vilkdamas gelumbės rietimą, visai kaip 
skruzdėlė, bėgiojanti savo taku ir kraunanti atsargas žiemai; 
plušėjau daugelį valandų taip pat kaip skruzdėlė. Oras vis dar 
tebebuvo tykus, tik darėsi vis karščiau, ir prakaitas liejosi iš 
kiekvienos mano odos skylutės. Atplėšta gelumbės skiaute 
turėjau dažnai šluostytis prakaito lašus nuo kaktos ir akių. 
Kartais rodėsi, kad karštis uždusins mane. Tačiau turėdamas 
tikslą, kurio atkakliai siekiau, ir toliau triūsiau, net negalvo- 
damas nors minutėlę pailsėti. 

Visą laiką neišėjo iš galvos, kad čia yra žiurkių. Jų buvo 
pilna aplink mane: jos knibždėjo plyšiuose tarp statinių ir 
dėžių, kur turėjo daugelį kelių ir takelių. Jos šmižinėjo prieš 
mane toje neįprastoje galerijoje, arba už manęs, o kartais jau- 
čiau jas užšokant ant kojų. Gana keista, bet dabar jų bijojau 
mažiau, negu pirma. Mat, supratau, kad jas tokiu būriu patrau- 
kiau ne aš, o galetų dėžė. Iš karto rodės, kad jos nori užpulti 
mane, bet dabar galvojau kitaip, todėl ir mažiau būkštavau. 
Kol nemiegu, nėra ko bijoti, bet miegoti neinu, iš anksto neap- 
sisaugojęs nuo jų užpuolimo, ir ateity neisiu. 

Buvo ir kita priežastis, dėl ko mažiau jų bijojau. Mano pa- 
dėtis pasidarė dar beviltiškesnė, todėl būtinai reikėjo ką nors 
daryti. Mažesni pavojai nublanko prieš didesnius, ypač prieš 
mane gąsdinusį bado mirties pavojų. 

Iškrovęs iš dėžės gelumbę, nutariau šiek tiek pailsėti ir 
atgaivinti jėgas menka trupinių porcija ir puoduku vandens. 
Visą laiką buvau taip įsitraukęs į darbą, kad neturėjau kada 

net atsigerti, todėl dabar buvau tiek ištroškęs, kad galėjau iš- 
gerti visą kvortą. Kadangi nebebijojau, kad vandens atsargos 
gali išsekti, ištraukiau volę ir gėriau tiek, kiek norėjau. Tur būt, 
labai smarkiai sumažinau vandens kiekį, kol atsitraukiau nuo 
statinės. Brangus skystis buvo saldesnis už medų, ir atsigėręs 
jaučiausi tarsi įgavęs naujų jėgų. Dabar pasisukau prie maisto, 
bet kai paliečiau ryšulį, net sušukau iš sielvarto. Vėl žiurkės! 
Taip! Aš be galo nustebau, kad šitie atkaklūs grobikai vėl buvo 
grįžę, pragraužę skylę gelumbėje ir dar sunaikinę dabar taip 
sumažėjusio mano maisto. Koks svaras brangių trupinių buvo 
dinges, ir tai turėjo atsitikti per labai trumpą laiką, nes prieš 
keletą minučių tą ryšulį. judinau ir mačiau, kad jis nepaliestas. 
Ši nauja nelaimė buvo didelis smūgis ir mane baisiai prislėgė. 
Supratau, kad jei paliksiu galetas net labai trumpam laikui, 
grįžęs berasiu tik keletą trupinių. 

Aš jau nebeturėjau beveik pusės išimtų iš dėžės trupinių, 
kurie, kaip buvau apskaičiavęs, būtų padėję išlikti gyvam de- 
šimt ar net dvylika dienų. Skaičiau viską, net ir į dulkes susi- 
trynusius trupinius, rūpestingai sušluostytus nuo lentų; dabar, 
dar kartą apžiūrinėdamas likučius, pamačiau, kad jų neužteks 
nė savaitei. 

Tokia perspektyva rodė, kokia liūdna mano padėtis, bet aš 
negalėjau pasiduoti nevilčiai, todėl nusprendžiau tęsti darbą, 
tarsi manęs nebūtų ištikusi nauja nelaimė. Atsargų sumažėjimas 
tik pridėjo energijos ir užsispyrimo, dabar dar labiau reikalin- 
go, negu kada nors anksčiau. 

Negalėjau sugalvoti geresnio būdo apsaugoti trupinius, kaip 
pasiimti ryšulį su savim ir pasidėti prie šono. Galėjau juos dar 
labiau apdengti gelumbe, bet buvau įsitikinęs, kad šitie para- 
zitai prasigraužtų prie mano trupinių, jei net sudėčiau juos 
į geležinę dėže. 

Dėl atsargos užrišau skylę, kurią žiurkės buvo pragraužu- 
sios gelumbėje, ir įsitraukiau tą ryšulį paskui save į gelumbės 
dėžę, pasiryžęs ginti jį nuo visokių užpuolikų. 

Pasidėjęs ryšulį tarp kelių, vėl ėmiau darbuotis su peiliu, 
rausdamas tunelį per gretimos dėžės šoną. 


143 


XLV SKYRIUS 


KITAS ĮKANDIMAS 


Stengdamasis kuo mažiau darbuotis peiliu, pirmiausia pa- 
bandžiau vieną lentą atplėšti rankomis. Pamates, kad tokiu 
būdu negalėsiu atplėšti, atsiguliau ant nugaros ir bandžiau iš- 
mušti kulnais. Net apsiaviau batus, kad stipriau būtų, bet, ne- 
mažai pasidarbavęs ir padaužęs kulnais, įsitikinau, kad nieko 
negalėsiu padaryti. Lenta buvo perdaug stipriai prikalta vini- 
mis ir, kaip vėliau pamačiau, dar apkaustyta geležinėmis juos- 
tomis, todėl, net ir smarkiau daužoma, ji nebūtų atšokus. Taigi, 
mano spardymai ir trankymai nepasiekė tikslo; kai tik suvo- 
kiau, kad nieko taip nelaimėsiu, pradėjau darbuotis su peiliu. 

Nusprendžiau perpiauti skersai vieną lentą prie vieno galo, 
o paskui jau galėsiu ją išlaužti, nors ir labai tvirtai ji būtų 
prikalta prie kito. Lenta nebuvo perdaug kieto medžio, o tik 
paprastos eglės, todėl būčiau galėjes greitai ją nupiauti net 
blogesniu įrankiu už savo peilį, jei tik būčiau tinkamai įsitaisęs 
ir dėžė būtų buvusi prieš mane. Bet dabar teko darbuotis susi- 
rietus, todėl buvo nepatogu ir sunku. O mano ranka nuo žiur- 
kės įkandimo vis dar skaudėjo, žaizda nebuvo užgijusi. Tur būt, 
ji negijo dėl mano jaudinimosi, nuolatinio karščiavimo ir rū- 
pesčių. Nelaimė, įkąsta buvo dešinioji ranka, o kairiąja nemo- 
kėjau valdyti peilio. Kartais bandydavau dešiniąją ranką 
pakeisti kairiąja, bet, dirbdamas šia ranka, nedaug tepažengda- 
vau į priekį. 

Dėl šios priežasties net keletą valandų pioviau devynių 
colių pločio ir tik vieno colio storumo eglinę lentą, bet galų 
gale pasisekė. Tada dar kartą atsiguliau ant nugaros, įrėmiau 
kojas į lentą ir su pasitenkinimu pajutau, kad ji pajudėjo. 
Tačiau toli jos nustumti nepavyko, nes ji į kažką atsirėmė — 
gal į kitą dėžę ar statinę — kaip ir buvau manęs. Tarp dėžės ir to 
kito daikto buvo tik poros colių tarpelis, tad reikėjo daug spar- 
dyti, judinti į vieną pusę, į kitą, aukštyn ir žemyn, kol pagaliau 
atpalaidavau lentą nuo geležinių sutvirtinimų. 

Dar visiškai lentos neatplėšęs, įkišau pirštus pro tarpą ir 
sužinojau, kas yra už dėžės. Tai kita krovinių dėžė ir, deja, 
tokia pat, kaip toji, kurioje dabar susirietęs tūnojau. Jei manęs 

neapgauna pirštai (jie buvo pasidarę nepaprastai jautrūs!), ji 
net iš tokio pat medžio. Ėmiau čiupinėti, kiek pasiekdamas. Ji 
ir tokios pat apimties, ir iš tokių pat šiurkščių neobliuotų lentų, 
kokią ką tik pioviau, ir taip pat galuose apkalta geležim. Be 
abejonės, tai vėl bus dėžė su gelumbe. Tai pasidarė aišku, to- 
liau nė nežiūrint, ir mane apėmė baisus sielvartas ir neviltis. 

Nors ir supratau, jog tai — deja — dėžė su gelumbe, vis 
tiek nusprendžiau galutinai įsitikinti, kad nebūtų jokios abejo- 
nės. Tuo tikslu pradėjau plėšti lentą nuo antrosios dėžės, kaip 
jau buvau padaręs su pirmąja: skersai įpioviau, trūktelėjau 
į save ir visiškai išplėšiau. Šį kartą buvo dar sunkiau, negu plė- 
šiant lentą nuo pirmosios dėžės, mat, prie jos dar blogiau 
prieiti, kaip prie pirmosios; be to, norint prieiti tą vietą, kur 
dėžės viena su kita susiliečia, reikėjo praplatinti pirmojoj dėžėj 
skylę. Praplatinti buvo ne itin sunku, nes minkšta lenta leng- 
vai skilo. 

Prie antrosios dėžės dirbau atsainiai, nes nieko nebesitikė- 
jau. Galėjau visiškai atsisakyti šitų pastangų, nes piaunant pei- 
lio ašmenys dažnai įlįsdavo į dėžę ir atsiduodavo į kažkokį 
minkštą daiktą, taigi žinojau, kad ten medžiaga. Galėjau mesti 
tą darbą, bet kažkoks nesąmoningas smalsumas vertė dirbti to- 
liau, tas smalsumas, kuris neleidžia nurimti, kol neįsitikinsi, kad 
viskas ištirta iki galo. Taigi skverbiausi toliau, kol pasiekiau 
tikslą. 

Sužinojau tai, ko ir laukiau — dėžėje buvo medžiaga! Pei- 
lis iškrito iš rankų, ir visiškai nusilpęs, netekęs jėgų, iš nuovar- 
gio ir nevilties palūžęs, kritau ant nugaros ir keletą minučių 
gulėjau kaip be sąmonės. 

Kiek truko toks nusivylimo letargas, negalėčiau pasakyti, 
bet pagaliau atsipeikėjau, pajutęs aštrų skausmą didžiojo piršto 
galiuke. Man pirštą nusmelkė staiga ir taip skaudžiai, tarsi kas 
būtų įdūreės adata ar įpiovęs aštriu peiliu. 

Staiga pašokau, galvodamas, kad nejučiom būsiu įsipiovęs 
savo peiliu, nes atsiminiau, kad atlenktą jį buvau numetęs 
šalimais. Bet tučtuojau supratau, kad skausmo priežastis ne ta. 
Mane sužeidė ne šaltas plienas, bet nuodingi gyvos būtybės 
dantys. Man vėl įkando žiurkė! 

Mano apatiškas abejingumas staiga dingo, ir mane suėmė 

baimė. Dabar itin aiškiai pajutau, kad mano gyvybei vėl gre- 
sia tie biaurieji padarai. Nors mano staigūs judesiai ir garsus, 
nesąmoningai išsiveržęs šauksmas dar kartą jas išvaikė, buvau 
įsitikinęs, kad žiurkės tuojau pasidarys įžūlesnės ir nebepaisys 
tokių nepavojingų gąsdinimų. Aš jas perdaug dažnai gąsdinu, 
neleisdamas pajusti, kad galiu nubausti. 

Aišku, miegoti nebegulsiu, nes jos vėl užpuls mane, o jų 
atsikratyti nebėra vilties; manes, veikiausiai, laukė bado mirtis, 
vis tik man rodės geriau mirti iš bado, negu būti sugraužtam 
žiurkių. Tik pagalvojus, kad reiks taip mirti, mane apėmė siau- 
bas ir aš ryžausi padaryti viską, kad tik išsigelbėčiau nuo 
tokio baisaus likimo. 

Buvau baisiausiai išvargęs ir troškau pailsėti. Dėžė buvo 
pakankamai didelė, ir joje galėjau miegoti visai išsitiesęs, bet 
pagalvojau, kad nuo žiurkių lengviau galėčiau gintis senojoje 
buveinėje, todėl, pasiėmęs peilį ir ryšulėlį, vėl nušliaužiau atgal 
už statinės. 

Mano mažasis kambarys dabar pasidarė dar mažesnis, nes jį 
buvau prikrovęs gelumbės. Vietos užteko tik man ir ryšeliui su 
trupiniais, todėl ši buveinė atrodė panašesnė į lizdą, negu 
į kambairį. 

Vienas galas prieš konjako statinę buvo užverstas gelumbės 
rietimais, todėl iš tos pusės buvau apsaugotas. Beliko tik už- 
kimšti kitą galą. Taip ir padariau. Pavalgęs menką vakarienę 
tr gausiai užgėres vandeniu, skubėjau pailsėti, nes ir mano kū- 
nui, ir mintims to labiausiai reikėjo. 


XLVI SKYRIUS 


DROBĖS PAKAS 


Miegojau nei labai saldžiai, nei labai kietai. Prie visų bėdų 
prisidėjo dar ir baisus karštis, dabar dar didesnis, negu pirma, 
nes buvo užkamšyti visi mano kambario plyšiai. Nei menkiau- 
sia oro srovelė, kuri kitomis aplinkybėmis būtų galėjusi mane 
atvėsinti, dabar neprasiskverbė į mano kalėjimą, ir aš jaučiausi 
nelyginant karštoje orkaitėje. Bet vis dėlto pamiegojau truputį 
ir tuo menku miegu turėjau pasitenkinti. 

Kai vėl visiškai pabudau, pavalgiau pusryčius, jei taip ga- 
lima pavadinti. Tat buvo be galo menki pusryčiai, ir vargu ar 
jie nusipelnė tokio vardo. Vandens vėl gėriau iki soties, nes 
buvau baisiausiai ištroškęs dėl karščio, ir galva taip skaudėjo, 
jog, atrodė, perskils pusiau. 

Tačiau visa tai nesutrukdė man grįžti prie darbo. Tegul 
dviejose dėžėse yra gelumbė, bet nebūtinai visas laivas turi bū- 
ti prikrautas tokios rūšies prekių; ir aš ryžausi testi darbą. Nu- 
sprendžiau veikti kita kryptimi, tai yra, rausti tunelį ne per 
dėžės šoną, o per jos galą — per tą galą, kuris nukreiptas į lai- 
vo vidų — mat, antrasis rėmėsi į laivo kraštą ir ten ieškoti 
nebuvo ko. 

Kaip ir anksčiau, pasidėjęs šalia savo ryšulį su trupiniais, 
kupinas naujų vilčių ėmiau dirbti. Po ilgo, sunkaus ir skaus- 
mingo darbo — sunkus jis dėl to, kad turėjau dirbti susirietęs, 
o skausmingas, kad labai skaudėjo sužeistą nykštį — pasisekė 
išlaužti vieną galinę lentą. 

Už jos buvo kažkas minkšta. Aš apsidžiaugiau. Šiaip ar taip, 
ten ne gelumbė, tačiau kas — negalėjau nustatyti, kol nebuvau 
visiškai atplėšęs lentos. Pagaliau nekantriai sukišau rankas 
į skylę ir drebančiais pirštais ėmiau čiupinėti tą naują daiktą. 
Šiurkšti stora drobė, tačiau į ją buvo kažkas įpakuota. Kas gi?! 

Aš vėl išsitraukiau peilį, prapioviau tą drobe ir karčiai nu- 
sivyliau, pamatęs, kas įpakuota. Pasirodo, ten buvo drobė, pa- 
kas puikios drobės, suvyniotos kaip ir gelumbė į rietimus, bet 
taip kietai suspaustos, kad aš, nors būčiau baisiausiai stengęsis, 
nebūčiau galėjęs ištraukti nė vieno rietimo. 

Aš dar labiaų nuliūdau, negu būčiau radęs gelumbę. Gelum- 
bę kur kas lengviau traukti ir toliau skintis kelią, bet su drobe 
negalėjau nieko padaryti — kad ir kiek bandžiau, rietimai nė 
nekrustelėjo. Skintis kelią per drobės rietimus su peiliu būtų 
buvę mažne tas pat, kas per deimanto sieną. Turėčiau dirbti 
mažiausiai savaitę. Kad pasiekčiau kitą dėžės puse, nebeužtek- 
tų net maisto palaikyti gyvybei. Bet aš ir nemaniau 
taip daryti. Būtų pernelyg sudėtinga — tad neverta apie 
tai nė galvoti. 

Kurį laiką nieko neveikiau, svarstydamas, ko griebtis toliau. 
Tačiau sėdėjau neilgai. Laikas buvo perdaug brangus, kad 

eikvočiau jį apmąstymams. Mane galėjo išgelbėti tik veikla, 
todėl vėl griebiausi darbo.. 

Ėmiausi tuštinti gelumbę iš antrosios dėžės, norėdamas pri- 
eiti kitą kraštą ir pažiūrėti, kas yra už jos. 

Kai jau prasiskyniau kelią į dėžę, pirmiausia turėjau iš- 
kraustyti gelumbę. Kaip ir anksčiau, peilį pasidėjau į šoną ir 
ėmiau traukti rietimus. Buvo nelengva, kol ištraukiau pirmuo- 
sius tris ar keturis. Lyg tyčia rietimų galai buvo į mane, 
o tada sunkiau juos atskirti, bet aš uoliai darbavausi, kol keletą 
ištraukiau, o po to jau darbas palengvėjo. 

Kaip ir anoje dėžėje, radau didelių storos medžiagos rieti- 
mų, kurie nelindo per mano padarytą skylę, todėl, nenorėdamas 
be reikalo skylės platinti, pasielgiau kaip ir pirma: nupioviau 
rietimo raiščius ir, medžiagą išvyniojęs, ėmiau tempti pro plyšį. 
Galvojau, taip bus geriau, bet, deja! — kaip turėjau progos ne- 
trukus pajusti, — nuo to prasidėjo tik naujos bėdos. 

Jau buvau gana gerai pažengęs į priekį ir ištuštinęs tiek 
vietos, kad beveik užteko man darbuotis, bet staiga turėjau 
sustoti, pamatęs, jog nebėra kur gelumbės krauti. 

Visas tuščias plotas — mano mažas kambarėlis, galetų dėžė 
ir pirmoji gelumbės dėžė — buvo kimšte prikimšta medžiagos, 
kurią kroviau, stumdamasis į priekį. Nebeliko nė pėdos laisvos 
vietos, net tiek, kad tilptų bent vienas rietimas. 

Iš karto aš neišsigandau, nes dar negalėjau suvokti visų 
padarinių. Tik kiek pasvarstęs suvokiau visą baisumą. Tada 
tik pamačiau, kaip iš tikrųjų yra, kad čia tikrai menki juokai. 

Aišku, negalėsiu toliau tęsti darbo, kol neišvalysiu šitos 
gelumbės lavinos, kurią taip neapgalvotai buvau suvertęš. Kas 
gi daryti? Juk nesunaikinsi gelumbės, ją uždegdamas ar kaip 
nors kitaip. O ir sumažinti jos apimties nesumažinsi, kadangi 
jau buvau taip kietai suspaudęs, kiek tik pajėgiau. Tad kaipgi 
jos atsikratyti? 

Tik dabar supratau, kaip neprotingai pasielgiau, išvynioda- 
mas rietimus. Nuo to tik medžiagos padaugėjo. Bet ne vien dėl 
išvyniojimo jos tiek prisikimšo, — ištraukti iš dėžės kietai su- 
spausti rietimai iš karto atsileido, tokiu būdu smarkiai padidėjo 
ir jų apimtis. Sukrauti rietimus atgal, kaip radau, nebeįsten- 


148 


giau. Jie buvo be jokios tvarkos ištaršyti, išmėtyti, o juos suvy- 
nioti aš neturėjau vietos, nes ir pats vos vos galėjau išsitekti, 
ir tai tik susirietęs. Net jei ir būčiau turėjęs pakan- 
kamai vietos, jau taip lengvai nebūčiau sutalpinęs atgal, nes 
šiurkščią medžiagą, ir dar tokią išsipūtusią, galima kietai sudė- 
ti tik su presu. Apie tai pagalvojęs, pasijutau visiškai prislėg- 
tas,— maža pasakyti prislėgtas, tiesiog praradau bet kokią 
viltį. 

Bet ne: — aš dar nenuleidau rankų. Jei tik rasčiau kur pa- 
dėti vieną ar du rietimus, tada pasidaryčiau pakankamai vietos 
ir galėčiau išpiauti skylę per priešais esantį dėžės šoną, o ten 
gal ką ir laimėčiau. Nebent ten vėl užtikčiau dėžę su gelumbe 
arba kitą drobės paką — na, tada tikrai nebeliktų jokios vilties. 

Sunku sudaužyti viltį žmogaus krūtinėje; taip buvo ir man. 
Tikrai, kol žmogus gyvas, gyva ir viltis. Prisiminęs šį seną 
priežodį, vėl ėmiausi darbo. 

Po valandėlės man pasisekė ištraukti dar du rietimus, taip 
atsirado pakankamai vietos įlįsti į beveik ištuštintą dėže ir vėl 
galėjau darbuotis su peiliu. 

Šį kartą turėjau lentą piauti per vidurį, nes gelumbė trukdė 
pasiekti galus. Bet skirtumas nedidelis; kai baigiau piauti, įstū- 
miau abu lentos gabalus ir pasidariau skylę, tinkamą savo tiks- 
lui. Sakau: tinkamą savo tikslui — mat, dabar man užteko tik 
tokios skylės, kad galėčiau iškišti ranką. Įkišau pirštus ir... 
turėjau pasitenkinti pačiu liūdūniausiu rezultatu — vėl drobės 
pakas! 

Išvargęs ir nusilpęs aš būčiau parkritęs, jei būtų buvę kur, 
o dabar gulėjau kniūbsčias, išvargęs ir kūnu, ir siela! 


XLVII SKYRIUS 


EXCELSIOR! 


Praėjo nemaža laiko, kol aš sukaupiau jėgų ir valios pakilti. 
Jei ne alkis, dar būčiau taip ilgai likęs, apimtas kažkokio letar- 
go, bet prigimtis nepermaldaujamai reikalavo maisto. Trupinius 
galėjau suvalgyti ir gulėdamas, bet troškulys varė atgal į se- 


149 


nąjį kampą. Nebuvo jokio skirtumo, kur miegosiu, nes nuo 
žiurkių galėjau apsiginti bet kurioje dėžėje, tačiau reikėjo būti 
arti vandens statinės, ir dėl šios vienintelės priežasties turėjau 
Keisti nakvynės vietą. 

Ne taip jau buvo lengva grįžti į savo senąją vietą. Reikėjo 
šalinti nuo kelio gelumbės rietimus ir krauti užpakalyje. Juos 
reikėjo krauti labai rūpestingai, kad grįžes į savo kambarėlį 
turėčiau vietos atsigulti. 

Vis tik man pasisekė nusigauti ir, užvalgęs trupinių bei nu- 
malšinęs pragarišką troškulį, nukritau ant suverstų gelumbės 
rietimų ir tuoj pat užmigau. 

Nepamiršau įprastų atsargumo priemonių ir užkamšiau vi- 
sus įėjimus į savo tvirtovę, todėl išsimiegojau, nebetrukdomas 
žiurkių. o 

Rytą, teisingiau pasakius, tą valandą, kai pabudau, vėl pa- 
valgiau ir atsigėriau. Nežinau, ar tai rytas, nes po to, kai mano 
laikrodis pora kartų buvo sustojęs, jau nebegalėjau atskirti, 
kada naktis ir kada diena, o dėl nereguliaraus miego nebesu- 
sigaudžiau, kokia valanda. Užvalges alkio vis tiek nenumal- 
šinau. Nebūčiau jo numalšinęs, net suvalgęs ir visą likusį 
maistą, ir reikėjo nemažų pastangų, kad susilaikyčiau taip ne- 
padaręs. Aš lengvai galėjau suvalgyti visą maistą, todėl reikė- 
jo nepaprastos valios susilaikyti. Nesuvalgiau visko tik todėl, 
kad tvirtai žinojau, jog tai būtų paskutinis pavalgymas; savo 
susilaikymą galėjau paaiškinti tiesiog bado baime. 

Kiek galima taupiau papusryčiavęs ir, vietoj maisto, pilvą 
pripildęs vandeniu, vėl ėmiau skintis kelią į antrąją dėžę su 
gelumbe, pasiryžęs testi savo ieškojimus, kol tik turėsiu jėgų. 
Nekiek jų buvo ir belikę. Žinojau, kad valgiau tik palaikyti 
gyvybę, ir jaučiau, kad jėgos senka. Šonkauliai man kyšojo 
kaip skeleto, ir aš vos galėjau pajudinti sunkius gelumbės 
rietimus. 

Vienas visų dėžių galas, kaip jau sakiau, rėmėsi į laivo sie- 
ną. Aišku, į tą pusę neverta rausti tunelio, bet kito antros dėžės 
galo, atsukto į vidų, dar nebuvau išbandęs. To darbo ir 
ėmiausi. 


Smulkiai nebepasakosiu, kaip darbavausi, nes darbas pana- 

šus į ankstesnį, trukusį net keletą valandų iš eilės. Rezultatas 
vėl skaudžiai mane nuvylė. Vėl drobės pakas! Nebegalėjau 
toliau judėti į tą pusę. Tiesą sakant, nebegalėjau judėti nė 
į vieną pusę. Dėžės su gelumbe ir drobės pakai iš visų pusių 
supo mane. Negalėjau prasibrauti už jų, nes negalėjau prasi- 
skinti kelio per jas. Nebebuvo vietos judėti į priekį. 

Tokia buvo liūdna mano darbo pabaiga, ir vėl mane prislėgė 
beviltiška nuotaika. 

Laimė, tai tęsėsi neilgai. Netrukus man dingtelėjo, ką veikti 
toliau. Čia man padėjo atmintis. Prisiminiau skaitęs knygą, 
labai gražiai vaizduojančią, kaip kovojo vienas berniukas, pa- 
tekes į nepaprastai sunkią padėtį, kaip jis narsiai pakeldavo 
kiekvieną nesėkmę, kaip drąsa ir atkaklumu nugalėjo visas 
kliūtis, ir galų galę laimėjo. Taip pat prisiminiau, kad šio ber- 
niuko devizas buvo lotynų kalbos žodis „Excelsior“, kuris 
reiškia „„aukščiau“ arba „į viršų, aukštyn". 

Prisiminęs, kaip turėjo kovoti tas berniukas ir kaip jam 
pasisekė nugalėti tiek sunkumų ir netgi tokių pat didelių, kaip 
ir manieji, aš vėl panorau dar kartą pabandyti laimę. 

Bet manau, kad veikti mane labiausiai paskatino šitas keis- 
tas žodis „Excelsior“, suprastas tiesiogine prasme. ,,Aukštyn,— 
pagalvojau aš.— Reikia skverbtis aukštyn.“ Kodėl anksčiau 
man neatėjo į galvą? Juk viršuj irgi gali būti maisto, juo la- 
biau kad iš šonų jau viskas apžiūrėta. Taigi, aukštyn! 

Tučtuojau atsiguliau su peiliu rankoje. Kad būtų patogiau, 
po savim pasidėjau keletą rietimų gelumbės ir, apčiupinėjęs vie- 
ną dėžės dangčio lentą, pradėjau ją skersai piauti. 

Pagaliau šiaip taip lentą perpioviau. Išplėšiau. O, dangau! 
Nejaugi mano viltims lyg tyčia vėl lemta žlugti!? Deja! Vėl 
tas pats. Šiurkštus storas brezentas ir stangri kietai suslėgta 
drobė buvo visa, ką radau. 

Liko neišbandyta viršutinė kitos dėžės pusė ir galetų dėžės 
viršus. Dar reikia ten apžiūrėti, o tik tada galėsiu eiti miegoti. 

Išbandžiau — bet ir čia tas pats galas. Virš pirmosios buvo 
dėžė su gelumbe, o galetų dėžę buvo užslėgęs drobės pakas. 

— Gailestingasis dieve! nejaugi aš žuvęs! — sušukau aš, 
vos nealpdamas iš nevilties. 

XLVIII SKYRIUS 


KONJAKO SRAUTAS 


Po to, iškankintas nuovargio ir ilgo darbo, užmigau, 0 pa- 
budęs pajutau, kad jėgos vėl grįžo. Gana keista, bet mano 
nuotaika žymiai paskaidrėjo ir jaučiausi mažiau nusivylęs. 

Taigi, pabudau giedriau nusiteikęs, nors ir nežinojau kodėl. 
Juk nuo to laiko mane supusios aplinkybės nepasikeitė, bent 
į gerąją pusę, neturėjau jokios naujos vilties, nebuvau sugal- 
vojęs naujo plano. 

Visiškai aišku, kad nebegalėsiu skverbtis per dėžes su ge- 
lumbe ir drobių pakus, nes nebuvo vietos sukrauti išimtiems 
rietimams. Todėl apie tai dabar jau nebegalvojau. 

Buvo dar dvi kitos kryptys, kuriomis galėjau tęsti ieškoji- 
mus: viena — tiesiai į priekį, kita —;į kairę, link laivo pirma- 
galio. 

Priešakyje stovėjo didžioji vandens statinė, vadinasi, nebuvo 
ko ir galvoti skintis kelią per ją. Tokiu būdu netekčiau visų 
vandens atsargų. Vieną akimirksnį aš net pagalvojau, ar nepra- 
gręžus skylės virš vandens? Pro ją įlindęs, pragręžčiau antrą 
skylę priešingoj pusėj ir taip atsidurčiau už statinės. Statinėje 
vandens dabar buvo maždaug tik iki pusės, nes, nuolat kanki- 
namas karščio, gėriau nepaprastai daug, žinodamas, kad nepri- 
stigsiu. Staiga man dingtelėjo mintis, kad, taip pasielgęs, galiu 
netekti viso vandens per vieną naktį. Juk gali kilti audra — 
o taip jau ne kartą buvo! — ir pradės supti laivą. O jei išklibęs 
laivas pasvirs į šoną (o taip jau buvo), tada mano statinę ap- 
vers, ir, aišku, visas vanduo išbėgs, brangus vanduo, kuris iki 
šiol buvo mano draugas ir be kurio aš jau seniai būčiau ne- 
laimingai žuvęs. pa 

Neliečiau statinės dar dėl vienos priežasties — juk lengviau 
brautis per konjako statinę. 

Statinė su konjaku stovėjo galu į mane; kaip jau sakiau, 
Ji buvo užstojusi man kelią iš kairės. Jos viršus, o gal dugnas 
(negalėčiau pasakyti kas) gulėjo kaip tik prie statinės su van- 
deniu; dėl kažkokių priežasčių ji buvo taip arti priritinta prie 
laivo krašto, kad kažin ar buvo už jos kiek nors laisvos vietos. 

Dėl to beveik pusė jos diametro iš dalies sutapo su vandens 
statinės galu, o kita pusė sudarė mano kabinos galinę sienelę. 
Per šią laisvąją dalį ir nutariau skintis sau kelią, o tada, 
įlindęs į statinę, prasigrežčiau kitą skylę ir išlįsčiau už jos. 
Gal už statinės su konjaku rasiu maisto ir apsisaugosiu nuo 
bado? Tai tik aklas spėliojimas, bet aš meldžiausi, kad 
pasisektų. 

Piauti storą ąžuolinę dugno lentą žymiai sunkiau, negu 
minkštą eglinę lentą, ir darbas judėjo į priekį labai pamažu. 
Tiesa, pradžia jau buvo padarytą anksčiau, kai ieškojau van- 
dens. Įkises peilį į tą pačią skylę, dirbau toliau, kol visiškai 
perpioviau vieną lentą skersai. Tada apsiaviau batus ir, atsigu- 
lęs ant nugaros, iš visų jėgų ėmiau kulnimis daužyti tą lentą 
lyg kokiu mechaniniu kūju. Buvo nelengva: lenta, iš abiejų 
šonų sujungta su kitomis, ilgai nenorėjo pasiduoti. Tačiau, be. 
perstojo daužydamas, pagaliau ją išklibinau, nulaužiau nuo vie- 
no sujungimo ir su pasitenkinimu pamačiau, kad pasiduoda. 
Dar keletas stiprių smūgių, ir lenta įgriuvo į vidų. 

Staiga stipri konjako srovė visiškai mane užliejo. Konjakas. 
veržėsi ne šiaip sau pamažėle, o smarkiu srautu, platumo su- 
lig manim pačiu, ir, kol spėjau atsistoti ir išsitiesti, aplinkui 
tiek jo pribėgo, kad baisiausiai išsigandau, ar nepaskeęsiu. 
Visas mano kambarėlis jau buvo pilnas, ir tik laikydamas gal- 
vą prispaudęs prie laivo sijų, galėjau apsisaugoti, kad ir į bur- 
ną konjako nepribėgtų. Ir vis tik man jo pateko į burną ir 
į akis, aš beveik uždusau ir apakau, todėl praėjo nemaža laiko, 
bekosint ir bečiaudint, kol atsipeikėjau. 

Be abejo, man visai nebuvo linksma, ir nežinia kodėl, man 
į galvą vis lindo mintis apie hercogą Klarensą ir jo neįprastą 
užgaidą, būti paskandintam malvazijos statinėje. 

Šis neįprastas potvynis, taip nelauktai išsiliejęs, labai greit 
ir nuslūgo. Po grindimis buvo užtektinai vietos, ir per keletą 
sekundžių konjakas nubėgo žemyn ir susimaišė su triumo van- 
deniu, o ten jau išsilaikė iki kelionės pabaigos. Vieninteliai jo 
pėdsakai buvo mano šlapi drabužiai ir aštrus alkoholio tvai- 
kas, gniaužiantis kvapą. 

Kai laivo priešakis pakilo ant bangų, statinės dugnas paki- 
lo į viršų, ir taip kilnodamasi, per dešimtį minučių ji visiškai 
ištuštėjo, — neliko konjako nė vienos pintos. 

Ilgiau nebelaukiau. Išmušus lentą, statinės gale atsivėrė 
plati anga, per kurią galėjau pralįsti visas — tam ne itin plačios 
ir tereikėjo, — todėl, kai tik praėjo kosulio priepuolis, tuoj ir 
įlindau į statinę. 

Ėmiau graibytis volės, nes maniau, kad nuo čia bus geriau- 
sia pradėti piauti šulą. Skylė būna pakankamai plati, todėl 
lengvai galėsiu įkišti peilį — vadinasi, dalis darbo bus padary- 
ta net nepajudinus piršto. Volę radau gana lengvai, laimė, ji 
buvo ne viršuje, bet šone, ir kaip tik tinkamame aukštyje. Už- 
lenkęs peiiį, ėmiau jo rankena kalti volę. Po kelių smūgių man 
pasisekė ją išmušti laukan, ir tada pradėjau dirbti — ėmiau 
skersai piauti statinės šulą. 

Nebuvau įpiovęs dar nė tuzino įpiovų, kai pajutau, kad ma- 
no jėgos nepaprastai išaugo. Anksčiau jaučiausi silpnas, o da- 
bar, rodos, galėčiau išplėšti šulus, jų net nepiaudamas. Pasiju- 
tau linksmas, tarsi būčiau ne rimtai dirbes, o žaidęs, ir tarsi 
būtų buvę nesvarbu, ar pasiseks, ar ne. Prisimenu, kad dirb- 
damas net švilpavau ir dainavau. Visai nebegalvojau, kad gre- 
sia pavojus mano gyvybei, ir visi iškęsti vargai, rodos, buvo 
vien tik įsivaizdavimas — fantazija arba sapnas. 

Kaip tik tada mane ėmė baisiausiai kankinti troškulys, ir 
atsimenu, kaip iš visų jėgų stengiausi išsirepečkoti iš konjako 
statinės, kad galėčiau atsigerti vandens. Man pasisekė išlįsti iš 
statinės, bet ar iš tikrųjų tuo metu atsigėriau, nesu įsitikinęs, 
nes po to daugiau nieko nebeatsimenu — kurį laiką buvau ne- 
tekęs sąmonės, tarsi būčiau miręs. 


XLIX SKYRIUS 


NAUJAS PAVOJUS 


Taip išbuvau keletą valandų, ir manęs net nekankino bai- 
sūs sapnai, kaip būdavo miegant. Iš viso nesapnavau, bet, at- 
gaudamas sąmonę, jaučiausi taip, tarsi mane kas būtų numetes 
nuo žemės į begalinę erdvę ir aš kaip kulka lekiu į priekį 
arba krentu iš nepaprastai didelio aukščio ir niekaip negaliu 
pasiekti jokio atramos taško. Tai buvo baisiai nemalonus jaus- 
mas, tiesiog baimės jausmas. 

Laimė, tokia būsena truko neilgai, ir kai pagaliau aš įsten- 
giau pakilti, jaučiausi nebe taip blogai, o galų gale visai atsi- 
gavau. Bet dabar pajutau šleikštulį, o galva tiesiog plyšo iš 
skausmo. Be abejo, šleikštulio priežastis buvo ne įūros supi- 
mas. Ne, negalėjau sirgti jūros liga. Ji mane jau seniai bebuvo 
kankinusi. Net ir audra jau nebesukeldavo jūros ligos, be to, 
jūra dabar nė nebuvo audringa. Laivą į priekį varė ne audros 
gūsiai, bet švelnus vėjelis. 

O gal mane staiga užpuolė baisus drugys? Gal apalpau, ne- 
tekes jėgų? Ne, abi šias blogybes aš buvau pergyvenęs, o nau- 
joji būsena nebuvo panaši nei į vieną, nei į kitą. 

Iš tikrųjų nesusigaudžiau, kas čia galėtų būti. Tačiau greit 
mano mintys praskaidrėjo, ir tada tiesa švystelėjo mano sąmo- 
nėje. Ar tik čia nebus girtumas? 

Tikriausiai, tai būta girtumo, nors nebuvau ragavęs nei vy- 
no, nei konjako — nė gurkšnelio! Nei vyno, nei konjako bai- 
siausiai nemėgau; nors konjako čia buvo tiek daug (tiesa, da- 
bar jis jau buvo išbėges), kad būčiau galėjęs jame paskęsti, 
man nė į galvą neateidavo net paragauti. Tiesa, koks lašelis ir 
galėjo patekti man į burną, -AMašelis ar gal šaukštas — kai kon- 
jakas išsiveržė iš statinės. Bet nuo tiek negalėjau pasigerti, net 
jeigu skystis būtų buvęs kur kas stipresnis. Neįmanoma! Nuo 
tokio kiekio nebūčiau pasigėręs! 

Tai nuo ko gi tada? Vis dėlto kažkodėl pasigėriau! Nors 
niekuomet mano gyvenime taip nebuvo atsitikę, bet iš visko. 
drąsiai spėjau, kad tai — girtumas. 

Besvarstydamas, tai yra beblaivėdamas, staiga supratau 
paslaptį. Aišku, nuo ko pasigėriau. Ne nuo konjako, o nuo 
konjako garų, ir nieko daugiau. 

Dar prieš įlįsdamas į statinę, jaučiau išbėgusio skysčio kva- 
pą, net tada jis buvo toks aštrus, kad aš pradėjau čiaudėti. Bet 
tai tik niekis, palyginus su tvaiku statinės viduje. Iš karto aš 
vos galėjau kvėpuoti, bet pamažu pripratau, ir net pradėjo pa- 
tikti. Nenuostabu, kad vėliau pasijutau toks laimingas ir pil- 
nas energijos! 

Toliau svarstydamas šį keistą įvykį, prisiminiau, kaip išlin- 
dau iš statinės, nes labai norėjau gerti; dabar supratau, kokia 
laimė, kad pasidaviau troškulio raginimui. Jau sakiau, kad net 

nežinau, ar iš tikrųjų numalšinau troškulį. Niekaip neprisimi- 
niau, ar priėjau prie vandens statinės ir ar išgėriau bent puo- 
duką vandens. Manyčiau, kad ne. Jei būčiau gėręs, tikriausiai, 
būčiau ištraukęs volę ir tada būtų išbėgę daug vandens — jis 
būtų nusekęs iki angos lygio. Dabar bežiūrinėdamas apsi- 
džiaugiau, nes taip neatsitiko. Be to, mano puodukas buvo 
perdaug sausas ir neatrodė, kad būtų buvęs neseniai vartotas. 
Taigi, visa laimė, kad negėriau, o dar didesnė laimė, kad mane 
tada suėmė troškulys. Jei nebūčiau ištroškęs, be abejonės, bū- 
čiau pasilikęs statinėje, ir pasekmės būtų buvusios iš tiesų pra- 
žūtingos. Negaliu pasakyti, kokios, bet, aišku, lemtingos. Bū- 
čiau ten tūnojęs girtas — ne kaipgi ten išsipagiriosi? — visą 
laiką būtų daręsi vis blogiau, ir galų gale... Galų gale — mirtis! 
Kas žino? Tik atsitiktinumas man dar kartą išgelbėjo gyvybę! 

Buvau troškulį numalšinęs ar ne, nežinau. Jei ir buvau nu- 
malšines, tai tik laikinai, todėl kad dabar vėl jaučiau galįs iš- 
gerti visą statinę iki dugno. Negaišau laiko ir neieškojau puo- 
duko, o stojau prie statinės ir neatsitraukiau, kol neišgėriau 
kokią pusę galono vandens. Vanduo nuplovė man šleikštulį ir 
praskaidrino protą. Galutinai atsipeikėjęs, susimąsčiau apie 
supančius pavojus. 

Pirmoji mintis buvo, kaip toliau tęsti darbą, kurį taip staiga 
buvau nutraukęs, ir tik dabar man toptelėjo, kad, ko gero, ne- 
bepajėgsiu toliau dirbti. Kas bus, jei mane vėl apims tas pats 
svaigumas, jei vėl sąmonė aptems ir nebeteksiu nuovokos, kad 
reikia išlįsti iš statinės? 

O gal dirbti kurį laiką, kol pajusiu, kad mane vėl apima 
girtumas, ir tada skubiai išlįsti iš statinės? O jei išeis kitaip? 
Jei mane girtumas apims staiga, kas tada bus? Kiek išbuvau 
statinėje pirmą kartą, kol pajutau, kad esu girtas? Bandžiau 
prisiminti, bet negalėjau. 

Prisiminiau, kaip ši keista savijauta užvaldė mane, kaip 
man pasidarė gera ir ramu, ir aš pasijutau tarsi maloniame ža- 
vingame sapne. Prisiminiau, kaip man visai liovėsi rūpėję, kas 
bus toliau — aš net pamiršau savo baisią padėtį! 

Sakykim, kad visa tai pasikartos iš naujo — ta pati scena — 
ir tik vienas epizodas bus praleistas — troškulys, privertęs ma- 
ne išlįsti iš statinės, — kas tada? O kodėl gi negalėtų taip atsi- 

likti? Negalėjau atsakyti į šį klausimą nei vienaip, nei kitaip, 
bet man buvo taip baisu, kad aš nebesiryžau vėl lįsti į statinę. 
Tačiau ką gi daryti? Turiu arba lįsti į statinę, arba mirti čia, 
kur guliu. Ir jeigu galų gale manęs iš tikrųjų laukia mirtis, tai 
žymiai geriau mirti pasigėrus, nes, kaip rodė patyrimas, tokia 
mirtis būtų visai be skausmo. 

Padrąsintas tokios minties, be to, žinodamas, jog neturiu 
ko pasirinkti, aš sukalbėjau maldą ir vėl įsiropščiau į konjako 
statine. 


L SKYRIUS 
KUR PEILIS! 


Lįsdamas į statinę, ėmiau ieškoti savo peilio. Visiškai už- 
miršau, kaip ir kur jį buvau pasidėjęs. Aš jau jo ieškojau prie 
statinės, bet neradau, todėl nutariau, kad būsiu palikęs stati- 
nėje. Nustebau, negalėdamas jo užčiuopti. Išgrabinėjau visus 
statinės šonus, bet peilio kaip nebuvę. 

Pradėjau nerimauti. Gal pamečiau, o jei taip, tai visos išsi- 
vadavimo viltys žuvę. Be peilio negaliu judėti į priekį jokia 
kryptimi, lieka tik gulėti, nieko neveikiant, ir atsiduoti likimui. 
Kurgi tas peilis galėtų būti? Ar nebus jo išsitempusios žiurkės? 

Išlindau iš statinės ir dar kartą apieškojau iš lauko pusės, 
bet neradęs vėl įlindau ir čia dar kartą išgrabaliojau visur, tai 
yra kiekvieną kampelį, kur tik galėjo būti peilis. 

Jau beveik rengiausi išeiti, kai man toptelėjo į galvą pa- 
žiūrėti kiek aukščiau, palei skylę, prie kurios dirbau paskiau- 
siai su peiliu. Gal jis čia, pagalvojau, ir labai nudžiugau, ra- 
dęs jį įbestą į įkarpą, kurią buvau bepiaunąs. 

Daugiau nebedelsdamas, sėdau dirbti, norėdamas praplatinti 
skylę, bet peilis nuo piovimo buvo taip atšipęs, kad galėjai net 
jodinėti, tad kietą ąžuolinį statinės šulą pioviau pamažu, nely- 
ginant akmenį. Brizinau ketvirtį valandos, tačiau neįpioviau 
nė aštuntosios colio dalies ir jau beveik netekau vilties. 

Dabar vėi pajutau tą keistą svaigumą, bet galėjau dar be 
baimės pasilikti viduje, tačiau buvau sau prisižadėjęs tuoj lįsti 

iš tos pavojingos vietos, vos tik pajusiu kokį pasikeitimą. Lai- 
mė, kad pasiryžau ir laikų ištesėjau savo pažadą, nes paskui 
būtų buvę per vėlu. Taigi nusigavau prie statinės su vandeniu. 

Labai gerai, kad taip padariau, nes jei būčiau pasilikęs kon- 
jako statinėje dar dešimtį minučių, nereikia nė abejoti, būčiau 
beviltiškai netekęs sąmonės. Aš jau ir dabar jaučiausi visiškai 
laimingas, ir ta palaimos būsena kurį laiką manęs neapleido. 

Bet kai alkoholio veikimas praėjo, man pasidarė dar blo- 
giau, nes dabar supratau, kad ši nelaukta kliūtis, ko gero, su- 
žlugdys visas mano viltis. Žinoma, aš galėsiu dirbti, bet tik su 
pertraukomis, o kadangi tos pertraukos turės būti ilgos, o ma- 
no peilis baisiai atšipęs, darbas eis į priekį be galo pamažu. 
Turės praeiti keletas dienų, kol prasiskverbsiu per statinės šo- 
ną, o Man brangi kiekviena valanda. Jau ir taip menkos trupi- 
nių atsargos buvo dar labiau sumažėjusios, teisybę sakant, be- 
buvo likusi tik sauja trupinių. Jų neužtektų palaikyti gyvybę 
net tris dienas! Galimybės išlikti gyvam mažėjo su kiekvienu 
nauju judesiu, ir aš puoliau į neviltį. Jei tikrai būčiau žinojęs, 
kad kitoje statinės pusėje rasiu maisto, būčiau galėjęs iš pa- 
skutiniųjų pasistengti, bet vargu ar taip bus. Beveik netu- 
rėjau vilties rasti dėžės su galetomis arba kitų valgomų daiktų. 

Tik dabar kaip reikiant perpratau, kad įsilaužti į konjako 
statinę vertėjo. Dabar aš turėjau laisvos vietos ir jeigu, pro 
statinę pralindęs, nerasiu maisto, tai į ją bent galėsiu krauti 
man kelią pastojančius daiktus ir skverbtis pirmyn. Reikalai 
pakrypo į kitą pusę. Ir man atėjo į galvą dar geresnė mintis: 
jei taip lengvai sekėsi skintis kelią iš dėžės į dėže, kodėl nega- 
lėčiau pasidaryti tokio tunelio į viršų ir pasiekti denį? 

Tokia mintis mane apstulbino. Ji buvo visiškai nauja. Gana 
keista, anksčiau ji nebuvo atėjusi į galvą,— tikriausiai, kalta 
buvo prislėgta mano nuotaika; tada tokia mintis man būtų 
atrodžiusi neįmanoma. 

Tiesa, virš manęs buvo daugybė daiktų, sukrautų vienas 
ant kito. Be abejonės, triumas prikrautas pilnutėlis, o aš žino- 
jau esąs prie pat dugno. Prisiminiau, kad, patekęs į laivą, dar 
ilgai girdėjau kraunant ir stebėjausi; kiek supratau, dirbo dvi 
dienas ir naktis, todėl visi daiktai turi būti virš manes. Iki vir- 
šaus galėjo būti sukrauta koks dešimt ar gal kiek mažiau di- 

džiulių dėžių eilių. Jei per dieną pasistumsiu per vieną eilę, 
tai viršų pasieksiu maždaug per savaitę ar dešimt dienų. 

Nors tokia mintis ir džiugino, bet būtų buvusi žymiai ma- 
lonesnė anksčiau, o dabar ji kartu ir liūdino. Ar ne per vėlai 
ji man nušvietė protą? Ar teisingai elgiausi iki šiol? Kol turė- 
jau pilną dėžę galetų, lengvai galėjau įgyvendinti šį planą, bet 
dabar, deja, buvo like tik menki trupiniai, tad gal neverta nė 
pradėti. 

Vis vien negalėjau atsisakyti šios viliojančios galimybės 
išsigelbėti ir išeiti į laisvę, todėl, nuslopinęs tuščią graudulį, 
susikaupiau ir ėmiau svarstyti, ką veikti toliau. 

Laikas, be abejonės, dabar buvo pats svarbiausias dalykas, 
ir jis kėlė man daugiausia rūpesčių. 

Aš būkštavau, kad mano maistas pasibaigs, kol pralįsiu pro 
statinę, ir jėgos visiškai išseks. Gal net mirsiu įpusėjęs savo 
darbą, taip sakant, jau įveikęs patį sunkumą. 

Taip besvarstant, man staiga kilo nauja idėja. Puiki idėja, 
nors tam, kuris nėra badaves, ji gali pasirodyti siaubinga. Bet 
alkis ir baimė mirti badu žmogaus apetitą daro mažiau išrankų, 
ir tokiomis aplinkybėmis pilvas nustoja būti lepus. 

Mano pilvas jau seniai buvo atpratęs nuo visokių skany- 
bių, ir aš nebuvau išrankus, todėl galėjau valgyti bet kokį 
maistą. Iš tikrųjų galėjau valgyti viską, kas valgoma. O dabar 
štai kokia mano idėja. 


LI SKYRIUS 


DIDŽIOSIOS ŽIURKIŲ GAUDYNĖS 


Kurį laiką aš neužsiminiau apie žiurkes. Nemanykite, jog 
tyliu dėl to, kad jos išsidangino ir paliko mane ramybėje! Nie- 
ko panašaus. Jos visą laiką lakstė apie mane ir gadino man 
nervus. Įžūlesnių už jas sutvėrimų negalėjo būti. Tiesa, jos 
manęs nepuolė, bet, be abejonės, būtų užpuolusios, jei būčiau 
jų nesisaugojęs. 

Kai tik kur pajudėdavau, pirmiausia pasirūpindavau apsi- 
saugoti nuo žiurkių sienomis iš gelumbės rietimų — tik tokiu 

būdu pavykdavo jų apsiginti. Vos tik žengdavau žingsnį, gir- 
dėdavau ir jausdavau jas visur aplink, o porą kartų man jos 
buvo net įkandusios. Tik per mano nepaprastą budrumą ir vik- 
rumą man pavykdavo apsisaugoti nuo jų užpuolimo. 

Šis nukrypimas, be abejo, leis jums suvokti, kurlink aš su-- 
ku kalbą, ir padės atspėti, kokia ta mano idėja. Man toptelėjo 
į galvą, kam leisti žiurkėms graužti save, geriau pačiam jas 
valgyti. Tai va, kas atėjo man į galvą. Galvodamas apie tokį 
maistą, aš visai nejaučiau pasibiaurėjimo. Nebūtumėt jautė ir 
jūs, patekę į panašią padėtį. Priešingai, man patiko tokia idėja, 
nes ji teikė vilčių, kad prasiskinsiu kelią į denį, kitais žodžiais 
tariant, išsigelbėsiu. Iš tikrųjų, vien tik pagalvojęs apie tai, pa- 
sijutau tarsi jau būčiau išsigelbėjęs. Beliko tik įgyvendinti ke- 
tinimą. 

Laive daug žiurkių. — pirma man net atrodė, kad per daug, 
bet dabar man neberūpėjo kiek, — šiaip ar taip, jų užteks mano 
„Tracionui“, kol įgyvendinsiu savo ketinimą. Tik kaip jų 
pasigausiu? 

Ogi stversiu drąsiai rankomis ir nutvėręs spausiu, kol nu- 
gaiš. Jau bandžiau jas gaudyti, tačiau nesisekė. Kaip žinote, 
vieną žiurkę buvau užmušęs vieninteliu man prieinamu būdu. 
Taip galiu užmušti dar porą, bet gali ir nepasisekti, na, o jei 
ir pavyktų kelias nugalabinti, kitos išsigandusios išlakstytų, ir 
tada su maistu baigta. Todėl geriau sugalvosiu, kaip sugauti 
iš karto daug žiurkių ir susikrauti maisto tiek, kad užtektų de- 
šimčiai ar dvylikai dienų. O per tą laiką gal aptikčiau ir ska- 
nesnio maisto. Tai būtų išmintingiau ir, be abejo, saugiau. Ir 
aš ilgai mąsčiau, kaip sugauti daugiau žiurkių. 

Vargas visko išmoko, ir aš manau, kad tik vargas, o ne ma- 
no genijus padėjo man sugalvoti prietaisą žiurkėms gaudyti. 
Tiesą sakant, tas prietaisas visai menkas, bet man tiks kuo pui- 
kiausiai. Reikia iš gelumbės pasidaryti didelį maišą, o tai ne- 
sunku: atpiovei reikiamo ilgio gabalą ir iš dviejų pusių susiu- 
vai virvele. Virvelių turėjau daug, ir tiesiog po ranka, nes ge- 
lumbės rietimai buvo surišti keliagubomis tvirtomis virvelėmis. 
Vietoj adalos bus peilio ašmenys; tuo pačiu instrumentu galė- 
siu pradurti maišo gale skylutes, kad, įvėręs stiprios virvės ga- 
lą, galėčiau maišą užtraukti. 

Taigi, daugiau nebedelsdamas, ir padariau, kaip nuspren- 
des — nepraėjo nė valanda, o maišas (aš jį praminiau „tinklu“) 
jau buvo gatavas. Bereikėjo tik gaudyti. 


LII SKYRIUS 


GERAS LAIMIKIS 


Dabar: ėmiau vykdyti savo planą, kurį, bedirbdamas prie 
maišo, visiškai subrandinau. Reikėjo „tinklą. užmesti“, ir pada- 
riau taip. 

Pirmiausia išmečiau gelumbe ir ištuštinau beveik visą savo 
kambarėlį. Čia man pasitarnavo tuščia konjako statinė, į ją ir 
sugrūdau gelumbę. Užkamšiau visas skyles ir plyšius, palikda- 
mas tik vieną didelį, per kurį, kaip žinojau, žiurkės daugiausia 
ir landydavo. 

Ištempęs maišą su šiam tikslui išpiautom reikiamo ilgio laz- 
dom, apžiodžiau juo tą didįjį plyšį. Tada, atsiklaupęs prie mai- 
šo, dar labiau jį praplėčiau ir, laikydamas virvelę rankoj, 
ėmiau laukti. 

Žinojau, kad jos lįs į maišą, nes buvau padėjęs masalo. 
Masalas tas, keletas galetos trupinių, pačių paskutinių — kaip 
sakoma, rizikavau paskutiniuoju skatiku. O jei žiurkės, viską 
sugraužusios, pabėgs, tai nebeturėsiu kitam kartui pavalgyti nė 
trupinėlio. 

Žinojau, kad kelios vis tiek ateis, bet abejojau, ar prisigrūs 
tiek, kad būtų geras laimikis. Bijojau, kad jos gali ateiti po 
vieną ir išnešioti masalą po truputį. Kad to išvengčiau, susmul- 
kinau trupinius tiesiog į miltus. Galvojau, kad taip sulaikysiu 
pirmąsias ateives, iki prisirinks jų daugiau į maišą, o tada už- 
trauksiu virvelę ir kelio grįžti atgal joms nebebus. 

Likimas man padėjo: kiek paklūpojęs išgirdau iš lauko pu- 
sės žiurkes. trepenant mažom letenėlėm ir cypčiojant spigiais 
balsais. Tučiuojau maišas tarp mano pirštų ėmė judėti —- tai 
rinkosi mano aukos. Gelumbė judėjo vis smarkiau ir smar- 
kiau —į maišą prie sutrintų galetų gužėjo vis. daugiau žiurkių. 

Jaučiau, kaip .jos pešasi, šokinėja viena per kitą ir cypia peš- 
damosi. 

Dabar atėjo mano eilė patraukti virvelę, aš- smarkiai truk- 
telėjau, maišas užsiraukė, neliko nė plyšelio. 

Nė viena žiurkė, įlindusi į maišą, nebeišėjo. Apsidžiau- 

Negaišdamas ėmiau jas galabinti — tai dariau gana neįpras- 
tai. Dalis mano kambario grindų buvo lygi ir tvirta. Nustūmus 
gelumbę, jos buvo dar ir kietos, juk tai laivo ąžuoliniai rąstai. 
Ant jų padėjau maišą su žiurkėmis, tada užklojau platų eglinį 
lentgalį ir, ant jo atsiklaupęs, iš visų jėgų ėmiau spausti. 

Kurį laiką maišas apačioje atrodė kaip elastingas, šokinė- 
jantis matracas ir kilsčiojo į viršų, tarsi norėdamas išlįsti iš po 
lentos, bet aš tvirtai laikiau lentą ir spaudžiau iš visų jėgų. Be 
abejonės, žiurkės maiše kėlė triukšmą, repečkiojo, pešėsi, 
kandžiojosi ir, žinoma, smarkiai spiegė. Aš nepaisiau jų prieši- 
nimosi ir spaudžiau, kol maišas visiškai nustojo judėti ir nutilo. 

Dabar išdrįsau maišą atrišti ir pažiūrėti, kas ten. Buvau pa- 
tenkintas tomis didžiųlėmis skerdynėmis. Spąstuose, aišku, 
buvo daugybė žiurkių, ir visos blypsojo nebegyvos kaip pelų 
maišai. Na, bent judėti tai nebejudėjo, nes kai už kraštų maišą 
pakėliau, jis niukaro ramus ramutėlis, be jokio bruzdesio ar 
cypimo. Taigi iš to ir nusprendžiau, kad žiurkės nebegyvos. 
Nors ir buvau tuo įsitikinęs, bet, norėdamas jas suskaičiuoti, 
ranką kišau labai atsargiai; iš maišo traukiau po vieną — jų 
buvo dešimt. 

— Aha! —sušukau, kreipdamasis į nebegyvas žiurkes,— 
pagaliau aš jus prigriebiau, jūs biaurūs padarai| Taip jums ir 
reikia, kad tiek „man suteikėte vargo. Jei už gerą geru atsimo- 
kama, tai už blogą — blogu. Jei jūs būtumėte mane ir mano 
daiktus palikusios ramybėje, gal ir jūsų nebūtų ištikęs toks 
piktas likimas. O dabar neturėjau kito kelio. Jūs sugraužėte 
mano džiuvėsius, ir, gelbėdamasis nuo bado, aš priverstas val- 
gyti jus! 

Baigiau savo prakalbą ir pradėjau lupti vieną žiurkę, no- 
rėdamas ją tuoj suvalgyti. 

Jūs galitė. manyti, kad aš žiūrėjau į šį maistą su pasibiaurė- 
jimu, bet smarkiai klystate. Badas įšmokė mane būti neišran- 

kų. Nejaučiau nė mažiausio pasišlykštėjimo maistu, kurį keti- 
nau valgyti. Priešingai, aš taip Žiurkės norėjau, kaip jūs norė- 
tumėte pietums gardžiausių skanumynų. Taip baisiai buvau 
išalkęs, kad vos galėjau sulaukti, iki žiurkę nulupsiu. Po pen- 
kių minučių nulupau ir suvalgiau — visą, net su kaulais! 

Jei jūs nekantraujate sužinoti, kaip man žiurkiena patiko, 
galiu tik pasakyti, kad ji buvo visai skani, nelyginant paukš- 
čio koja arba gabalas sultingos avienos. Tai buvo pirmasis 
mėsiškas valgis po daugelio savaičių, gal dėl to atrodė toks 
skanus. Tuo laiku galvojau, kad malonesnis kąsnelis niekada 
nebuvo patekęs man į burną, ir jau daugiau nebesistebėjau 
tomis knygomis, kurios pasakojo apie žiurkes valgančius 
laplandus. 


LIII SKYRIUS 


APLINKI! 


Mano reikalai dabar visiškai pakrypo į gerąją pusę. Maisto 
sandėlis vėl prisipildė atsargų, kurių turėjo užtekti mažiausia 
dešimčiai dienų, nes nutariau valgyti po žiurkę per dieną. O 
per dešimtį dienų gali visko atsitikti. Tikriausiai, per tą laiką 
aš baigsiu savo didįjį žygį, kurį reikėjo pradėti iš pat pirmos 
dienos ir kuris dėl pikto likimo man iš pradžių atrodė neįma- 
nomas — prasiskinsiu kelią į denį. 

Žiurkė dienai, svarsčiau aš, ne.tik palaikys man gyvybę, 
bet ir kiek atstatys išeikvotas jėgas. Buvau beveik įsitikinęs, 
kad, ištisai dirbdamas dešimt dienų, pasieksiu viršutinę laivo 
krovinių eilę. O gal net ir per trumpesnį laiką? Kuo greičiau, 
tuo geriau, bet per dešimtį dienų tai tikrai galėsiu susitvarkyti, 
net jei tarp manęs ir viršutinio aukšto būtų dešimt dėžių eilių. 

Tokių naujų vilčių įkvėpė man sėkmingas žiurkių gaudy- 
mas. Vėl po ilgos pertraukos man grįžo pasitikėjimas ir pusiau- 
svyra. 

Tik vienas dalykas mane dar jaudino — tai konjako statinė. 
Pritrūkti laiko nebebijojau, nes tariausi dabar jo užieksiąs, bet 
mane baugino konjako garai, kurie statinėje tebebuvo tokie 

pat stiprūs, kaip ir anksčiau, ir galėjo vėl aptemdyti man 5ą- 
monę, nepaisant mano pasiryžimo per ilgai statinėje neužsibūti. 
Net ir antrą kartą įlindęs, vos spėjau iš jos išsikraustyti, 

Vis tiek nutariau iš paskutiniųjų priešintis stipraus tvaiko 
vilionėms ir pasišalinti iš statinės tuoj pat, kai tik pajusiu, kad 
jo veikimas darosi per stiprus. Dabar nebereikėjo baimintis, 
kad neužteks laiko, bet vis tiek neketinau jo leisti veltui, todėl 
kai tik po savo pietų gausiai atsigėriau vandens, tučtuojau ap- 
siginklavau peiliu ir žengiau prie tuščios statinės toliau di- 
dinti skylės. 

Oho! statinė buvo netuščia. Ji buvo prikimšta gelumbės. 
Begaudydamas žiurkes pamiršau, kad gelumbę buvau sukrovęs 
į statine. 

Žinoma, pirmiausia reikia vėl statinę ištuštinti, kad būtų 
vietos dirbti, tad, padėjęs peilį į šalį, pradėjau traukti gelumbę 
lauk. 

Besidarbuojant man kilo nauja mintis. Kam aš traukiu tą 
gelumbę iš statinės? Kodėl jos nepalikus čia? Ko man brautis 
būtinai per statinę? 

Iš tikrųjų nebuvo jokio tikslo skverbtis į tą pusę. Tikslo 
būta anksčiau, kai ieškojau tik maisto ir neturėjau tų sumany- 
mų, kuriuos troškau ir tikėjausi dabar įgyvendinti, o, naujai 
aplinkybėms susidėjus, man visiškai nebereikėjo brautis per 
statinę. Priešingai, ši kryptis buvo pati blogiausia, nes ji vedė 
ne į liuką. O man savo tunelį reikėjo kreipti kaip tik į liuko 
pusę. Aš puikiausiai įsivaizdavau, kur yra liukas, nes atsimi- 
niau, kaip ėjau nuo jo prie statinės su vandeniu, kai patekau 
į -triumą. 

Tada staigiai pasukau į dešinę ir patraukiau beveik tiesiai 
prie statinės galo. Visas šias smulkmenas puikiai prisiminiau 
ir buvau įsitikinęs, kad esu maždaug laivo vidury, tame šone, 
kurį jūrininkai vadina štirbortu. Taigi, išlindęs per statinę, tik 
nutolčiau nuo pagrindinio liuko, per kurį buvau pakliuvęs 
į triumą, be to, mane dar gąsdino — gal kartais ir be reikalo — 
konjako garai, kuriuos, dirbdamas statinėje, turėčiau kvėpuoti. 

Tai kam tada prasidėti? Verčiau mėginti dar kartą brautis 
per dėžes. Nuo to laiko, kai čia buvau paskutinį kartą, aplin- 
kybės buvo pasikeitusios. Dabar turėsiu kur dėti priekyje ras- 

tus daiktus —tam pasitarnaus tuščia konjako statinė. Be to, 
daug lengviau piauti eglinę dėžės lentą, negu kietą statinės 
ąžuolą — juo labiau kad į tą pusę — į dešinę — jau buvau pra- 
dėjęs skverbtis. Taigi, viską apsvarstęs, visus pavojus ir sun- 
kumus, nusprendžiau, kad eiti per statinę būtų klaidingas ke- 
lias, todėl pasukau į dešinę, per dėžes. 

Prieš pradėdamas skverbtis per dėžes, sukroviau išimtą ge- 
lumbę į statinę; ją kroviau, labai rūpestingai dėdamas rietimą 
prie rietimo ir spausdamas, kiek tik turėjau jėgų. Aš susidė- 
jau atgal į maišą likusias devynias žiurkes ir užtraukiau 
virvelę,— mat, žinojau, jog tai ne visos laivo žiurkės, ir bijo: 
jau, kad šių devynių draugės nesugalvotų sugraužti savo se- 
nųjų bičiulių. Kaip jau buvau pasakojęs, iš šių biaurių gyvūnų 
galima visko tikėtis, todėl nutariau negyvąsias žiurkes 
apsaugoti. 

Kai baigiau tvarkytis, išgėriau puoduką vandens ir vėl įsi- 
ropščiau į vieną tuščią dėžę. 


LIV SKYRIUS 


SPĖLIOJIMAI 


Tai buvo gelumbės dėžė, stovinti greta tuščios galetų dėžės. 
Nuo čia ir nutariau pradėti kasti naują tunelį. Tą dėžę pasi- 
rinkau dėl dviejų priežasčių. Pirmiausia, tariau ją esant beveik 
toje pačioje linijoje, kuria turėjo eiti pagrindinis kelias į liuką. 
Šiam tikslui taip pat būtų tikusi ir galetų dėžė, bet pastaroji 
buvo mažesnė už gelumbės dėžę, todėl per maža vietos dirbti. 

Kita priežastis, dėl kurios pasirinkau šią dėžę, buvo dar 
svarbesnė. Jau žinojau, kad ant jos yra kita dėžė su gelumbe, 
tuo tarpu virš galetų dėžės — du drobės pakai, abu ant viršaus 
ir toje pat pusėje, į kurią turėjau skintis kelią. Jaučiau, kad 
bus daug. lengviau ištraukti gelumbę, negu kietai suspaustus 
drobės rietimus — aš net abejojau, ar pastaruosius iš viso ga- 
lėsiu pajudinti. Tai tokia ir buvo priežastis, dėl kurios pasi- 
rinkau gelumbės dėže. 

Jūs manote, kad, įsirangęs į šios dėžės vidų, tuoj pat pra- 
dėjau dirbti. Visai nel Hgokai nepajudinau nė rankos. Vis 
dėlto aš netinginiavau, bet nepaprastai susikaupęs galvojau. 

Iš tikrųjų, mano planas sukėlė naujos energijos antplūdį, ir 
mane užvaldžiusios išsigelbėjimo viltys buvo stipresnės, negu 
pirmosiomis mano nelaisvės dienomis. Na, ir rezultatai laukė 
linksmesni. Net kai atradau statinę su vandeniu ir dėžę su ga- 
letomis ir supratau jų užteksiąs iki kelionės pabaigos, vis tiek 
nebuvau toks laimingas — mane baugino ilgas kalėjimo lai- 
kas —tiek tylos ir baisaus vienišumo mėnesių! 

Dabar visai kas kita. Jei likimas man padės, už keleto dienų 
galėsiu vėl pažvelgti į žydrąjį dangų, vėl įkvėpsiu tyro oro, 
vėl žvelgsiu į žmonių veidus ir klausysiuos maloniausių iš visų 
garsų — Žmogaus balso. 

Jaučiausi kaip žmogus, seniai paklydęs dykumoje ir 
pagaliau tolumoje išvydęs civilizuotų žmonių gyvenvietę: gal 
tamsius medžių kontūrus, gal melsvus dūrius, kylančius iš to- 
lumoje degančio ugniakuro, žodžiu, kažką, kas pažadina viltį, 
kad vėl galės grįžti į artimųjų tarpą. 

Tokia viitis atsirado ir man, ji kaskart stiprėjo, iki pagaliau 
aš patikėjau, kad taip ir bus. 

Gal būt, tas įsitikinimas ir sulaikė mane nuo per didelio 
skubotumo. Darbas perdaug rimtas, tad nėra ko juokauti ir 
negalima lengvabūdiškai pulti priė jo — reikia viską gerai ap- 
galvoti. Juk gali kilti nenumatytų kliūčių ir netikėtumų, kurie 
privestų prie nesėkmių 1r pražūties. 

-Taigi, kad išvengčiau visokių netikėtumų, turiu būti kiek ga- 
lima atsargesnis, ir prieš pradedant dirbti sumanytą darbą, rei- 
kia jį visapusiškai apsvarstyti. Atsisėdau gelumbės dėžėje ir 
susimąsčiau. 

Vienas dalykas man .buvo visiškai aiškus — šitas uždavinys 
bus vienas iš pačių svarbiausių. Kaip jau sakiau, žinojau esąs 
pačiam triumo dugne, taip pat žinojau, kokie gilūs yra didžiųjų: 
laivų triumai. Prisiminiau taip ilgai šliaužęs lynu, kad vos bega- 
lėjau išsilaikyti, kol pasiekiau dugną. O tada žvilgterėjau 
į viršų ir liuką pamačiau nepaprastai aukštai. Taigi, jei iki pat 
viršaus pilna prekių — be abejonės, taip 17 buvo,— man teks 
išsikasti be galo ilgą tunelį. 

Be to, turėsiu brautis ne tiesiai į viršų, bet link liuko, tai yra, 
beveik skersai triumo, bet tai manęs per daug nebaugino, nes 
puikiai žinojau, kad brautis tiesiai nė negalėsiu, nes kliudys 
sutikti kroviniai. Drobės pakus ar kitokius kietus daiktus turė- 
siu apeiti; be to, prakopęs vieną krovinių aukštą, turėsiu pasi- 
rinkti, ar toliau eiti į viršų, ar į šoną — kaip tuo metu man 
pasirodys lengviausia. Vadinasi, visą laiką turėsiu kilti tarsi 
laipteliais į liuko pusę. 

Manęs nebaugino, nei kiek bus krovinių, per kuriuos reikės 
prasikasti, nei atstumas iki liuko,— aš jaudinausi tik dėl krovi- 
nių rūšies. Mat, žinojau, kad mano darbe spartumas ir sėkmė 
priklausys nuo medžiagų, kurias turėsiu pašalinti iš kelio. Jei 
susidursiu su tokios rūšies prekėmis, kurios išpakuotos pasida- 
ro dar didesnės ir nebegalima jų taip kietai suspausti, tada vėl 
pritrūksiu vietos — o to daugiausia ir bijojau. Aš jau buvau 
patyręs, su kokia bjaurįa kliūtimi tada susiduri, ir jei ne lai- 
mingai pasitaikiusi konjako statinė, darbas, kurį dabar ketinau 
pradėti, būtų turėjęs likti nepadarytas. 

Labiausiai už viską bijojau drobės. Per drobės pakus sun- 
kiausia brautis, o jeigu išjudinsi tuos kietai suspaustus rietimus, 
tai paskum jau nebesutalpinsi į tokį pat plotą. Bet aš tikėjausi, 
kad šitos puikios ir naudingos medžiagos laive bus visai ne- 
daug.. 

„Aš galvojau, kokie daiktai galėtų būti sukrauti šiame didžiu- 
liamę „mediniame sandėlyje. Bandžiau prisiminti, kas per šalis 
yra Peru ir kokios prekės galėtų būti į ją gabenamos iš 
Anglijos. Bet nieko neprisiminiaų — taip menkai buvau susipa- 
žinęs su komercine geografija. Vienas dalykas aišku: prekės 
bus įvairios, nes į Ramiojo vandenyno pakrančių uostus pa- 
prastai yra siunčiami mišrūs kroviniai. Vadinasi, galiu tikėtis 
susidurti su įvairių rūšių prekėmis — trumpai tariant, su tokio- 
mis prekėmis, kurios gamine mos didžiausiuose mūsų pramonės 
miestuose. 

Pusvalandį taip pasamprotavęs, pamačiau, kad iš to nėra 
jokios naudos. Geriausiu atveju, tai tik spėliojimas. Apie šio 
laivo krovinius nieko negalėjau pasakyti, kaip negalėčiau pasa- 
kyti,. kokio- metalo yra kasykloje, kol pats nebūčiau į šachtą. 
nusileidęs. Laikas pradėtį darbą. Tad lioviausi samprotavęs ir 
ėmiausi vykdyti savo uždavinį. 

LV SKYRIUS 


PAGALIAU STOVIU STAČIAS! 


Kaip prisimename, atsidūręs ir vienoje, ir antroje gelumbės 
dėžėje, kur ieškojau galetų ar šiaip ko nors valgomo, buvau 
ištyręs, kokie aplink jas kroviniai. Taip pat prisimename, kad 
už dėžės su gelumbe, liuko pusėje, radau dar drobės paką, 
o virš jos buvo dar viena dėžė su gelumbe. Į tą viršutinę dėže 
jau buvau padaręs praėjimą, taigi galėjau laikyti, jog kelias 
į viršų jau buvo pradėtas. Ištuštinęs tą viršutiniąją dėžę, pakil- 
čiau dar vieną pakopą reikalinga kryptimi; jau anksčiau buvau 
pralaužęs vienos dėžės šoną ir šalimais esančios kitos dėžės 
lentą — vadinasi, tas mano darbas nenuėjo niekais ir aš galėjau 
tik pasidžiaugti. Dabar beliko tik ištraukti rietimus iš viršutinio- 
sios dėžės ir sukrauti užpakalyje. 

Tai padaryti ir buvo pirmasis mano uždavinys, todėl, dau- 
giau nebedelsdamas, ėmiausi jį vykdyti. 

Šis darbas nebuvo itin lengvas. Patyriau tuos pačius sunku- 
mus; kaip ir anksčiau, kai reikėjo vieną nuo kito atskirti 
gelumbės :ietimus ir juos ištraukti iš vietų, kur buvo rūpestin- 
gai sudėti. Man pasisekė su jais susitvarkyti. Ištraukęs po vieną 
rietimą, nešiau, arba tiksliau, stūmiau prieš save iki pat toli- 
miausio savo kambario kampo, prie pat senosios konjako 
statinės galo. Rietimus sukroviau ne bet kaip, o suspaudžiau 
nepaprastai stropiai ir rūpestingai, kad užimtų kuo mažiau 
vietos, kad tarp rietimų ir laivo sienų neliktų nė mažiausio tar- 
pelio net žiurkei pralįsti. Ne dėl to, kad būčiau jų bijojęs. Dėl 
jų daugiau nebesukau galvos, nors ir žinojau, kad dar buvo 
keletas. Kruvinas mano susidorojimas, matyt jas įbaugino, ir 
dabar jos vengė prisiartinti. Baisus sugautųjų žiurkių spiegi- 
mas, kol jas galabijau, garsiai sklido po visą triumą ir įspėjo 
likusias, kad pasisaugotų. Be abejo, spiegimas jas smarkiai iš- 
gąsdino, ir jos suprato, kad esu pavojingas bendrakeleivis, to- 
dėl per visą likusį kelionės laiką gal laikysis atokiau nuo 
manęs. 

Taigi ne dėl žiurkių taip rūpestingai kamšiau gelumbe visus 
kampus, bet tiesiog norėjau kuo ekonomiškiau išnaudoti vietą, 
nes, kaip. jau sakiau, pritrūkti vietos aš bijojau labiau už viską. 

Dirbau smarkiai, bet kartu ir atidžiai, kol pagaliau viršutinę 
dėžę ištuštinau ir gelumbę sukrovau už savęs. Savo darbu bu- 
vau visiškai patenkintas, nes, gelumbės rietimus sukrovęs, dar 
turėjau pakankamai taip reikalingos vietos. 

Rezultatai mane nudžiugino ir pakėlė man nuotaiką —o taip 
jau labai seniai bebuvo. Puikiai nusiteikęs įlipau į ką tik ištuš- 
tintą viršutinę dėžę, vieną atplėštą lentą perdėjau per angą jos 
dugne ir atsisėdau, nuleides kojas. Tokia padėtis man buvo 
visiškai nauja, — dabar galėjau sau patogiai išsitiesęs sėdėti, tad 
jaučiausi nepaprastai laimingas. Taip ilgai kalėjau kambaryje, 
kurio aukščiausia vieta buvo kiek daugiau negu trys pėdos, 
o mano ūgis keturios pėdos, tad jei nori atsistoti, turi susilenkti 
ir susikūprinti, o sėdėti turi surietęs kojas ir kelius pritraukęs 
prie pat smakro. Šitie nepatogumai būtų menki, jei juos reikėtų 
kęsti neilgai, bet per ilgą laiką jie įkyri ir net pradedi jausti 
skausmą. Taigi man čia buvo ne tik palengvinimas, bet didžiau- 
sia prabanga, kad galiu sėdėti išsitiesęs ir nuleidęs kojas. Dar 
daugiau — aš galėjau net stovėti išsitiesęs, nes dvi dėžės, išlau- 
žus dugną, susijungė viena su kita, ir nuo vienos dėžės dugno 
iki kitos viršaus buvo ištisos šešios pėdos. Tuo tarpu mano ūgis 
buvo tik keturios pėdos, vadinasi, dar liko dvi pėdos tarp mano 
viršugalvio ir naujojo kambario lubų, kurių negalėčiau pasiekti, 
net pasistiepęs ant pirštų galų. 

Turėdamas tokią galimybę, ilgai nesėdėjau. Į viršutinę dėžę 
buvau įsilipęs apžiūrėti, kokio ji didumo, ir įsitikinti, ar visiškai 
ją iškrausčiau, o tada atsisėdau, kaip jau buvau apsakęs. Tačiau 
kai man toptelėjo į galvą, kad galėčiau visu ūgiu atsistoti, aš 
ilgai nebesėdėjau, bet nušliaužiau atgal; mano kojos atsistojo 
ant žemesniosios dėžės dugno, o galva, kaklas ir pečiai liko 
viršutinėje dėžėje. Dabar stovėjau visiškai išsitiesęs ir netru- 
kau pajusti, kad taip geriausia ilsėtis. Priešingai dvikojų žmonių 
įpročiui, stovėti man buvo lengviau, negu sėdėti —ir nieko čia 
nėra nepaprasta, jei prisiminsime, kiek dienų ir naktų praleidau 
sėdėdamas arba klūpėdamas; taigi dabar baisiausiai norėjau 
atsistoti ta išdidžia poza, kuria žmonės ir skiriasi nuo kitų gyvū- 
nų. Iš tiesų, jutau nepaprastą malonumą, galėdamas išsitiesti 
visu ūgiu, ir taip išsitiesęs stovėjau ilgai, nė nepajudėdamas. 

Tačiau aš nedykinėjau. Mano protas dirbo, kaip ir anksčiau, 

ir aš sprendžiau, kurlink toliau rausti tunelį: ar vėl aukštyn, 
per ką tik ištuštintos dėžės“ viršų, ar per jos galą, atsuktą 
į liuko puse. Reikėjo pasirinkti: horizontali ar vertikali kryptis. 
Ir viena, ir kita kryptis turėjo savo privalumų, bet taipogi ir 
trūkumų. Reikėjo viską pasverti ir galų gale apsispręsti, kokią 
kryptį pasirinkti; tai buvo labai svarbu, ir praėjo nemaža laiko, 
kol galutinai apsisprendžiau. 


LVI SKYRIUS 


LAIVO FORMA 


Viena priežastis paskatino mane brautis aukštyn per dėžės 
viršų. Mat, pasirinkdamas šitą kryptį, greičiau pasiekčiau kro- 
vinių viršų, o ten tarp krovinių ir denio rąstų rasčiau tuščios 
vietos, per kurią galėčiau. tuojau prišliaužti prie liuko. Tada 
reikėtų kasti mažesnį tunelį, nes vertikalia kryptimi kelias 
į liuką būtų trumpesnis, negu įstrižai. Tiesą sakant, kiekviena 
laimėta pėda horizontalia kryptimi iš viso nieko neduotų, nes 
vis tiek būčiau tame pačiame aukštyje. 

Labai galimas daiktas, kad tarp krovinių ir denio rąstų apa- 
čios yra tuščios vietos, ir vildamasis, kad taip: yra iš tikrųjų, 
nutariau nesikasti horizontaliai, nebent priverstų kokios nors 
nenugalimos kliūtys. Ir vis dėlto pirmiausią žingsnį Žengiau 
horizontaliai. Dėl trijų priežasčių. Visų pirma, galinės dėžės 
lentos pasirodė kiek išklibusios, todėl jas galėjau lengviau pa- 
šalinti iš kelio. Antra, įkišus peilį per dangčio plyšius, jis atsi- 
dūrė į švelnią. bet standžią medžiagą, kuri atrodė visiškai 
panašiai kaip toji baisioji medžiaga, kurios pakai iki šiol man 
buvo neįveikiama kliūtis ir kurią aš karčiai prakeikiau. Kaišio- 
jau peilį į įvairias plyšio vietas, ir visą laiką jaučiau jį atsidu- 
riant į drobę. Taip pat pabandžiau ir dėžės galą, .bet čia peilio 
smaigaliui pasipriešino medis. Dėžė buvo eglinė, kaip ir visos 
kitos, bet jei ji būtų ir iš paties kiečiausio medžio, vis tiek ja- 
me lengviau išpiauti skylę, negu praskaptuoti drobės paką. 

Vien šitos priežasties būtų pakakę rinktis horizontalią 
kryptį, bet buvo dar ir trečia priežastis. 

Ši trečioji priežastis bus ne taip lengvai suprantama tiems, 
kurie nežino, kaip įrengti triumai, ypač tokiuose senuose lai- 
vuose, apie kokį aš pasakoju. Įprastos formos laivams, kokius 
mus išmokė statyti amerikiečiai, minėtoji priežastis neturėtų 
reikšmės. 

Kad jūs galėtumėte suprasti, aš smulkiai viską paaiškinsiu 
ir tuo pat metu, šiek tiek nukrypdamas nuo savo pasakojimo, 
pamokysiu jus, jaunieji draugai, politinės išminties, kuri gali 
praversti jums ir jūsų kraštui, kai jau būsite pakankamai su- 
brendę ją pritaikyti praktikoje. 

Aš tikiu taisykle, arba, tiksliau pasakius, jau seniai Žinau, 
(mat, čia nėra jokios taisyklės), kad mokslas, kuris paprastai 
tituluojamas politiniu mokslu, yra pats svarbiausias iš visų, 
kada nors užvaldžiusių Žmonijos protus. Politinis mokslas ap- 
ima ir daro įtakos visiems kitiems socialinio pasaulio reiški- 
niams. Visi menai, mokslai arba gamyba yra susiję su politiniu 
mokslu, ir nuo jo priklauso, ar jie turi pasisekimą, ar ne. Net 
ir moralė yra politinės santvarkos padarinys, o nusikaltimai 
yra jos blogos organizacijos pasėka. Politinė krašto santvarka 
yra svarbiausia jo gerbuvio ar smukimo priežastis. Dar nieka- 
da jokia vyriausybė nėra siekusi bent kiek priartėti prie tie- 
sos. Taigi nėra ir nė vienos tautos, kuri kada nors būtų buvusi 
visiškai laiminga. Skurdas, nelaimės, nusikaltimai, smukimas 
yra kiekvieno krašto daugumos dalia, išskyrus vieną šalį, bet 
ir josios vyriausybė dar nėra tobula, tik vis žengia į priekį. 

Taigi, kaip jau sakiau, nuo krašto įstatymų, kitais žodžiais 
tariant, nuo jo politinės padėties priklauso beveik viskas: ir 
laivai, kuriais plaukiojame, ir vežimai, kuriais važiuojame, ir 
mūsų darbo įrankiai, ir rakandai, kuriais naudojamės namuose, 
ir net mūsų būstų patogumai. Dar daugiau, priklausome ir mes 
patys: mūsų kūno forma ir mūsų dvasios polinkiai. Despoto 
plunksnos brūkštelėjimas arba kvailas parlamento aktas, tarsi 
ir nesusijęs tiesiogiai su jokiu asmeniu, gali turėti slaptos arba 
nematomos įtakos, kuri per vieną kartą padarys visą tautą iš 
esmės nedorovingą ir niekšišką. pu 

Galėčiau visa tai įrodyti matematiniu tikslumu, bet dabar 
neturiu laiko. Užteks, jei pailiustruosiu. Taigi klausykite. 

Prieš daugelį metų Britų parlamente buvo išleistas įstaty- 

mas apie laivų apdėjimą mokesčiais, nes ir laivai, kaip ir vis- 
kas, turį atsilyginti už savo egzistavimą. Iškilo klausimas, kaip 
nustatyti mokesčio didumą. Kažin ar būtų teisinga, jei netur- 
tingos mažos škunos savininkas mokėtų tokią pat milžinišką 
sumą, kokios reikalaujama iš didelio dviejų tūkstančių tonų 
talpos laivo savininko. Tokie mokesčiai tuojau prarytų mažes- 
niojo laivo savininko pajamas ir jį visiškai sužlugdytų. Tad 
kaip šį klausimą išspręsti? Sprendimas rastas protingas: kiek- 
vieno laivo mokestį nustatyti pagal jo tonažą. 

Pasiūlymas buvo priimtas, bet tada iškilo kitas sunkumas — 
kaip nustatyti mokestį? Laivų mokestis turi būti imamas pagal 
apimtį, bet tonažas — tai svoris, o ne apimtis. Tai kaip daryti? 
Tiesiog reikia nustatyti tam tikrą standartinį dydį, kuris atitik- 
tų tonos svorį, o paskui matuoti, kiek tokių dydžių telpa laive. 
Taigi viskas buvo suvesta į laivo talpumą, o ne į jo svorį. Kilo 
klausimas, kaip išmatuoti laivo apimtį. Ir tai buvo labai tiks- 
liai apskaičiuota pagal kilio ilgumą, bimsų ilgumą ir triumo 
gylį. Padauginę šiuos tris dydžius, gauname santykinį laivo tal- 
pumą, jei tas laivas pastatytas pagal visas taisykles. 

Tokiu būdu įstatymas uždėti mokesčius buvo nustatytas ga- 
na teisingai, ir jūs galite pagalvoti, jei, žinoma, nesate didūs 
mąstytojai, kad toks įstatymas gali nepatikti tik tiems, kurie 
turi mokesčius mokėti. 

Visai ne! Šis paprastas, iš pirmo žvilgsnio nekeliantis įtari- 
mų įstatymas Žmonėms padarė daugiau blogybių, daugiau iš- 
eikvojo laiko ir atėmė gyvybių, sunaikino daugiau turtų, negu 
reikėtų išpirkti visiems šiuo metu esantiems pasaulyje vergams! 

Kaipgi galėjo atsitikti? — paklausite jūs nustebę. O taip, 
kad buvo ne tik sustabdytas laivų statybos — vieno iš svar- 
biausių menų, kuriuos pažįsta žmonija — tobulėjimas, bet šis 
menas tiesiog buvo grąžintas šimtus metų atgal. O blogybė 
prasidėjo taip. Naujo laivo savininkas arba tas, kuris ketina 
juo būti, negalėdamas išvengti sunkių mokesčių, trokšta juos 
kiek galėdamas sumažinti — o tokia apgaulė yra visiškai su- 
prantama ir pateisinama, kai žmonės pernelyg apkraunami mo- 
kesčiais. Laivo savininkas eina pas laivų statytoją ir užsako 
laivą tokių ir tokių kilio, bimsų ir triumo išmatavimų, kitais 
žodžiais tariant, tokio tonažo, kokio reikalauja tam tikra mo- 

kesčių suma. Tačiau čia jis nesustoja, o prašo laivų statytoją, 
jei galima, pastatyti laivą tokio talpumo, kad tonažas būtų bent 
trečdaliu didesnis, negu tas, už kurį turi mokėti. Tai jam pa- 
lengvina mokesčių mokėjimą, ir tokiu būdu jis apgauna vy- 
riausybę, kuri uždėjo tokius nepakeliamus mokesčius už jo 
verslą. 

Ar galima pastatyti tokį laivą, kokio jis reikalauja? Aišku, 
galima! Laivų statytojas žino, kad jis gali tai padaryti, išlenk- 
damas laivo pryšakį, išpūsdamas jį į šonus, praplatindamas 
vairagalį, žodžiu, padarydamas jį tokios juokingos formos, kad 
įis vos vos paplauks ir taps daugelio nelaimingų jūreivių ka- 
pais. Laivų statytojas ne tik žino, kad jis gali taip padaryti, bet, 
nusileisdamas savininko norui, taip ir padaro. Jis ilgai stato 
tokius laivus, net pats ima manyti, kad ši gremėzdiška laivo 
forma yra pati geriausia, ir jau nebenori ir nebegali statyti ki- 
taip. Dar liūdniau, kad ši netikusi forma taip įsišaknija jo są- 
monėje ir taip jis prie jos pripranta, kad po to, kai šis kvailas 
įstatymas bus panaikintas, jam prireiks daug daug metų išmesti 
šitą apgavystę iš galvos. Iš tiesų, reikės laukti, kol išaugs nau- 
ja laivų statytojų karta ir laivai įgaus tinkamas formas. Laimė, 
ši naujoji karta jau atsirado anapus Atlanto, ir, jai padedant, 
išspręsime šitą šimtametę dilemą šiek tiek greičiau. Net jiems 
prireikė pusės šimtmečio, kol pagerino laivo formą, nors ji dar 
ne itin tobula; bet, nebeslegiami mokesčių naštos, jie žiūri 
į .žŽuvis jūroje ir, pamažu kopijuodami gamtos mechanizmo idė- 
jas, pasiekė dabartinio tobulumo. 

Dabar jūs geriau suprantate, ką aš galvoju, tvirtindamas, 
kad politiniai mokslai yra patys svarbiausi iš visų mokslų. 


LVII SKYRIUS 


LABAI DIDELĖ KLIŪTIS 


Gerasis laivas „Inka“, kaip ir daugelis kitų, buvo pastaty- 
tas pagal komersanto nurodymus. Jo priekis buvo išriestas it 
karvelio krūtinė, o šonai taip išsipūtę, kad triumas kur kas 
platesnis už bimsų ilgį — žiūrint aukštyn iš triumo dugno, iš- 

silenkę šonai viršuje sueina kaip stogas. Žinojau, kad „Inka“ 
pastatyta kaip tiktai šitaip, nes tuo laiku taip buvo statomi visi 
prekybos laivai, o mūsų įlankoje aš jų visokių prisižiūrėdavau. 

Aš jau sakiau, kad, kaišiodamas peilį per dėžės viršaus ply- 
šius, atsidūriau į kažką minkštą, kas, mano manymu, turėjo 
būti drobė, bet taipogi pastebėjau, kad ta tariamoji drobė ne- 
buvo užėmusi visą dėžės dangčio plotį. Priešingai, prie galo 
palei laivo kraštą dar buvo apie pėdą, kur nebegalėjau nieko 
apčiuopti. Ties galu buvo du plyšiai, ir aš, įkišęs peilį pro vie- 
ną ir pro kitą, neatsidūriau nei į kietą daiktą, nei į minkštą. 
Todėl nusprendžiau, kad už drobės yra maždaug pėda tuščios 
erdvės. 

Tai lengva išaiškinti. Pakas, gulintis ant dviejų didžiulių 
dėžių su gelumbe, buvo jau tame aukštyje, kur laivo borias 
pradeda riestis į vidaus pusę; kadangi jo viršus lietė laivo šo- 
ną, tai apačia, aiškų, buvo atitolusi maždaug per pėdą, tokiu 
būdu susidarė visiškai tuščias trikampis, tinkamas nebent tik 
mažiems prekių pakams. 

Aš samprotavau taip: jei skinsiuos kelią aukštyn, greitai at- 
sidursiu į laivo bortą, kuris, artėdamas prie denio, vis labiau 
krypsta į vidaus pusę, ir sutiksiu daugelį kliūčių, tokių, kaip 
smulkūs kroviniai, o pro juos prasibrauti dar sunkiau, negu 
pro dideles dėžes ir pakus. Taigi dėl šios ir kitų priežasčių, ku- 
rias jau minėjau, nutariau toliau žengti horizontalia kryptimi. 

Jūs, gal būt, nustebsite, kodėl taip ilgai svarsčiau, kokią 
kryptį pasirinkti, bet jei prisiminsite, kiek laiko ir pastangų 
prireikė prapiauti vieną dėžę ir gretimai stovinčią antrąją, 
trumpai tariant, kiek laiko ir pastangų reikia padėti, ir kai su- 
voksite, kad tas darbas gali trukti visą dieną, tada suprasite, 
kaip svarbu veikti ne skubotai, o pasirinkti teisingą kryptį. 

Teisybę sakant, svarsčiau kur kas trumpiau, negu čia pasa- 
kojau. Pasiryžti šiam žingsniui prireikė tik kelių minučių, bet 
man taip norėjosi dar pastovėti, kad išstovėjau „beveik pusva- 
landį. 

Kai gera: pailsėjau, įkišau rankas į viršutinę dėžę, prisi- 
traukiau ir pasirengiau dirbti. Suvirpėjau iš džiaugsmo, atsidū- 
ręs viršutinėje dėžėje. Dabar buvau antroje krovinių eilėje, 
daugiau kaip šešios pėdos nuo triumo dugno. Vadinasi, jau net 

tris pėdas pasistūmėjau į viršų — trys pėdos arčiau denio ir 
dangaus, arčiau Žmonių, arčiau laisvės! 

Atidžiai apčiupinėjau dėžės galą, kurį ketinau piauti, ir ap- 
sidžiaugiau, kad darbas bus nesunkus. Viena lenta buvo kiek 
atsiknojusi — ją buvau išklibinęs, plėšdamas dugno lentą. Be 
to, įkišęs peilį į plyšį, pamačiau, kad gretima dėžė stovi ne pri- 
siglaudusi, bet už keleto colių — vos galėjau peilio galiuku ją 
pasiekti. Tai mano darbą iabai palengvins. Vadinasi, galėsiu 
stipriu smūgiu išmušti lentą, o paskiau nustumti į vieną ar ki- 
tą pusę tarp abiejų dėžių. 

Galų gale man pasisekė tai padaryti. Kad būtų stipresnis 
smūgis, apsiaviau batus ir, atsigulęs ant nugaros, pradėjau 
būgnyti užkulniais. 

Netrukus džergždami ėmė skleistis apkaustai, trauktis vi- 
nys, dar po poros smūgių lenta išlėkė ir įkrito žemai tarp 
dėžių. 

Negaišdamas iškišau rankas per plyšį pažiūrėti, kas per 
daiktas stovi šalimais, bet apčiuopiau tik šiurkščią ir gruoblėtą 
lentą, o kas yra už jos — nesupratau. 

Išmušiau dar vieną lentą iš gelumbės dėžės galo, po to — 
paskutinę, ir dabar visas dėžės galas buvo atviras. Tai suteikė 
man puikiausią galimybe apčiupinėti, kas yra šalimais. Nustė- 
bau, kad greta stovinčios dėžės kraštas iš plačių ir šiurkščių 
lentų buvo nusitęsęs į visas puses, kiek tik galėjau pasiekti. 
Jis kilo tiesiai aukštyn kaip siena ir tęsėsi ne tik per visą ma- 
no dėžės galą, bet ir už jos — tiek į viršų, tiek į abi puses. Kur 
jis baigiasi, negalėjau pasakyti, nes, iškišęs rankas iki pat al- 
kūnių, nepasiekiau nei jos krašto, nei kampo. 

Matyt, šioji dėžė kitokios formos ir apimties, negu tos, su 
kuriomis iki šiol buvau susidūręs, bet kokios yra prekės joje, 
neturėjau mažiausio supratimo. Gelumbė negalėjo būti, nes dė- 
žė buvo nepanaši į kitas gelumbės dėžes; negalėjo būti ir dro- 
bė — ir man net lengviau širdy pasidarė, taip pagalvojus. 

Norėdamas sužinoti, kas čia iš tikrųjų, įkišau peilį tarp tų 
groblėtų lentų. Peilis palietė kaip ir popierių, bet supratau, kad 
tai tik įpakavimas, nes tuojau pat peilio galiukas atsidaužė 
į kažkokį kietą daiktą, beveik tokį pat kietą ir lygų, kaip mar- 
muras. Smarkiai peilį spausdamas pajutau, kad tai ne akmuo, o 

medis, labai kietas medis puikiai nupoliruotu paviršiumi. Kai 
staiga stuktelėjau peiliu, pasigirdo keistas garsas, kažkoks 
skambesys ar dūzgimas, bet kas ten per daiktas, niekaip nega- 
lėjau įsivaizduoti. 

Nieko kito nesugalvosi — įsilaušiu į tą dėžę, tada, gal būt, 
geriau suprasiu, kas joje yra. 

Dirbau pagal išmėgintą planą. Pasirinkau vieną lentą ir pei- 
lu perpioviau pusiau. Ji buvo beveik dvylikos colių pločio, ir 
man reikėjo dirbti išlisas valandas. Mano peilis buvo visiškai 
atšipęs, ir tas dar labiau pasunkino darbą. 

Pagaliau lentą perpioviau ir, padėjęs peilį į šalį, šiaip taip 
atlenkiau vieną jos galą. Turėdamas vietos tarp abiejų dėžių, 
galėjau tą lentgalį klibinti, iki pagaliau vinys išsitraukė ir len- 
ta nukrito prie kitų. 

Panašiai buvo nupiėšta ir antroji pusė, ir dabar per tą skylę 
galėjau apžiūrėti, kas toje didžiojoje dėžėje įpakuota. 

Kazkoks kietas ir lygus daiktas buvo užklotas popieriaus la- 
pais. Nuplėšiau tuos lapus ir pirštais perbraukiau per paviršių. 
Tai medis, bet taip nupoliruotas —slidus kaip stiklas. Prisilie- 
tus rodės, kad tai raudonmedžio stalo viršus, taigi šį daiktą jau 
ir būčiau stalu palaikęs, bet kai sudaviau į jį krumpliais, vėl 
pasigirdo tas pats skambesys, kurį jau buvau girdėjęs. Suda- 
vus dar smarkiau, tas daiktas pratisai ir melodingai suskambo, 
nelyginant Eolo arfa, 

Dabar jau suvokiau, kas yra šis milžiniškas daiktas. Juk tai 
fortepijonas! Fortepijoną aš pažinau. Jis paprastai stovėdavo 
mažame mūsų svetainės kampe, ir mano motina dažnai juo 
nuostabiai skambindavo. Taip, daiktas plačiu lygiu paviršiumi, 
dabar užtvėręs man kelią, buvo fortepijonas. 


LVIII SKYRIUS 


FORTEPIJONĄ PALIEKU NUOšALY 


Šis atradimas manęs, deja, nenudžiugino. Be abejonės, for- 
tepijonas bus sunkiai įveikiama, o gal net visiškai neįveikiama 
kliūtis. Tai, matyt, vienas iš didžiųjų rojalių, daug didesnis už 

tą, kurį prisiminiau stovėjus svetainėje, mažame mūsų name- 
lyje. Jo viršus buvo atkreiptas į mane, nes rojalis buvo pasta- 
tytas šonu; pabeldęs iš garso pažinau, kad viršus yra iš rau- 
donmedžio ir bus maždaug colio storumo. Be to, jis padarytas 
iš vientisos lentos, nes neužčiuopiau nei jokio plyšio ar sujun- 
gimo; taigi, norint pro jį praeiti, reikėtų skylę tiesiog gremžti, 
skaptuoti. 

Skapiuojant skylę pralindimui su tokiu įrankiu, kokį turė- 
jau, reikėtų gerokai paprakaituoti, net jeigu rojalio viršus bū- 
tų iš paprasto eglinio medžio, o apie vientisą kietą raudonme- 
džio lentą, dvigubai sukietėjusią nuo dažymo ir poliravimo, aš 
ir pagalvoti bijojau. 

Be to, kad ir pasisektų tai padaryti, kad ir išskaptuočiau 
skylę rojalio viršuje — nors tai biaurus ir sunkus darbas, — kas. 
gi toliau? Juk reikėtų išimti visus vidurius! O apie fortepijono 
vidaus sandarą menkai tenusimaniau. Aš tik prisiminiau matęs 
daugybę juodo ir balto dramblio kaulo klavišų ir galybę stip- 
rių vielos stygų. Taip pat ten buvo lentelių ir kažkokių kitokių 
dalių, einančių išilgai ir skersai, buvo pedalai — būtų labai sun- 
ku visa tai išardyti. Be to, kur dar kieto raudonmedžio dugnas, 
nekalbant jau apie kitą dėžės šoną, per kurį irgi reikėtų pragręž- 
ti skylę, norint išlįsti į kitą pusę. 

Buvo ir kitokių sunkumų. Net jei ir pasisektų išardyti ro- 
jalį, išimti jo vidurius ir sukrauti už savęs, ar tada turėčiau 
pakankamai vietos rojalio viduje piauti jo dugnui, o taip pat 
dėžei, per kurią noriu pasiekti už jos esantį krovinį. Dėl viso 
to reikėjo labai paabejoti. Nors gal ir ne — buvo visiškai aišku, 
kad nieko nepadarysiu. Bet iškraustęs rojalį, galėčiau brautis 
į viršų, tik kaip jį iškraustyti? 

Šie sunkumai mane visiškai nuliūdino, ir kuo daugiau apie 
juos galvojau, tuo mažiau benorėjau net mėginti. Nuodugniai 
viską apsvarstęs, galutinai nusprendžiau šio darbo atsisakyti. 
Kam brautis per didžiąją raudonmedžio sieną — ar ne geriau 
ją apeiti? Labai nuliūdau, gavęs taip apsispręsti — juo labiau 
kad „nuėjo niekais pusės dienos darbas, kol pasidariau kelią 
į dėžę. Nei toji dėžė, nei atplėštas gelumbės dėžės galas dabar 
man buvo nebereikalingi. Bet ką padarysi? Neturėjau laiko to- 
kiems bergždiems apgailestavimams, ir, kaip tvirtovę šturmuo- 

jantis generolas, nutariau išžvalgyti vietą ir apeiti priešo tvir- 
tovę iš sparnų. 

Vis dar buvau įsitikinęs, kad viršuje yra drobė, dėl to apie 
viršų net negalvojau. Tada mano dėmesys nukrypo į dešinę ir 
į kairę. 

Žinojau, kad, rausdamas tunelį šiomis kryptimis, nieko ne- 
laimėsiu. Aš nepriartėsiu nė per colį prie trokštamo tikslo, ir net 
jei pažėngčiau žingsnį į vieną ar kitą pusę, vis tiek būčiau tik 
antrame „aukšte“. Tai mane visiškai prislėgė — vėl bereikalin- 
gas jėgų ir laiko eikvojimas, bet aš bijojau siaubingojo drobės 
pako! 

Išlaužęs gelumbės dėžės galą, turėjau vieną pranašumą. Jau 
sakiau, kad buvo keleto colių tarpas tarp tos dėžės ir didžiosios 
dėžės su rojaliu. Į šitą tarpą galiu įkišti ranką iki pat alkūnės 
ir apčiupinėti, kokios prekės yra į dešinę ir į kairę nuo manes. 

Taip ir padariau. Abiejuose šonuose užčiuopiau po dėžę, 
kurios, kaip man pasirodė, buvo panašios į manąją — vadinasi, 
abi dėžės su gelumbe. Tai gerai. Aš jau buvau įgijęs praktikos, 
kaip tas dėžes išlaužti ir kaip ištraukti gelumbę — taigi man čia 
buvo niekų darbas. Ir dabar labiau už viską norėjau, kad visi 
laivo kroviniai būtų tik tos prekės, kuriomis jau seniai garsėja 
Vakarų Anglija. 

Grabaliojant šias dėžes, man dingtelėjo mintis pakelti ranką 
į viršų ir pažiūrėti, kiek drobės pakas išsikišęs virš tuščios ge- 
lumbės dėžės. Ir kaip aš nustebau, kai pako neradau išsikišusio. 
Aš sakausi labai nustebęs, ir ne veltui — mat, buvau įsidėmėjęs, 
kad šie drobės pakai yra beveik tokio pat dydžio, kaip dėžės 
su gelumbe, o kadangi šis pakas buvo per pėdą nutoles nuo 
vieno dėžės krašto, aš tikėjausi jį rasti atsikišusį virš kito. Bet 
ne, neišsikišęs nei vienas colis, vadinasi, šis pakas turi būti ma- 
žesnis už kitus. 

Man kilo mintis dar kruopščiau ryšulį apčiupinėti. Taip ir 
padariau — pirštais ir peiliu —ir apsidžiaugiau, supratęs, kad 
čia visai ne pakas, o medinė dėžė. Ji visa apdengta kažkokia 
minkšta stora medžiaga, lyg meldų plaušiniu, o tai mane ir su- 
klaidino. Vėl atsirado vilties, kad galėsiu rausti tunelį aukštyn. 
Prapiauti tą meldų plaušinį bus nesunku, o dėžę atplėšiu kaip 
ir kitas. 

Žinoma, dabar jau nebegalvojau eiti aplink iš dešinės ar iš 
kairės, o iš karto nusprendžiau — tik į viršų. 

Kažin ar reikia aiškinti, kaip patekau prie tos plaušiniu ap- 
vilktos dėžės. Užteks pasakyti, kad pirmiausia įpioviau vieną vir- 
šutinę tuščiosios dėžės lentą, o po to traukiau ją žemyn, kol 
visiškai išplėšiau. Kadangi prie laivo borto buvo laisvos vietos, 
aš galėjau patogiai įkišti peilį ir piauti skersai. Ištraukęs vieną 
lentą, kitą galėjau išplėšti jau nepiaudamas; ir taip priėjau prie 
apvilktosios dėžės dugno. 

Apipiovęs nuplėšiau nuo tos dėžės meldų plaušinį ir galėjau 
ją apčiupinėti. Jautriais pirštais apčiupinėjęs, supratau, kad šita 
dėžė yra medinė ir, kaip ir kitos, sukalta iš paprastų eglinių 
lentelių. Aš kiek atsikvėpiau ir ėmiausi darbo. Kadangi dėžė 
buvo per dvylika colių nuo laivo šono, vieną jos kampą galė- 
jau lengvai pasiekti; braukdamas per ją ranka, apčiuopiau vi- 
nių galvutes, — jų buvo ne itin daug ir atrodė nelabai stipriai 
sukaltos. Buvau nepaprastai patenkintas, o dar labiau apsi- 
džiaugiau, apčiuopęs, kad dėžė be apkaustų. Gal man pavyks 
plėšte atplėšti lentą — tada išsivaduočiau nuo ilgo ir sunkaus 
piovimo, 

Tuo metu man rodės, kad tai didžiausias laimėjimas, ir aš 
nepaprastai džiaugiausi. Deja, pasirodo, tai buvo tik didelės ne- 
laimės pradžia; ir netrukus vėl įkritau į juodžiausią neviltį. 
Trumpai viską paaiškinsiu, kaip buvo. 

Pakišau peilį po lenta ir pabandžiau, ar ji tvirtai prikalta, 
ar ne. Aš neketinau plėšti lentos peiliu, tik norėjau pažiūrėti, 
ar ji tvirtai laikosi, o pagal tai būčiau ieškojęs tinkamo sverto. 
Bet lyg tyčia pėr stipriai peilį spustelėjau, ir skardus trakštelė- 
jimas, išgąsdinęs mane labiau, negu šūvis, pranešė, kad peilis 
nulūžo. 


LIX SKYRIUS 


NULOŽĘS PEILIS 


Deja, taip! Peilio geležtė visiškai nulūžo ir liko įsibedusi tarp 
lentų. Rankose beturėjau tik peilio kotą; didžiuoju pirštu apgra- 
baliojęs jo galą, pamačiau, kad geležtė nulūžo palei pat spy- 
ruoklę, vadinasi, jos beliko mažiau nei dešimtoji colio dalis. 

Negaliu aprašyti, kaip man pasidarė skaudu. Man tai buvo 
didžiausia nelaimė, nes ką gi darysiu be peilio. Be peilio aš 
likau, galima sakyti, kaip be rankų. Nebegaliu nė žingsnio 
žengti į priekį, turėsiu atsisakyti idėjos, kuri taip neseniai kilo 
ir į kurią dėjau taip daug vilčių. Kitais žodžiais tariant, reikia 
atsisakyti sumanymo veržtis toliau į priekį ir pasiduoti liūdnam 
likimui, kuris vėl žvelgė į akis. Dvasios būsena buvo baisi. 
Mano nusiminimas neturėjo ribų. Dėl staigumo smūgis buvo 
dar skaudesnis. Tik prieš akimirką buvau pilnas pasitikėjimo, 
kad sėkmingai judėsiu į priekį, ir džiaugiausi, ką padaręs. Ši 
nelaukta nelaimė sugriovė visus planus, ir aš vėl pasinėriau 
į liūdną nusiminimo bedugnę. 

Ilgai svyravau ir negalėjau susikaupti. Negalėjau net nu- 
spręsti, ką daryti toliau. Išties, ką gi daryti? Dirbti negaliu, nes 
neturiu įrankio! 

Nesusigaudydamas braukiau nykščiu per peilio rankeną, kol 
jis paliesdavo geležtę arha, tikriau, kol nusprūsdavo, nes gelež- 
tės juk nebebuvo. Tai dariau nesąmoningai, tarsi norėdamas 
įsitikinti, ar iš tikrųjų geležtė nulaužta, nes nelaimė įvyko taip 
staiga, kad aš vos galėjau patikėti jos tikrumu. Iš tiesų nuo tos 
nelaimės aš kurį laiką buvau lyg apkvaitęs. 

Pamažėle atsipeikėjęs po sukrėtimo, aš šiaip taip susitvar- 
džiau. Galutinai patikėjęs žiauria tikrove, ėmiau svarstyti, ar 
ko nors dar negalėčiau padaryti iš nulūžusio peilio. 

Man atėjo į galvą mokykloje girdėti didelio poeto žodžiai: 
„Geriau jau kautis lūžusiu ginklu, negu plikomis -rankomis“, 
ir šią išmintingą sentenciją dabar pritaikiau sau. Man toptelėjo 
'į galvą apžiūrėti peilio geležtę. Kotą aš laikiau rankose, o .gelež- 
tė smygsojo prie dėžės kampo, kur buvo nulaužta. 

Ištraukiau geležtę ir perbraukiau per ją pirštu. Ji buvo dar vi- 
siškai sveika sveikutėlė, bet, deja, be rankenos. Ką su ja viena 
daryti? 

Paėmiau peilio geležtę už storojo galo ir pabandžau piauti. 
Net lengviau pasidarė širdy, kai galėjau papiauti, nors ir pa- 
mažu. Geležtė buvo pakankamai ilga, o tai man labai didelis 
daiktas. Apvyniojęs storąjį galą skuduru, galėjau ją suimti, 
nors, žinoma, toks darbas bus lėtas ir sunkus. 

Apie geležtės įstatymą į kotą nebuvo ko nė galvoti. Tiesą 

sakant, iš karto tokia mintis man buvo kilusi, bet tuojau paaiš- 
kėjo, kad vieno dalyko neįveiksiu padaryti — būtent: negalėsiu 
ištraukti spyruoklės. 

Jei spyruoklę galėčiau pašalinti, peilio kotas man dar pasitar- 
nautų. Nulaužtą geležtės galą įstatyčiau į tarpą ir stipriai ap- 
riščiau virvute — o jos turėjau daug ir geros. Bet niekaip ne- 
galėjau ištraukti sukniedytos vinelės, tai ir spyruoklės nebuvo 
kaip išimti. 

Taigi iš peilio koto dabar buvo ne daugiau naudos, kaip iš 
paprasto pagalio, net dar mažiau, nes man toptelėjo mintis, kad 
paprastas pagalys dabar labiau praverstų. Iš tinkamo pagalio 
galėčiau padaryti rankeną geležtei įstatyti, ir tada vėl būtų su 
kuo piauti. 

Šios minties paskatintas, aš vėl ėmiau sukti galvą, kaip 
čia pasidirbus naują rankeną nulaužtai geležtei. Kai bėda spau- 
džia, pasidarai išradingesnis; tai ir aš netrukau sugalvoti, ką 
daryti, ir negaišdamas ėmiausi darbo. Nepraėjo nė valanda, o 
aš jau laikiau rankose peilį su visa rankena. Ji gana primity- 
vi, bet mano tikslui pravers beveik taip pat, kaip anoji; tai su- 
pratęs, aš vėl nusiraminau ir pralinksmėjau. 

Naująją rankeną pasidariau taip. Atsiskėlęs skalą nuo 
vienos iš storųjų lentų, pirmiausia ją nudrožiau ir padariau 
reikiamos formos ir dydžio. Tai galėjau padaryti su peilio gelež- 
te, kuri, nors ir be rankenos, gana gerai tiko šiam lengvam 
darbui. Tada įskėliau vieną skalos galą ir į tą dviejų colių gi- 
lumo plyšį įstačiau geležtę. Toliau ketinau storai tą kotą ap- 
vynioti virvute, bet iškart pamačiau, kad nieko iš to nebus — 
virvutė piaunant įsitemps ir atsipalaiduos. O jei dar ašmenys, 
skaptuojant peiliu į priekį ir atgal, perpiaus virvutę, tada ge- 
ležtė visai iškris, nupuls tarp dėžių ir viskas žuvę! Toks nelai- 
mingas atsitikimas sužlugdytų visus mano planus, todėl, jei tik 
galima, stengsiuos rizikos išvengti. 

Ką čia suradus, kuo čia stipriau geležtę prie kriaunų pri- 
tvirtinus? Labai praverstų kokia pėda ar dvi vielos, bet, deja, 
vielos neturėjau. Kaip ne, pagalvojau, argi nėra vielos? O pia- 
ninas! Stygos! Tikriausiai, jos vielinės! 

Rojalis vėl tapo mano dėmesio centru, ir jei tuo metu bū- 
čiau galėjęs jo vidų pasiekti, vieną iš stygų drąsiai būčiau iš- 

traukęs. Bet kaipgi prieiti prie stygų? Iš karto apie tai nepa- 
galvojau, bet netrukus susivokiau. Žinoma, su tokiu peiliu 
įsilaužti į rojalį neįmanoma, ir aš turėjau tos minties atsisakyti. 

Bet šiuo metu pagalvojau apie kitą išeitį, būtent: prisimi- 
niau metalinius dėžių apkaustus, kurių turėjau pakankamai. 
Tikrai! Šitos juostelės mano tikslui tiks taip pat gerai, kaip 
viela. Jos plonos, lanksčios ir, vieną ar dvi apvyniojus apie 
kotą, tvirtai laikytų geležtę ir neleistų jai kraipaliotis į priekį 
ir atgal. Ant viršaus dar apvyniojęs virvę, kad juostelės neatsi- 
palaiduotų, aš turėčiau puikiausią rankeną. 

Pasakyta — padaryta! Tučtuojau paieškojau ir radau me- 
talo juostelę. Ja rūpestingai apvyniojau geležtės pašaknį ir 
kotą ir, stipriai surišęs virve, vėl turėjau peilį. Žinoma, gelež- 
tė buvo kur kas trumpesnė, negu pirma, bet dar užteks piauti 
storiausias lentas, su kuriomis tik susidursiu, ir tuo buvau vi- 
siškai patenkintas. 

Įvairūs darbai, kuriuos čia smulkiai aprašiau, atėmė man 
mažiausiai dvidešimt valandų. Buvau visiškai išvarges ir išse- 
kęs — man jau seniai reikėjo pailsėti, bet, kai nulaužiau peilio 
geležtę, apie poilsį nebegalvojau. Būtų buvę beprasmiška ban- 
dyti užmigti: nelaimė būtų vis tiek neleidusi. 

Naujasis peilis grąžino man pasitikėjimą, ir ilgiau nebega- 
lėjau priešintis norui pailsėti: troškau ir dvasios, ir kūno po- 
ilsio. 

Kažin ar bereikia pridurti, kad, alkio spiriamas, vėl grįžau 
į savo vargingą sandėlį. Jums gali pasirodyti keista (ir man 
dabar keista!), kad tokios rūšies valgis nekėlė jokio pasišlykš- 
tėjimo, netgi priešingai, vakarienei žiurkes kirtau su didesniu 
apetitu, negu dabar pačius įmantriausius valgius. 


LX SKYRIUS 


TRIKAMPĖ TUŠTUMA 


Aš praleidau naktį, ar, tiksliau pasakius, poilsio valandas, 
savo senajame kambarėlyje už statinės su vandeniu. Ar nak- 
tis, ar diena, jau nebežinojau ir tuo nebesirūpinau. Šį kartą 

miegojau gerai ir pabudau atsigavęs ir sutvirtėjęs. Be abejo, 
čia bus prisidėjęs ir naujasis maistas, nes, kad ir šlykštus jis 
išrankiam gomuriui, puikiausiai tiko išbadėjusiam pilvui. 

Nesišlykštėjau to maisto ir rytą ir, vos pabudęs, tuoj jo 
pavalgiau. Po pusryčių vėl įrėpliojau per savo „galeriją“ į tuš- 
čią dėžę, kur jau buvau praleidęs beveik visą dieną ir naktį. 
Ilipęs į tą pačią vietą, pagalvojau, kaip maža kelio teįveikiau 
per pastarąsias dvidešimt keturias valandas, bet vis dėlto tu- 
rėjau slaptą viltį, kad šį sykį man labiau pasiseks. 

Dabar vėl ėmiausi darbo, kurį turėjau mesti, kai nulūžo 
peilis. Jau prieš ištinkant nelaimei, pastebėjau, kad lenta pri- 
kalta nelabai tvirtai. Tinkamu įrankiu ją gana lengva išlaužti, 
man rodės, kad galėčiau tai padaryti net su lazda. 

Dabar jau stengiausi nenaudoti peilio, gerai neapgalvojęs. 
Šiuo metu itin vertinau tą neįkainojamą įrankį, nes aiškiai su- 
vokiau, kad mano gyvenimas priklauso tik nuo to, ar pajėgsiu 
išsaugoti jį sveiką. 

„O, kad turėčiau bent gabalą kokio kieto medžio!"“, galvo- 
jau aš. 

Atsiminiau, kad, lauždamasis į konjako statinę, išpioviau 
didelius ąžuolinių statinės šulų gabalus. Gal jie man tiks. 
Nuskubėjau atgal į mažąjį kambarėlį, kur jie buvo. 

Nustūmęs keletą gelumbės rietimų, radau tuos nupiautuo- 
sius gabalus. Apčiupinėjęs pasiėmiau tą, kuris, man rodės, 
geriausiai tiks. 

Grįžęs į dėžę, iš jo pasidariau neva laužtą, galą nuploninęs 
peiliu; tada tą plonąjį galą it pleištą pakišau po lenta ir, muš- 
damas lentgaliu, ėmiau varyti į vidų. 

Kai pleištas gerai įlindo, nutvėriau jį už galo ir, spausdamas 
žemyn, su pasitenkinimu išgirdau, kaip džergždamos ėmė lįsti 
vinys. Tada jau rankomis suėmiau lentą, ir ji braškėdama at- 
šoko. 

Grelimąją lentą išplėšiau daug greičiau, ir dabar pasidarė 
anga, pro kurią galėjau išimti dėžėje esančius daiktus. 

Tėn buvo pailgi ryšuliai, kaip gelumbės ar drobės rietimai, 
bet lengvesni ir elastiškesni. Juo geriau — bus lengviau iš- 
traukti, net nenuimant apvalkalų. 


Man visai nerūpėjo, kas ten yra, nes iš karto mačiau, kad 

nieko valgomo; gal būčiau nesužinojęs ir iki šios dienos, bet, 
traukiant vieną kiečiau suvyniotą rietimą, apvalkalas įplyšo; 
įkišęs pirštus tarp švelnios lengvos medžiagos klosčių, užčiuo- 
piau lygų šilkinį paviršių ir supratau, kad ten puikiausios rū- 
šies aksomas. 

Aksomą iš dėžės tuojau ištraukiau ir rūpestingai sukroviau 
į patogiausią vietą už savęs; tada linksmas įsilipau į ką tik 
ištuštintą dėžę. Dar viena pakopa į laisvę! Taip daug pasistūmė- 
jau į priekį, o sugaišau mažiau kaip dvi valandas. Toks pasise- 
kimas pranašavo gerą ateitį. Dieną pradėjau gerai; kadangi 
likimas pasirodė toks palankus, nutariau negaišti veltui nė 
minutės. 

Nusileidęs žemyn, atsigaivinau didžiuliu vandens gurkšniu, 
ir, grįžęs į buvusį aksomo sandėlį, ėmiau tyrinėti toliau. Šitos 
dėžės galas, kaip ir anos su gelumbe, atsuktas į rojalį, ir jį leng- 
va išmušti, tad, nieko nebelaukdamas, atstačiau kulnus ir vėl 
pradėjau būgnyti. 

Šį kartą taip greit nesusidorojau — man trūko vietos, nes 
aksomo dėžė buvo daug mažesnė už gelumbės dėžę, tačiau savo 
tikslą pamažu pasiekiau — galinės lentos iššoko viena po kitos 
ir sukrito tarp dėžių. 

Atsiklaupęs pasilenkiau į priekį apsižvalgyti, ką rasiu. 
Tikėjausi, ar tiksliau, bijojau, kad per visą angą rasiu vėl it 
sieną stūksant rojalio dėžę. Tiesa, toji milžiniška dėžė čia buvo, 
nes iš karto ją užčiuopiau, bet vos galėjau susilaikyti nesušukęs 
iš džiaugsmo, kai pamačiau, kad ji baigiasi maždaug ties angos 
viduriu. Dar labiau apsidžiaugiau, kai, perbraukęs palei rojalio 
dėžės kraštą, priešais angą, ten, kur anoji dėžė baigiasi, radau 
visiškai tuščią tarpą, maždaug tokį, kad tilptų dar viena dėžė 
su aksomu! Nepaprastai maloni staigmena — tokia didelė tune- 
lio dalis jau gatavai padaryta; tai geras žingsnis į priekį. Iški- 
$ęs ranką pakėliau aukštyn, ir mane vėl pagavo naujas džiaugs- 
mo antplūdis, mat, virš mano dėžės koks dešimt ar dvylika co- 
lių buvo tuščia, na, maždaug sulig fortepijono dėžės kraštu. 
Žemiau dėžės, kurioj klūpojau, irgi tas pat. Čia susidarė smai- 
las kampas,— jau buvau pastebėjęs, kad tas tuščias tarpas yra 
ne kvadratinės formos, bet trikampės su nukreipta žemyn vir- 
šūne.. Taip atsitiko dėl ypatingos fortepijono dėžės, kuri panaši 

į didžiulį gretasienį su nusklembtu kampu. Fortepijonas stovėjo 
ant šono, ir tuštuma buvo ten, kur būtų buvęs nesamas dėžės 
kampas. 

Matyt, į šį trikampio tarpą nebuvo galima jokio krovinio 
įtalpinti ir jis liko tuščias. 

Tuo geriau man, pagalvojau, ir išsisvėriau iš dėžės atidžiau 
tą tarpą apčiupinėti. 


LXI SKYRIUS 


SKRYBĖLIŲ DĖŽĖ 


Tas darbas daug laiko nepareikalavo. Greitai pamačiau, kad 
už tuščiojo tarpo yra didžiulė dėžė, panaši dėžė stūkso ir iš 
dešiniosios pusės. Iš kairiosios įstrižai eina fortepijono dėžės 
kraštas dvidešimt colių ar dviejų pėdų pločio. Bet man visiškai 
nerūpėjo, nei kas yra iš dešinės, nei iš kairės, nei iš galo. Ma- 
ne domino šio mažo kambario lubos, nes kaip tik į tą puse, jei 
bus galima, ketinau toliau rausti savo tunelį. 


Žinojau, kad dabar horizontaliai buvau gana toli pasistūmė- 
jęs, mat, radęs tą tuščią tarpą, aš pažengiau į priekį per visą 
fortepijono dėžės plotį —tai yra apie dvi pėdas, be to, pakilau 
dar ir į viršų. Tad nenorėjau eiti nei į priekį, nei į dešinę arba 
kairę, nebent kito kelio neberasčiau. „Į viršų“ skambėjo man 
mintyse. Excelsior! Excelsior! Dar dvi ar tris pakopas į viršų, 
o gal ir dar mažiau, ir, jei nepastos kelio jokia kliūtis — aš 
laisvas! Mano šįrdis džiaugsmingai plakė, kai mintyse sušvito 
tokia ateitis. 

Smarkiai jaudindamasis, ištiesiau ranką į viršų. Pirštai su- 
drebėjo, kai prisiliečiau prie gerai pažįstamo brezento, ir ne- 
sąmoningai juos atitraukiau. O dangau!— vėl tas prakeiktas 
gaminys! Vėl drobės pakas! 

Tiesa, dar nebuvau visiškai tuo įsitikinęs. Prisiminęs, kad 
panąšią klaidą jau buvau padaręs, nusprendžiau apžiūrėti. 

Sugniaužiau kumštį ir krumpliais smarkiai sudaviau į pako 
dugną. O! Išgirdau malonų garsą. Vadinasi, čia ne drobės pakas, 
o dėžė, apvyniota, kaip ir daugelis kitų, keliais šiurkštaus ir 

pigaus brezento sluoksniais. Čia ir ne gelumbė, nes vietoje dus- 
laus bumptelėjimo, kurį išgirsti, sudavęs į dėžę su gelumbe, šį 
kartą išgirdau skardų garsą, kaip sudavus į tuščią daiktą. 

Gana keista. Ryšulys negali būti tuščias, nes ko gi jis čia 
stovėtų, o jei ne tuščias, tai kas gi jame yra? 

Pabaladojau į jį peilio rankena — vėl tas pats skardus 
garsas! 

„Puiku! — pagalvojau.— Jei ryšulys tuščias, tuo geriau, o jei 
ne, tai, tikriausiai, jame kokie lengvi daiktai ir bus nesunku 
pašalinti. Puiku!" 

Nusprendžiau ilgiau nebespėlioti, o atplėšti dėžę ir pažiūrėti, 
kas joje yra, taigi tučtuojau nuplėšiau dugną dengiantį brezentą. 

Stovėti man buvo nepatogu. Sunku buvo laikytis toje tri- 
kampėje, į apačią siaurėjančioje patalpoje, bet šį nepatogumą 
greit pašalinau, prikraudamas į kampą čia pat po ranka buvu- 
sių gelumbės ir aksomo rietimų. Taip įsitaisius, dirbti pasidarė 
daug patogiau. 

Smulkiai neaprašinėsiu, kaip atplėšiau dėžės dugną. Dirbau 
taip pat, kaip ir su kitomis dėžėmis, todėl viskas sekėsi gerai. 
Vieną lentą reikėjo perpiauti skersai. Neseniai pritvirtintas prie 
rankenos peilis piovė kuo puikiausiai. Perpiautos lentos gabalus 
išėmiau, ir viskas gatava. 

Gerokai nustebau, kai pamačiau, kokios ten prekės. Iš pra- 
džių nesusigaudžiau, kas tai per daiktai, bet kai atskyriau vie- 
nus nuo kitų ir perbraukiau pirštais, galų gale supratau. Tai — 
moteriškos skrybėlaitės. 


Taip, ne kas kita, o moteriškos skrybėlaitės — visos išpuoš- 
tos mezginiais ir plunksnomis, gėlėmis ir kaspinais. 

Jei tuo laiku būčiau daugiau ir subtiliau nusimanes, kaip 
peruiečiai rengiasi, būčiau dar labiau nustebęs, radęs tokių ne- 
įprastų prekių. Argi tokią skrybėlaitę pamatysi ant gražios 
peruietės galvos? Tačiau tada apie tai nieko nežinojau, tik bu- 
vau labai nustebęs, kad tarp didelio laivo krovinių yra ir tokių 
prekių. 

Vėliau viskas paaiškėjo: Pietų Amerikos miestuose gyvena 
anglių ir prancūzių,— tai įvairių pirklių ir pareigūnų žmonos 
ir seserys; net ir labai toli nuo savo namų, jos užsispyrusios 

laikosi Londono ir Paryžiaus madų, nesuprasdamos, kaip juo- 
kingos atrodo gražiosioms Lotynų Amerikos seserims. 


Taigi šioms laikinai ten gyvenančioms damoms ir buvo skir- 
ta ši skrybėlaičių dėžė. 

Gaila, jų viltys šį sezoną bus sugriautos. Skrybėlaitės jų 
niekuomet nebepasieks arba, jei ir pasieks, bus tokios, kad jau 
nebepuoš jų galvų. Mano ranka buvo negailestinga ir, patekus 
į dėžę, tol nesiliovė niokojusi ir naikinusi, kol visi šie gražieji 
papuošalai buvo sugrūsti į kampą ir taip suspausti, kad užėmė 
tik dešimtą dalį vietos. 

Be abejonės, daug prakeiksmų vėliau pasipylė ant mano 
nelaimingos galvos, ir galiu pasiteisinti, tik pasakydamas pa- 
prastą tiesą: nuo to priklausė mano gyvybė, todėl rūpintis 
skrybėlaitėmis nebegalėjau. Bet vargu ar toks pasiteisinimas 
patenkino tas, kurios skrybėlaičių laukė. Deja, apie tai nieko 
nesužinojau. Galiu tik pridurti, kad po daugelio metų, norėda- 
mas nuraminti savo sąžine, tuos skrybėlių pirklio nuostolius 
padengiau. 


LXII SKYRIUS 


VOs NEUŽDUSAU 


Skrybėlaites sugrūdęs, tuojau įsikrausčiau į tuščią jų dėžę; 
dabar reikėjo nuimti tos dėžės dangtį arba bent jo dalį. Tačiau 
pirmiausia norėjau sužinoti, kas yra ant tos dėžės, todėl pasi- 
rinkau tą patį būdą, kurį jau ne kartą buvau pritaikęs — patik- 
rinti per plyšius peilio geležte. Visa bėda, peilis dabar buvo 
žymiai trumpesnis ir nebe toks geras šiam tikslui, bet vis dėlto, 
net perkištas per colio storumo lentą, dar sieks apie pora co- 
lių — taigi galėsiu nustatyti, ar artimiausias krovinys, su kuriuo 
susidursiu, bus sunki kliūtis, ar ne. 

Lindėdamas skrybėlaičių dėžės viduje, įkišau peilį į dang- 
čio plyšį. Viršuje buvo prikrauta kažko minkšto, ir peilis gerai 
lindo. Prisiminiau, kad čia brezento apvalkalas, tačiau, ir su- 
kišęs peilį iki pat rankenos, nesutikau jokio kieto daikto, jokio 
medžio ar lentos. Bet jaučiau, kad čia ne brezentas, nes peilis 

lindo taip lengvai, tarsi ten būtų buvęs sviesto gabalas — per 
brezentą peilis taip lengvai nelįstų. Nuspėjęs, kad čia ne drobė, 
nusiraminau. Jau verčiau tebūna kas nors kita. Dar įbedžiau 
peilį keliose vietose, tiksliau, bedžiojau po visą viršų, ir visur 
peilis lindo kuo lengviausiai iki pat koto. Aišku, ten krovinys, 
su kokiu anksčiau dar nebuvau susidūręs, bet kokia ta medžia- 
ga, neturėjau jokio supratimo. 

Neatrodė, kad pastaroji kliūtis rimtai trukdytų žengti į prie- 
kį, ir, puikiausiai nusiteikęs, pradėjau ruošti kelią prie jos — 
ėmiau plėšti lentą nuo skrybėlių dėžės dangčio, ant kurio tas 
krovinys gulėjo. Vėl turėjau pavargti ir paprakaituoti, kol pei- 
liu perpioviau lentą — tas darbas atima daugiau laiko ir parei- 
kalauja daugiau pastangų, negu visi kiti. Bet ką darysi — kaip 
kitaip prasiskverbsi per dėžių dangčius? Kiekvieną dėžę dar 
slėgė viršuje esantis sunkus krovinys, o taip užspaustos lentos 
neišmuši. Tad ir reikėjo pirmiausia skersai perpiauti lentą, kad 
būtų galima ją išjudinti. 

Skrybėlių dėžės dangtį perpiauti nebuvo taip sunku. Jis iš 
plonų lentelių, ir maždaug per pusę ar tris ketvirčius valandos 
perpioviau perpus visas tris lentas — dangtis buvo iš trijų lentų. 
Perpiautos lentos gabalus lengvai palenkiau žemyn ir iš- 
traukiau, “ 

Tada nuplėšiau brezentą ir dabar jaų ranka galėjau pasiekti 
nepažįstamą krovinį ant viršaus. Iš A supratau, kas čia per 
daiktas. Dirbdamas pas dėdę klėty, daug buvau maišų prisičiu- 
pinėjęs ir lengvai galėjau maišą pažinti. Taip, čia buvo maišas! 

Jis buvo kažko pilnas. Ko? — kviečių, miežių ar avižų? Ne, 
čia ne grūdai, bet kažkas minkštesnis ir švelnesnis — nejaugi 
čia miltų maišąs? 

Tuoj sužinosiu. Įrėžiau peilį į maišą ir praplėšiau skylę, kad 
galėčiau įkišti ranką. Kišti rankos į maišą nebereikėjo, nes pro 
praplėštą skylę pajutau švelniai byrant minkštus miltus — ir 
ranka tučtuojau buvo pilna. Sugniaužiau pirštus, patenkintas, 
kad sauja pilna miltų. Ranka pakilo tiesiai prie lūpų, ir vos 
paragavęs šių brangių dulkių, galutinai įsitikinau. Taip, tai 
maišas miltų! 

Šis atradimas mane pradžiugino. Juk čia maistas, ir jo užteks 
ištisiems mėnesiams! Nebegąsdins badas, nebereikės valgyti 

žiurkių. Ne! Turėdamas miltų ir vandens, galėsiu gyventi kaip 
karalius. Nesvarbu, kad miltai žali, bet jie skanūs, maistingi ir 
naudingi sveikatai. 

„Garbė dievui! Daugiau nebebus pavojaus!“ Štai kaip šūk- 
telėjau, suvokęs, koks tai puikus radinys. 

Jau buvau dirbęs daug valandų, ir man reikėjo pailsėti. 
Buvau išalkęs ir negalėjau atsispirti norui sočiai prisivalgyti 
naujo patiekalo, tad prisipyliau kišenes miltų ir pasiruošiau 
grįžti į savo senąjį urvą už statinės su vandeniu. Kad miltai 
neišbyrėtų, užkimšau skylę storos medžiagos gabalu ir tik tada 
pradėjau leistis žemyn. Žiurkes su visu maišu numečiau į pirmą 
pasitaikiusį kampą, tikėdamasis, kad nebereikės jų ieškoti ir 
traukti atgal; tada, prisimaišęs miltų tešlos, skaniai prisival- 
giau, nelyginant puikiausio pudingo. 

Kelios valandos gero miego vėl atgaivino mane; pabudęs 
vėl sočiai prisivalgiau tešlos ir ėmiau lipti į savo smarkiai išsi- 
tesusią galeriją. 

Kai lindau per antrąjį dėžių aukštą, nustebau, kad visos 
gulsčios lentos apibirusios švelniomis dulkėmis, o, įlindeęs į tri- 
kampę tuštumą prie fortepijono dėžės, radau ją tiek pribirusią 
tų dulkių, kad atsistojęs nugrimzdau iki pat gurnelių. Dar dau- 
giau, šios dulkės byrėjo man ant galvos ir pečių, o kai netyčia 
pakėliau veidą į viršų, gūsis ūžtelėjo man į burną ir akis, ir 
aš baisiausiai užsikosėjau ir ėmiau čiaudėti. Išsigandau, kad 
galiu uždusti, todėl iš karto norėjau kuo greičiausiai grįžti ir 
užlįsti už statinės su vandeniu. Bet man nereikėjo eiti taip toli, 
užteko grįžti prie senosios galetų dėžės, ir dulkės manęs nebe- 
pasiekė. 

Nereikėjo ilgai svarstyti, kas čia per reiškinys. Tai miltų 
griūtis. Besisupdamas laivas iškratė skudurą, kuriuo buvau už- 
kimšęs skylę, ir miltai pradėjo byrėti. Aišku, ne kitaip. Man 
dingtelėjo, kad galiu netekti visų miltų, taigi vėl turėsiu valgyti 
žiurkes. Būtinai reikia prilipti iki maišo ir sustabdyti miltus. 

Būkštavau, kad galiu uždusti, bet kito kelio nebuvo, todėl 
užčiaupęs burną ir užmerkęs akis kuo greičiausiai įsirepečkio- 
jau į tuščią skrybėlaičių dėže. 

Lipdamas jutau, kad visur pilna miltų, nors man atrodė, kad 
byrėti jau daugiau nebebyrėjo. Tikrai, nebebyrėjo. Pasiekęs 

skrybėlių dėžę, pamačiau, kad miltai byrėti nustojo dėl papras- 
čiausios priežasties — visi jau buvo išbyrėję. Maišas tuščias! 

Be abejo, į tai būčiau žiūrėjęs kaip į didžiausią nelaime, 
bet pamačiau, kad miltai ne visi prarasti. Aišku, daug miltų 
per plyšius nubyrėjo į triumo dugną, bet dar labai daug, — kiek 
man turėtų užtekti — subyrėjo ant gelumbės, kurią buvau su- 
krovęs tuščio trikampio kambarėlio dugne, ir kitur, iš kur 
lengvai galėsiu susemti, kada tik prireiks. 

Tarp kitko, tat jau nebevaidino jokio vaidmens, nes netru- 
kus pamačiau tai, nuo ko visos mano mintys apie miltus išga- 
ravo iš galvos ir maisto arba vandens apskaičiavimą padarė 
visiškai bereikšmį. 

Ištiesiau ranką apžiūrėti, ar maišas iš tikrųjų visai tuščias. 
Pasirodo, taip! Tai kodėl neištraukti jo per skylę ir nepašalinti 
iš kelio? Nebebuvo jokio pagrindo jį ten laikyti, todėl ištrau- 
kiau ir numečiau už savęs. 

Tada iškišau galvą per dėžės galą. O dangau! Ką aš išvy- 
dau? Šviesa! Šviesa! Šviesa! 


LXIII SKYRIUS 


ŠVIESA IR GYVENIMAS 


Taip, mano akys vėl gėrėjosi dangaus šviesa, staiga pri- 
pildžiusia mano širdį nepaprasto džiaugsmo. Negaliu aprašyti, 
kokią palaimą jaučiau. Iš karto dingo bet kokia baimė. Pasiju- 
tau visiškai drąsiai. Aš išgelbėtas! 

Šviesos mačiau, teisybę sakant, tik siaurytį ruoželį, tiesiog 
paprastą spindulėlį, prasiskverbusį per plyšį tarp lentų. Tas 
šviesos spindulėlis skverbėsi iš viršaus, bet ne visai stačiai, o 
greičiau šiek tiek iš šono, maždaug už aštuonių ar dešimties 
pėdų nuo manęs. 

Žinojau, kad šviesa negali prasiskverbti nuo denio. Juk 
tarp denio lentų nebūna plyšių. Vadinasi, šviesa skverbiasi per 
liuką; greičiausiai, tas plyšys yra tarp liuko lentų toje vieto- 
je, kur dengiantis liuką brezentas atsilenkęs arba įplyšęs. 

Žiūrėdamas į tą mažytį ruoželį, kaip meteoras šviečiantį 

virš manęs, pagalvojau, kad gražesnio dalyko niekada nebu- 
vau matęs. Rodos, net žvaigždės mėlyname danguje niekada 
taip nespindėjo ir nebuvo tokios žavingos. Šis šviesos ruoželis 
buvo tarsi kokio gero angelo akys, kurios šypsojosi ir sveikino 
mane, vėl grįžtantį į gyvenimą. 

Ilgai nelaukiau skrybėlių dėžėje. Pagalvojęs, kad jau arti 
mano vargų galas ir visų vilčių įgyvendinimas, nebebuvau lin- 
kęs -poilsiauti prie pat išsilaisvinimo slenksčio. Kuo arčiau bu- 
vau prie tikslo, tuo rimčiau stengiausi jį pasiekti, ir todėl nebe- 
gaišdamas pradėjau platinti skylę dėžės dangtyje. 

Jau vien tai, kad pamačiau šviesą, mane įtikino, jog pasie- 
kiau laivo krovinių viršų. Šviesos spindulėlis pasirodė šiek tiek 
šone, vadinasi, tarp jo ir manęs negali būti nei dėžių, nei ki- 
tokių krovinių — tas tarpas turi būti tuščias. O tuščias tarpas 
gali būti tik virš krovinių. 

Greitai tuo įsitikinau. Nepraėjo nė dvidešimt minučių, ir 
aš, praplatinęs skylę, išsigrūdau pro ją ir užsirangiau ant dė- 
žės viršaus. Pakėliau rankas virš galvos, tiesiau jas į visas pu- 
ses. Tik užpakalyje kažką apčiuopiau — čia buvo dėžių, ryšulių 
ir maišų, sukrautų dar aukščiau, bet priekyje nebuvo nieko, 
visiškai nieko. 

Kurį laiką likau sėdėti ant dėžės dangčio, kur išlindau, nu- 
leidęs kojas žemyn. Bijojau žengti bent žingsnį, kad nenu- 
krisčiau į kokį gilų plyšį. Neatitraukdamas akių vis žiūrėjau 
į nuostabų švyturį, dabar spindintį dar arčiau manęs. 

Pamažu mano akys priprato prie šviesos, ir, nors tas spin- 
dulėlis buvo menkutis, pradėjau įžiūrėti arčiau esančius daik- 
tus. Greitai pamačiau, kad tuščios erdvės apie mane nedaug. 
Čia tik mažas įdubimas, nelyginant netaisyklingos formos am- 
fiteatro arena, o iš visų pusių aplinkui stūkso aukštyn kylan- 
čios krovinių sienos. Tai buvo tuščia vieta, likusi po liuku, 
sukrovus visas prekes. Statinės ir maišai, užmesti ant viršaus, 
buvo su produktais, greičiausiai, skirtais laivo įgulai, nes iš 
čia, panorėjus, patogu juos pasiimti. 

Iš savo galerijos aš išlindau viename amfiteatro šone ir bu- 
vau kaip tik po liuku. Tereikėjo tik žengti porą žingsnių į prie- 
kį, suduoti į lentas virš galvos ir pašaukti įgulą į pagalbą. 

Nors tereikėjo tik vienintelį kartą suduoti į lentas, tik vie- 

nintelį kartą sušukti — ir aš jau laisvas! — aš ilgai negalėjau 
pasiryžti suduoti tą smūgį arba sušukti! 

Nereikia nė aiškinti mano neryžtingumo ir svyravimo prie- 
žasčių. Tik pagalvokite, ką aš padariau: kiek sugadinau pre- 
kių, kiek pridariau nuostolių — gal net už šimtus svarų sterlin- 
gų, o jų padengti negalėsiu, negalėsiu net dalinai atsilyginti — 
taigi pagalvokite apie tai ir suprasite, ko taip ilgai delsiau, 
sėdėdamas ant skrybėlių dėžės krašto. Mane apėmė baisi baimė. 
Taip bijojau šitos negražios dramos finalo, kad visai nenuo- 
stabu, ko delsiau žengti paskutinį žingsnį. Kaip pažvelgti į 
griežtą ir įniršusį kapitono veidą, į žiaurius jo draugus? Kaip 
sutikti jų žvilgsnius, jų žodžius, jų keiksmus ir, tikriausiai, jų 
smūgius? Gal jie net išmes mane į jūrą? 

Baimės virpesys perbėgo per mano gyslas, kai tik pagal- 
vojau, kad gali taip atsitikti. Mano nuotaika staiga pasikeitė. 
Tik prieš akimirką žibantis spindulėlis buvo pripildes mano 
širdį džiaugsmo, o dabar aš sėdėjau, į jį žiūrėdamas, tačiau 
širdis drebėjo iš baimės ir nevilties. 


LXIV SKYRIUS 


ĮGULOS NUSTEBIMAS 


Bandžiau sugalvoti, kaip čia atsilyginti už padarytą žalą, 
bet mano svarstymai buvo ir paiki, ir skaudūs. Šiame pasau- 
lyje aš visiškai nieko neturėjau, nieko, nebent tik seną laik- 
rodį, o jo — cha, cha, cha! — neužtektų užmokėti net už dėže 
galetų! 

Tiesa! Turėjau vieną daiktą — turiu jį ir dabar, — daug bran“ 
gesnį už laikrodį, brangesnį už tūkstantį laikrodžių, bet tas 
daiktas, toks brangus man, nevertas nei pusės šilingo. Numa- 
note, apie ką aš kalbu? Numanote, ir teisingai, — turiu galvoje 
savo brangųjį senąjį peilį! 

Žinoma, dėdė man nė kiek nepadės. Jis davė man pasto- 
gę—tai ir viskas, o jokios atsakomybės už mane jis neprisi- 
ėmė. Jis neprivalo atlyginti mano padarytų nuostolių, ir aš net 
negalvojau apie tai. 

Tik viena mintis dar man teikė šiek tiek vilties — ir 

tai vienintelis įmanomas kelias. Toji mintis va tokia: aš galiu 
likti tarnauti pas kapitoną ilgam laikui. Galiu dirbti jo laive 
junga, pasiuntiniu, tarnu, kuo tik nori, ir darbu išpirkti savo 
skolą. 

Jeigu tik jis priims mane dirbti — o ką gi jam dabar daugiau 
daryti, na, nebent tik išmesti mane iš laivo, — tada viskas būtų 
tvarkoje! 

Nuo šios minties padrąsėjau ir nusprendžiau, kai tik pama- 
tysiu kapitoną, tuoj ir pasisiūlysiu. 

Kaip tik tuo metu išgirdau garsų trypimą. Atrodė, tarsi dau- 
gelis žmonių sunkiai vaikščioja po denį iš vieno galo į kitą. 
Žingsniai girdėjosi visur — abiejose liuko pusėse. Po to aš 
išgirdau balsus — Žmonių balsus. O! kaip maloniai jie skambė- 
jo mano ausyse! Iš karto girdėjau šauksmus ir atskirus žo- 
džius, o paskiau suskambo daina. Balsai buvo šiurkštūs, bet per 
visą savo gyvenimą niekada nebuvau girdėjęs tokios melo- 
dingos ir darnios dainos, kaip ši jūrininkų darbo daina. 

Ši daina įkvėpė man pasitikėjimo ir drąsos. Nebegalėjau 
ilgiau pakelti savo nelaisvės, ir kai tik daina nutilo, pašokau 
prie liuko ir su medine peilio rankena ėmiau garsiai belstis 
į lentas virš galvos. 

Įsiklausiau... Mano beldimą išgirdo. Viršuj pradėjo kalbėtis, 
šūkčioti iš nustėbimo; kalba vis garsėjo, nes, tur būt, prisidė- 
davo dar naujų Žmonių, tačiau liuko atidaryti niekas net 
nebandė. 


Pabeldžiau dar kartą, garsiau, be to, dar ėmiau šaukti, bet 
mano balsas buvo silpnutis kaip kūdikio, ir vargu ar jį galėjo 
išgirsti. 

Vėl įsiklausiau — jūreiviai nustebę šūkčiojo; iš daugybės 
balsų spėjau, kad visa įgula susirinkusi apie liuką. Tada pabel- 
džiau trečią kartą ir, šiek tiek pasitraukęs į šoną, tylėdamas 
nekantriai laukiau. 

Netrukus virš liuko išgirdau krebždant. Tai traukė brezen- 
tą, ir kai tik šitas apdangalas buvo nuimtas, per lentų plyšius 
prasiskverbė šviesa. 

Kitą akimirksnį staiga virš manęs atsivėrė dangus, ir švie- 
sos srautas mane visiškai apakino. Dar daugiau — nuo šviesos 

aš apalpau ir susmukau ant dėžių. Sąmonė man aptemo ne iš 
karto, aš tik pajutau kažkokį keistą alpulį. 

Kai tik liukas atsidarė, išvydau palei jo kraštus galvų ra- 
tą — Žmonių galvų ir veidų, — bet staiga visos galvos atsitrau- 
kė su begalinės baimės išraiškomis. Išgirdau šauksmus, kurie 
reiškė tą pačią baimę, bet šauksmai darėsi vis tylesni, šviesa 
apsitraukė migla ir aptemo— ir aš kritau be sąmonės kaip 
negyvas. 

Aš apalpau ir nebejaučiau, kas darosi aplink mane. Nebe- 
mačiau, kai tos pačios galvos vėl pasirodė virš liuko ir vėl 
žvelgė į mane išgąstingais žvilgsniais. Nemačiau, kaip vienas 
jūreivis pagaliau įsidrąsino ir nušoko žemyn ant krovinių, o 
paskui jį pasekė kiti, ir jau keletas stovėjo pasilenkę virš ma- 
nęs, aikčiodami ir negalėdami atsistebėti. Nejaučiau, kaip jie 
švelniai pakėlė mane ant savo rankų, rūpestingai klausė pulso, 
dėjo dideles šiurkščias rankas man prie širdies, norėdami patik- 
rinti, ar ji dar plaka. Nebejaučiau, kaip vienas stambus jūri- 
ninkas pakėlė mane ir laikė priglaudęs prie krūtinės, o kai ma- 
žos kopėčios buvo nuleistos į liuką, išnešė mane iš triumo ir 
rūpestingai paguldė denyje. Nieko negirdėjau, nieko nemačiau, 
nieko nejaučiau, kol šaltas vanduo šliukštelėjo man į veidą 
ir prikėlė mane iš užmaršties. 


LXV SKYRIUS 


PABAIGA 


Kai atgavau sąmonę, pamačiau gulįs denyje. Įgula buvo 
susirinkusi aplink; ir, kur tik žvelgiau, mano akys aplink matė 
jų veidus. Veidai buvo šiurkštūs, bet nepastebėjau nė vieno 
pikto. Dargi priešingai, susidūriau su gailesčio žvilgsniais ir 
girdėjau užuojautos žodžius. 

Visi jūrininkai, visa įgula buvo susispietusi aplink mane. 
Vienas jūrininkas, pasilenkęs prie manęs, šlakstė vandeniu 
man lūpas ir vėsino smilkinius drėgna skepetaite. Šitą vyrą 
pažinau iš karto. Tai buvo Votersas, tas pats, kuris tada išnešė 

mane į krantą ir padovanojo man brangų peilį. Tuo metu jis 
nežinojo, kaip tas peilis man pasitarnaus, ir jau pasitarnavo. 

— Votersai! — tariau,— ar jūs prisimenate mane? 

Tai išgirdęs, jis krūptelėjo ir sušuko, kaip paprastai šūk- 
teli nustebę jūreiviai: 

— Tesubyra mano španhautai! — Tokie buvo jo žodžiai. — 
Tesubyra mano španhautai, jei čia ne tas pats pūgžlys, kuris 
buvo atėjęs uoste! 

— Tas pats, kuris norėjo jūreiviu pasidaryti! — tučtuojau 
sušuko kiti. 

— Tas pats, dievaži. 

— Taip, — atsakiau aš, — tas pats ir esu. 

Vėl pasipylė nustebe šūksniai. 

— Kur yra kapitonas? — paklausiau aš, kai jūreiviai valan- 
dėlę nutilo,— Votersai, ar jūs nuvesite mane pas kapitoną? 

— Tu nori matyti kapitoną? Jis yra čia, vaikeli — švelniai 
tarė stambusis jūrininkas ir, ištiesęs rankas, praskyrė mane su- 
pusius vyrus. 

Aš žvilgterėjau į atsiradusį tarpą ir pamačiau tą patį gerai 
apsirengusį vyrą, kurį tada palaikiau kapitonu. Jis stovėjo už 
kelių jardų, prie savo kajutės durų. Pažiūrėjau į jo veidą. Išraiš- 
ka buvo griežta, bet aš neišsigandau. Man rodės, kad jis nebus 
labai piktas. 

Kiek padelsiau, nežinodamas, nuo ko pradėti, bet paskiau 
iš visų jėgų pakilau, nusvirduliavau į priekį ir suklupau prieš 
jį ant kelių. 

— O pone! — sušukau aš — Jūs niekada nedovanosite 
man! — pasakiau taip ar kažką panašiai. Daugiau negalėjau iš- 
tarti nė Žodžio. 

Į jo veidą nebežiūrėjau — akis įsmeigiau į denį ir laukiau 
atsakymo. 

— Na, berniuk! Stokis! — ištarė labai švelniu balsu.— Kel- 
kis ir eik su manim į kajutę. 

Uždėjo ranką ant manosios, pakėlė mane ir nusivedė. Taigi, 
pats kapitonas ėjo šalia manęs. Neatrodė, kad rengtųsi mane 
atiduoti rykliams. Ar gali būti, kad pasigailės? 

Kai įėjau į kajutę, pamačiau save veidrodyje. Nebegalėjau 
savęs pažinti. Visas buvau baltas, tarsi išteptas kalkėmis, bet 

prisiminiau, kad tai nuo miltų. Galėjau įžiūrėti tik veidą, o jis 
buvo toks pat baltas, kaip ir aš visas, baltas baltutėlis, išblyškęs 
ir kaulėtas kaip skeleto! 

Kančios ir badas buvo baisiai mane išsekinę. 

Kapitonas pasodino mane ant sofos ir, pašaukęs tarną, liepė 
pripilti stiklinę portveino. Kol aš gėriau, kapitonas neištarė nė 
žodžio, o paskiau, pasisukęs į mane ir visai be jokio žiaurumo 
pasakė: 

— Dabar, mano vaikuti, viską papasakok! 

Tai buvo ilgas pasakojimas, bet papasakojau viską nuo 
pradžios iki galo. Nenuslėpiau nieko: nei ko bėgau iš namų, 
nei kokios didžiulės žalos pridariau. Tai, be abejo, jis jau gerai 
žinojo, nes pusė įgulos jau spėjo aplankyti mano guolį už sta- 
tinės su vandeniu ir viskuo pati įsitikino. 

Savo pasakojimą užbaigiau iš ahksto numatytu pasiūlymu 
ir neramia širdimi laukiau atsakymo. Tačiau susirūpinimas 
greit dingo. 

—- Narsusis berniuk! — sušuko jis, pakildamas ir eidamas 
prie durų, —tu norėtum, jei galima, būti jūrininku? Tu esi ver- 
tas būti jūrininku ir būsi jūrininkų — tai sakau, pagerbdamas 
tavo kilniojo tėvo atminimą, kurį turėjau laimės pažinti. 

— Ei, Votersai! — pašaukė jis stambųjį jūrininką, laukiantį 
už durų, — paimk šitą vaikiną, duok jam naują aprangą ir, kai 
lik pakankamai sustiprės, žiūrėk, kad gerai išmoktų takelažo. 


Ir Votersas žiūrėjo, kad išmokčiau. Išmokau kuo geriausiai. 
Dar daugelį metų plaukiojau su Votersu viename laive, ir mūsų 
kapitonas vis buvo tas pats gerasis -žŽmogus, iki aš iš „jūros 
vilkiūkščio“ buvau įtrauktas į „Inkos“ sąrašą kaip „pasiruošęs 
jūrininkas“. 

Bet aš nenurimau. Mano devizas buvo ,„„Excelsior!“, ir, pa- 
dedant kilniajam kapitonui, greitai tapau trečiuoju kapitono 
padėjėju, paskui antruoju, o dar kiek vėliau — pirmuoju pa- 
dėjėju, kol galų gale — kapitonu! 

Laikui bėgant, pakilau dar aukščiau, negu tikėjausi — tapau 
nuosavo laivo kapitonu. 

Tai buvo didžiausios mano svajonės išsipildymas, nes dabar 
galėjau laisvai išplaukti ir grįžti, kada tik man patikdavo, raižyti 

vandenyną bet kuria kryptimi ir prekiauti su kokia tik noriu 
pasaulio šalimi. 

Viena iš mano pačių pirmųjų ir laimingiausių kelionių nuo- 
savu laivu buvo kelionė į Peru, ir aš gerai prisimenu, kaip pa- 
siėmiau dėžę skrybėlaičių anglų ir prancūzų damoms, gyvenan- 
čioms Kaliao ir Limoje. Šitos skrybėlaitės atplaukė sveikos ir, 
žinoma, nepatiko gražuolėms kreolėms, nors turėjo jas sužavėti. 

Už suglamžytas skrybėlaites jau seniai atsilyginau, taip pat 
atsilyginau ir už išlietą konjaką bei suvoliotą gelumbę ir akso- 
mą. Tarp kitko, tie nuostoliai nebuvo jau tokie dideli; be to, 
savininkai, atsižvelgę į aplinkybes, parodė didžiadvasiškumą 
ir su kapitonu elgėsi nuolaidžiai, 0 šis savo ruožtu palengvino 
man mokėjimo sąlygas. Per keletą metų viską išmokėjau, arba, 
kdip mes, jūrininkai, sakome, ,sumezgiau mazgus". 

O dabar, mano jaunieji draugai, turiu tik pridurti, kad, iš- 
plaukiojęs jūromis daug ilgų metų ir apgalvotų prekybinių 
operacijų bei taupumo dėka susidėjęs pakankamai pinigų am- 
žiaus galui, aš pasijutau nuvargęs nuo bangų ir audrų ir pano- 
rau ramaus ir tylaus gyvenimo sausumoje. Šis troškimas kasmet 
vis stiprėjo ir stiprėjo, ir, nebepajėgdamas ilgiau jam priešintis, 
pagaliau nusprendžiau išmesti inkarą kur nors prie kranto. Par- 
daviau laivą su visom prekėm ir grįžau į šį puikų kaimą, kuria- 
me, kaip sakiau, esu gimęs ir kur norėčiau mirti! 

O dabar likite sveiki. 

